***„IDEA RAJA”***

***KOMUNIZMUS - bol to naozaj režim dobrej myšlienky, ale zlého prevedenia, alebo bola od začiatku motiváciou komunistov neobmedzená moc, bez hlbšieho racionálneho premyslenia? Poďme sa na to pozrieť postupne.***

***Je ťažké písať o niečom čo som nezažil na vlastnej koži. Vidieť a zažiť je istota, že si svoj názor na vec vytvorím na základe vlastných skúseností. Mám však možnosť dozvedieť sa o tejto dobe od staršej generácie, z internetu, kníh alebo filmov a dokumentov. Spojením informácií z týchto zdrojov som si vytvoril vlastný názor  podložený racionálnym úsudkom na dobu, keď boľševici zmenili svetové dejiny vrátane tých našich.***

***Veľká októbrová socialistická revolúcia alebo boľševický puč, dve protichodné názvy a odlišné chápania tejto udalosti sa uskutočnila 7. novembra 1917 (28. októbra 1917 podľa juliánskeho kalendára ) v Rusku  a bola predzvesťou občianskej vojny a dôsledkom zvrhnutia cárskej moci a Dočasnej vlády. Bola to naozaj jedna z najväčších udalostí v našej histórii.Tento deň zmenil od základu životy ľudí v mnohých krajinách vrátane bývalého Československa. Názory ľudí na túto dobu sa líšia. V prípade boľševickej revolúcie je naozaj ťažké vychádzať z aktu racionality, v prvotnej fáze to bola skôr až dychtivá túžba po moci. Samotný politický systém v Rusku bol magnetom na osobnosti bažiace vládnuť. Dá sa povedať že vôľa vládnuť víťazila nad zdravým rozumom. Niektorí ľudia hovoria, že za komunizmu bolo dobre a iní zasa neradi spomínajú na túto dobu. Ako sa hovorí : 100 ľudí , 100 názorov . Ja som sa po konzultovaní s ľuďmi, ktorí zažili tieto udalosti a vládu Komunistickej strany Česko- Slovenska rozhodol dať do súvislosti ich osobné skúsenosti s faktami, ktoré sú nepopierateľné. Napríklad, častou skúsenosťou ľudí je, že za socializmu bolo všetko lacné. Faktom však je, že za „lacnými cenami“ sa skrýva skôr psychologický dojem stabilných cien a relatívne lacných potravín. V skutočnosti sa však opomína na drahú elektrotechniku a autá, nehľadiac na stagnáciu priemyslu a životnej úrovne. Koho však zaujíma skutočnosť, že za lacnými cenami sa skrýva dotovaná politika štátu. Je naozaj pozoruhodné ako sa tieto roky vryli hlboko do pamäti ľudí. Ako aj vtedy aj teraz sa môžeme stretnúť s rôznymi postojmi k problematike života v týchto časoch. Rozoberme si názory týchto ľudí, ktorí tvrdia, že návrat do tohto režimu by bolo dobré konanie. Je to naozaj pravda? Naozaj bolo za komunistov tak dobre ako tvrdia niektorí ľudia?***

***Po nástupe komunizmu v Česko - Slovensku voľby dostali formálny charakter a slobodné voľby zanikli. Moc prevzala Komunistická strana Československa. Začalo sa praktizovanie metód Stalinizmu a odpor nebol tolerovaný. Nepriateľov vlády v politických procesoch odsúdili a posielali ich do koncentračných, politických a pracovných táborov kde boli psychický a fyzicky mučení. Totalitný režim v komunistických krajinách sa vyznačoval najmä popravami tisícov ba až miliónov ľudí, z ktorých mnohí zahynuli v politických táboroch a väzniciach. Vraždenie a prenasledovanie cirkevných a náboženských hodnostárov, nemalo iný dôvod, ako nahradiť jednu vieru inou – zločinnou a neľudskou. Niečo také ako slobodná voľba viery vtedy nebola a všetci ktorí odporovali boli patrične potrestaní. V tých časoch ste sa nemohli len tak zbaliť a odísť na dovolenku či dokonca ani vrátiť sa do vlastnej krajiny s istotou, že všetko bude ako pred odchodom. Hranice boli prísne strážené a pokus o ich prekročenie vás mohol stáť život. Strana a vláda si postupne podmanil políciu, armádu a aj robotnícke organizácie. Komunistický režim získal prakticky neobmedzenú moc.***

***V marci 1948 v ČSR komunisti znárodnili podniky nad 50 zamestnancov(1),  týmto znárodnili takmer celý priemysel a združstevnili všetku pôdu. A tak sa im podarilo zlikvidovať všetkých oponentov. V septembri 1948 vláda schválila tábory nútených prác (2). Po tomto tvrdení sa nedá povedať že komunizmus bol taký dokonalý ako niektorí ľudia tvrdia. Je naozaj pozoruhodné, že aj napriek všetkým týmto krutým metódam ľudia stále dokážu nájsť pozitíva na tejto dobe. Často počúvam, že za komunistov mal aspoň každý prácu. Naozaj? Ak dovolíte rád by som túto frázu upravil asi takto za komunistov musel mať každý prácu. A určite to nebolo tak ako dnes že si môžete vybrať čo budete robiť. Robili by ste to čo vám prikázali pod hrozbami ublíženia vám alebo vašej rodine. Robiť niečo v týchto rokoch nebola práca akú si predstavujete dnes. Bola to práca zo strachu. Ľudia žili skromne a boli vďační aj za to málo čo mali. Totalitný režim zmenil od základu život tisíckam obyvateľov. Ale aj tak by sa našli ľudia ktorí by stále tvrdili že komunizmus bol dokonalý režim. Dokonalý určite nie ale na druhú stranu s časti súhlasím s myšlienkou o práci pre každého . Prečo? Jednoducho pretože kto chcel pracovať tak dostal možnosť so zohľadnením samozrejme na to, že plat nebol adekvátny a bolo potrebné držať sa pravidiel. „ Mlč a pracuj!!”, asi takto by som v krátkosti charakterizoval pravidlá, ktoré platili pre každého . A preto ten kto sa chcel vyhnúť nepríjemnostiam tak sa nesťažoval ,nedával najavo svoje vierovyznanie, ani svoje videnie skutočnosti a ostalo mu len  poslúchať príkazy.***

***Každá duša nie je živená len slobodou myslenia, ale je i biologicky závislá  na materiálnych statkoch, o ktoré sa bývalý režim tak rád opieral. Je pravda že ekonomika v tej dobe bola iná ako je dnes a ceny základných potravín boli taktiež iné,a preto, nie je úplne dôveryhodné porovnanie vyžitia rodín dnes a vtedy. Môžeme jednoznačne povedať len to, že vtedy sa žilo ťažšie. Skúsme porovnať obsah chladničiek, technickú vybavenosť rodín, možnosti cestovania, kvalitu služieb, potravín ... Cieľom celého tohto režimu bolo úplné ovládnutie myslenia ľudí. Komunisti naozaj nepotrebovali takých občanov, ktorí by mali vlastný názor na systém či dokonca na obmedzovanie práv a slobôd človeka. Tento totalitný režim mal ľudí obrazne povedané „naprogramovať“ na komunisticky zmýšľajúcu a dokonalú skupinu ľudí. Zákaz náboženskej viery malo tiež svoj význam . Vtedajšia vláda mala pocit že náboženstvo by mohlo poškodiť dokonalú myšlienku komunizmu, a preto jediná viera ,ktorá bola povolená bola práve tá komunistická. V princípe dogmatická viera a totalitné myslenie sú súrodenci. Skúsme si preto porovnať základnú rovnicu náboženstva a rovnicu komunizmu . Ak ste neverili v kresťanskú vieru boli ste považovaný za kacíra a boli ste popravený alebo upálený . Na druhej strane v totalite, ak ste neuznávali režim boli ste nepriateľom štátu a boli ste bytostne perzekvovaný. Myslím si že podobnosť je jasná a dá sa na základe tohto povedať, že svojim spôsobom bol komunizmus náboženstvom. Toto bola idea celého komunistického režimu, vytvoriť dokonalú spoločnosť na základe rovnakého zmýšľania ľudí.Bolo to naozaj tak i v počiatočnom zrode, pri tom teatrálnom výstrele z Auróry? Pri tom zmätku pri Zimnom paláci asi nikto neuvažoval, čo všetko prinesie ten deň. Naozaj vedúce osobnosti verili že budujú raj na zemi? Ak zoberieme hlavnú myšlienku komunizmu tak naozaj z nej vyplýva, že tomu verili. Na ceste za touto myšlienkou sa nebáli priniesť mnoho obetí. Ak dovolíte rád by som zacitoval z Biblie : Kajfáš:„ Neuvedomujete si ,že je pre vás lepšie ,ak zomrie jeden človek za ľud ,a nezahynie celý národ.” v tomto prípade by som si dovolil parafrázovať tieto slová takto. Je lepšie ak zomrie skupina ľudí ,ako by mala zomrieť idea raja. A to bol jeden s argumentov komunistickej vlády na hromadutisícov nevinných ľudí. Veď len Leninov výrok: ,, Ak nemôžeme zastreliť bielogvardského sabotéra, aká to je potom veľká revolúcia?”, o tom svedčia. Takto totiž reagoval na zrušenie trestu smrti. Ak by to nebol Lenin bol by to niekto iný. Boľševici by si našli spôsob, ako sa dostať k moci skôr, či neskôr.***

***Dejiny nás majú učiť neopakovať tie isté chyby. Podľa najnovších prieskumov agentúry FOKUS takmer 20% ľudí stále spomína a hodnotí bývalý režim pozitívne. Sú to prevažne starší ľudia, alebo ľudia s nižším vzdelaním, ktorí prirodzene hľadajú oporu v štáte. No v skutočnosti by len málokto chcel zmeniť súčasný stav, i keď to nepovedia, nikdy v našich dejinách sme sa nemali lepšie.***

***Aj napriek tomuto všetkému sa vždy nájde skupina ľudí, ktorá bude inklinovať ku návratu do tohto režimu.***

***Ale je komunistická myšlienka raja to, čo dnes stojí vôbec za úvahu? Dúfam, že budúcnosť ukáže, že nie.***

**(1.),(2.) – www. wikipédia. sk**