**Egyptské rany** *(Ex 7, 14 - 11)*

Jednou z poslania kresťanov je zmena, premena - obrátenie, metanoia.

Kristus v evanjeliu hovorí : Obráťte sa (zmeňte sa) a verte evanjeliu. Áno, obrátenie je jednou z kľúčových hodnôt aj františkánskej spirituality ... obrátenie sa od seba k Bohu, od zlého k dobrému...

Ale realitou nášho osobného života aj života našich bratov a sestier, sveta je aj iná zmena. Zmena od dobrého k zlému ... (keď sa s niekým stretneme po dlhom čase, hovorievame, že sa zmenil – k dobrému alebo k zlému) poznáme predsa vyjadrenia ľudí : svet je zlý... ide to stále k horšiemu ... alebo aj my samy si niekedy povieme ... je to so mnou stále horšie... má to všetko zmysel? Prečo to Boh dopúšťa...?

V egyptský ranách sa stretávame s negatívnymi premenami. Pretože srdce faraóna je zatvrdnuté, premení sa okolo neho všetko živé na mŕtve, plodné na neplodné, pekné na škaredé.

**Egyptské rany – obraz negatívnej premeny človeka**

**Prvá rana – premenenie nílskej vody na krv**

Životodárna voda sa stáva studňou smrti. Ryby hynú, ľudia vodu už nemôžu piť.

Zvrátený život vedie k smrti a šíri ju okolo seba.

Keď Boh zaplaví krajinu žabami, naznačuje tým záplavu nevedomím - myslenie náhle prestane fungovať a nevedomé obsahy ovládnu národ (komunizmus, socializmus, Hitler...).

**Druhá rana – Žaby**

Žaby môžu byť aj symbolom sexuality, ktorá náhle ovládne celý život, (voľný sexuálny život, pornografia, vulgárnosť, nevera, zvrátenosť ...).

**Tretia rana – Komáre**

Komáre, ktoré sadajú na človeka aj na dobytok a sužujú ich, môžu byť obrazom výčitiek svedomia, ktoré nás hryzú, obrazom pocitov viny, ktoré nás pichajú

**Štvrtá rana – Hmyz**

Jedovatý hmyz, ktorý Boh necháva vnikať do všetkých egyptských domov, symbolizuje otravu myšlienok a citov. Osamostatnené emócie sa ako jedovatý hmyz usadia do všetkých škár nášho tela a našej duše. Už nie sme schopní jasne myslieť, pretože sa do našej mysle vkradli zvrátené predstavy a trpké pocity.

**Piata rana – Mor**

Naša pudová oblasť sa stáva chorou. Strácame zdravý vzťah ku svojim pudom a ku svojmu telu. Keď zomierajú zvieratá, zomiera aj základ a koreň našej vitality, sila, o ktorú sa opiera naše myslenie.

**Šiesta rana – Vredy**

Keď Mojžiš vyhadzuje do výšky sadze z pece, na ľuďoch aj na dobytku sa začnú tvoriť vredy a zdurené pľuzgiere.

Rany sa otvárajú. Objavia sa zranenia a krivdy z detstva a bránia nám žiť. Všetko v nás je hnisavé a boľavé. Vyrážky na koži nám predstavujú vnútornú citovú rozrušenosť a nespokojnosť. Vredy sú spôsobené sadzami. Spálená láska (sadza) spálená sexualita - zraňujú človeka. Láska už nehreje, stáva sa boľavým vredom.

**Siedma rana – Ľadovec**

Agresie potláčané v zatvrdnutom srdci sa rozpútajú ako hrmenie, blesk a krupobitie. Nečas zachváti ľudskú dušu a ničí všetko, čo mu príde do cesty. Faraón sa nenechá pohnúť k tomu ,aby sa vydal po Božích cestách. On pokračuje vo svojom hriechu, až kým v ňom hriech všetko zničí a premení život na smrť.

V snoch môžu byť hrmenie a blesk obrazom toho, že sa v človeku všetko otriasa a že sa v ňom musí niečo premeniť. Ale mnohí nenačúvame Božiemu „hrmiacemu“ hlasu v nás.

Musí prísť **ôsma rana –** **Kobylky**

Tie zničia všetko čo ešte zostalo nažive. Teraz už všetok život neničí krupobitie, ktoré padá z neba, ale kobylky, ktoré naplnia domy – teda ktoré prebývajú v samotnej ľudskej duši. V hrmení a blesku sa agresie vybíjajú navonok, v kobylkách sa ukryli vo vnútri – tie sú nebezpečnejšie. Napadnú dušu človeka v depresii, často mu už niet pomoci, pretože vysajú z neho všetku životnú silu.

**Deviata rana – Tma**

Ak sám Boh nepošle nejakého Mojžiša, ktorý nejakým spôsobom ranu odstráni, nádej na záchranu už nejestvuje. Všetko sa zatemní. A v temnote vlastnej duše zakúsi človek seba a svoj život ako beznádejný a nezmyselný.

Keď sa však temnota opäť rozptýli, mnohí sa tvária tak, ako keby nikdy nebola existovala. Nepočúvajú jej posolstvo, aby sa dali premeniť Bohom.

**Desiata rana – smrť prvorodeného**

Až vtedy je faraón ochotný prepustiť izraelský ľud.

Prvorodenstvo predstavuje vlastnú plodnosť, pokračovanie života v potomkoch, Boží dar, ktorý dáva nášmu životu trvanie. Keď je usmrtený ešte aj prvorodenec, keď mu vezmú to najmilšie, vtedy môžem buď upadnúť do zármutku, alebo sa pripraviť na cestu k pravdivému životu.

Musíme uznať, že nad svojím životom nemáme nijakú moc, nad tým množstvom síl v našej duši. Musím sa zveriť Bohu.

Egyptské rany nám teda ukazujú, ako sa náš život v každom prípade mení. Keď sa nenecháme premeniť Bohom, nastane v nás premena k zlému – všetky sily našej duše sa obrátia proti nám samým.

Biblia nám na egyptských ranách dokazuje, ako sa môže človek premeniť k zlému a chorému. A tým, že nás upozorňuje na možnosť negatívnej premeny, pozýva nás, aby sme išli cestou tej premeny, ktorú nám odkázal Boh. Je to premena k životu a slobode, k svetlu a kráse.

Ľuďom je to nemožné, ale Bohu je VŠETKO možné.

Všetko smie byť, všetko má svoj zmysel. Len by som mal prísť na to, asi aký zmysel majú moje vášne, moje choroby, konflikty, problémy...

Premenenie sa nepokúša zvládnuť všetky chyby a slabosti a podľa možnosti vyvarovať sa všetkých hriechov, ale verí, že všetko v nás má nejaký zmysel, dokonca aj naše hriechy, a že v nás Boh chce premeniť všetko, aby v nás stále viac žiarilo jeho svetlo a jeho sláva.

Čerpané z knihy : Anselm Grun, Obrazy premenenia – cesta k vnútornej premene br. Egid ofm