***Zabudli sme na to byť „prírodný“***

***Bc. Dominik Valeš***

V kontexte problémov moderného sveta sa dostávame do neustálej konfrontácie s diskurzom o environmentálnom kolapse planéty Zem. Problémy, ktoré nastávajú, každý vníma úplne inak. Jedna skupina ľudí označuje environmentálne problémy za zveličovanie, konšpirácie alebo zbytočné strašenie spoločnosti. Druhá strana tejto mince si je plne vedomá environmentálnych problémov, ktoré sú na našej planéte. Riešenie problémov je však tak ako sme zistili behom na dlhú trať. Problémom tejto planéty sa totiž stáva sám človek. Na rozdiel od ostatných druhov žijúcich na tejto planéte jediný človek upravuje, mení a devastuje svoje okolie tak, že sám sebe spôsobuje neodvratné problémy. V posledných rokoch hlavne v 20. a 21. storočí sa začínajú objavovať myšlienky ochrany života a planéty. Tieto samozrejme existovali aj skôr, ale ich realizácia v celosvetovom globálnom diskurze bola na minimálnej alebo dovolím si povedať úbohej úrovni. Dnešné konferencie venované environmentálnym problémom sa často orientujú na nezmyselné debatovanie o tom kto tento problém spôsobil a kto ho má riešiť. Samotný problém sa takto odkladá na vedľajšiu koľaj.

Riešenie environmentálnej krízy ktorá vo svete vzniká sa mala stať prioritou v diskurze environmentálnych organizácií a v uvedomení človeka. Ďalej v tejto úvahe nechcem rozoberať jednotlivé problémy, ktoré vznikajú ako je globálne otepľovanie, topenie sa ľadovcov alebo vymieranie druhov. Tejto úvahe by som sa chcel dotknúť samotnej povahy človeka v tomto svete. Rôzni autori označujú človeka ako bytosť patriacu do prírody, ktorá má svoju prírodnú základňu na ktorej by mala stavať. Často sa ocitáme v dôležitom diskurze toho kto vlastne sme, akú úlohu zastávame v tomto svete a predovšetkým aké máme právo ako jediný druh na tejto planéte túto zem devastovať. Človek ako bytosť, ktorá sa dostala na vrchol potravinového reťazca, si určila aj právo manipulovať s ostatnými tvormi a prírodou tak ako uzná za vhodné.

Z môjho pohľadu je trochu pokrytecké tvrdiť, že človek získava právo na to, aby mohol urobiť čokoľvek len preto, že sa stal predátorom. Aby som lepšie vysvetlil svoj postoj k človeku a jeho prírodnej forme použijem príklady dvoch metafor. Prvú metaforu som už naznačil v predošlej vete. Človek sa stáva predátorom a táto planéta je jeho korisťou. Človek neustále premieňa prírodu na niečo čo je pre neho podľa jeho názoru potrebné. Namiesto lesov mrakodrapy namiesto potokov vodné nádrže a namiesto živočíchov drahé a nezmyselné pokrmy. Takto by sme mohli človeka charakterizovať ako jeden z najkrutejších druhov, ktoré kedy kráčali po tejto planéte, a to aj vtedy keď do tohto celku zahrnieme dinosaury. Najkrutejším predátorom v histórii tejto planéty sa teda stáva samotný homo sapiens sapiens. Nikdy dokonca ani dnes nechápem prečo je to slovo sapiens pri našom druhu dvakrát. Vzhľadom na to, ako človek nedokáže racionálne a logicky uvažovať je podľa mňa veľmi povrchné označovať sa za rozumnú bytosť.

Spoločnosť vníma environmentálnu krízu ako niečo spôsobené človekom, avšak väčšina z nich zastáva názor, že sa ich to vo svojej podstate netýka. Niektorí autori zaoberajúci sa etickými problémami v rámci environmentalistiky sa pýta otázku kde sa podel prírodný človek. V tomto prípade sa pýtame na to, kde sa podel vzťah prírody a človeka. Je dôležité poznamenať, že kolobeh prírode, dnes už poznamenaný nami samotnými ďalej je stále reálny a platný. Istým spôsobom sú environmentálne problémy iba logickým pokračovaním kolobehu života na tejto planéte. A tu prichádza druhá z metafor, ktoré som spomínal. Táto metafora je často používaná ako príklad toho ako človek vplýva na túto planétu a ako planéta „vníma“ samotného človeka. Je to príklad ktorý hovorí o tom, že človek ako ľudská bytosť a i samotná spoločnosť, sa stala vírusom pre túto planétu a planéta sa bráni. Naše nezmyselné využívanie zdrojov ktoré ponúka táto planéta nás čoskoro dovedie do krízy, ktorú nebudeme vedieť v tomto modernom ba až postmodernom svete vôbec vyriešiť. Je len otázkou času kedy planéta ukáže ďalšiu stránku svojej spätnej väzby na naše upravovanie ničenie a devastovanie. Otázkou stále zostáva ako riešiť environmentálne problémy, ktoré sú predmetom globálneho diskurzu spoločnosti so snahou o záchranu či spomalenie procesu, ktorý planéta proti nám spustila? Nie je žiadnym tajomstvom, že posledné konferencie venované environmentálnym problémom skončili po niekoľkých dňoch dohadovania ako neúspešné. Niektorí zo zúčastnených verejne priznali, že sú frustrovaní ba až deprimovaný z toho ako sa snažia mocnosti sveta riešiť globálne problémy. Problém je v samotnom človeku.

Náš osobný vzťah k prírode sa zmenil natoľko, že v extrémnych názoroch sa stretávame s myšlienkami, že to čo sa deje s prírodou sa nás netýka. Spoločnosť sa takto rozdelila na pomyselné tri skupiny. Prvá skupina je jednou z extrémnych foriem prístupu a to tak, že stavia človeka do roviny s prírodou. V tomto prípade ide o jednoducho vyvrátiteľnú myšlienku. Ak by sme boli s prírodou v jednej rovine tak by príroda nemala žiadne problémy. Niečo trocha menej radikálne je tzv. život v súlade s prírodou. V tomto prípade, a zrejme len v tomto prípade vieme uvažovať o riešeniach.

Jedno riešenie tu je ale toto riešenie má zásadný problém „ tendenciu človeka starať sa len sám o seba“. Riešením by bolo zníženie štandardu nášho života na tak dlho aby mala planéta čas sa zregenerovať. Znížiť spotreby nerastných surovín, znížiť už tak vysoký konzum, jednoducho proste ubrať plyn vo všetkých oblastiach, ktoré vytvárajú environmentálne problémy. Ako som už povedal je tu tendencia človeka a preto, sa síce snažíme zmeniť výrobu a spotrebu, ale bez toho aby sme sa zmenili my sami je to ako snažiť sa naplniť deravé vedro vodou pomocou lyžičky.

Na tretej strane spoločnosti stojí už spomínaný druhý radikálny smer a to nezáujem či ignorovanie problémov. Nech sa deje čo chce, mňa sa to netýka, nejako bolo, nejako bude. Toto je ďalší prístup nie len malej skupiny ľudí ale niekedy aj celého štátu resp. jeho mocenskej časti, ktorý k žiadnemu riešeniu nedospel a ani nedospeje.

Enviromentálne problémy tu sú a kým sa nezmení postoj človeka či samotný človek tak tu aj budú. Človek si musí uvedomiť svoju závislosť na prírode a začať sa podľa toho aj chovať, nie len hádzať vinu jeden na druhého.

*„Naučme sa žiť v súlade s planétou, lebo v opačnom prípade sa planéta naučí žiť bez nás. A pamätajte my bez prírody neprežijeme ale príroda bez nás áno.“*