**Etické problémy v školstve, ako dôsledok normatívneho procesu vytvárania etických pravidiel**

**Univerzalizácia etických pravidiel**

**Bc. Dominik Valeš**

Školské prostredie je miesto, v ktorom sa proces kreovania osobností realizuje v neustálom kruhu. Nie len žiaci, ale aj učitelia sa v procese prebiehajúcom na pôde výchovnovzdelávacích inštitúcií stretávajú s rôznymi etickými problémami. Tieto etické problémy sa snaží na teoretickej úrovni riešiť učiteľská etika. Isté pravidlá a zákony, ktoré musia učitelia, ale aj žiaci dodržiavať sú zapísané v školskom poriadku.

Pre učiteľov je tu ešte jeden dokument a to takzvaný učiteľský etický kódex. Je dôležité poznamenať, že v tomto kódexe sú uvedené len odporúčania, ktoré by sa mali v určitých situáciách využívať a praktizovať. Pravda je však taká, že samotná teoretická základňa etického kódexu ako aj etických pravidiel formulovaných učiteľskou etikou, má jednu zásadnú chybu. Touto zásadnou chybou je normalizácia a univerzalizácia etických pravidiel. Pri formulovaní odporúčaní v rámci etiky na školách, do ktorej vstupujú vzťahy učiteľ žiak, či učiteľ a rodič je často zabúdané na individuálnu tendenciu nedodržiavania či doslova porušovania akýchkoľvek nariadení odporúčaní a pravidiel. Túto tendenciu človek má v základnej výbave ako tvor, ktorý sa môže slobodne rozhodovať. Problémy, ktoré vznikajú v rámci etiky sa väčšinou týkajú práve pravidiel, ktoré sa snažia učitelia dodržiavať. Vzniká konflikt medzi žiakom a učiteľom. Učiteľ sa snaží dodržiavať správne riešenie v takejto situácii a teda sa opiera o etické a logické úvahy na základe svojho postavenia a svojho vzťahu so žiakom. V rôznych situáciách, ale učiteľ reaguje rôzne. Ako je individuálny každý žiak, tak je individuálna aj každá situácia, ktorá nastane. Samozrejme sa môžu vyskytnúť rovnaké či podobné situácie a v tomto prípade reagujeme takpovediac na základe empirickej skúsenosti. V podstate našou empirickou skúsenosťou s rovnakou situáciou vytvárame aj sami určitú subjektívnu normu správania či našu subjektívnu reakciu na rovnaký problém. Táto univerzalizácia a normatívnosť na základe skúsenosti sa, ale nemusí vždycky ukázať ako relevantná. Normatívne pravidlá, vznikajú v rámci kódexov nariadení či odporúčaní s radov etikou sú napriek tomu, že sa tu bavíme o problémoch, ktoré vznikajú na základe individuality jedincov, príliš univerzálne a zovšeobecnené. Úplne rovnaká situácia s úplne rovnakým žiakom, môže vyvolať u učiteľa úplne rozdielnu či dokonca radikálne rozdielnu reakciu. Rovnako tomu môže byť, aj pri konflikte, ktorý nastáva pri konfrontácii učiteľa a rodiča.

Etický kódex či etické odporúčania v rámci školstva a vyučovacieho procesu v kontexte vzťahov učiteľ žiak a učiteľ rodič môžeme brať ako istý odrazový mostík na vytvorenie vlastného systému, ktorý by sme mohli nazvať „pohotovostná reakcia“. Ak dokážeme v určitých situáciách reagovať automaticky je to vždy prínosné, avšak nie vždy sú dôsledky alebo výsledky (v pozitívnom prípade) rovnaké. Učiteľ by mal vedieť reagovať v každej situácii pohotovo. V tomto prípade nie je čas na spomínanie na nejaké normatívne pravidlá, ktoré určuje školský poriadok či nejaký kódex. Je potrebné na základe skúseností alebo na základe aktuálnej situácie v rýchlosti vyhodnotiť dôsledky a príčiny a situáciu začať okamžite riešiť. Ako jeden z etických problémov vystupuje hlavne na základných a stredných školách, šikana medzi spolužiakmi. V poslednom čase sa objavuje aj viac prípadov šikany učiteľa žiakom, alebo žiaka učiteľom. Šikana je úplne v rozpore s etickou normou, ktorou by sa mal každý človek riadiť nielen v rámci školy či školského prostredia, ale aj v rámci reálneho života. V prípade šikany nám etický kódex ako aj etické pravidlá, ktoré sú odporúčaniami pre učiteľov dávajú do pozornosti istú umiernenú verziu správania sa v jednotlivých kooperáciách, ktoré som vymenoval. Pri interakcii medzi učiteľom a žiakom už od prvého momentu zoznámenia vzniká istý prvý dojem. Učiteľ by mal tento prvý dojem automaticky vylučovať zo svojho vytvárania názorovej štruktúry na žiakov a mal by ostať objektívny ale dbať aj na intuíciu.

Zo svojej vlastnej skúsenosti viem, že odsúdiť žiaka hneď na prvý pohľad môže byť úplne mylným predpokladom. Uvediem jeden príklad zo svojej vlastnej praxe. Na hodine v 9 ročníku na vyučovaní dejepisu som si všimol jedného študenta, ktorý sedel v prvej lavici. Všimol som si, že počas môjho výkladu stále len čarbal na lavicu a mal som pocit, že ma nepočúva. Na jednej strane som ho chcel upozorniť no, na druhej strane mi niečo hovorilo, že to robiť nemám. Tak som ho nechal tak a čakal som aké to bude mať dôsledky. Môj výklad nerušil, takže som výklad dokončil. Nakoľko využívam väčšinou dialogickú formu povedal som zopár viet vo forme monológu a potom som sa začal pýtať otázky. Bol som prekvapený, hneď na prvú otázku odpovedal už spomínaný žiak. Nielen, že odpovedal správne, ale odpovedal logicky a zdá sa premyslene. Uvedomil som si, že ak by nepočúval môj výklad odpoveď na otázku by nemohol vedieť. Keď sa rozvinula diskusia viackrát sa do nej zapojil a počas písania poznámok si poctivo zapisoval. Potom čo sa skončila hodina som sa žiakov opýtal aký majú dojem z tejto hodiny a či sa im forma vyučovania páčila. Väčšina žiakov len prikyvovala či sa usmievala no nečakal som, že práve tento žiak, ktorý na prvý dojem nedával pozor povie vetu: ,, Konečne sme mali učivo vysvetlené tak, že si pamätám o čom to bolo a zrejme sa ho nebudem musieť učiť doma.“

Chvíľu som bol naozaj šokovaný akú veľkú chybu by som urobil keby som tohto žiaka hneď na začiatku upozornil a považoval ho za problémový element v triede. Po skončení hodiny sa moje prekvapenie ešte viac prehĺbilo keď som zistil, že daný žiak trpí ADHD. Na hodine som si to vôbec neuvedomil hoci príznaky poznám. Bol som prekvapený, že práve na neho môj výklad tak zapôsobil. Potvrdenie správnosti mojej reakcie respektíve nereagovania sa mi dostalo o niekoľko dní neskôr. Viac menej po ukončení praxe prišla mojej mame správa od matky tohto chlapca. V skratke jej text hovoril o tom, že ma chváli a ďakuje za moje vyučovanie. Jej syn bol nadšení z môjho výkladu a zároveň tvrdil, že prvýkrát sa nemusel doma nič učiť lebo si tému pamätal z hodiny.

Na základe etiky by som v prípade žiaka, ktorý nedáva pozor mal zrejme istým spôsobom zareagovať. Netvrdím, že etické pravidlá nie sú istým ako som už spomínal odrazovým mostíkom avšak, ako v mojom prípade niekedy treba dať na intuíciu, ktorá vám radí urobiť inak. Samozrejme netreba zachádzať do extrémov, ale treba pamätať na to, že každý žiak je individuálny a každý žiak je jedinečný a ak chceme aplikovať individuálny prístup k žiakom napriek našim obmedzeným možnostiam v rámci školského systému, musíme brať učiteľskú profesiu nielen ako povolanie, ale je ako poslanie. Je dôležité dodržiavať istý systém nariadený ministerstvom školstva avšak treba dbať hlavne na to, aby s tým čo sa v škole deje boli spokojní žiaci.

Ďalším etickým problémom ktorý som si všimol, a ktorý som aj sám počas svojho štúdia zažil a bohužiaľ aj na vysokej škole stále zažívam je neuvedomenie si postavenia samotného učiteľa. Učiteľ z hľadiska etiky by mal dbať na to, že hoci je statusom nadradený žiakom má voči nim určité poslanie a určitú povinnosť. Jednou z povinnosti je chovať sa adekvátne situácii a zároveň nezabúdať na to, že to že vieme viac než žiaci nám ešte nedáva právo vystupovať ako pravda poslednej inštancie. Aj učitelia sa môžu mýliť je dôležité si to uvedomiť skôr ako prejdeme do reálneho pracovného života.

Hoci študujem učiteľstvo a mám za sebou prvú prax s pozitívnymi ohlasmi, nedovolím si o sebe povedať, že sa cítim ako učiteľ. Učiteľom sa nestane človek pretože to vyštuduje učiteľom sa stane preto, že chce a, že v tom vidí svoj zmysel. Učitelia nerobia teoretické znalosti hoci sú jedným z podstatných znakov dobrého učiteľa. Teoretický základ učiteľa je dôležitý hlavne pre konkrétny predmet, ale je dôležité aj charakter učiteľa. Tento charakter mal byť postavený nie na etických normatívnych pravidlách, ktoré vytvorila etika, ale na pravidlách, ktoré si vytvorí sám na základe svojich empirických skúseností a vie ich aplikovať aktualizovať a pohotovo použiť v rôznych situáciách.

Tiež je dôležité aby si učiteľ uvedomil, že ak prichádza do fázy vyhorenia mal by s tým niečo robiť skôr než sa to podpíše na jeho vyučovaní na jeho metódach, na jeho správaní k žiakom a osobám činným vo výchovnovzdelávacom procese. Na záver by som chcel vysloviť výrok, ktorý opakujem častejšie vo viacerých svojich prácach. Je to výrok, ktorý by si mal prečítať a prehodnotiť každý jeden učiteľ či už na základnej, strednej alebo vysokej škole. Vzhľadom na svoje posledné a vlastne aj aktuálne prebiehajúce štúdium sa tento výrok týka prevažne vysokej školy.

*„ Každý učiteľ by si mal položiť otázku: Som v prvom rade odborník alebo pedagóg? Podľa môjho názoru totiž je na vysokých, stredných i základných školách mnoho odborníkov, ale len malé veľmi malé percento učiteľov.“*

Samotnú odbornosť zrejme pedagógom nikto nezoberie, ale to čo môžeme spochybniť je ich schopnosť odovzdať svoje vedomosti ďalšej generácií. Sprostredkovanie týchto informácií, ktoré daný odborník má je totiž najväčšou a najdôležitejšou časťou vyučovacieho procesu. Ďalšou otázkou môže byť aj to či vôbec odborník chce, aby jeho žiaci získali informácie, ktoré má on, však to je už záležitosťou samotného učiteľa a jeho vlastného nastavenia priorít a vlastného ega.

Čo by sme teda mohli povedať o normatívnom a univerzálnom formovaní etických pravidiel v školstve? Jednoznačne to, že by sme sa vytvoreným systémom odporúčaní nemali riadiť na 100 percent. Vieme ich naozaj využiť len ako odrazový mostík na konanie a vyhodnocovanie nášho správania a správania iných v rámci jednotlivých situácií. Však tieto normy sú príliš univerzálne a nehľadia na tendenciu jednotlivcov či už z radov učiteľov žiakov alebo rodičov. Preto je podľa mňa dôležité prehodnotiť prístup etiky k učiteľskej profesii ako aj prehodnotiť odporúčania a značnú normatívnosť pravidiel, ktoré určuje vyšší orgán školskej administratívy. Ako už bolo viackrát povedané rôznymi autormi, etika je vecou voľby, a tak by vecou voľby malo byť aj konanie v rámci situácií bežnej kooperácie žiakov a učiteľov či učiteľov a rodičov. Bez pravidiel by tu bol chaos, ale ak sú Pravidlá príliš univerzálne môže chaos spôsobiť rovnaký prístup k totálne odlišným situáciám a k extrémnym prípadom vyvrcholenia situácií. Je teda veľmi dôležité rozmyslieť si či sa teda na učiteľskú profesiu naozaj hodíme. Ak nedokážeme fungovať bez pravidiel a tvoriť vlastné koncepcie zrejme nemáme dostatočné predpoklady na to, aby sme dokázali zvládnuť etické problémy ktoré na nás v školstve čakajú.