***Verejná mienka***

***Pokrok nerovná sa posun***

**Bc. Dominik Valeš**

Svet 21. storočia je plný inovácií a pokroku. Pokrok v rámci rôznych sektorov spoločenského života, ale nezaručuje posun k lepšiemu aj v rámci myslenia. Moderná spoločnosť v paradoxe ku pokroku, ktorý nastal v rôznych sektoroch vedy, hospodárstva či ekonomiky, istým spôsobom stagnuje v myslení. V istom bode by sa dalo povedať, že samotný pokrok neprospieva rozvoju myslenia spoločnosti.

Logickým predpokladom postmoderného sveta by malo byť zbavenie sa toho čomu dnes hovoríme bagatelizácia, zovšeobecňovanie či naopak diverzifikácia v rámci spoločenskej verejnej mienky. Avšak práve naopak v 21. storočí sa stretávame z čoraz väčšou diskrimináciou, bagatelizáciaciou a vytváraním dogmatických myšlienok, ktoré sú často len výplodom fantázie podporenej médiami a sociálnymi sieťami. Sociálne siete sú ďalším bodom, ktorý ovplyvňuje modernú spoločenskú komunikáciu. Na sociálnych sieťach sa často vyskytujú informácie, ktoré doslova môžeme označiť za mienkotvorné. Tieto informácie sú, ale relevantné len vtedy, ak majú samozrejme základy v podložených a overených zdrojoch.

Problémom je, že bežný spotrebiteľ sociálnych sietí si informáci,e ktoré na nich nájde neoveruje a automaticky ich preberá ako pravdivú informáciu. Na základe takýchto falošných informácií sa často vytvárajú mienky a názory, ktoré ovplyvňujú veľké udalosti. Sú to napríklad voľby. V období pred voľbami či po voľbách sa na sociálnych sieťach a internete vyskytujú informácie zo zákulisia volebných kampaní, ako i samotných kandidátov. Tieto informácie často smerujú buď k podpore jednotlivých sektorov alebo práve ich dehonestovaniu. Ľudia si na základe týchto informácií vytvárajú názor na jednotlivých kandidátov, jednotlivé politické strany či samotnú politiku v krajine. Verejná mienka je často ovplyvnená tým čo sa deje v krajine. Ako reagujú na rôzne globálne či súkromné problémy politici sa niekedy pretaví spoločenskej diskusii a vytvorí sa z nej zovšeobecnený výrok, v podobe istej formy univerzálneho názoru. Práve v rámci modernej doby by sme mohli očakávať, že spôsob akým budú ľudia myslieť bude viac smerovať k uchovaniu si vlastnej identity tejto globálnej postmodernej spoločnosti. Problém však je, že napriek tomu ako jednoducho sa vieme dopracovať k zdrojom informácií je naša tendencia pohodlnosti a tendencia preberania názorov iných stále nesmierne vysoká. Verejná mienka utvára aj samotných jednotlivcov. Každý z nás individuálnym spôsobom prispieva k verejnej mienke.

Môžeme ju podporiť vyvrátiť či prebrať za svoju a vytvoriť si vlastný názor na základe niečoho, čo je často len univerzálnym pretvorením reality. V kontexte reality by sa dalo uvažovať čo je vlastne samotná realita avšak to je téma na samostatnú esej. Človek vníma verejnú mienku ako niečo, čo by mal istým spôsobom rešpektovať a v podstate ďalej by sa ňou mal riadiť. Absencia kritického myslenia u väčšinovej spoločnosti je, ale spôsobená viacerými faktormi, ktoré nie je ľahké ovplyvniť. Jedným z faktorov je samotné školstvo ak sa zameriame na Slovensko. Akcentovanie rozvoja kritického myslenia na základných, stredných a vysokých školách spôsobuje neskoršie formovanie slabomyseľných občanov. Slovíčko „slabomyseľný“ v tomto prípade nie je žiadnou nadávkou, ale pojmom ktorým by sme mohli označiť väčšinovú populáciu, ktorá nemá jednoducho možnosť rozvíjať kritické myslenie, pretože ju to nikto rozvíjať nenaučil. Jednotlivci často hlavne v mladom veku majú tendenciu preberať názory svojich rodičov, idolov či celebrít. V tomto prípade by mala škola ako výchovno-vzdelávacia inštitúcia kreovať kritické myslenie a podporovať overovanie informácií a sebauvedomenia jednotlivcov v rámci spoločnosti a celého sveta. Momentálne nastavenie školstva je však orientované na viac či menej teoretickú stránku a najmä na memorovanie informácií. Praktická stránka školskej inštitúcie je veľmi problémovou otázkou aj v dobe, kedy vieme vysvetliť otázky týkajúce sa prakticky čohokoľvek. Tento pokrok v rámci odpovedí však neznamená pokrok v rámci myslenia. Myslenie ako som už spomínal vyššie začína stagnovať preberanie informácií je jednoduchšie a pripojenie sa k nejakej spoločnosti či skupine, ktorá zastáva istý názor je jednoduchšie ako si vytvoriť vlastný názor a zastávať vlastnú cestu. Verejná mienka sa tak nestáva len istou univerzálnou diferenciou, ale zároveň sa stáva aj mienkou jednotlivcov v rámci spoločnosti ako inštancia jedinej pravdy. Problém bagatelizácia vidíme v rôznych sektoroch spoločenského života.

Napriek tomu v akej dobe sa nachádzame ďalej je stále očividné, že spoločnosť ľahko podlieha tlaku a vplyvu informácií, ktoré sú na ňu nakladané každý deň. Napriek jasným odpovediam a definíciám niektorých javov v rámci globálneho sveta sa stále stretávame s pojmami, ktoré by sme už v tejto postmodernej dobe nečakali. Stále viac stupňujúce sa myšlienky radikalizmu, extrémizmu, rasovej neznášanlivosti, ale i klišé ktoré formujú nielen mladú generáciu, ale aj generácie po nej. Jedným zo zaujímavých príkladov je takzvané delenie domácich prác. Napriek tomu, že niektorí zastávajú názor istej rovnosti medzi ženou a mužom, stále sa v spoločnosti vyskytujú rozdelenia toho čo by mal robiť muž a čo by mala robiť žena. Človeku, ktorý sa nad tým zamyslí, asi napadla otázka ako je možné, že sme tento stereotyp ešte stále neprekonali.

Tento stereotyp je totiž podporovaný aj samotnými aktérmi a to mužmi a ženami. Obe strany zastávajú názor, (v určitých prípadoch) že muž sa má postarať o rodinu a žena má doma variť upratovať a starať sa o deti. Preto aj v dnešnej dobe je zvláštne nazerané na fenomény ako je mužská materská dovolenka či žena, ktorá dokáže zabezpečiť rodinu nehľadiac na úplne logické fenomény ako muž, ktorý vie variť muž, ktorý rád upratuje alebo muž, ktorý má svoje morálne zásady. Často ženy vytvárajú stereotypy o mužoch a muži zasa o ženách. Typickým mužským stereotypom, ktorý vytvorili ženy je muž, ktorý má stále nejaký plán. Často sa muž môže stretnúť so ženou, ktorá jeho ochotu pomôcť či jeho milé správanie vyhodnocuje ako plán, ktorý má smerovať k tomu, že dostane čo chce. Tento názor je univerzálnou mienkou spoločnosti, ktorú vytvárajú ženy. Taktiež vytvárajú mienku o tom ako by mal vyzerať dokonalý chlap. Dokonalý chlap by mal dobre vyzerať, zrejme cvičiť, mať lukratívnu prácu byť zabezpečený a slobodný. Samozrejme nechcem povedať, že takto premýšľajú všetky ženy, pravda je však taká, že veľká väčšina je ovplyvnená práve týmito stereotypmi. Ale aj na druhej strane muži vytvárajú značné silné stereotypy o ženách.

Typickým stereotypom, ktorý už bol vyššie spomenutý je práve úloha ženy v domácnosti. Avšak na strane mužov i žien, vznikajú hlavne stereotypy týkajúce sa výzoru. Často spôsobujú u oboch pohlaví psychické problémy, ktoré sú spojené práve s tým ako vyzerajú. Namiesto toho, aby sme v tejto (post)modernej spoločnosti používali kritické myslenie a akceptovali nové vývojové fázy, verejná mienka tieto stereotypy stále viac a viac podporuje. To čo si myslí verejnosť sa často stáva predmetom diskusií na sociálnych sieťach médiách a internete. Vraciame sa teda k otázke, ktorú som položil na začiatku, a teda prečo pokrok neznamená aj posun v myslení? Odpoveď je jednoduchá, pokrok totiž nastáva v takých sférach, ktoré negatívne ovplyvňujú verejnú mienku tým ovplyvňujú aj názor jednotlivcov a cez jednotlivcov je ovplyvnená celá občianska spoločnosť. Ak by sme si mali zhrnúť jednotlivé faktory, ktoré ovplyvňujú verejnú mienku, tak by sme zrejme vytýčili pojmy ako: školstvo, stereotypy, médiá a sociálne siete, a v neposlednom rade pokrok samotný.

Je ťažké v tejto oblasti spoločenských problémov verejnej mienky navrhovať nejaké spôsoby riešenia. Ak by sme chceli vyriešiť problém verejnej mienky a jej ovplyvňovania museli by sme sa zamerať na všetky faktory, ktoré ju ovplyvňujú. Nie všetky faktory, ktoré som spomenul sa však dajú ovplyvniť. Ovplyvňovanie školstva je mimo náš dosah, rozbíjanie stereotypov je viac menej záležitosťou subjektívneho názoru, médiá a sociálne siete, ktoré priniesol pokrok modernej doby sú svetom sami o sebe. Otázka teda je, ako v tomto svete dezinformácií môžeme verejnú mienku vôbec brať vážne?

Jednoduchým riešením by mohlo byť akceptovanie, že verejná mienka proste existuje. Brať verejnú mienku len ako istý názor väčšej skupiny ľudí, ktorá sa môže alebo nemusí mýliť. Dôležité je podotknúť, že nikoho názor nie je stopercentnou pravdou, a tak ani verejná mienka by nemala byť pre nás niečím čo bude vytvárať, kreovať náš osobný názor. Vo svete pokroku moderného i postmoderného myslenia si musíme zachovať svoju vlastnú subjektivitu, ale zároveň paradoxne i objektívnosť náhľadu rôznych perspektív, z ktorých jednou je práve verejná mienka. Ak zachováme rôznorodosť perspektív náhľadu na to akým spôsobom sa tento svet vyvíja, dokážeme si vytvoriť názor, ktorý bude možné akceptovať v rôznych oblastiach a aspektoch ľudského života.