**Európsky deň jazykov 2021 – Jazyky okolo nás**

Z iniciatívy Rady Európy v Štrasburgu sa Európsky deň jazykov oslavuje každoročne 26. septembra už od roku 2001.

Jeho cieľom je podnietiť 800 miliónov Európanov zo 47 členských štátov Rady Európy, aby sa bez ohľadu na vek, v školách aj mimo nich, učili viac jazykov. S presvedčením, že jazyková rozmanitosť je nástrojom na dosiahnutie väčšieho interkultúrneho porozumenia a kľúčovým prvkom bohatého kultúrneho dedičstva nášho kontinentu, Rada Európy podporuje mnohojazyčnosť v celej Európe.

Na Slovensku školy už tradične organizujú v týchto dňoch rôzne aktivity v oblasti jazykového vzdelávania.

Naše vyučujúce si pre jednotlivé triedy pripravili rôznorodé aktivity, napr. jazykový kvíz, súťaž QR QUEST, v ktorej si žiaci načítaním kódov prečítali otázky, našli ukážky rôznych jazykov, vyhľadávali slová a informácie. Starší študenti spolupracovali pri tvorbe projektov o európskych krajinách a ich jazykoch. Okrem propagácie jazykového vzdelávania boli tieto činnosti príjemným spestrením vyučovacích hodín a možnosťou rozvíjať kreativitu a vzájomnú spoluprácu.

Naše heslo: ,,Koľko jazykov vieš, toľkokrát si človekom.“

A koľkými jazykmi sa dohovoríš ty? ☺

Mgr. Kristína Vargová