**Európsky deň jazykov**

Tento deň je oslavou všetkých jazykov používaných v Európe. Nachádza sa tu viac než 200 pôvodných európskych jazykov a mnohými ďalšími hovoria ľudia pochádzajúci z iných kontinentov. Korene tohto sviatku siahajú do roku 2001, ktorý bol Európskym rokom jazykov. Organizátormi boli Rada Európy a Európska únia a zapojilo sa doň 45 krajín. Úspech projektu prispel k tomu, že Rada Európy sa rozhodla vytvoriť každoročnú tradíciu a vyhlásila 26. september za Európsky deň jazykov.

Čo je jeho cieľom?

Hlavným cieľom EDJ naďalej zostáva podnecovať približne 800 mil. obyvateľov zo 47 členských štátov, aby sa bez ohľadu na vek v školách i mimo nich učili cudzie jazyky z profesionálnych alebo osobných dôvodov.

Jazykové vzdelávanie je prínosom pre každého - človek nie je nikdy príliš starý na to, aby sa naučil nový jazyk. Aj zopár slov jazyka krajiny, ktorú navštívite (napr. počas dovolenky), vám ľahšie umožní nadviazať nové priateľstvá a kontakty.

Okrem toho, učenie sa jazykov nám umožňuje vzájomne si lepšie porozumieť a pochopiť naše kultúrne rozdiely.

**Ešte nikdy nebolo toľko príležitostí pracovať a študovať v rôznych európskych krajinách ako dnes, ale nedostatočné ovládanie jazyka mnohým ľuďom bráni, aby ich využili. Preto využite tento čas na hodinách čo najefektívnejšie, aby sa vám otvorilo čo najviac ciest k úspešnej budúcnosti.**

Ešte zopár zaujímavých faktov o jazykoch:

* Na svete existuje 6000 až 7000 jazykov
* Najväčší počet jazykov sa používa v Ázii a Afrike
* Väčšina európskych jazykov patrí do skupiny indoeurópskych jazykov
* Väčšina európskych jazykov používa latinské písmo. Niektoré jazyky používajú azbuku. Gréčtina, arménčina, gruzínčina a jidiš majú svoje vlastné písma.
* Najväčší počet jazykov sa používa na území Ruska (130-200)
* Prílev prisťahovalcov spôsobil, že sa tu začali používať mnohé cudzie jazyky. V samotnom Londýne sa hovorí približne 300 jazykmi.