**Funkčné jazykové štýly, slohové postupy, slohové útvary - cvičenie**

**Ukážka č. 1 M. Kukučín – Keď báčik z Chochoľova umrie (úryvok)**

*Pán Aduš voviedol Ondreja do záhrady. Za sypárňou bolo ohradené štvorhranné miesto. Ohrada nová, tmavočerveno natretá. To bolo jediné v celom gazdovstve, na čom sa dalo vidieť, že pečuje oň starostlivá ruka. V ohrade stáli štyri jasene, vysoké, hrubé, rovné ani svieca. Sám Ondrej musel sa priznať, že nevidel v svojom živote takých jaseňov. Desiatku boli hodny otcu-materi. V ohrade pod jaseňmi boli — hroby, štyri hroby. Ležali radradom, zanesené snehom. Nad prvými dvoma vypínal sa spoločný kamenný náhrobok.*

*.......................................................................................................................................................*

**Ukážka č. 2 I. Bukovčan – Kým kohút nezaspieva (úryvok)**

Tulák : *Proti násiliu má človek iba jednu šancu...*Tomko : *A tá šanca... ?*

Tulák : *Chlapec to povedal. Ostať človekom... Nestať sa handrou. Zachovať si dôstojnosť...*

*A svoju ľudskú tvár.*

Uhrík : *A smiem sa opýtať – čo mi to pomôže ? Zachovám si tvár – a prídem o hlavu ! Bez*

*tváre sa dá žiť – ale bez hlavy nie, ty blázon... !*

*...............................................................................................................................................*

**Ukážka č. 3 Kultúra slova – ročník 44 – 2010, číslo 1**

*Akú štýlovú hodnotu má slovo bulvár v novšom význame?*

JÁN KAČALA

Slovo *bulvár* prevzaté z francúzštiny v súčasnosti je už bežnou súčasťou slovnej zásoby

súčasnej spisovnej slovenčiny. Zachytávajú ho všetky tri výkladové slovníky spracúvajúce

súčasnú slovnú zásobu nášho spisovného jazyka, t. j. Slovník slovenského jazyka I z roku 1959, Krátky slovník slovenského jazyka vo svojich štyroch vydaniach z rokov 1987, 1989, 1997, 2003, ako aj najnovší Slovník súčasného slovenského jazyka (1. zv.) z roku 2006.

Pravdaže, vlastné lexikografické spracovanie tohto slova sa odlišuje od slovníka k slovníku, pričom odlišné spracovanie nezávisí ani tak od postoja lexikografov ako autorov slovníkov, ako skôr od poznania skutočného výskytu tohto slova v danom čase v živej reči...

.....................................................................................................................................................

## Ukážka č. 4 *Životopis*

## *Volám sa Kristína Holecová. Narodila som sa 15.4.1989 v Gelnici. Som slovenskej národnosti a štátnym príslušníkom SR. Matka Jana Holecová je súkromná podnikateľka. Otec Juraj Holec pracuje v štátnej správe. Súrodencov nemám...*

...................................................................................................................................................................

**Ukážka č. 5 L. Ferlinghetti – Obrazy zmiznutého sveta (úryvok)**

*„Svet je ohromné miesto*

*kam sa narodiť*

*ak len vám nie je veľmi proti srsti*

*pár mŕtvych mozgov*

*hore*

*alebo pár bombičiek*

*ktoré*

*vám sem-tam vletia do ksichtu ...*

*.......................................................................................................................................................*

**Ukážka č. 6** Milá oslávenkyňa, všetci naši vzácni hostia,   **(úryvok)**

         ktorí ste sem dnes zavítali, aby sme  spoločne oslávili tento výnimočný okamih. Životné jubileum  - 60 rokov -  je vždy príležitosťou na  krátke zastavenie,  či zamyslenie. Aký bol môj doterajší život? Splnila som si svoje sny? Kam sa budú uberať moje ďalšie životné kroky?...

**Funkčné jazykové štýly, slohové postupy, slohové útvary - cvičenie**

**Ukážka č. 1 Miroslav Válek – Jesenná láska (úryvok)**

Láska je strašne bohatá, láska tá všetko sľúbi, no ten, čo ľúbil, sklamal sa a ten, čo sklamal, ľúbi. Prach dlhých, smutných letných dní na staré lístie padá, poznala príliš neskoro, ako ho mala rada.

*.......................................................................................................................................................*

**Ukážka č. 2**  Jána Nováková, Štefánikova 7, 905 01 Senica   
  
Hypermarket TESCO   
Hurbanova 8   
905 01 Senica Senica   
30.05. 2006   
Žiadosť o prijatie do pracovného pomeru   
  
 Odvolávam sa na Váš inzerát v týždenníku Záhorák z 28.05. 2006 a uchádzam sa o miesto   
predavačky v obchodnom dome TESCO.   
 Pochádzam zo Senice, mám 23 rokov. Pred 5 rokmi som absolvovala SOU v Senici –   
odbor predavačka. Po ukončení školy som pracovala v potravinách INA...

.................................................................................................................................................................

**Ukážka č. 3 Jozef Gregor Tajovský – Mamka Pôstková (úryvok)**

Predo mnou sedí okolo šesťdesiatpäťročná, neobyčajne zoschnutá maličká žena. Sedí na stoličke, visia jej nohy, obuté vo veľkých, na jednu nohu neprikrojených starých čižmách. Spod plachtičky vykúka čierna zmraštená, chudá tvár, zapadnuté, bezzubé ústa a trčia detsky malé ruky. Nie je toľká ako stredne urastené desať-jedenásťročné dieťa.

*.......................................................................................................................................................*

**Ukážka č. 4**  **Kontrola kolies**

Roztočte každé koleso, aby ste skontrolovali, či ráf kolesa rotuje rovnomerne bez horizontálnych a vertikálnych výkyvov a či sú kolesá vycentrované v strede zadnej a prednej vidlice. Aby ste to skontrolovali, pozerajte sa, ako sa ráf kolesa pohybuje medzi brzdovými gumičkami alebo rámom.

....................................................................................................................................................................

**Ukážka č. 5**

Vážené ocenené, vážení ocenení, organizátorky a organizátori Bielej vrany, milí hostia,

je mi veľkou cťou a zároveň potešením byť opäť vo vašej spoločnosti.

Pojem biela vrana sa vžil ako označenie pre ľudí, ktorí sa v pozitívnom zmysle odlišujú od ostatných. Od roku 2008 je Biela vrana aj prejavom ocenenia a vďaky ľuďom, ktorí sa stali príkladom odvahy a statočnosti. Prejavili občiansky postoj, poskytli nezištnú pomoc, konali v prospech verejného záujmu...

.......................................................................................................................................................

**Ukážka č. 6**

**Kúpa – predaj**

Predám dievčenské korčule veľkosť č. 35 v zachovalom stave. T. č. 0943 111 555