**Funkčné jazykové štýly, slohové postupy, slohové útvary A**

V jednotlivých ukážkach určte: funkčný jazykový štýl, slohový postup a slohový útvar:

**1**.Vec

Potvrdzujúca objednávka divadelného predstavenia

Záväzne potvrdzujeme objednávku dopoludňajšieho divadelného predstavenia

Ženský zákon (po špiski) pre študentov a pedagógov našej školy v termíne **7.10. 2016**

**(piatok)**o 10. hodine.

Počet účastníkov predstavenia: **150 ľudí.**

Platba bude realizovaná formou kultúrnych poukazov 150x 2 kultúrne poukazy= 300,

ktoré budú poslané vopred na adresu Spišského divadla...

**2.**Vážený duchovný otec, milé prvoprijímajúce deti, vážení prítomní.

...Sú dni všedné a dni sviatočné. Všedných dní je v živote človeka viac. Prvé Sväté

prijímanie patrí medzi tie vzácne okamihy, na ktoré sa nezabúda. Je to deň vzácny

a sviatočný a tešili sa naň nielen deti, ale aj rodičia, starí rodičia, krstní rodičia a ďalšia

rodina.

**3.** Keby mi v stave, v akom som bol, prišli oznámiť, že sa môžem pokojne vrátiť domov, že mi

darujú život, vôbec by to so mnou nepohlo: všetko jedno, či čakáš niekoľko hodín, alebo

niekoľko rokov, keď si už stratil predstavu, že si večný. Nezáležalo mi vlastne už na ničom

– bol som spokojný. Ale bol to desivý pokoj – lebo som mal ešte telo: moje telo, videl som

jeho očami, počúval jeho ušami, no nebol som to už ja; potilo sa a chvelo celkom samo,

a ja som sa k nemu už nepriznával. /J. P. Sartre – Múr/

**4.** ...Ej, zablúdili sme zablúdili

v krtisku bolestí a smútkov

ďalekým mestám vyznávali lásku... /J. Kostra – Moja rodná/

**5.** Cyklámen fatranský celkovým vzhľadom pripomína pestované cyklámeny, je však o niečo

útlejší a na listoch nemá svetlé mozaikovité škvrny. Cyklámen má veľkú guľovitú hľuzu,

z ktorej sa rozrastá šupinatý podzemok, ukončený ružicou zelených prezimujúcich listov

na pomerne dlhých stopkách...

**6.** 16. novembra 2011 sa na Gymníziu v Gelnici konal už 3. ročník Školskej kvapky krvi.

Podujatie sme naplánovali pri príležitosti Dňa študentstva v spolupráci s Národnou

transfúznou službou Košice. Dobrovoľný odber krvi mobilnou jednotkou bol určený pre

študentov, zamestnancov, absolventov, rodičov a priateľov školy.

Obavy z toho, či bude o darcovstvio krvi záujem, boli zbytočné. V deň odberu prišlo

celkovo 41 záujemcov, krv darovalo 22 ľudí. Z celkového počtu záujemcov bolo 28

študentov a zamestnancov školy, z nich počet darcov bol 12, z toho bolo 10 prvodarcov.

**Funkčné jazykové štýly, slohové postupy, slohové útvary B**

V jednotlivých ukážkach určte: funkčný jazykový štýl, slohový postup a slohový útvar:

**1.** ...Preto ja zavše, keď ma smútok súži,

spievam vám chválu na ten svet a kvet,

čo pre mňa rastie doma pri Ondave... /P. Horov - Domov/

**2.**Pozvánka – návratka

Vážení rodičia,

srdečne Vás pozývam na triedne rodičovské združenie, ktoré sa uskutoční dňa **30. 4. 2017** (utorok) o 16.00 hod. v triede septima. Prosím Vás láskavo o účasť, pretože Vás chcem informovať o zmenách a aktualitách, ktoré sa týkajú tohto školského roka.

S pozdravom Mgr. Blahovská, triedna učiteľka

Na triednom RZ sa **zúčastním/nezúčastním** .........................................

podpis rodiča

**3.** Rizoto so slaninou

400 g ryže, 350 g paradajok, 80 g slaniny, 80 g strúhaného syra, 60 g masla, ¾ l hovädzieho

vývaru, 2 mrkvy, 1, cibuľu, 1 zelerovú stonku, olej, biele korenie, mletú sladkú papriku,

čerstvú bazalku

Mrkvu, zeler, cibuľu nadrobno posekáme. Slaninu pokrájame na kocky. Paradajky obaríme

horúcou vodou, ošúpeme a nadrobno nakrájame. Do hrnca dáme zohriať olej a 30 g masla,

vložíme slaninu...

**4.**Osvietenstvo - myšlienkový smer v 18. storočí, zrodil sa v Anglicku / 17. st. /, rozšíril sa

do Francúzska / francúzska buržoázna revolúcia /, ďalej do celej Európy. Znamenalo

prechod od feudalizmu ku kapitalizmu / nová spoločnosť, v ktorej sa zdôrazňovali záujmy

buržoázie a meštianstva /.LIBERALIZMUS – človek sa chápal liberálne, slobodne, človek

– jednotlivec, svojbytné indivíduum, zároveň aj ako občan v občianskej spoločnosti.

**5.**Kedysi dávno žil stolár, ktorý sa volal Geppetto. Pretože nemal nijaké deti, rozhodol sa, že

si urobí krásnu bábku. Aké však bolo jeho prekvapenie, keď prácu dokončil a zbadal, že

bábka sa hýbe a rozpráva ako naozajstný chlapec. Starý stolár ho nazval...

**6.**Milí snúbenci Martinka a Martin, milí svadobní hostia,

zišli sme sa tu, aby sme boli svedkami a spoluúčastníkmi rozhodnutia týchto dvoch mladých ľudí vstúpiť do stavu manželského.

Skôr než sa odoberieme do chrámu Božieho, dovoľte mi, milí snúbenci, povedať niekoľko slov. Vychovať dieťa a pripraviť ho do života stálo Vašich rodičov veľa námahy a úsilia – či už to bola starosť o Vaše zdravie, hmotné zabezpečenie, výchova, príprava na povolanie.

**Funkčné jazykové štýly, slohové postupy, slohové útvary C**

V jednotlivých ukážkach určte: funkčný jazykový štýl, slohový postup a slohový útvar:

**1. J. G. Fichte**- predstaviteľ nemeckého klasického idealizmu, žiak I. Kanta, nekompromisný v presadzovaní svojich názorov, pôsobil na univerzite v Jene, pre spory okolo jeho osoby musel univerzitu opustiť.

Filozofia: Vychádzal z Kanta, najviac ho osvojila sloboda rozhodovania človeka. Napokon sa prepracoval k vlastnej filozofii. Vytvoril filozofiu **SUBJEKTÍVNEHO IDEALIZMU,** celá skutočnosť je tvorená 2 stránkami...

**2.** ...Vlasť drahú ľúbiť v peknej Maríne,

Marínu drahú v peknej otčine,

a obe v jednom objímať!... (A. Sládkovič - Marína)

**3.** Beseda so spisovateľkou

Na utorok 4. 4. 2017 sa žiaci prímy veľmi tešili a aj pripravovali. Navštívila ich pani spisovateľka Bc. Ľudmila Hladtová. Je autorkou a  zároveň ilustrátorkou knihy pre deti s názvom Katkine sny. Jej ďalšia kniha určená pre detských čitateľov onedlho uzrie svetlo sveta.

Pani spisovateľka veľmi pútavo rozprávala o písaní kníh, o inšpirácii, o svojich vzoroch, no tiež o tom, že v dnešnej dobe nie je jednoduché nájsť vydavateľa. Nasledovali otázky žiakov a rozhovory o všeličom...

**4.** Čestné vyhlásenie

Dolepodpísaný Jozef Mrkvička, narodený 6. 6. 1996, bytom Športová 1, 056 01 Gelnica, týmto čestne vyhlasujem, že dňa 11. 9. 2015 som prevzal poštovú zásielku, v ktorej chýbalo jedno balenie (30 kusov) lieku PROAXIN.

V Gelnici 14. 4. 2017 Jozef Mrkvička

**5.** Milá oslávenkyňa, všetci naši vzácni hostia,

         ktorí ste sem dnes zavítali, aby sme  spoločne oslávili tento výnimočný okamih. Životné jubileum  - 60 rokov -  je vždy príležitosťou na  krátke zastavenie,  či zamyslenie. Aký bol môj doterajší život? Splnila som si svoje sny? Kam sa budú uberať moje ďalšie životné kroky?...

**6.** I. A. Krylov - O mravcovi

V mravenisku žil veľký mravec, silný, zdvihol zrnko jačmeňa, nebál sa ani pavúka. Všetci ho chválili a jemu stúpla sláva do hlavy. Rozhodol sa, že predvedie svoju silu v meste.Keď šiel okolo sedliak s fúrou sena, vliezol mravec do sena. Myslel, že až prídu do mesta, bude ho každý obdivovať. V sene ho však nikto nevidel, i keď sa čo najviac snažil predvádzať. Ľudia si všímali to svoje a nikto oňho nestál. Posťažoval si psovi, že u nich v mravenisku by sa na jeho silu všetci prišli radi pozrieť.  
Odpoveď psa je aj jeho ponaučením: „Čo doma k sláve stačí, svet ešte neomráči.“

**Funkčné jazykové štýly, slohové postupy, slohové útvaryD**

V jednotlivých ukážkach určte: funkčný jazykový štýl, slohový postup a slohový útvar:

**1.Divadelné predstavenie**

Dňa 19. 10. 2017 sme opäť po roku zorganizovali celoškolské divadelné predstavenie. Po dobrých skúsenostiach sme sa rozhodli navštíviť Spišské divadlo v Spišskej Novej Vsi.

Klasická próza slovenského realistického autora Martina Kukučína s názvom Rysavá jalovica dostala podobu inscenácie, v ktorej excelovali štyria herci. Príbeh, v ktorom nechýbali humorné situácie a slovný humor, nenechal nikoho chladným. Po nedorozumeniach a rôznych peripetiách nastáva v závere harmonizácia vzťahov medzi postavami a uvedomenie si svojich nedostatkov...

**2.I. Krasko – Otrok**

Som ten, ktorému v uši znela pieseň matky – otrokyne.

Tá pieseň z mojej duše nikdy, nikdy nevyhynie.

Tak smutno znela, divným bojazlivým bôľom

sa tíško niesla naším úhorovým poľom,

až chytila sa v detskej trasúcej sa duši.

**3.Gymnázium Gelnica, SNP 1, 056 01 Gelnica**

**Zápisnica**

z Pracovnej porady, ktorá sa konala dňa 18. 5. 2016

**Prítomní:** podľa priloženej prezenčnej listiny

**Program:**1.Vyhlásenie 2. kola prijímacích skúšok

2. Maturitné skúšky 2016 – ústna časť

3. Diskusia, rôzne...

**4.** Jazykovedné výskumy z 19. storočia poukázali na to, že vývin jazykov nebol náhodný, ale sa uskutočňoval podľa istých zákonitostí, t. j. jazyky sa vyvinuli zo spoločného prazákladu - prajazyka– INDOEURÓPSKYPRAJAZYK - PRAINDOEURÓPČINA. Najstaršie písomné pamiatky v indoeurópskych prajazykoch sú z 3. tis. p. n. l. Hovorilo ním spoločenstvo, ktoré žilo v oblasti Malej Ázie a na Blízkom východe...

**5. J. P. Sartre – Múr**

Keby mi v stave, v akom som bol, prišli oznámiť, že sa môžem pokojne vrátiť domov, že mi darujú život, vôbec by to so mnou nepohlo: všetko jedno, či čakáš niekoľko hodín, alebo niekoľko rokov, keď si už stratil predstavu, že si večný. Nezáležalo mi vlastne už na ničom – bol som spokojný. Ale bol to desivý pokoj – lebo som mal ešte telo: moje telo, videl som jeho očami, počúval jeho ušami, no nebol som to už ja; potilo sa a chvelo celkom samo, a ja som sa k nemu už nepriznával.

**6. Vážené slávnostné zhromaždenie,**

moja spolužiačka a ja (môj spolužiak a ja) tiež patríme do rodiny viac ako 300 študentov Gymnázia v Gelnici, ktorí sa zúčastnili na jednom z výmenných pobytov v Offenburgu. A v čom vidíme ich prínos? Je to úžasná životná skúsenosť – spoznávať kultúru iného národa, zdokonaľovať sa v cudzom jazyku, možnosť navštíviť nádherné miesta, stretnúť nových ľudí, nájsť si priateľov, ale zároveň si uvedomiť, kde sú naše korene a aký význam má v našom živote rodina...