**Georg Wilhelm Friedrich Hegel 1770 – 1831**

****

**„Čo je rozumové je skutočné, a čo je skutočné, je rozumové.“**

**Filozofia:**  **Ak človek správne myslí, dopracuje sa k podstate sveta, lebo je dostupná racionálnemu poznaniu. Myslenie musí byť oslobodené od mylných úsudkov, klamov, nejasností, potom pochopím to, čo je skutočné. ZA ZÁKLAD VŠETKÉHO POVAŽUJE ROZUM!**

**Hegelova filozofia, okrem toho, že je racionálna, je i idealistická. Idea, myšlienka, duch, skrátka niečo nehmotné je podstatou všetkého čo tu máme. Okrem toho je jeho filozofia i dialektická. Čo je dialektika. Dialektika je filozofický pojem, ktorý pôvodne označoval diskusiu, dialóg, v tom zmysle, že práve dialógom sa niečo nové dozvieme, je to posun vo vedomí, hľadanie nových poznatkov... Neskôr v antickej filozofii u Platóna, Herakleida a v novoveku hlavne u Hegela sa dialektika chápe ako filozofický smer, ktorý poukazuje na niečo tvorivé, niečo čo sa neustále mení, vyvíja, prechádza od nedokonalosti k dokonalosti.**

Hegel vychádza z toho, že **myšlienka idea je podstatou sveta, touto myšlienkou je absolútno**, v ktorom je zahrnutá celá podstata sveta. Na to aby sme absolútno pochopili musíme ho ako sa povie rozbaliť, musíme ho vyjadriť v procese vývoja. To je tá dialektika. Hegel vo svojej filozofii popisuje, ako sa to absolútno samo uvedie do pohybu, ako sa začne vyvíjať, ako prechádza jednotlivými stupňami (príroda, človek, spoločnosť, náboženstvo a filozofia). Nebudeme to podrobne rozoberať, na to tu teraz nie je čas, stačí ak budete mať predstavu, ako to vlastne Hegel myslel. Výsledkom tohto nepretržitého vývoja je absolútny duch. **Absolútny duch** sa neprejavuje v holej prírode ani v nejakom primitívnom organizme, ani v pračloveku, ktorý sa staral len o to aby mal plný žalúdok. Absolútny duch sa prejavuje v **umení, náboženstve a filozofii**. Umenie, náboženstvo a hlavne filozofia sú vrcholom, zavŕšením ľudského snaženia, až tam pochopíme, kto vlastne sme, kam smerujeme, až tam pochopíme skutočnú podstatu sveta.

Aby ste to pochopili, tak skúsim takú ilustráciu: od narodenia človeka, od vývinu ľudstva, sme stále múdrejší. Teraz napr. objavujeme novú vakcínu na novú chorobu, letíme do vesmíru stále bezpečnejšie a lacnejšie, stále odhaľujeme nové živočíchy, stále vymýšľame lepšie mobily, liečime choroby, to všetko je fajn, super, ale k tomu aby to dalo nášmu životu zmysel, aby ho naplnilo musíme ten život pochopiť, musíme nájsť samých seba, vedieť prečo sme žili, prečo musíme zomrieť, prečo zánik nie je tragédia, ale nevyhnutnosť. Práve umenie nám umožňuje nájsť samých seba, napĺňa nás, obohacuje, nie proteínmi, sacharidmi, ale dáva nám duchovnú potravu, robí nás šťastnými. Teraz nemyslím umenie len ako maliarstvo, hudbu... ale vo všeobecnosti, ako lásku, krásu, niečo príjemné... Potom je tu náboženstvo, náboženstvo nás posúva do ďalšej dimenzie, odosobňuje nás. Posúva do iného sveta, dáva nám nádej, vieru, že žijeme pre niečo, pre niekoho, že to má obrovský zmysel. No v konečnom dôsledku je tu filozofia, ktorá je na konci celého vývoja. Až na konci cesty sme pochopili, prečo sme po nej išli, pochopili sme o čom je ten svet, ako funguje, pochopili sme seba, kto sme, pochopili sme všetko. Ak by sme nemali umenie, náboženstvo a filozofiu, sme ako inteligentné, vyspelé zvieratá.

Bližšie k jeho filozofii, ak bude príležitosť.