Spoznajme spolu Slovensko

Na začiatku bol nápad učiteliek – RNDr. Anny Slovenkaiovej a Mgr. Kamily Blahovskej – využiť výhody nulovej železničnej prepravy študentov s poznávaním zaujímavých miest na Slovensku, samozrejme, mimo vyučovania. Nápad sa stretol s veľkým záujmom a vznikol krúžok s názvom Spoznajme spolu Slovensko.

Počas dvoch školských rokov sme precestovali Slovensko, spoznali sme hrady a iné krásne zákutia, navštívili sme dve svetové výstavy v hlavnom meste, máme veľa spoločných zážitkov, ktoré by sme inak nezažili.

Školský rok 2017/2018 sme začali opäť návštevou hlavného mesta – Bratislavy. Bratislavský hrad je nádherný a jeho expozícia veľkolepá. Niektorí študenti štvorročného štúdia si pozreli výstavu v Inchebe s názvom Body The Exibition. Následne sme sa trocha túlali po historickom centre a večer sme sa vrátili domov.

V decembri 2017 sme sa spolu boli nadýchať príjemnej atmosféry na Vianočných trhoch v Košiciach. No tie „veľké“ výlety na nás ešte len čakali...

V apríli 2018 sme sa spoločne vybrali na Ľubovniansky hrad a tiež do skanzenu. Počasie bolo síce také všelijaké, ale výlet sme si užili.

Začiatkom mája sme sa zatúlali až na Oravu. Cesta do Oravského Podzámku bola síce dlhá, ale Oravský hrad sa oplatí vidieť.

V polovici mája sme sa zúčastnili na semifinále a finále ankety o najobľúbenejšieho učiteľa Zlatý Amos a opäť naše kroky viedli do Bratislavy. Program počas dvoch dní bol poriadne nabitý, ale odmenou bol jednoznačne postup do finále, možnosť vidieť známe tváre z televíznej obrazovky a neopakovateľné dojmy či zážitky... Tretí deň sme využili na návštevu ZOO a potulky Bratislavou.

Bonusom pre žiakov školy bola návšteva Prahy, o ktorej sme „snívali“ pomerne dlho. Náročná príprava sa oplatila a koncom júna sme cestovali na jednodňovú návštevu tohto mesta. Dojmov bolo neúrekom, veď sme toho veľa videli: Václavské námestie, Hradčany, Karlov most, Staromestské námestie, Petřín, viezli sme sa (niektorí prvýkrát) metrom, navštívili sme múzeum voskových figurín, mučiareň, múzeum lega či zrkadlový labyrint... Atmosféra Prahy je úžasná, zažiť ju bolo fajn, hoci dve noci sme strávili cestovaním.

Čo dodať na záver? To všetko stálo dosť námahy aj sebaobetovania zo strany pedagógov, pretože organizačné zabezpečenie každej aktivity bolo náročné a zodpovednosť za deti je vždy obrovská. Teší nás, že žiakov neodradilo ani to, že výlety sa konali v čase víkendov a osobného voľna. Každá jedna akcia bola jedinečná a zážitky neopakovateľné. Spoznať sa vzájomne aj inak ako počas vyučovania je super.

Už teraz máme veľkolepé cestovateľské plány, veď na Slovensku je ešte mnoho krásnych miest.

Mgr. Kamila Blahovská, Gymnázium Gelnica