Plánované aktivity a zámer projektu má za cieľ vytvorenie vhodných podmienok, podporu environmentálnej edukácie v smere proaktívnej a zážitkovej outdoorovej výučby žiakov okresného Gymnázia v Gelnici. Realizácia projektu bude unikátom spôsobu výučby v rámci okresu Gelnica a aj zhmotnením žiakmi vysnívaného sna o výučbe vonku v prírodnej ekoučebni, ktorá ich už od začiatku projektového zámeru bude krok za krokom učiť, všestranne rozvíjať a medzigeneračne spájať.. Aktivitami projektu zapojením viacerých generácií spoločne vytvoríme estetickú záhradnú učebňu so záhonmi zelených rastlín zavlažovaných zadržanou dažďovou vodou, výrazne posilníme u žiakov environmentálne cítenie, myslenie a konanie, spoluprácu a hrdosť na výsledky svojej práce. Ekoučebňa po skončení projektu bude využívaná pri outodoorovej výučbe všetkých vyučovacích predmetov, prioritne v rámci SR unikátneho, nami zavedeného predmetu Praktikum z biológie a ekológie. Prezentácia výsledkov projektu na sociálnych sieťach a v miestnom periodiku pomôže šíriť pozitívny príklad medzi verejnosťou a bude vzorom pre ďalšie aj vzdelávacie inštitúcie.

**Gelnickí gymnazisti zriadili v školskej záhrade novú Zelenú ekoučebňu**

Úroveň výučby environmentálnej výchovy na Gymnáziu v Gelnici je už niekoľko rokov na vysokej úrovni a je príkladnou pre učiteľov prírodovedných predmetov zo všetkých kútov Slovenska, ktorí sa našimi aktivitami s obdivom vždy radi inšpirujú. Povýšiť túto úroveň na ešte vyšší level zabezpečením podmienok pre inovatívnu outdoorovú výučbu prírodovedných predmetov, sa nám tento školský rok podarilo spoločne, zapojením celej školskej komunity realizáciou aktivít projektu podporeného z **Nadačného fondu Slovenských elektrární v Nadácii Pontis.** Projektový zámer s príznačným a výstižným názvom **Zelená ekoučebňa, ktorá učí, šľachtí a spája**, bol podporený sumou 3.000 Eur. Pri uchádzaní sa o získanie finančnej podpory a tiež počas samotnej realizačnej časti projektu pri nás stáli dvaja dôležití ľudia, predseda OZ Ružínska priehrada Jozef Kojecký a vedúci Prečerpávacej vodnej elektrárne p. Ing. Ladislav Pivovar, bez ochoty a pomoci ktorých, by projekt nebolo možné realizovať.

Hlavný cieľ projektu, zvýšenie úrovne environmentálnej výchovy, povedomia, vnútornej motivácie a edukácie žiakov v oblasti ochrany a tvorby ŽP, prostredníctvom outdoorovej výučby, bol nielen splnený, ale predčil svoje očakávania. Uskutočnili sme besedy s odborníkmi o problematike a stave ŽP VN Ružín, o územnej a druhovej ochrane jej okolia a venovali sme sa aktuálnej téme problematiky extrémneho sucha, ktorého dôsledkom bolo vypustenie značného objemu vody z priehrady. Aktivity projektu učili, prácou šľachtili a školskú komunitu aj spojili. Zapojením angažovaných a aktívnych žiakov všetkých tried, pedagogických a nepedagogických pracovníkov a rodičov, sme spoločne vytvorili jedinečnú a funkčnú outdorovú zelenú ekoučebňu s centrálnym altánkom v záhrade školy s vysadenou zeleňou a prvkami na zadržiavanie dažďovej vody. Účasťou žiakov na exkurzii v Prečerpávacej VE Ružín, mali žiaci možnosť spoznať nové, neprebádané zákutia Ružína a boli oboznámení s výrobou elektriny z ekologického obnoviteľného zdroja - vody.

Výsledkom projektu v dlhodobom meradle je vytvorená podnetná zelená ekoučebňa ako dôležitý nástroj pre dosahovanie cieľov enviroedukácie v prírodnom prostredí mimo klasických tried, ktorá je unikátom v rámci okresu Gelnica.

V priebehu projektu získali žiaci nové praktické zručnosti, priučili sa novým vedomostiam, preverili si svoju trpezlivosť, spôsob uvažovania a svoje sily. Spoznali aj svoje limity, učili sa uvažovať sedliackym rozumom, posilnili triedne kolektívy, utužili vzájomné medziľudské vzťahy a zakaždým vytvorili príjemnú veselú pracovnú atmosféru.

Veľmi nás všetkých teší spoločný výsledok, ktorý stojí za to. Srdečne ďakujeme všetkým zaangažovaným, ktorí svojou troškou prispeli k realizácii tohto vydareného projektu.

Úspešným ukončením aktivít projektu naše snahy nekončia. Už teraz plánujeme kroky ako v environmentálnej oblasti napredovať a zriadenú ekoučebňu zveľaďovať. Pokračovať budeme aj v spolupráci s OZ Ružínska priehrada pri enviroaktivitách a čistení brehov Ružína, pri rozvoji ekoturistiky okolia vodnej nádrže zostavením QR kódov s užitočnými a zaujímavými informáciami o jej zákutiach.

Výstupy projektových aktivít a analýzy odobraných vzoriek vody a sedimentov z viacerých lokalít boli prezentované na celoštátnom kole prestížneho podujatia mladých vedcov Festival vedy a techniky v Bratislave, odkiaľ si naša šikovná študentka **Rebeka Jančíková** v silnej konkurencii za svoj projekt priniesla Špeciálnu cenu poroty.

Ďakujeme za príležitosť posúvať sa v našich enviro aktivitách vpred a už teraz sa tešíme sa na novú sezónu našej outdoorovej výučby v zriadenej ekoučebni.

RNDr. Lenka Škarbeková

koordinátorka projektu