Nahá žena na streche   
  
Psychiatrická liečebňa Praha-Bohnice. Veľký areál s množstvom pavilónov a parčíkov. Priestoru dominuje kostol sv. Václava, pred ktorým sa zbieha skupinka ľudí. Prichádza psychoterapeut Prokop Remeš. Všíma si, že jedno dievča zo skupiny má len 15 rokov. „Len mi nepovedz, že si tu kvôli alkoholu,“ hovorí. Nie, nie je tu kvôli alkoholu, ale kvôli iným drogám.   
  
V jednej z miestností václavského kostola sa usádza do kruhu 9 ľudí, z tohto počtu sú tri bývalé alkoholičky, ktoré sa doliečujú a tri mladé narkomanky, ktoré sú v Bohniciach na trojmesačnom pobyte. Od Prokopa Remeša dostávajú nevšednú otázku: Keby chlapec vašich snov nakupoval v hypermarkete, čo by mal v nákupnom vozíku? Predstavy sú rôzne: stan, mačku, kozmetiku, kyticu, …   
V strede kruhu sú symbolicky položené perly. Odrazu sa z tejto nevšednej skupiny stávajú lovci perál, ktorí dávajú zo seba preč všetko, čo by im mohlo brániť sa sústrediť a pripútavajú sa k ťažkému kameňu, ktorý ich stiahne do hlbiny. Psychoterapeut, teológ a gynekológ Prokop Remeš otvára Bibliu a vyberá príbeh o vyvedení Izraela z egyptského otroctva (Ex 14). Najprv túto biblickú pasáž prečíta Věra, potom Anna, nakoniec číta text sám Prokop Remeš a sediaci si zatvárajú oči, aby sa viacej koncentrovali na príbeh. Po dočítaní padne ešte slovko-dve o biblických reáliách a historickom pozadí.   
Základným úsilím Prokopa Remeša je, aby poslucháči čítaného slova prežili danú udalosť z Biblie ako vlastnú emocionálnu skúsenosť. Čo pociťovali, keď počúvali dnešný príbeh z knihy Exodus? Niekto strach, iný nervozitu. Čo pociťoval faraón, keď prepustil Izraelcov z otroctva a teraz mu unikajú? Faraón sa ženie za nimi, pociťuje zlosť, možno bezmocnosť. Čo cítia Egypťania, keď tasia zbrane na Izraelcov? Opäť počuť slovo bezmocnosť, ale hovorí sa aj o zúrivosti, krvilačnosti, medzi Egypťanmi agresivita stúpa.   
Je príbeh o vyslobodení Izraelcov z faraónovho zajatia krásny? Alebo je hrozný? A je to príbeh života alebo príbeh záhuby? Každý musí na tieto otázniky zodpovedať. Neexistuje neutrálny postoj. Medzi účastníkmi hagioterapie to vychádza pol na pol.   
Taktiež sa prichádza na ďalšiu rovinu zmienenej príhody: čo cítil Mojžiš? Hovoril s Bohom? Nebál sa Ho poslúchnuť? Spoluúčastník hagioterapie Pavel si myslí, že keď mal Mojžiš zdvihnúť ruku nad more, mal strach, ktorý si ale nepripúšťal.   
  
Hagioterapia – liečba Písmom   
Čo je to hagioterapia? Odborná poučka, ktorú predkladá Prokop Remeš, znie: hagioterapia je forma existenciálnej psychoterapie, ktorá považuje náboženskosť za geneticky danú, evolučne výhodnú a za jednu z najmocnejších intervenujúcich síl ľudskej psychiky.   
Náboženskosť sa považuje za geneticky danú, pretože v dejinách nebola objavená väčšia ľudská pospolitosť, ktorá by nebola náboženská. Je taktiež evolučne výhodná, lebo ak by takou nebola, tak by v priebehu evolúcie zanikla.   
Pri hagioterapii sa nepracuje s predpokladom Božej existencie či s vieroukou, ale základom je náboženskosť ako niečo, čo je vlastné každému človeku, no niekto to rozvíja a iný v sebe potláča. Cieľom hagioterapie je napomôcť štrukturálnemu rozvoju osobnosti a zároveň prispieť k vyliečeniu zo závislosti.   
  
Čo oslobodzuje?   
Najzásadnejšie otázky sa pretriasajú až na konci hagioterapeutického stretnutia: čo teba zotročuje? Čo je tvojím „Egypťanom“? Kde sa nachádzaš v tomto príbehu: si ešte v otroctve, si vyvedený z neslobody alebo si už za vodou – za morom? Čo ťa čaká? Púšť? A vlastne – túži každý po slobode? Veď samotní Izraelci nariekali, ako im bolo u faraóna dobre… Lída, ktorá 21 rokov abstinovala, vraví, že nie každý túži po slobode, pretože v slobode môžeme zakúsiť utrpenie z rozhodovania.   
Mojžiš je ten, kto sa zaslúžil o slobodný Izrael. Čo by mu kto povedal? „Neboj sa, dôveruj.“ Lucia si uvedomuje: „Zaslúžim si žiť.“ Věra ďakuje: „Vďaka, že si mi ukázal dvere.“   
Dozneli emócie, je čas zbierať perly. Každý chytá do rúk perlu – múdrosť, ktorej ho dnešný príbeh naučil. „Drž ma a nepúšťaj,“ adresuje Vendula túto vetu Bohu. Věra vidí svoju minulosť ako dobu, kedy žila medzi egyptskými otrokármi. V budúcnosti bude slobodná, ale plne si uvedomuje, čo ju čaká – púšť.   
  
Kniha biblických príbehov   
Prokop Remeš a Alena Halamová vydali knižku Nahá žena na streše (Psychoterapeutické aspekty biblických příběhů). Prečo má tá kniha taký zvláštny názov? „Názov tejto knihy možno vyvoláva otázky. O akú ženu vlastne ide? A prečo je tá žena nahá? Respektíve – keď už je nahá, čo robí na streche? A hlavne – čo to má spoločného s Bibliou a psychoterapiou?“ Úvod knihy našťastie ponúka okamžitú odpoveď: „Ženou, o ktorej sa tu hovorí, je Bat-seba, krásna manželka Chetita Urijáša.“ Bat-seba, žena veľmi pôvabného vzhľadu, vyšla na strechu jedného z jeruzalemských domov. „Odetá iba do svojej ženskej krásy sa začala umývať.“ Kráľ Dávid ju pozoroval, potom ju pozval k sebe a ona otehotnela. Keby sa prišlo na Bat-sebinu neveru, bola by ukameňovaná. Dávid poslal jej manžela Uriáša na smrť – postavil ho do prvých radov v najtuhšom boji. Uriáš v boji zahynul a Dávid učinil Bat-sebu svojou zákonitou manželkou.   
Z psychoterapeutického hľadiska možno nájsť v tomto príbehu viacero aspektov. Kolízia nastáva, keď prichádza prorok Nátan, ktorý obviňuje Dávida. Ten si priznáva: „Zhrešil som proti Hospodinovi!“ Čo na to hovoria autori knihy? „Keď čítame príbeh o kráľovi Dávidovi a krásnej Bat-sebe, účastníci našich skupín často vyjadrujú intenzívnu a stravujúcu zlosť na kráľa Dávida. Za samoľúbosť, s akou zviedol ženu svojho verného bojovníka, a za krutosť a cynizmus, s ktorým zorganizoval jeho vraždu. Keď však poukážeme na to, že čitatelia robia vlastne to isté, čo robil Dávid, keď počul príbeh o sebeckom boháčovi z Nátanovho príbehu (že se totiž cítia pobúrení správaním druhého človeka), objavuje sa u nich zmätok. ´No a prečo nie?´pýtajú sa. Tento zmätok sa ale niekedy mení v zvláštny druh aha-zážitku, ktorým im kladieme otázku: ´Čo by ste si mysleli, keby sa teraz a tu medzi vami objavil prorok Nátan a povedal vám: ´Ten Dávid si ty!´“   
Na psychiatrii v Prahe-Bohnicích sa hagioterapia používa viac ako pätnásť rokov. Ak hagioterapia za ten čas dosiahla nejakých úspechov, podľa Prokopa Remeša sa nedajú exaktne zmerať. Na formovanie hagioterapie v Česku vplývala pastoračná terapia a duchovné poradenstvo v podzemnej cirkvi za čias normalizácie. „Rovnako ako v minulosti, sa dá i dnes Biblia užívať na psychoterapeutické účely – môže poslúžiť ako zdroj poučenia o človeku a jeho psychike, môže však pomôcť aj tomu, kto sa biblickým textem zaoberá, na neskoršie využitie vlastnej hlbokej vnútornej sily, ktorá pôsobí a motivuje jeho život.“