Henry Nouwen

**KRISTOVA NESEBECKÁ CESTA**

(cesta do hĺbky a duchovný život)

Kniha Henryho Nouwena *Nesebecká Kristova cesta* chce byť jedným z praktických návodov pre kresťanov, ako prekonať krízu súčasnosti. Ak hovoríme o kríze, tak je to **kríza sociálnej spoluzodpovednosti.** Žijeme v čase nepredstaviteľného **individualizmu**, ktorý prerastá do **otvoreného egoizmu.** Problém našej doby nie je natoľko stagnujúca ekonomika ako individualistické zameranie, ktoré ničí akékoľvek záväzky spolupatričnosti a spoluzodpovednosti nás, moderných ľudí. Individualizmus je veľmi príťažlivý, pretože nám sľubuje slobodu a nezávislosť. Ak nás v minulosti určovala spolupatričnosť k rodine, obci, cirkvi, inštitúcii, dnes sa chceme učiť sami. Kľuč k totálnemu sebaurčeniu vidíme hlavne v materiálnej nezávislosti a sebestačnosti. Dnešný individualista žije podľa hesla: „Ja, ja a ešte raz ja, a ak to potrebujem, tak aj ty“. Veľmi výstižne to nachádzame aj v príhovore Benedikta XVI. *Lectivo divina*, ktorý bol koncipovaný k textu Pavlovho listu Galaťanom. Uvádzam ho tu v skrátenom znení.

**Benedikt XVI.**

*Príhovor počas návštevy hlavného rímskeho seminára*

*23. februára 2009*

**„Iba zdieľaná sloboda je skutočne ľudskou slobodou.“**

Sv. Pavol sa nám prihovára v texte listu Galaťanom: „Boli ste povolaní k slobode“. Vo všetkých časoch bola sloboda veľkým ľudským snom, nevynímajúc ani moderné časy.

Pýtame sa: **Čo je sloboda?** Ako sa môžeme stať slobodnými? Sv. Pavol nám pomáha pochopiť komplikovanú realitu vložením tohto konceptu slobody do kontextu fundamentálne antropologických a teologických rozdielností. Hovorí: „Nezneužívajte svoju slobodu pre príležitosť telesnej žiadostivosti, ale cez lásku buďte služobníkmi jeden druhému“. „Telesná žiadostivosť“ tu nie je myslená doslovne telesne, ale v reči sv. Pavla ide o **absolutizovanie vlastného ja**. Ja, ktoré chce byť všetko a mať všetko pre seba. Jednoducho povedané, absolútne ja, ktoré nezávisí na ničom alebo nikom, presiaknuté slobodou. Som slobodný, voľný, ak nie som na niekom závislý, ak môžem robiť čokoľvek, čo si želám. Akékoľvek precízne absolutizovanie tohto ja zostane len „telesnou žiadostivosťou“, menovite, degradáciou človeka, nie víťazstvom slobody: svojvoľnosti nie je slobodou, ale je chybou slobody.

A Pavol nám odvážne navrhuje silný paradox: **„Cez charitu, byť v službe“**, inými slovami, paradox je **sloboda uskutočňovaná v službe**: sme slobodní ak sa stávame služobníkmi jeden druhému. A tak Pavol vkladá problém slobody do svetla pravdy o človeku. Redukovať niekoho na telesnú žiadostivosť, vyvyšujúc niekoho na piedestál božskosti – „Ja, človek sám“ – vovádza do klamstva. V skutočnosti je to inak: človek nie je absolútny, schopný izolovať seba samého od ostatných a správať sa podľa vlastnej vôle. Toto ide proti pravde nášho bytia. Naša pravda je, predovšetkým, že sme stvoreniami, Božími stvoreniami a žijeme vo vzťahu s naším Stvoriteľom. Sme racionálne bytosti a iba akceptovaním tohto vzťahu so Stvoriteľom vstupujeme do pravdy, lebo inak upadneme do klamstva a v konečnom dôsledku sa tým zničíme.

Sme stvorenia, a preto závislé na Stvoriteľovi. V čase osvietenstva, špeciálne ateizmu, táto závislosť vyzerá byť ako niečo, od čoho sa je potrebné oslobodiť. V skutočnosti to môže byť osudová závislosť, iba ak by tento Stvoriteľ bol tyran, nedokonalé bytie, iba ak by bol taký ako ľudskí tyrani. Ak nás však tento Stvoriteľ miluje a naša závislosť naznačuje naše bytie vo sfére jeho lásky, tak potom v tomto prípade je takáto závislosť skutočnou slobodou.

Pretože sme v skutočnosti zahrnutí láskou Stvoriteľa, sme s Ním zjednotení, s celou jeho realitou, v celej jeho moci. A preto v prvom rade: byť stvorením znamená byť Bohom milovaný, byť v tomto vzťahu lásky, ktorú nám dáva, ktorou nás zahŕňa. Z tohto všetkého vyplýva všetka pravda o nás samých, ktorá je zároveň volaním k láske.

Skrze toto všetko vidieť Boha, orientovať sa naňho, poznať Ho, poznať Jeho vôľu, prijať ju, znamená viac a viac sa nechať vovádzať do sveta Jeho lásky. A táto cesta poznávania Boha, vzťahu lásky s Bohom, je mimoriadnym dobrodružstvom nášho kresťanského života: pretože v Kristovi spoznávame tvár Boha, tvár Boha, ktorá nás miluje dokonca až po kríž, k daru seba samého.

Stvoriteľský vzťah ponúka tiež iný typ vzťahu: tým, že sme s Bohom, sme zároveň ľudskou rodinou, sme vo vzťahu jedného k druhému. Inými slovami, ľudská sloboda je, na jednej strane, byť v radostnej a veľkej skutočnosti lásky Boha, ale na strane druhej to znamená tak či onak byť s iným a pre iného. Nie je tam žiadna sloboda bytí proti inému. Ak absolutizujeme seba samých, stávame sa nepriateľom iných a nemôžeme dlhšie existovať na zemi a celý náš život sa tak stáva krutosťou a neúspechom.

Iba **zdieľaná sloboda** je ľudskou slobodou; v bytí spolu môžeme vstúpiť do symfónie slobody. A toto je tak dôležitý bod: iba akceptovanie iného, akceptovanie zdanlivého obmedzenia, ktoré rešpektujeme kvôli inému, nás vovádza do slobody. Iba akceptovanie seba samého v sieti závislosti nás v skutočnosti robí jednou ľudskou rodinou, - byť na ceste k spoločnému oslobodeniu.

Objavujeme dôležitý prvok: Čo je mierou tohto zdieľania slobody? Vidíme, že človek potrebuje poriadok a zákon, aby mohol uskutočňovať svoju slobodu, ktorá je slobodou žitou spoločne. A ako môžeme nájsť taký poriadok, v ktorom nikto nie je utláčaný, ale každý môže svojím pričinením prispieť k formovaniu tohto druhu slobody?

Ak teda nachádzame poriadok Stvoriteľovi v našom prostredí, poriadok pravdy, ktorý dáva každému jednému jeho vlastné miesto, poriadok a zákon môžu byť potom v skutočnosti nástrojmi slobody proti otroctvu egoizmu. Slúžiť inému sa stáva nástrojom slobody, a tu môžeme zahrnúť celú filozofiu politiky podľa sociálnej náuky Cirkvi, ktorá nám pomáha nájsť spoločný poriadok, ktorý dáva každému jeho vlastné miesto v spoločnom živote ľudstva. Prvá skutočnosť, ktorá musí byť akceptovaná, je preto **pravda**: sloboda proti pravde nie je slobodou. **Slúžiť jeden druhému vytvára spoločný priestor slobody.**

A Pavol pokračuje, hovoriac: „Celý zákon je naplnený v jednom slove: *Budeš milovať svojho blížneho ako seba samého.* Pri tomto uistení sa objavuje tajomstvo inkarnovaného Boha, objavuje sa tajomstvo Krista tomu, kto je v jeho láske, smrť a zmŕtvychvstanie sa stávajú žiaducim zákonom. Hneď na to, prvé slová nášho čítania – „Boli ste povolení k slobode“ – smerujú k tomuto tajomstvu. Boli sme povolaní Evanjeliom, boli sme v skutočnosti povolaní v krste, zúčastnením sa smrti a zmŕtvychvstaní s Kristom, a na tejto ceste sme prešli z „telesnej žiadosti“, od egoizmu, do spoločenstva s Kristom. A tak sme v plnosti zákona.

Pravdepodobne všetci poznáme nádherné slová sv. Augustína: „Dilige et fac quod vis – Miluj a rob, čo chceš“. Čo hovorí Augustín, je pravda, ak sme skutočne pochopili slovo „láska“. „Milovať a robiť, čo chceme“. Ale musíme byť preniknutí spoločenstvom Krista, byť identifikovaní s jeho smrťou a zmŕtvychvstaním, byť s ním zjednotení s spoločenstve jeho tela.

Účasťou na týchto tajomstvách, počúvaním Božieho slova a Božej vôle, sa Boží zákon skutočne stáva aj našou vôľou, naša vôľa sa identifikuje s jeho vôľou, stávajú sa jednou vôľou a potom sme skutočne slobodní, môžeme skutočne robiť, čo chceme, pretože milujeme s Kristom, milujeme v pravde a s pravdou.

V neposlednom rade, slovo sv. Pavla poukazuje aj na inú smutnejšiu okolnosť spoločenstva Galaťanov, keď hovorí: „Ale ak sa medzi sebou hryziete a žeriete, dajte si pozor, aby ste sa navzájom neponičili... žite duchovne.“ Tak sa mi zdá, že v tejto komunite – ktorá nebola dlhšie na ceste v spoločenstve s Kristom, ale vo vonkajšom zákone „telesnej žiadostivosti“ – sa prirodzene objavujú spory a Pavol hovorí: „Stávate sa divokými zvermi, hryziete jeden druhého.“ Poukazuje na spory, ktoré povstávajú, keď sa viac než iné viera degraduje na intelektualizmus a pokora je nahradzovaná aroganciou bytia.

Jasne vidíme, že dnes sa deje podobne, keď namiesto vstúpenia do spoločenstva s Kristom v tele Krista, ktoré je Cirkvou, každý jeden chce byť viac než druhý a s intelektuálnou aroganciou chce byť považovaný za najlepšieho. A preto sa vynárajú spory, ktoré deštruktívne, produkujúce karikatúru Cirkvi, ktorá by však mala byť jednou dušou a jedným srdcom.

V upozornení sv. Pavla by sme dnes mohli nájsť dôvod skúmať naše svedomie: nemyslieť si, že sme lepší ako druhí, ale navzájom sa stretnúť v pokore Krista, v pokore Panny, vchádzať do poslušnosti viery. Práve takouto cestou je kráľovstvo pravdy a slobody v láske otvorené aj pre vás. *(publikované naklad. Libreria Editrice Vaticana)*

Jeden z ranných kresťanských hymnov opisuje Kristovu pokoru, ktorý hoci bol Bohom, „...nepridŕžal sa svoje rovnosti s Bohom, ale zriekol sa seba samého, vzal si prirodzenosť sluhu...“ (Flp 2, 6-8). Aj na úsvite Cirkvi bolo toto dobrovoľné zriekanie sa moci, postavenia a istoty silným vyhlásením proti kultúre vtedajšej doby. Kristova cesta sa tak dostala do ostrého kontaktu s hodnotami Rímskej ríše a stala sa výzvou pre všetkých jeho nasledovníkov.

**„Nesebecká Kristova cesta“** je témou tejto našej duchovnej obnovy. Sú to myšlienky Henri Nouwena, ktorý bol roku 1957 vysvätený za kňaza. Bol holanďan. Študoval psychológiu a učil na amerických univerzitách. Žila a pracoval s trapistami a medzi chudobnými v Peru. V roku 1985 bol povolaný do francúzskej Archy založenej Jean Vanierom, kde žil s mentálne postihnutými. Pred smrťou odchádza do Kanady kde aj zomiera v King City.

Nouwen v istom zmysle reagoval na svoju dobu. Prosperita na začiatku 80. rokov 20. storočia podnietila nový jav „Yuppy“, čo je skratka pre „mladý“, hore smerujúci, mobilný profesionál“. Vrstva Yuppy stanovila trend a definovala hodnoty pre celú kultúru – hodnoty, ktoré boli podľa Nouwena v úplnom protiklade s duchom evanjelia. Bola to viac než túžba po potešení a hmotnom majetku. „Hodnoty Yuppy“ podliehali tým istým pokušeniam, ktoré mal Kristus na púšti: byť „mocný, dôležitý a veľkolepý“. Nouwen spoznal, že aj kresťania sú náchylní na tieto pokušenia, a to aj kresťania, ktorí sa venujú profesionálnej duchovnej službe alebo vzdelávaniu v seminári.

Ale pre Nouwena neboli tieto pokušenia cudzie. Nouwen ako profesor na škole Ivy League a veľmi obľubený duchovný spisovateľ osobne zápasil so zmyslom svojho povolania a s otázkou, kam ho Boh povoláva. Hoci chcel viesť jednoduchý život zakorenený v modlitbe a v poslušnosti disciplínam „Cirkvi, Knihy a srdca“, stále pochyboval o svojom živote v strednej vrstve, o svojom pohodlnom postavení profesora a o radosti z „aplauzu ľudí“. Povolával ho Boh, aby sa všetkého vzdal pre hlbšiu vernosť?

Keď dnes čítame tieto kapitoly najmä vo svetle Nouwenových neskorších kníh, zaujme nás tvrdý a kajúci tón – dôkaz na nesebectvo a obetu – zatieňujúci akýkoľvek zmysel pre radosť a oslavu, ktorá má svoje miesto na ceste učeníctva. Nouwen písal v istom zmysle sám pre seba – zápasil so svojím nepokojným srdcom, so svojím sklonom pripútať sa k falošnému a „núdznemu“ egu. Opisoval svoje vlastné nutkanie „byť videný, chválený a obdivovaný“. Tento zápas pokračoval aj po jeho pobyte medzi chudobnými v Latinskej Amerike, po pobytových vpádoch do mníšskeho života v trapistickom kláštore a po prijatí miesta profesora na Teologickej fakulte Harvardskej univerzity. Pokračoval až do konca jeho života.

V roku 1986 prišiel prelomový okamih, keď prijal povolanie pôsobiť ako pastier komunity Archa v Toronte. Tam žil posledných desať rokov svojho života v komunite medzi dospelými s intelektuálnymi ťažkosťami. Žil medzi dospelými, ktorí nič nevedeli o jeho slávnych knihách alebo o jeho povesti rečníka. Bola to skúsenosť skutočnej „cesty do hĺbky“. Bola to skúsenosť, v ktorej naozaj vstúpil na „nesebeckú Kristovu cestu“. Mnoho rovnakých tém sa objavilo v jeho neskorších knihách, ale už s novým dôrazom a s novou autenticitou. Jeho myšlienky dozreli, keď zistil, čo znamená byť „Božím milovaným“.

Viac než desať rokov po Nouwenovej smrti jeho slová naďalej oslovujú a osvecujú. Neustále podnecujú k tomu, aby sme sa oslobodili od hodnôt sveta, ktorý je posadnutý imidžom, mocou a prestížou – ani nie pre pochmúrne „sebazapieranie“, ale aby sme mohli nájsť radosť a slobodu nášho pravého života v Kristovi, ako ju Nouwen čoraz viac nachádzal.

*„Čo bolo od počiatku,*

*čo sme počuli,*

*čo sme na vlastné oči videli,*

*na čo sme hľadeli*

*a čoho sa naše ruky dotýkali,*

*to zvestujeme: Slovo života.“*

*(1 Jn 1,1)*

Tento úryvok nám lepšie než akýkoľvek iný text v Novom zákona ukazuje, že naše povolanie kresťanskej služby vyplýva zo skúsenosti, ktorá sa týka celej našej bytosti. Predmetom našej služby je Ježiš Kristus, Slovo, ktoré bolo od počiatku u Boha a stalo sa telom, aby prebývalo medzi nami (porov. Jn 1,1-14). Byť kresťanom znamená svedčiť o tomto Slove, zjavovať prítomnosť tohto Slova v nás a medzi nami. Ale toto svedectvo, ktoré má formu ohlasovania a vyučovania, oslavovania a poradenstva, organizovania a úsilia o zmiernenie utrpenia našich spolubratov, je pravým svedectvom len vtedy, keď vyviera zo skutočného osobného stretnutia, z pravej skúsenosti lásky. Môžeme sa volať Ježišovými svedkami len vtedy, keď sme ho počuli svojimi ušami, keď sme ho videli svojimi očami, a keď sme sa ho dotýkali svojimi rukami.

Základ misie dvanástich apoštolov nespočíval v ich vedomostiach, vzdelaní alebo v charaktere. Základom bolo to, že žili s Ježišom. Pavol, ktorý nebol s Ježišom, stretol sa s ním na ceste do Damasku, keď cestoval so svojimi učeníkmi. Táto skúsenosť bola základom, na ktorej sa vybudovalo celé jeho apoštolské dielo.

Neexistuje kresťanský svedok, ktorého vplyv nemá priamu súvislosť s osobnou a intímnou skúsenosťou s Pánom. Toto hlboké a osobné stretnutie môže mať toľko foriem a podôb, koľko je ľudí, kultúr a dôb. Ignác z Antiochie, Anton z púšte, Gregor Veľký, Benedikt, Bernard a František, Ignác z Loyoly, Terézia z Avily, Ján z Kríža, Martin Luther, John Wesley, George Fox a John Bunyan, Chales de Foucald, Dag Hammerskjold, Martin Luther King Jr., Thomas Merton, Jean Vanier, Matka Tereza, Dorothy Dayová – všetci títo svedkovia videli Pána a ich činy i slová vyvierali z tohto videnia.

Služba a duchovný život patria teda spolu. Žiť duchovný život znamená žiť v intímnom spoločenstve s Pánom. Je to pozeranie, počúvanie a dotýkanie. Žiť životom služby znamená svedčiť o Pánovi uprostred tohto sveta. Znamená to otvárať oči našich bratov a sestier v ľudskej rodine, aby uvideli jeho prítomnosť medzi nami, a tak aj oni mohli vstúpiť do tohto vzťahu lásky.

Keď naša služba netkvie z osobného stretnutia rýchlo sa stane únavnou rutinou a nudnou prácou. Na druhej strane, keď náš duchovný život už nevedie k činnej službe, rýchlo sa degraduje na zahľadenosť do seba a na sebaskúmanie, a tak stratí svoju dynamiku. Náš život v Kristovi a naša služba v jeho mene patria spolu ako dve ramená kríža.

Tento priamy vzťah medzi naším povolaním do služby a naším duchovným životom je témou tejto (obnovy) knihy.

**1.**

**Cesta do hĺbky ako kresťanské povolanie**

Apoštol Pavol v jednej z najhlbších modlitieb, ktoré boli zaznamenané, píše kresťanom v Efeze:

„Nech vám Boh nášho Pána Ježiš Krista, Otec slávy, dá Ducha múdrosti a zjavenia, aby ste ho poznali. Nech osvieti oči vášho srdca, aby ste vedeli, aká je nádej z jeho povolania, aké bohatstvo slávy je z jeho dedičstva vo svätých, a aká nesmierne veľká je jeho moc pre nás veriacich podľa pôsobenia jeho mocnej sily, ktorú dokázal na Kristovi, keď ho vzkriesil z mŕtvych a v nebi posadil po svojej pravici“ (Ef 1, 17 – 20).

Táto modlitba hovorí, že duchovný život je život, ktorý vedie ten istý Duch, ktorý viedol Ježiša Krista. Duch je Kristov dych v nás, božská Kristova sila, ktorá v nás pôsobí, tajomný zdroj novej vitality, prostredníctvom ktorej si uvedomujeme, že nežijeme my, ale Kristus žije v nás (porov. Gal 2,20). Žiť duchovný život znamená stať sa živým Kristom. Nestačí napodobňovať Krista. Nestačí druhým pripomínať Ježiša Krista. Nie, duchovný život nám predkladá oveľa radikálnejšiu požiadavku: byť živým Kristom tu a teraz, v čase a v dejinách.

Nikdy nespoznáme svoje pravé povolanie v živote ak nie sme ochotní zaoberať sa radikálnou požiadavkou evanjelia. Kresťania počas uplynulých 20 storočí počuli túto radikálnu výzvu a odpovedali na ňu v pravej poslušnosti. Niektorí sa stali pustovníkmi na púšti, iní sa stali služobníkmi v meste. Niektorí odišli do ďalekých krajín ako kazatelia, učitelia a uzdravovatelia, pričom iní ostali tam, kde boli, mali rodiny a verne pracovali. Niektorí sa stali slávni, pričom ostatní ostali neznámi. Hoci ich odpovede sú veľmi rôznorodé, všetci títo kresťania počuli výzvu nasledovať Krista bez kompromisov.

Bez ohľadu na konkrétnu formu, ktorú dávame svojmu životu, Ježišova výzva byť učeníkom je prvotná, zahŕňa všetko, týka sa všetkého, vyžaduje si úplnú oddanosť. Človek nemôže byť trochu za Krista, nemôže mu venovať trochu pozornosti alebo urobiť z neho jeden zo svojich mnohých záujmov.

Je možné nasledovať Krista, keď plníme požiadavky tohto sveta; počúvať Krista, keď venujeme pozornosť iným; niesť Kristov kríž, keď nesieme mnohé iné bremená? Ježiš určite urobil veľmi ostrú hranicu. Tvrdil, že „Nikdy nemôže slúžiť dvom pánom ...“ (Mt 6,24). Neváhal nám predložiť nekompromisné požiadavky svojej výzvy: „Aká tesná je brána a úzka cesta, čo vedie do života, a málo je tých, čo ju nachádzajú“ (Mt 7,14). „Kto miluje otca alebo matku viac ako mňa, nie je ma hoden“ (Mt 10,37).

Tieto náročné slová nie sú určené len pre zopár Ježišových nasledovníkov, ktorí majú takzvané „osobité povolanie“. Sú pre všetkých, ktorí sa nazývajú kresťanmi. Naznačujú radikálny charakter povolania. Nie je ľahké nasledovať Krista. Ako on sám hovorí: „Kto nie je so mnou, je proti mne ...“ (Mt 12,30).

*Cesta nahor*

Náš život v tejto technologickej a veľmi súťaživej spoločnosti charakterizuje prenikavý popud, silná túžba smerovania nahor. Ani si neviem predstaviť, že by sme boli mimo tohto životného štýlu, ktorý smeruje nahor. Celý náš spôsob života sa krúti okolo toho, že sa šplháme po rebríku úspechu a chceme sa dostať na vrchol. Náš zmysel pre vitalitu zavisí od toho, či sme súčasťou tejto cesty nahor a od radosti z odmeny, ktorú táto cesta dáva.

Naši rodičia, učitelia a priatelia nám už od chvíle, keď sme dokázali chodiť, hovorili, že našou svätou úlohou je mať v tomto svete úspech. Byť skutočným mužom a ženou znamená, že prežijeme nielen dlhý, súťaživý zápas o úspech, ale vyjdeme z neho aj víťazne. Jednotlivci i inštitúcie nám mnohými spôsobmi hovoria, že musíme získať vedomosti a ľudí. Musíme sa usilovať o získanie vplyvu a byť úspešní. A aj láska k sebe samému je niečo, čo musíme získať alebo je to odmena pre víťazov.

Život sa teda predstavuje ako séria zápasov, v ktorých môžeme vyhrať alebo prehrať. Keď vyhráme, žijeme podľa ideálov nášho prostredia, ale keď prehráme, je jasné, že sme prehrali pre svoje nedostatky.

Autori Jonathan Cobb a Richard Sennett v pôsobivej knihe Skryté zranenia triedy objasňujú, že druhí ľudia nás učia, že za svoje neúspechy nemôžeme obviňovať nikoho iného okrem seba, hoci existujú zreteľné dôkazy o opaku. Ak budeme nevzdelaní, chudobní alebo nezamestnaní, ak máme nešťastné manželstvo alebo nespolupracujúce deti, hlavný dôvod spočíva v tom, že sme sa dosť neusilovali. Boli sme leniví, nedisciplinovaní, nemorálni alebo jednoducho hlúpi. V dôsledku tohto posolstva je v našej spoločnosti veľa ľudí, ktorí trpia nielen preto, že sú nezamestnaní alebo majú nefungujúcu rodinu, ale trpia aj pocitom viny a hanby.

Nepodceňujem ambície, ani nie som proti pokroku a úspechu. Ale pravý rast je niečo iné než nekontrolovaný popud smerovať nahor. Pri nasledovaní tohto popudu je cieľom dostať sa na vrchol a ambície už neslúžia širšiemu ideálu. Medzi falošnou ambíciou po moci a pravou ambíciou po láske a službe je hlboký rozdiel. Je to rozdiel medzi tým, čo chceme stúpať sami alebo chceme pozdvihnúť svojich blížnych.

Problém nespočíva v túžbe po rozvoji a pokroku jednotlivcov a spoločenstva, ale v tom, že cesta nahor sa stáva náboženstvom. V tomto náboženstve veríme, že úspech znamená, že Boh je s ním, pričom zlyhanie znamená, že sme zhrešili. Otázka teda znie: „Beží Boh s nami?“ Ak áno, Boh spôsobí, že vyhráme.

Učíme sa, aby sme rozvoj vnímali ako neustály rast ľudského potenciálu. Rast znamená, že sme zdravší, silnejší, inteligentnejší, zrelší a produktívnejší. Následne skrývame tých, ktorí nepotvrdzujú tento mýtus o pokroku, napríklad starších, väzňov a ľudí s duševnými poruchami. V našej spoločnosti považujeme cestu nahor za samozrejmú, pričom chudobných, ktorí nedokážu držať krok, vnímame ako smutných, neschopných ľudí, ako ľudí, ktorí zišli z normálnej cesty pokroku.

Keď sa pozrieme národnú úroveň, vidíme zreteľné a šokujúce dôsledky modloslužby tejto cesty nahor. Sme takí oddaní cieľu čoraz väčšieho rastu a rozvoja, že si nevieme predstaviť, že by niekoho na verejné miesto zvolili bez toho, aby im nesľúbil zvýšenie národného bohatstva a moci. Tí, ktorí účinne pracujú na základe iných hodnôt, vylučujú sa z vedenia štátu. Ak je niečo isté, tak to je to, že tento národ túži byť najlepší, najsilnejší, najmocnejší. Postoj typu „Sme číslo jeden!“ sa pestuje pri všetkých úlohách a na všetkých úrovniach: atletike, biznise, technológiách a vo vojenskej moci.

Očakávame viac od vecí, ktoré máme, či už sú to bronzové, strieborné alebo zlaté medaily, počítače, satelity či laboratóriá, jadrové hlavice, strely alebo ponorky. Táto túžba mať viac nás priviedla na pokraj vojny, v ktorej nemôžeme vyhrať.

*Cesta do hĺbky*

Príbeh o našej spáse stojí radikálne nad filozofiou cesty nahor a je proti nej. Veľký paradox, ktorý nám odhaľuje Písmo, hovorí, že skutočnú a úplnú slobodu nájdeme len prostredníctvom cesty do hĺbky. Božie Slovo prišlo k nám a žilo medzi nami ako otrok. Božia cesta je naozaj cesta do hĺbky.

V jadre našej kresťanskej viery stojí tajomstvo, že Boh sa rozhodol zjaviť svoje tajomstvo tak, že sa bezvýhradne podriadil ceste do hĺbky. Boh si vybral nielen bezvýznamných ľudí, aby priniesol Slovo o spáse v ďalších storočiach, nielenže si vybral malú časť ľudí, aby splnil Božie prisľúbenia, nielenže si vybral pokorné dievča v neznámom meste Galilea, aby sa stalo chrámom Slova, ale Boh sa rozhodol prejaviť plnosť Božej lásky v človeku, ktorého život viedol k ponižujúcej smrti mimo hradieb mesta. Toto tajomstvo sa tak hlboko zakorenilo do myslí a sŕdc raných kresťanov, že spievali v hymne o Kristovi: „On hoci má božskú prirodzenosť, nepridŕžal sa svoje rovnosti s Bohom, ale zriekol sa seba samého, vzal si prirodzenosť sluhu, stal sa podobný ľudom; a podľa vonkajšieho zjavu bol pokladaný za človeka. Uponížil sa, stal sa poslušným až na smrť, až na smrť na kríži“ (Flp 2, 6 – 8).

Ten, ktorý bol od počiatku u Boha a bol Bohom, sa zjavil ako malé, bezmocné dieťa; ako utečenec v Egypte; ako poslušný dospievajúci a nenápadný dospelý; ako kajúci učeník Jána Krstiteľa; ako kazateľ z Galiley, ktorého nasledovali jednoduchí rybári; ako človek, ktorý jedol s hriešnikmi a rozprával sa s cudzincami; ako vyvrheľ, zločinec, hrozba pre svoj ľud. Šiel od moci k bezmocnosti, od veľkosti k malosti, od úspechu k zlyhaniu, od sily k slabosti, od slávy k verejnej hanbe. Celý život Ježiša z Nazareta bol život, v ktorom odolával ceste nahor.

Niektorí ľudia ho chceli urobiť kráľom. Chceli, aby prejavil moc. Chceli mať podiel na jeho vplyve a sedieť spolu s ním na trónoch. Ale on dôrazne hovoril „nie“ všetkým týmto túžbam a poukázal na cestu do hĺbky: „Syn človeka musí mnoho trpieť ...Môžete piť kalich, ktorý mám ja piť?“ Aj po smrti, keď jeho nasledovníci o ňom hovorili ako o porazenom bojovníkovi za slobodu a hovorili: „A my sme dúfali, že on vykúpi Izrael...“ (Lk 24,21, musel im opäť pripomenúť cestu do hĺbky: „Či nemal Mesiáš toto všetko vytrpieť, a tak vojsť do svojej slávy?“ (Lk 24,26).

Ježiš nenecháva pochybnosti, že svoj spôsob života ponúka svojím nasledovníkom: „Žiak nie je nad učiteľa, ani sluha nad svojho pána“ (Mt 10,24). S veľkou dôraznosťou poukazuje na cestu do hĺbky: „Medzi vami to tak nebude. Ale kto sa medzi vami bude chcieť stať veľkým, bude vaším služobníkom. A kto bude chcieť byť medzi vami prvý, bude vaším sluhom. Ako ani Syn človeka neprišiel dať sa obsluhovať, ale slúžiť a položiť život ako výkupné za mnohých“ (Mt 20, 26 – 28). Cesta do hĺbky je cesta kríža: „Kto neberie svoj kríž a nenasleduje ma, nie je ma hoden. Kto nájde svoj život, stratí ho, a kto stratí svoj život pre mňa, nájde ho“ (Mt 10, 38 – 39).

Učeník nasleduje Ježiša na jeho ceste do hĺbky, a tak spolu s ním vstupuje do nového života. Evanjelium radikálne vyvracia predstavy našej spoločnosti, ktorá smeruje nahor. Je to ubíjajúca a rozrušujúca výzva.

Keď sme sa pozorne pozreli do očí chudobných, utláčaných a ponížených, keď sme venovali pozornosť ich spôsobu života, a keď sme jemne počúvali ich poznámky a názory, mohli sme už zachytiť pravdu, o ktorej Ježiš hovoril. Je to záblesk „očí, ktoré uzdravila milosť“, o ktorých hovoril Tertulián.

Kdesi hlboko v srdci už vieme, že úspech, sláva, vplyv, moc a peniaze nám nedajú vnútornú radosť a pokoj, po ktorom túžime. Niekedy môžeme dokonca vnímať určitú závisť voči tým, ktorí sa zbavili všetkých týchto falošných ambícií a našli hlbšie naplnenie vo svojom vzťahu k Bohu. Áno, niekedy môžeme dokonca ochutnať tú tajomnú radosť v úsmeve tých, ktorí nemajú čo stratiť.

Potom začneme vnímať, že cesta do hĺbky nie je cesta do pekla, ale cesta do neba. Keď to budeme mať na pamäti, môže nám to pomôcť prijať skutočnosť, že v Božom kráľovstve sú chudobní poslami dobrých správ.

Tieto intuície a názory odhaľujú, že niečo v nás už pochybuje o ceste nahor. Ale radikálna Ježišova odpoveď nás naďalej šokuje. Celkom ochotne hovoríme, že by sme nemali zabúdať na chudobných, že by sme mali zdieľať svoje dary s tými menej šťastnými a že by sme sa mali vzdať svojho nadbytku v prospech mnohých, ktorí ho nemajú.

Ale sme pripravení priznať si, že tí, na ktorých by sme nemali zabúdať, tí ktorí sú menej šťastní, tí, ktorí to nedokázali, sú požehnaní v Božom kráľovstve a volajú nás, aby sme kráčali do hĺbky do hĺbky ako Ježiš? To všetko môže znieť dosť morbídne a deprimujúco, pokým nepochopíme, že nasledovanie Ježiša na ceste do hĺbky znamená vstúpiť do nového života, do života samého Ježišovho Ducha.

*Duchovný život*

Ak si učeníctvo vyžaduje, aby sme nasledovali Ježiša na jeho ceste do hĺbky, je to naozaj ľudský možné? Je možné brať Ježiša tak veľmi vážne? Alebo to znamená, že nastúpime na sebazničujúcu, ba masochistickú cestu? Kladiem si otázku, či sme si v praxi už na túto otázku neodpovedali. Nerozhodli sme sa, že Ježiša nemožno brať za slovo, ale ho skôr musíme prispôsobiť našej ceste nahor?

Nekladiem túto otázku ako cynik alebo moralista. Takto by som nebral túto tému vážne. Chcel som položiť túto otázku v rámci duchovného života. Ak si myslíme, že život na ceste do hĺbky je ľahko dostupný a že naša úloha spočíva v tom, aby sme napodobňovali Krista, nepochopili sme základnú pravdu, ktorá sa nám odhaľuje.

Cesta do hĺbky je Božia cesta a nie naša. Boh sa nám zjavuje ako Boh na ceste do hĺbky, pretože len On, ktorý je Bohom, sa môže vzdať božských privilégií a stať sa tým, čím sme my. Veľké tajomstvo, v ktorom spočíva naša viera, hovorí, že Ten, ktorý v žiadnom prípade nie je ako my – nemôžeme ho porovnávať s nimi, ani nemôže s nami súťažiť – prišiel medzi nás a prijal naše smrteľné telo.

Tento prejav cesty do hĺbky je pre nás neprirodzený, pretože k podstate nášho hriešneho, narušeného stavu patrí to, že každé vlákno nášho bytia je naplnené duchom rivality a súťaživosti. Vždy sa nachádzame na dobre známej ceste nahor, napriek svojim najlepším túžbam a rozhodnutiam. Vo chvíli, keď si myslíme, že sme pokorní, kladieme si otázku, či sme pokornejší než nás sused a obzeráme sa, aby sme si vyzdvihli odmenu.

Cesta do hĺbky je Božia cesta, cesta kríža, Kristova cesta. Náš Pán nám chce dať skrze svojho Ducha práve tento Boží spôsob života. O tom, ako radikálne sa cesta Ducha odlišuje od cesty sveta, čítame v slovách apoštola Pavla kresťanom v Korinte:

Tajomná Božia múdrosť ... je múdrosť, ktorí nik z kniežat tohto veku nepoznal.. Učíme ... čo ani oko nevidelo, ani ucho nepočulo, ani do ľudského srdca nevystúpilo ... Ale nám to Boh zjavil skrze Ducha, lebo Duch skúma všetko, aj Božie hlbiny ... A my sme nedostali ducha sveta, ale Ducha, ktorý je z Boha, aby sme vedeli, čo nám Boh daroval. A o tom hovoríme ... slovami, ktoré nás naučil Duch; duchovné veci duchovne vysvetľujeme (porov. 1 Kor 2, 7 -13).

Tieto slová stručne zhŕňajú zmysel duchovného života. Hovoria nám, že je to život, v ktorom sa nám dáva Duch Krista, ktorý skúma Božie hlbiny, aby sme poznali Boha cestu novým poznaním mysle a srdca. Keď Ježiš zomrel na kríži, jeho učeníci to vnímali ako stratu a zlyhanie. Mysleli si, že sa všetko skončilo. Zomkli sa zo strachu, že s nimi urobia to isté, čo urobili s Ježišom. Nepochopili Božiu cestu do hĺbky. Ale keď v deň Turíc prišli Duch, ktorého Ježiš prisľúbil, všetko sa zmenilo. Duch ich strach rozohnal. Duch spôsobil, aby pochopili, kto je Ježiš a ukázal im novú cestu. Duch im dal silu hlásať všetkým národom cestu kríža, cestu hĺbky ako cestu k spáse.

Sám Ježiš nám hovorí, kto je Duch. Večer pred svojou smrťou povedal svojim učeníkom:

„...Je pre vás lepšie, aby som odišiel. Lebo ak neodídem, Tešiteľ (Duch) k vám nepríde. Ale keď odídem, pošlem ho k vám ... uvedie vás do plnej pravdy, lebo nebude hovoriť sám zo seba, ale bude hovoriť, čo počuje ... z môjho vezme a zvestuje vám. Všetko, čo má Otec, je moje. Preto som povedal, že môjho vezme a zvestuje vám“ (Jn 16, 7 – 15).

Ježiš nám tu odhaľuje, že Duch je plnosť Božieho bytia. Je to plnosť, ktorú Ježiš nazýva „pravda“. Keď Ježiš hovorí, že Duch nás uvedie do plnej pravdy, myslí tým, že Duch nás urobí plnohodnotnými účastníkmi na Božom živote, na živote, ktorý nás robí novými ľuďmi, ktorí žijú s novou mysľou a v novom čase; s mysľou a v čase Ježiša Krista.

V Kristovom Duchu a skrze neho sa stávame druhými Kristami, ktorí žijú na všetkých miestach a vo všetkých dobách. V Duchu a skrze neho spoznávame všetko, čo Ježiš vedel a dokážeme konať všetko, čo on konal. To je veľká Božia múdrosť, múdrosť, ktorú nik z kniežat tohto veku nepoznal, múdrosť, ktorá ostáva skrytá pred učenými a múdrymi, ale zjavila sa obyčajným deťom. Táto múdrosť k nám prichádza skrze Ducha a môžeme sa ju naučiť len duchovne. Učeníctvo je teda život Ducha v nás. Skrze neho vstupujeme do Božieho života a prijímame nové oči, aby sme videli, nové uši, aby sme počuli a nové ruky, aby sme sa dotýkali. Keď vstupujeme do Božieho života, sme poslaní do sveta svedčiť o tom, čo sme videli očami, počuli ušami a čoho sa naše ruky dotýkali. Je to svedectvo o živote Božieho slova v nás.

Cesta kríža, Božia cesta do hĺbky, sa stáva našou cestou nie preto, lebo chceme napodobňovať Ježiša, ale preto, že vzťah k jeho Duchu nás premieňa, aby sme boli živými Kristami. Duchovný život je život Kristovho Ducha v nás. Tento život nás oslobodzuje, aby sme boli silní, hoci sme slabí; aby sme boli slobodní, hoci sme v zajatí; aby sme sa radovali, hoci máme bolesti; aby sme boli bohatí, hoci sme chudobní; aby sme boli na ceste spásy do hĺbky, hoci žijeme uprostred spoločnosti, ktorá smeruje nahor.

Hoci tento duchovný život môže byť záhadný, nedotknuteľný a uniká nám, lebo žijeme vo vedeckej dobe, jeho ovocie nenecháva pochybnosti o radikálnej premene, ktorú prináša. Láska, radosť, pokoj, trpezlivosť, láskavosť, dobrota, dôveryhodnosť, jemnosť, a sebaovládanie sú naozaj vlastnosťami nášho Pána a poukazujú na jeho prítomnosť uprostred sveta, ktorý rozdeľuje modloslužba, závisť, lakomstvo, sexuálna nezodpovednosť, vojna a iné hriechy (porov. Gal 5, 19 – 23). Nie je ťažké odlíšiť cestu sveta nahor od Kristovej cesty do hĺbky.

**2.**

**Pokušenie: Lákadlo cesty nahor**

Duchovný život je život Kristovho Ducha v nás a medzi nami. Duch Svätý nás vedie ne ceste do hĺbky. Nechce, aby sme trpeli alebo znášali bolesti a ponižovanie, ale skôr nám pomáha, aby sme viedli Božiu prítomnosť uprostred svojich problémov. Tak ako sme videli Boha na Kristovej ceste do hĺbky, tak si uvedomíme, že sme naozaj Boží synovia a dcéry, keď budeme účastníkmi na tejto ceste do hĺbky, na ceste kríža.

Evanjeliá hovoria, ako Ježiš v predvečer svojej smrti vysvetlil učeníkom, že ich služba je možná len preto, lebo už nepatria tomuto svetu a jeho spôsobu života. Vo svojej veľkňazskej modlitbe Otcovi hovorí: „Nie sú zo sveta, ako ani ja nie som zo sveta“. Základ ich misie spočíva práve v tom, že nepatria tomuto svetu: „Neprosím, aby si ich vzal zo sveta, ale aby si ich ochránil pred Zlým ... Ako si ty mňa poslal na svet, aj ja som ich poslal do sveta ...“ (Jn 17, 15 – 19). Ježiš nám v týchto slovách hovorí, že Duch, skrze ktorého máme účasť na Božom živote, je ten istý Duch, ktorý nám umožňuje byť vo svete, ale nie z tohto sveta.

Svet je však miesto, kde sa pohybuje Zlý. Je to domov pokušiteľa, ktorý nás chce odlúčiť od Boha a vrátiť nás na cestu, ktorá smeruje nahor. Musíme sa osobne stretnúť s pokušiteľom. Ako Duch poslal Ježiša na púšť, aby bol pokúšaný, tak posiela aj nás. Možno pravú kvalitu duchovného života rozpoznáme len uprostred svojich pokušení.

Tri pokušenia, s ktorými sa stále znova a znova stretávame, sú pokušenia byť dôležitý, pokušenie byť veľkolepý a pokušenie byť mocný. Všetky tri pokušenia nás navádzajú, aby sme sa vrátili do sveta, ktorý sa pohybuje nahor a odvrátili sa od svojho poslania zjavovať svetu Krista.

*Pokušenie byť dôležitý*

Prvé pokušenie, s ktorým diabol pristúpil k Ježišovi, bolo pokušenie premeniť kamene na chleby. To je pokušenie byť dôležitý, urobiť niečo, čo je potrebné a ľudia to môžu oceniť – urobiť produktivitu základom svoje služby.

Ako často sme počuli tieto slová: „Aký zmysel má hovoriť hladným ľuďom o Bohu? Oplatí sa ohlasovať blahozvesť ľuďom, ktorí nemajú jedlo, dom alebo oblečenie? Potrební sú ľudia, ktorí môžu naozaj pomôcť a podporovať druhých. Lekári vedia liečiť, právnici vedia obhajovať, bankári vedia financovať, sociálni pracovníci dokážu reštrukturovať. Ale čo dokážete urobiť vy? Čo môžete ponúknuť?“ To sú slová pokušiteľa!

Toto pokušenie nás zasahuje v jadre našej identity. Mnohorakými spôsobmi nás núti myslieť si, že sme to, čo vyrábame a produkujeme. To nás vedie k tomu, že sa príliš zaoberáme výrobkami, viditeľnými výsledkami, hmatateľnými dobrami a pokrokom.

Je ťažké zbaviť sa pokušenia byť dôležitý, keďže sa to obyčajne nepovažuje za pokušenie, ale za povolanie. Presviedčame samých seba, že sme povolaní byť produktívni, úspešní a účinní, a naše slová a činy poukazujú na to, že práca pre Božie kráľovstvo je aspoň také dôstojné povolanie ako práca pre General Electric, Mobil Orange či pre vládu. Ale takto podliehame pokušeniu byť dôležití a vážení v očiach sveta.

Keď diabol pokúšal Ježiša, aby premenil kamene na chlieb, povedal Ježiš pokušiteľovi: „Človek nežije iba z chleba, ale z každého slova, ktoré vychádza z Božích úst.“ Ježiš nepoprel dôležitosť chleba, ale ju dosť relativizoval v porovnaní s výživnou silou Božieho Slova. Mojžiš v knihe Dt hovorí svojmu ľudu: „Pokoril ťa a dal ti hladovať; potom ťa kŕmil mannou, ktorú si nepoznal ani ty, ani tvoji otcovia, aby ti ukázal, že človek nežije len z chleba, ale že človek môže byť živý zo všetkého, čo vychádza z Božích úst“ (Dt 8,3).

Boh nám dáva chlieb, aby sme úplne dôverovali Božiemu slovu. Úspechy, efektivita a produktivita sú dary, ktoré môžu dostať ľudia, ktorí majú srdcia upriamené predovšetkým na Boha. Tu nechceme povedať, že sa máme vysmievať z takéhoto správania zameraného na vonkajší efekt, ale nemalo by byť základom pre našu kresťanskú identitu.

Nie sem chlieb, ktorý ponúkame, ale sme ľudia, ktorí sa živia Božím Slovom, a tým nachádzame svoju pravú identitu. Radikálna výzva hovorí, že máme nechať Boha, aby bol Bohom, a máme sa ako ľudia nechať formovať a reformovať Božím Slovom. Máme sa každý deň hostiť týmto Slovom a tak vyrásť na slobodných a nebojácnych ľudí. Takto môžeme naďalej svedčiť o Božej prítomnosti v tomto svete, hoci je tu málo viditeľných výsledkov alebo takmer žiadne.

Byť kresťanom, ktorý je ochotný ísť s Kristom na jeho ceste do hĺbky, si vyžaduje ochotu sa odpútať sa od akejkoľvek potreby byť dôležitý a čoraz viac dôverovať Božiemu Slovu. Čiže pokušeniu byť dôležitý neodolávame tak, že vykonávame bezvýznamné veci, ale také, že sa primkneme k Slovu Boha, ktorý je zdroj všetkej dôležitosti.

*Pokušenie byť veľkolepý*

Druhé Ježišovo pokušenie, ktoré máme aj my, je pokušenie byť veľkolepý. Diabol vzal Ježiša do svätého mesta, postavil ho na vrchol chrámu a povedal: „... Ak si Boží Syn, vrhni sa dolu, veď je napísané: „Svojím anjelom dá príkaz o tebe a vezmú ťa na ruky, aby si si neuderil nohu o kameň.“ (Mt 4,6). Je to pokušenie prinútiť Boha, aby odpovedal nezvyčajne, zvláštne, mimoriadne, ako o tom nikto nechyroval, a potom prinútiť ľudí veriť.

Pokušenie urobiť niečo veľkolepé sa od Ježišových čias nezmenšilo. Uverili sme, že bohoslužba je hodnotná vtedy, keď sa na nej zúčastnia mnohí; protest alebo demonštrácia sú hodnotné, keď sú prítomné televízne kamery; študijná skupina má význam, keď sa na nej chce zúčastniť veľa ľudí a cirkev je úspešná, keď mnohí túžia byť jej členmi. O „pravde“ v našej kultúre zväčša rozhoduje štatistika, takže veľmi ľahko uveríme, že počet ľudí, ktorí počúvajú, sledujú alebo sa zúčastňujú, je meradlom kvality akcie. Ťažko uveríme, že spása prišla z časti Izraela. Ťažko uveríme, že niečo veľmi dobré prišlo z neznámeho miesta. Ťažko uveríme, že náš Boh je Boh, ktorý prišiel v neveľkolepej forme služobníka, vstúpil do Jeruzalema no osliatku a zbili ho ako obyčajného zločinca. A ešte uveríme, že zopár nevzdelaných rybárov prinieslo Božiu blahozvesť svetu.

Konáme, akoby viditeľnosť a známosť boli hlavnými kritériami hodnoty toho, čo konáme. Nie je ľahké konať inak. V našej spoločnosti vládne naozaj štatistika. Najlepšie kasové trháky, najpredávanejšie knihy, najpredávanejšie autá, atléti, ktorí lámu rekordy – to sú znaky, že tu máme dočinenia s niečím významným. Tak veľmi nám ide o to, aby sme boli veľkolepí, že my, ktorí sme väčšinou svojho života divákmi, ťažko pochopíme, že to, čo je neznáme, neveľkolepé a skryté, môže mať nejakú hodnotu.

Ako prekonáme toto prenikavé pokušenie? Je dôležité, aby sme si uvedomili, že náš hlad po niečom veľkolepom – podobne ako naša túžba byť dôležitý – má do činenia s naším hľadaním pravej identity. Byť človekom a byť videný, chválený, obľúbený a prijímaný, je pre mnohých takmer to isté. Kto som je, keď mi niekto nevenuje pozornosť, nepoďakuje sa alebo nepochváli moju prácu? Čím sme neistejší, pochybujúcejší a osamelejší, tým máme väčšiu potrebu popularity a chvály.

Je smutné, že tento hlad sa nikdy nenasýti. Čím viac chvály dostaneme, tým viac po nej túžime. Hlad po ľudskom prijatí je ako bezodný sud. Nikdy ho nemožno naplniť. Ježiš odpovedal pokušiteľovi: „Nebudeš pokúšať Pána svojho Boha.“ Skutočné, hľadanie veľkolepého lesku je prejavom pochybností o tom, že nás Boh úplne a nepodmienečne prijíma. Ide tu naozaj o skúšanie Boha. Hovoríme: „Nie som si istý, že sa naozaj o mňa staráš, že ma naozaj miluješ, že ma naozaj považuješ za hodnotného. Dám ti príležitosť, aby si mi to dokázal, keď upokojíš moje vnútorné obavy ľudskou chválou a keď môj pocit menejcennosti zmierniš ľudským potleskom.“

Je pre nás skutočnou výzvou vrátiť sa k jadru, do srdca a nájsť tam jemný hlas, ktorý nás oslovuje a uisťuje tak, ako to nedokáže žiaden ľudský hlas. Základ celej služby je skúsenosť, že Boh nás neobmedzene prijíma ako svoje milované deti. Toto prijatie je také úplné, absolútne a zahŕňa všetko, že nás oslobodzuje od našej nutkavosti byť videný, chválený a obdivovaný. Oslobodzuje nás pre Krista, ktorý nás vedie na ceste služby.

Táto skúsenosť s Božím prijatím nás oslobodzuje od nášho chudobného ja, tak vytvára nový priestor, kde môžeme venovať nesebeckú pozornosť iným. Táto nová sloboda v Kristovi nám umožňuje kráčať vo svete bez toho, aby nás brzdili naše nutkania, a konať tvorivo, hoci sa z nás smejú a odmietajú nás, hoci na naše slová a činy vedú na smrť. Pomocou disciplinovaného života kontemplatívnej modlitby si pomaly uvedomíme Božiu pôvodnú lásku; lásku, ktorá existovala dávno predtým, než sme my sami dokázali milovať alebo prijímať inú ľudskú lásku. Apoštol Ján hovorí: „Láska pochádza od Boha... pretože Boh je láska. Máme teda milovať, pretože Boh nás miloval ako prvý“ (1 Jn 4,7 – 8,9).

Kontemplatívna modlitba nás vedie k tejto prvej láske; k láske, v ktorej prijímame svoju pravú identitu. Nie sme volebné hlasy, ktoré dostávame, ale sme skôr takí, akými nás Boh stvoril v láske: sme deti svetla, Božie deti. Len život neustáleho dôverného spoločenstva s Bohom nám môže ukázať našu pravú identitu. Len takýto život nás môže oslobodiť, aby sme konali podľa pravdy a nie podľa našej potreby niečoho veľkolepého.

To vôbec nie je ľahké. Vyžaduje si to serióznu a vytrvalú disciplínu samoty, ticha a modlitby. Takáto disciplína nás neodmení vonkajším leskom úspechu, ale vnútorným svetlom, ktoré osvecuje celú našu bytosť. Toto svetlo nám umožní, aby sme boli slobodnými svedkami Božej prítomnosti v našom živote, ktorých nič nebrzdí.

*Pokušenie byť mocný*

Tretie a najzvodnejšie pokušenie, ktorému bol Ježiš vystavený, je pokušenie byť mocný. Diabol ukázal Ježišovi všetky kráľovstvá a ich nádheru a „... vravel mu: „Toto všetko ti dám, ak padneš predo mnou a budeš sa mi klaňať.“ (Mt 4,8 – 9).

Pravdepodobne neexistuje iná kultúra, v ktorej ľudí tak nebojácne povzbudzujú, aby hľadali moc, než tá naša. Od chvíle, keď sa vydáme na cestu na vrchol, nahovárame si, že túžbu po moci a túžba slúžiť je z praktických dôvodov to isté. Tento omyl je tak hlboko zakorenený v celom našom spôsobe života, že sa neváhame usilovať o vplyvné miesta v presvedčení, že to robíme pre dobro Božieho Kráľovstva.

Takmer nedokážeme uveriť, že z bezmocnosti môže vzísť niečo dobré. V tejto krajine priekopníkov a sebestačných ľudí, v ktorej sa ambície chvália už od prvej chvíle, keď vstúpime do súťaživého sveta slobodného podnikania, si nevieme predstaviť, že niečo dobré môže vzísť z toho, že sa vzdáme moci alebo po nej vôbec netúžime. Do celej našej spoločnosti preniká presvedčenie, že moc je dobro a že ľudia, ktorí ju majú, môžu túžiť po väčšej moci.

Moc môže mať veľa foriem: peniaze, známosti, sláva, intelektuálne schopnosti, zručnosť. Takto môžeme získať istotu a kontrolu a môžeme posilniť ilúziu, že život nám je k dispozícii. Je teda celkom pochopiteľné, že na osobnej, národnej či medzinárodnej úrovni sa každý usiluje o moc.

Nie je takmer nič ťažšie, než premôcť našu túžbu po moci. Moc vždy túži po väčšej moci, pretože je to ilúzia. Napriek našim skúsenostiam, že moc nám nedá pocit istoty, po ktorom túžime, ale skôr odhaľuje naše slabosti a obmedzenia, nahovárame si naďalej, že väčšia moc napokon naplní naše potreby. Výsledok je špirála čoraz väčšieho pocitu slabosti. Zvyšujúce sa preteky v zbrojení sú jedným z dramatickejších príkladov. Čím viac zbraní máme, tým menej sa môžeme slobodne pohybovať. Naša krajina sa stáva závislá na svaloch. Vyzerá a správa sa ako kulturista, ktorý získava také svaly, že sa už ani nedokáže pohybovať.

Keďže nás obklopuje toľko moci, veľmi ťažko sa vyhneme pokušeniu hľadať moc ako každý iný. Ale tajomstvo našej služby spočíva v tom, že sme povolaní slúžiť nie so svojou mocou, ale so svojou bezmocnosťou. Prostredníctvom bezmocnosti môžeme vstúpiť do solidarity s našimi blížnymi, vytvoriť spoločenstvo so slabými, a tak poukazovať na Božie milosrdenstvo, ktoré uzdravuje, vedie, podporuje a pomáha. Sme povolaní oslovovať ľudí nie tam, kde je človek bohatý, ale tam, kde si uvedomuje bolesť; nie tam, kde má moc, ale tam, kde sa chveje a je neistý; nie tam, kde je sebaistý a asertívny, ale tam, kde sa odváži pochybovať a klásť ťažké otázky. Jednoducho povedané, máme oslovovať ľudí nie tam, kde žijú v ilúzii nesmrteľnosti, ale tam, kde sú pripravení spoznať svoju narušenú, smrteľnú a krehkú ľudskú prirodzenosť. Ako Kristovi nasledovníci sme poslaní do sveta nahí, zraniteľní a slabí. Takto môžeme osloviť svojich blížnych v ich bolesti a agónii a ukázať im moc Božej lásky. Môžeme im dať silu Božieho Ducha.

Ježiš odpovedal na pokušenie moci slovami „... Pánovi, svojmu Bohu, sa budeš klaňať a jedine jemu budeš slúžiť.“ (Mt 4,10). Tieto slová nám pripomínajú, že len nerozdelená pozornosť voči Bohu umožňuje službu, ktorá je bez moci. Pokým rozdeľujeme svoj čas a energiu medzi Boha a ostatných, zabúdame, že služba mimo Boha sa stáva sebeckou a sebecká služba vedie k manipulácii a manipulácia k hrám s mocou a hry s mocou vedú k násiliu a násilie k zničeniu – hoci to tiež zaraďujeme do služby.

Pravá výzva znamená urobiť zo služby blížnemu manifestáciu a oslavu našej úplnej a nerozdelenej služby Bohu. Len keď celá naša služba nájde svoj zdroj a cieľ v Bohu, môžeme sa oslobodiť od túžby po moci a slúžiť svojím blížnym pre ich dobro a nie pre svoje dobro.

To je veľké tajomstvo služby. Ježiš ho vyjadril, keď povedal svojím učeníkom: „Už vás nenazývam sluhami, lebo sluha nevie, čo robí jeho pán. Nazval som vás priateľmi, pretože som vám oznámil všetko, čo som počul od svojho Otca“ (Jn 15,15). Tu vidíme, že služba a priateľstvo už nie sú oddelené a že pri službe Bohu nachádzame svoju pravú identitu, ktorá už nepotrebuje spoločenské potvrdenie, ale môže slobodne ponúkať službu, ktorá je bez moci.

Pokušenie byť dôležitý a mocný, sú skutočne pokušenia a ostanú s nami po celý život. Sú silné, pretože priamo využívajú našu túžbu ísť spolu s ostatnými po ceste nahor.

Ale keď dokážeme tieto pokušenia rozpoznať ako zvody pripútať sa k falošnému ja, môžu sa stať pozvaniami, aby sme našli svoju pravú identitu, ktorá sa skrýva len v Bohu. Keď dokážeme slúžiť svojím blížnym, hoci náš život ostáva rovnaký, hoci nás pochváli len zopár ľudí a hoci máme malú alebo žiadnu moc, budeme sa poznať tak, ako nás pozná Boh. Spoznáme sa ako synovia a dcéry, ktoré sú skryté v Božej láske.

Nepatríme tomuto svetu. Patríme Bohu. Vždy budeme mať pokušenie nájsť svoju starú identitu, vrátiť sa do Egypta a odmietnuť bláznivú cestu kríža. Ale pravými nasledovníkmi Ježiša Krista sa stávame vždy, keď berieme do úst jeho slová a hovoríme pokušiteľovi: „... Odíď, satan...“ Pánovi, svojmu Bohu, sa budeš klaňať a jedine jemu budeš slúžiť.“ (Mt 4,10).

**3.**

**Nesebecké srdce:**

**Disciplíny duchovnej formácie**

Naše kresťanské povolanie znamená, že máme nasledovať Ježiša na jeho ceste do hĺbky a stať sa svedkami Božieho milosrdenstva v konkrétnej situácii našej doby a miesta. Naše pokušenie spočíva v tom, že dovolíme, aby potreby úspechu, viditeľnosti a vplyvu dominovali v našich myšlienkach, slovách a skutkoch až do takej miery, že sa nachádzame na deštruktívnej špirále cesty nahor, a tak strácame svoje povolanie. Medzi povolaním a pokušením je celoživotné napätie, ktoré poukazuje na nevyhnutnosť duchovnej formácie. Keďže cesta kríža do hĺbky sa nemôže opierať o naše spontánne reakcie, stojíme pred otázkou: „Ako prispôsobíme svoj rozum a srdce rozumu a srdce nesebeckého Krista?“

Nasledovanie Krista si vyžaduje ochotu a odhodlanie, aby Boží Duch prenikol všetky kúty nášho rozumu i srdca a urobil z nás druhých Kristov. Formácia je transformácia (premena) a transformácia znamená čoraz väčšie prispôsobenie sa Kristovmu zmýšľaniu. Kristus sa nepridŕžal svojej rovnosti s Bohom, ale zriekol sa seba samého.

Učeníctvo nemožno uskutočniť bez disciplíny. Disciplína v duchovnom živote nemá však nič spoločné s disciplínou v atletike, akademickom štúdiu ale pri pracovnom zaškolení, pri ktorých sa dosahuje fyzická kondícia, získavajú sa nové poznatky alebo sa osvojujú nové zručnosti. Disciplína kresťanského učeníka neznamená, že máme niečo zvládnuť, ale skôr sa nechať ovládať Duchom. Pravá kresťanská disciplína je ľudské úsilie vytvoriť priestor, v ktorom nás Kristov Duch môže premieňať na svoju rodinu.

Chcel by som venovať pozornosť trom disciplínam, ktorými sa môže uskutočňovať duchovná formácia. Je to disciplína Cirkvi, disciplína Knihy a disciplína srdca.

*Disciplína Cirkvi*

Disciplína Cirkvi je disciplína, ktorou ostávame v kontakte s pravým príbehom o Bohu v dejinách. Duchovný život môžeme definovať ako život, v ktorom nachádzame súvislosti medzi Božím príbehom a naším príbehom.

Bez Ducha ostane náš život, ktorý smeruje nahor, plný, ale neuspokojený. Veľa našich príbehov v ňom súťaží o pozornosť. Bez Ducha ostane náš rušný život nudný. Mnohé udalosti dňa ostávajú len sériou náhod a príhod. Bez Ducha ostane nás život skutočne jednotvárny a nudný. Ale s Duchom všetko, čo sa deje deň čo deň, týždeň čo týždeň a rok čo rok, môžeme spoznať a vnímať ako konkrétne prejavy Krista – udalosti v čase a priestore.

Disciplína Cirkvi je disciplína, ktorou mu ako ľudia reprezentujeme živého Krista v čase a priestore. Tento živý Kristus nie je len osoba, ale udalosť. Kristus je ten, ktorý sa narodil, žil, zomrel, vstal z mŕtvych a zoslal Ducha. Kristus je Boh, ktorý koná v ľudských dejinách. Toto tajomstvo Krista – udalosti sa zviditeľňuje v liturgickej disciplíne Cirkvi.

Liturgia je oslavovanie Krista – udalosti Božím ľudom. Je to prejav toho, čo sa naozaj uskutočňuje v ľudských dejinách. Kristus prichádza a rodí sa v nás; žije, trpí, zomiera a vstáva v nás z mŕtvych; posiela nám svojho Ducha, čím nás privádza do spoločenstva. Sezónne oslavy Vianoc, Veľkej noci a Turíc a ich obdobia prípravy a reflexie sú prejavom plnosti Krista – udalosti a my sme sa stali jej súčasťou.

Prvá a najpodstatnejšia disciplína, ktorou sa uskutočňuje naša duchovný formácia, je disciplína, ktorou my, Boží ľud, vytvárame priestor uprostred našich ľudských dejín, aby sme predstavili Krista – udalosť ako niečo pravé. Cirkev je teda nás pravý a hlavný duchovný sprievodca. Cirkev nás nielen učí, o čom máme uvažovať, čomu máme venovať pozornosť, čo hovoriť alebo o čom premýšľať, ale uskutočňovať smého Krista – udalosť pomocou liturgickej disciplíny a v nej.

To čo sa naozaj deje v našom živote, neurčujú náhodné zdary a nezdary nášho osobného a spoločného života, ale skôr udalosti Kristovho života, ktorá sa uskutočňuje v nás a prostredníctvom Cirkvi. Je advent, prichádza Kristus. Sú Vianoce, Kristus sa rodí. Je pôst, Kristus trpí. Je Veľký týždeň, Kristus zomiera. Je Veľká noc, Kristus vstal z mŕtvych. Sú Turice, Kristus posiela svojho Ducha. Toto sú naozaj udalosti! Všetky ostatné udalosti – osobné, spoločenské alebo politické – odvodzujú svoj význam od Krista – udalosti.

Práve tak ako môžeme skutočne spoznať svoju pravú identitu len tým, že sa necháme poznávať v Kristovi a skrze Krista, tak môžeme spoznať pravé udalosti našej doby v Kristovi – udalosti a skrze neho. Náš pravý príbeh sa odhaľuje skrze Kristov príbeh.

Kristov príbeh teda nie je „najväčší príbeh, ktorý sa kedy rozprával“, ale jediný príbeh, ktorý sa kedy rozprával. Je to príbeh, od ktorého všetky ostatné príbehy odvodzujú svoj zmysel a význam. Kristov príbeh robí dejiny skutočnými.

Vnímanie Kristovej prítomnosti v našom osobnom príbehu môže byť len vtedy bez sebaklamu, keď budeme vnímať Kristovu prítomnosť v každodennom živote Cirkvi. Len keď umožníme Krista – udalosti, ako sa pripravovali v Starom zákone, uskutočnila v Novom zákone a ohlasovala sa v živote kresťanskej komunity; len keď dovolíme, aby sa táto udalosť stala základom nášho života, môžeme vytvoriť podmienky, ktorými sme uzdravení a dostávame nový život.

*Disciplína Knihy*

Druhá disciplína, ktorou sa prispôsobujeme nesebeckému Kristovi, je disciplína Knihy. Čítanie Písma je podstatné pre každého, kto chce nasledovať Krista na ceste do hĺbky. Hoci Cirkev nám každý deň predkladá Božie Slovo, musíme ho tiež počúvať v intimite nášho domova a nechať ho prehovoriť do najskrytejších kútov našej bytosti. Kristus je Slovo Boha, ktorý sa pre nás stal telom. Prostredníctvom disciplíny Knihy je Božie Slovo pre nás naďalej telom. Čítanie Písma ako Božieho najintímnejšieho slova pre nás je teda uskutočnením vtelenia v konkrétnej realite nášho súčasného života.

Je to skutočná disciplína, pretože keď čítame Písmo, príliš často ho čítame len pre informácie alebo poučenie, pre vzdelanie či inšpiráciu alebo – čo nie je zriedkavé – aby sme našli vhodný citát, ktorý podporí naše myšlienky. Svätá Kniha sa stáva knihou medzi inými knihami a často sa požíva len takto. Podobne aj Ježiš bol človekom medzi ďalšími ľuďmi a často k nemu takto pristupovali.

Ale Ježiš je tiež Syn Boží, a tak je Písme Sväté aj Božie Slovo. Božím Slovom sa formujeme na živých Kristov. Táto formácia presahuje informácie, poučenie, vzdelanie alebo inšpiráciu. Táto formácia si vyžaduje, aby sme jedli Slovo, prežuvali ho, vychutnávali ho, aby sa pre nás stalo pravým pokrmom. Slovo teda zostupuje z rozumu do srdca a tam nájde príbytok.

O tom je meditácia. Je to disciplína vnútorného vnímania Slova. Medzi mnohými textami, ktoré nám Cirkev každý rok predkladá, môže byť jedno slovo, jeden príbeh, jedno podobenstvo, jedna veta, ktorá má moc obrátiť nás, zmeniť celý náš život, dať nám nové srdce a nový rozum, pripodobniť nás Kristovi.

Meditácia je teda oveľa viac než premýšľanie o slovách Písma. Je ďaleko viac než úsilie pochopiť podobenstvá alebo analyzovať komplikované výroky. Meditácia je rastúca vnútorná vnímavosť na slovo, a tak nás Slovo môže viesť, otvárať, odstrániť obavy a prebývať v nás. Pravá meditácia znamená teda, že dovolíme, aby sa Slovo v nás stalo telom.

Týmto vtelením Slova v nás môžeme vstúpiť do večného života. Ježiš hovorí: „Nebo a zem sa pominú, ale moje slová sa nikdy nepominú.“ Ježiš je Slovo a jeho slová sú večný život. Jeho Slovo je chlieb, ktorý zaháňa hlad. Je to svetlo, ktoré vyháňa tmu. Je to život, ktorý nám umožňuje stretnúť sa so smrťou bez strachu.

Nehovorím tu obrazne. Nehovorím, že Slovo je ako chlieb, svetlo alebo život. Nie. Čítanie Slova ako Božieho slova je pre nás sviatostná udalosť. Je to udalosť, ktorou sa Slovo sprítomňuje a premieňa nás na seba. Len keď pochopíme túto sviatostnú vlastnosť Slova, môžeme plne pochopiť význam meditácie.

To má konkrétny dopad na náš každodenný život. Ukazuje nám pravý význam čítania a štúdia. Práve tak ako existuje len jeden príbeh, od ktorého všetky ostatné príbehy odvodzujú svoj význam, tak existuje len jedna kniha, na základe ktorej všetky ostatné knihy dostávajú zmysel. Čítanie Písma by teda malo byť základom všetkých iných druhov čítania. Celé naše čítania – či už nábožné, akademické alebo rekreačné – by malo byť vždy úzko spojené s tvorivým a pretrvávajúcim Božím Slovom. Pre tých, ktorí žijú z každého slova, ktoré vychádza z Božích úst, neexistuje sekulárna literatúra.

Obklopuje nás veľa kníh, a preto sme sa vzdialili od disciplíny Knihy. Čítanie a štúdium sú často súčasťou nášho úsilia byť dôležitý, veľkolepý a mocný. Dokonca aj samotné čítanie Písma môže byť nebezpečné pre náš duchovný život. Mnohé diskusie o Božom Slove nás privádzajú bližšie k Bohu, a teda sa môžu stať nástrojmi satana. Ako dobre viete, satan tiež cituje Bibliu a veľmi dobre ju dokáže použiť, aby nás odviedol na širokú cestu, ktorá vedie do záhuby (porov. Mt 7,13).

*Disciplína srdca*

Tretia disciplína, ktorá nás vedie na ceste pravého učeníctva a chráni nás pred pokušeniami cesty nahor, je disciplína srdca. Disciplína srdca je disciplína osobnej modlitby. V rámci liturgického života Cirkvi a s podporou neustálej meditácie o Božom Slove nás osobná modlitba vedie nielen do nášho vlastného srdca, ale tiež do Božieho srdca.

Disciplína srdca je pravdepodobne tá disciplína, ktorej sa najľahšie vzdávame. Vstupujeme do samoty našej komôrky a stáť tam v prítomnosti nášho Boha s ničím iným než so svojou nahotou, zraniteľnosťou a hriešnosťou, to si vyžaduje intenzívnu oddanosť duchovného života. Osobný modlitba nedostáva potlesk ako odmenu, nepremieňa sa na užitočné projekty a len zriedka vedie k vnútornej skúsenosti pokoja a radosti. Ale osobná modlitba je pravý trest nášho povolania.

Pre nás aktivistov je disciplína srdca, ktorou sa zbavujeme všetkých lešení a voláme vo svojej úbohosti k Bohu milosrdenstva a zamilovania, disciplínou očisťovania. Ak naozaj túžime uvidieť Boha v poníženom Kristovi a skrze poníženého Krista, ktorý žije medzi nami, a ak naozaj chceme nasledovať Krista tam, kam nás vedie, potrebujeme čisté srdce; srdce, ktoré je slobodné od „povinností“ a „nutností“ nášho sveta.

Ježiš hovorí: „A keď sa modlíte, nebuďte ako pokrytci, ktorí sa radi postojačky modlievajú v synagógach a na rohoch ulíc, aby ich ľudia videli. Veru, hovorím vám: Už dostali svoju odmenu. Ale keď sa ty ideš modliť, vojdi do svojej izby, zatvor za sebou dvere a modli sa k svojmu Otcovi, ktorý je v skrytosti. A tvoj Otec ťa odmení, lebo on vidí aj v skrytosti“ (Mt 6, 5 – 6). Aby sme sa naozaj stali ľuďmi, ktorých identita je ukrytá v Bohu, musíme mať odvahu vstúpiť s prázdnymi rukami na miesto samoty.

V tom nie je nič romantické. Ak berieme disciplínu srdca vážne, musíme začať tak, že si nájdeme čas s miesto, kedy a kde môžeme byť s Bohom a len s Bohom a to nielen raz za čas, ale pravidelne. Musíme sa pozrieť na svoj denný program a vyhradiť si čas pre osobnú modlitbu, aby sme úprimne a bez váhania mohli povedať tým, ktorí sa s nami v tom čase chcú stretnúť: „Je mi ľúto, ale vtedy už mám dohodnuté stretnutie a nemôžem ho zmeniť.“

Pre väčšinu z nás je veľmi ťažké stráviť zbytočnú hodinu s Bohom. Je to ťažké práve preto, lebo keď stojíme pred Bohom, stojíme aj pred svojím vnútorným chaosom. Priamo sa stretávame so svojím nepokojom, úzkosťami, zatrpknutosťou, nevyrišenými napätiami, skrytými nepriateľstvami a dlhodobými frustráciami. Naša spontánna reakcia na to všetko spočíva v tom, že utečieme a hneď sa niečím zapodievame, aby sme aspoň sami sebe nahovorili, že situácia nie je až taká zlá, ako sa zdala v našej samote.

Je pravda, že situácia je zlá a dokonca horšia, než sa zdá. Toto bolestné zbavovanie sa starého ja, toto zrieknutie sa všetkých našich starých podporných systémov, nás uschopňuje vzývať bezpodmienečné, nekonečné Božie milosrdenstvo. Keď v strachu neutekáme, ale trpezlivo ostávame pri svojich zápasoch, vonkajší priestor samoty sa postupne stáva vnútorným priestorom; priestorom v našom srdci, kde spoznávame prítomnosť Ducha, ktorého sme už dostali. V samote nášho srdca môžeme počúvať svoje otázky a – ako to krásne vyslovuje nemecký básnik Rilke – môžeme postupne rásť do odpovede, hoci si to ani nevšímame.

Disciplína srdca je disciplína, ktorou vytvárame vnútorný priestor, v ktorom Boží Duch v nás môže volať. „...Abba, Otče!“ (Rim 8,15). Prostredníctvom disciplíny srdca sa môžeme teda dotknúť Božieho srdca. Keď počujem tlkot Božieho srdca v intimite modlitby, uvedomujeme si, že Božie srdce objíma všetky utrpenia sveta. Vidíme, že skrze Ježiš Krista sa tieto bremená stali ľahkým bremenom, ktoré sme pozvaní niesť.

Modlitba nás vždy vedie do Božieho srdca a zároveň do jadra ľudského zápasu. V Božom srdci pochopíme pravý charakter ľudského utrpenia a spoznáme svoje poslanie, ktoré spočíva v tom, aby sme zmierňovali toto utrpenie a to nie vo svojom mene, ale v mene Toho, ktorý trpel a skrze svoje utrpenie premohol všetko zlo.

Disciplína srdca má svoje osobité ťažkosti. Je tu pokušenie očakávať osobné zjavenie a senzácie. Je tu problém, že nevieme, či počujeme Boha alebo len svoj nepokoj. Je tu otázka, či rozpoznávame smer, ktorým nás Duch vedie. Ale pred všetkými týmito osobitými ťažkosťami stojí jednoduchá ťažkosť – byť verný samotnej disciplíne. To všetko naznačuje, že nám veľmi pomôže, ak budeme mať osobného duchovného sprievodcu a to najmä vtedy, keď začíname brať svoj duchovný život vážne.

Duchovný sprievodca je kresťan, ktorého sme si zvolili ako zodpovedného za disciplínu srdca a očakávame do neho, že sa bude za nás modliť. Už to, že musíme pravidelne hovoriť inému kresťanovi o stave našej osobnej modlitby a poznanie, že on alebo ona nás dvíha k Bohu s veľkou láskou a starostlivosťou, môže zmeniť náš duchovný vývoj.

Keď máme pri sebe niekoho, kto nás povzbudzuje, aby sme vstúpili hlbšie cez svoje srdce do Božieho srdca, budeme aj slobodnejší, aby sme boli s inými v ich bolesti a spolu s nimi objavovali prítomnosť uzdravujúceho Boha uprostred nás. Disciplína srdca nás teda vedie na ceste milosrdenstva; čiže na ceste do hĺbky, ktorá je úzkou cestou a vedie k životu (porov. Mt 7,13).

**Záver**

Povolanie, pokušenie a formácia sú tri kľúčové slová v týchto reflexiách o úzkom vzťahu medzi službou a duchovným životom. Sme povolaní nasledovať Krista na ceste do hĺbky, sme pokúšaní vybrať si širokú cestu úspechu, slávy a vplyvu a sme vyzvaní podriadiť sa duchovným disciplínam, aby sme sa postupne prispôsobili obrazu nášho Pána Ježiša Krista.

Povolanie, pokušenie a formácia sú celoživotné výzvy. Sme povolaní nielen raz, ale každý deň. Nikdy s istotou nebudeme vedieť, kam smerujeme. Sme pokúšaní v každej chvíli dňa i noci a nikdy presne nevieme, kde sa objavia naši démoni.

Toto celoživotné napätie medzi povolaním a pokušením nás otvára pre ťažkú, ale sľubnú úlohu počúvať Cirkev, Knihu a svoje srdce. Takto objavíme skutočnú prítomnosť Božieho Ducha v nás a medzi nami. Nikdy nebudeme bez zápasov. Ale keď vytrváme s nádejou, odvahou a dôverou, vo svojom vnútri si uvedomíme, že skrze Kristovu cestu do hĺbky vstúpime s ním do jeho slávy. Buďme teda vďační za svoje povolanie, odolávajme pokušeniu a buďme oddaní životu neustálej formácie.