Historická exkurzia Svidník – Dukla – Bardejov

Každoročne majú študenti nášho gymnázia možnosť navštíviť pamätné miesta histórie, ktoré vo väčšej či menšej miere ovplyvnili a sformulovali dnešnú podobu sveta. Tento rok v príjemnom počasí babieho leta to bola exkurzia vo Svidníku, pamätník a cintorín na Dukle, prehliadka bunkrov vo Vyšnom Komárniku a na koniec návšteva historického námestia v Bardejove. Pripomenúť si miesta , kde sa odohrali najťažšie boje na našom území, vidieť dobové artefakty, vojenskú techniku z 2. svetovej vojny, cítiť pod nohami zem, na ktorej sa toľko bojovalo, trpelo a dúfalo vo víťazstvo bolo pre mnohých nielen novým poznaním, ale i emočným zážitkom. Symbolickým gestom tohto bezprostredného kontaktu s miestom, kde umierali tisíce vojakov bolo i položenie kytice k pamätníku na Dukle. O niečo iný, kultúrny podnet mala, prehliadka historického námestia v Bardejove, ktorá nám nie len vytvorila predstavu typického stredovekého mesta, ale i mnohým študentov uspokojila tú najdôležitejšiu potrebu - dobre sa najesť.

Žijeme v spoločnosti, kde bezpečnosť, sloboda a práva sú chránené ako nikdy predtým, práve takéto exkurzie dávajú aspoň nádej, že naša mladá generácia nezabudne, komu za tieto hodnoty vďačíme a nedopustia, aby sme ich stratili.