**Historické medzníky**

 Gelnické gymnázium už píše svoju viac ako šesťdesiatročnú históriu. Naša škola počas minulých rokov plnila, ale aj v súčasnosti plní významnú úlohu pri výchove a vzdelávaní mladej generácie v našom regióne. Na nasledujúcich riadkoch vám prinášame **najvýznamnejšie historické medzníky**, ktoré ju sprevádzali počas jej existencie a ovplyvňovali jej formovanie, tak ako sa zachovali z dostupných zdrojov:

**20. január 1947**   
Na mimoriadnom zasadnutí miestneho národného výboru /MNV/ predložil riaditeľ meštianskej školy Štefan Balogh žiadosť adresovanú Povereníctvu školstva a osvety na zriadenie vyššej školy v Gelnickom okrese. Všetci 23 prítomní členovia MNV z 30 riadnych členov ústne hlasovali za vznik vyššieho gymnázia /výťah z uznesenia č. 498/1947 MNV v Gelnici/.   
  
**21. august 1948**   
Výnos Povereníctva školstva a národnej osvety č. 140 931/1948-III/3 o preložení gymnaziálnych tried pri Učiteľskej akadémii v Spišskej Novej Vsi do Gelnice.  
  
**2. september 1948**   
Začal sa školský rok 1948/49 na **novozriadenom Gymnáziu v Gelnici** prijímacími skúškami do V. triedy podľa výnosu PŠO z 21. 8. 1948 č. 141749/49-III/2 a PŠO z 21. 8. 1948 č. 140 931/48-III/3. Do V. triedy bolo prijatých 48 žiakov, do VI. triedy 30 žiakov. Triedy boli umiestnené v bývalej Spišskej banke, dnes hotel Runa. Žiaci sa učili predmety : náboženská výchova, jazyk slovenský a literatúra, jazyk ruský, jazyk francúzsky, jazyk latinský, dejepis, zemepis, prírodopis, chémia, matematika a telesná výchova.   
  
**1. október 1948**   
Otvorená **Štátna školská jedáleň**.   
  
**september 1949**   
Premiestnenie gymnázia do budovy bývalej strednej školy, dnes základná umelecká škola. Pretože adaptačné práce na budove neboli dokončené včas, vyučovanie sa začalo až 15. septembra 1949. Ako povinné predmety okrem už spomínaných vyučuje sa aj anglický jazyk, fyzika, hudobná výchova a občianska výchova.   
  
**september 1950**   
Medzi povinné predmety je zaradený predmet branná výchova. Jazyk latinský je povinne voliteľný predmet spolu s deskriptívnou geometriou.   
  
**apríl - jún 1951**   
Prvé záverečné /maturitné/ skúšky na Gymnáziu v Gelnici. Písomné záverečné skúšky boli z jazyka slovenského, jazyka ruského a jazyka latinského v dňoch 23. - 25. 4. 195.1 Ústne záverečné skúšky sa konali v dňoch 4. - 7. 6. 1951. Žiaci boli skúšaní z piatich predmetov. Povinne z jazyka slovenského, z jazyka ruského, zo spoločenských náuk a z jazyka latinského. Piaty predmet bol voliteľný /fyzika, chémia, prírodopis, matematika /. Na záverečnú skúšku sa prihlásilo 29 žiakov, pričom 4 ju zložili až v jesennom termíne 18. 9. 1951.   
  
**rok 1952**   
Záverečné písomné skúšky sú z jazyka slovenského a jazyka ruského. Ústne žiaci maturujú len zo štyroch predmetov. Povinne z jazyka slovenského, jazyka ruského a matematiky. Štvrtý predmet je voliteľný.   
  
**rok 1953**   
Zákonom č. 97 O školskej sústave a vzdelávaní učiteľov z 24. 4. 1953 zanikajú gymnáziá a od septembra 1953 vznikajú **jedenásťročné stredné školy /JSŠ/**. Uvedený zákon má dopad aj na konanie záverečných skúšok. Žiaci štvrtého ročníka ústne záverečné skúšky konajú v dňoch 1. až 5. 6. 1953 a žiaci tretieho ročníka po absolvovaní kurzu podľa výnosu PŠO zo dňa 18. 5. 1953 č. 62 195/53-I/E v dňoch 24. až 26. 8. 1953. V septembri 1953 sa škola premiestňuje do súčasnej budovy. Jazyk latinský sa učí iba ako voliteľný alebo nepovinný predmet. Začína sa vyučovať aj jazyk nemecký. Náboženstvo sa nevyučuje.   
 **rok 1961**   
Na základe zákona č. 186 Zb. z decembra 1960 O sústave výchovy a vzdelávania /školský zákon/, ktorý nadobudol platnosť 1. 1. 1961, prichádza k ďalšej inovácii školského systému. Mení sa aj názov školy na **Stredná všeobecnovzdelávacia škola /SVŠ/**. Vznikajú triedy s humanitným, prírodovedným zameraním a iné. Zavádza sa polytechnické vzdelanie a základy odborného vzdelania. Praktické zručnosti získavajú žiaci školy v závode v Prakovciach a na Štátnych majetkoch v Gelnici.   
  
**rok 1963**   
Dochádza k administratívnemu oddeleniu tried základnej školy od SVŠ.   
  
**rok 1969**   
Vyhláškou MŠ SSR z 31. júla 1969 sa obnovujú gymnáziá ako typ štvorročnej strednej školy, nahradzujúce doterajšie SVŠ.   
  
**rok 1970**   
Je prijatých 36 žiakov do 1. A triedy ako prvej triedy novozriadeného gymnázia. Posledný raz sú žiaci prijatí ešte do dvoch tried SVŠ.   
  
**rok 1973**   
V dňoch 26. a 27. októbra vrcholia oslavy 25. výročia jestvovania školy.   
  
**rok 1974**   
Školu ukončujú **prví maturanti novozriadeného gymnázia**. Povinne maturujú zo slovenského jazyka a literatúry, z ruského jazyka a matematiky, štvrtý predmet je voliteľný. Tak sa maturovalo v triedach so zameraním na prírodovedné predmety. V triedach so zameraním na humanitné predmety matematika bola nahradená dejepisom.   
  
**rok 1976**   
Do života škôl vstúpil nový projekt Ďalší rozvoj československej výchovno-vzdelávacej sústavy.   
  
**rok 1978**   
Na škole sa začínajú vyučovať základy strojárstva ako predmety z voliteľnej skupiny odborných predmetov /VSOP/.  
  
**rok 1980**   
Žiaci po prvýkrát maturujú zo základov strojárstva ako voliteľného predmetu.   
  
**rok 1981**   
Žiaci v triedach so zameraním na základy strojárstva môžu z predmetu základy strojárstva maturovať aj ako povinného namiesto matematiky.   
  
**rok 1982**   
V rámci posilňovania polytechnického vzdelania sa začína vyučovať v prvom a druhom ročníku predmet základy výroby a odbornej prípravy.   
  
**rok 1986**   
Skupina predmetov VSOP na škole sa rozširuje o základy hutníctva.   
  
**rok 1988**   
Dochádza k ďalšej zmene v maturitných skúškach. Žiaci povinne maturujú aj z odborných predmetov, na našej škole zo základov strojárstva alebo hutníctva. Z matematiky žiaci maturujú písomne, len kto si chce opraviť známku z písomky, musí požiadať o ústnu skúšku. Na maturitnom vysvedčení majú abiturienti až päť známok: slovenský jazyk a literatúra, ruský jazyk, matematika, základy strojárstva alebo hutníctva a piaty predmet je voliteľný.   
  
**rok 1990**   
Zmeny v spoločnosti od novembra 1989 mali odraz aj **v zmenách vo výchovno-vzdelávacom procese**. Ruský jazyk prestáva byť povinným predmetom, je rovnocenný s anglickým, francúzskym a nemeckým jazykom. Ako súčasť maturitných skúšok je písomná skúška len zo slovenského jazyka. Ruský jazyk nie je povinný maturitný predmet. Taktiež odborné predmety sú na maturitnej skúške len voliteľné. Branná výchova sa prestáva vyučovať. Na základe rozhodnutia učiteľov, rodičov a žiakov odborné predmety sú od septembra vyradené z učebného plánu našej školy. Začína sa znova vyučovať náboženstvo.   
  
**apríl 1992**   
Nadviazanie prvých kontaktov so **strednou školou v nemeckom meste Offenburg /Kaufmännische Schulen/**. Pán Ladislav Müller, učiteľ na menovanej škole, inak maturant nášho gymnázia v roku 1953 pozýva 20 študentov a 2 učiteľov na 10-denný pobyt do Offenburgu a okolia .  
  
**september 1992**   
21 žiakov školy spolu s riaditeľom školy a učiteľkou nemeckého jazyka p. M. Fialovou realizujú 10-denný študijno-poznávací pobyt na strednej škole v nemeckom meste Offenburg. Takéto pobyty sa doteraz realizovali každý rok.  
  
**máj 1993**   
Skupina nemeckých študentov a učiteľov na študijnom pobyte v Gelnici. Pobyty sa každý rok opakujú.   
  
**jún 1994**   
Žiaci školy vystupujú s dvoma divadelnými hrami nacvičenými pod vedením p. Helcmanovskej.   
  
**marec 1995**   
Škola je poverená organizáciou regionálneho (krajského) kola Geografickej olympiády. Olympiáda 24. 3. 1995 prebieha v budove gymnázia a 25. 3. 1995 v priestoroch Školy v prírode Gelnica - Turzov.   
  
**11. máj 1995**   
Žiadosť riaditeľa školy na otvorenie tried osemročného gymnázia.   
  
**27. február1996**   
Súhlas Ministerstva školstva Slovenskej republiky na zriadenie tried **osemročného štúdia so zameraním na cudzie jazyky** s platnosťou od 1. septembra 1997.   
  
**júl 1997**   
Začali sa práce súvisiace s plynofikáciou školy.   
  
**september 1997**   
Po prvýkrát do prímy - osemročného gymnázia nastupuje 30 bývalých štvrtákov zo šiestich ZŠ okresu.   
  
**8. september 1997**   
Škola prijíma skupinu štyroch pedagógov zo švédskeho mesta Uddevalla: Eva Carlsund, Per Schalander, Inger Schalander, Marie Jansson. Škola dostáva počítač, tlačiareň, modem a software pre internet. Od 9. 9. 1997 gymnázium má pripojenie na Internet.   
  
**20. jún 1998**   
Oslavy **50. výročia založenia školy**. Na oslavách sa zúčastnil aj podpredseda Národnej rady SR Augustín Marián Húska.  
  
**23. august – 2. september 1998**  
Skupina 18 študentov školy pod vedením učiteliek Mgr. L. Vargovej a Mgr. Z. Záhornackej uskutočnila prvý projekt so strednou školou **Östrabogymnasiet vo švédskom meste Uddevalla**. Začína sa písať história projektových aktivít so školou vo Švédsku.  
  
**september 2001**  
Od začiatku školského roka 2001/2002 na škole pôsobí **prvá nemecká lektorka Frauke Schonlau** s cieľom pripraviť študentov na získanie nemeckého jazykového diplomu KMK II. Škola sa zaradila medzi 17 škôl na Slovensku, kde študenti majú možnosť získať tento diplom.  
  
**apríl 2002**  
Riaditeľ školy sa na základe pozvania prezidenta SR pána Rudolfa Schustera zúčastnil na slávnostnom obede so **švédskym kráľovským párom** v Košiciach, ktorým poďakoval za pomoc škole v rámci projektu Vänort 2001.  
  
**18. október 2002**  
Školu navštívila skupina 40 poľských učiteľov zo **strednej školy Rudník nad Sanom**.  
  
**rok 2003**  
Prví absolventi získavajú **nemecký jazykový diplom KMK II**, ktorý nahrádza maturitnú skúšku z nemeckého jazyka a preukazuje jazykovú spôsobilosť v štúdiu na nemeckých vysokých školách.  
  
**marec 2004**  
Košický samosprávny kraj ako zriaďovateľ školy v spolupráci s vedením gymnázia podáva projekt pre získanie finančných prostriedkov na prístavbu a rekonštrukciu pôvodnej budovy školy z fondov Európskej únie.  
  
**január 2005**  
Pri Gymnáziu v Gelnici vzniká **občianske združenie Elán Vital** na podporu výchovno-vzdelávacieho procesu.   
  
**máj 2005**  
Po prvýkrát prebieha **nová maturitná skúška** podľa novoprijatej vyhlášky č. 510 MŠ SR o ukončovaní štúdia na stredných školách. Maturitná skúška pozostáva z dvoch častí: externej (písomnej) a internej (ústnej). Externá časť zahŕňa slovenský jazyk a literatúru, anglický jazyk, nemecký jazyk a matematiku. Študenti maturujú povinne v internej časti z piatich predmetov: slovenský jazyk a literatúra , jeden cudzí jazyk, jeden prírodovedný predmet a dva predmety sú voliteľné. Dochádza k zmenám v štruktúre maturitných komisií. Po prvýkrát maturujú aj absolventi osemročného štúdia.   
  
**september 2005**  
Škola dostala prostredníctvom úradu vlády SR z podielových daní U.S. Steel Košice, s.r.o., 20. mil. Sk na **prístavbu a rekonštrukciu starej budovy**. Projekt realizuje APS ALKON, s.r.o. Dofinancovanie stavby zabezpečuje zriaďovateľ školy Košický samosprávny kraj.  
Školským rokom 2005/2006 sa zavádza štvorročné štúdium s alternatívnou formou štúdia, ktoré umožňuje vo 4. ročníku voľbu 18- tich hodín podľa záujmu.   
  
**5. máj 2006**  
Návšteva premiéra vlády SR pána Mikuláša Dzurindu na škole.  
  
**júl 2006**  
Vyhláškou č.482 MŠ SR dochádza k zmenám v maturitnej skúške. V internej časti maturitnej skúšky sa znižuje počet maturitných predmetov na štyri: slovenský jazyk a literatúra, jeden cudzí jazyk a dva predmety sú voliteľné.  
  
**18. december 2006**  
Uskutočnilo sa slávnostné **odovzdanie prístavby školy**. Objem preinvestovaných finančných prostriedkov predstavuje sumu 26 miliónov korún. V prístavbe školy sa nachádza 6 nových tried, 3 kabinety a nová kuchyňa. Rekonštrukciou prešla jedáleň, telocvičňa, šatne, sociálne zariadenia a učebne pôvodnej budovy.   
  
**máj 2008**   
NR SR schválila nový školský zákon, na základe ktorého sa v septembri 2008 začne **reforma slovenského školstva**. Zákon zasadzuje náš vzdelávací systém do európskeho rámca. Zavádza štátny vzdelávací program.  
  
**júl 2008**   
Výstavba nového **volejbalového ihriska** v areáli školy.  
  
**august 2008**   
Škola si na základe štátneho vzdelávacieho programu vytvára vlastný **Školský vzdelávací program (ŠkVP) pod názvom Kľúč k vzdelaniu**. Osemročné a štvorročné gymnáziá strácajú svoje zameranie a začínajú si v rámci siete škôl na Slovensku vytvárať svoju vlastnú cestu a identitu.  
  
**september 2008**   
Na Gymnáziu v Gelnici vzniká **detašované pracovisko Štátnej jazykovej školy** v Spišskej Novej Vsi, v rámci ktorej budú prebiehať jazykové kurzy anglického a nemeckého jazyka pre študentov, žiakov a verejnosť Hnileckej doliny.  
  
**2. september 2008**   
Začína jubilejný 60. školský rok. Na škole študuje 317 študentov.  
  
**26. - 27. september 2008**   
Oslavy **60. výročia založenia školy**.  
  
**september 2009**   
Na základe Vyhlášky MŠ SR č. 282/2009 Z.z. o stredných školách sa zavádza povinnosť označenia tried rímskymi číslicami. Z tohto dôvodu oficiálne **zanikajú latinské názvy tried osemročného štúdia** (príma až sekunda) a vznikajú nové pomenovania (I.O až VIII.O).  
Na škole sa ako nepovinný predmet v súlade so ŠkVP začína vyučovať **Aplikovaná ekonómia** ako forma podpory výučbových programov rozvíjajúcich spôsobilosti smerujúce k iniciatívnosti a podnikavosti.  
  
**1. november 2009**   
Vstupuje do platnosti zákon NR SR č. 317/2009 Z.z. o pedagogických zamestnancoch a odborných zamestnancoch a o zmene a doplnení niektorých zákonov, ktorý zavádza do praxe **kariérový systém profesijného rastu pedagogických zamestnancov** založený na celoživotnom kontinuálnom vzdelávaní. Vznikajú nové kariérové pozície pedagogických zamestnancov špecialistov - koordinátor prevencie, koordinátor žiackej rady, koordinátor humanitárnych akcií, koordinátor informatiky...  
  
**september 2010**   
V rámci Školského vzdelávacieho programu sa v treťom ročníku štvorročného štúdia prvý krát zavádzajú voliteľné alternatívne nematuritné predmety. Okrem **Aplikovanej ekonómie** si študenti vybrali aj nové predmety - **Úvod do sveta práce, Základy ruského jazyka, Matematika v príkladoch a Etické témy súčasnosti**.

**12. septembra 2012**Uskutočnili sa oslavy k 20. výročiu partnerstva medzi Gymnáziom Gelnica a Kaufmännische Schulen Offenburg. Samotné oslavy boli poctené návštevou veľvyslanca SRN na Slovensku Dr. Axela Hartmanna a honorárneho konzula SRN v Košiciach Prof. Ing. Juraja Banského.

**21. júl. 2014 – 5. jún 2015**   
*Projekt Kľúč k inovatívnemu rozvoju*  
V tomto období sa na našej škole uskutočnilo 5 školení a záverečný workshop k projektu Kľúč k inovatívnemu rozvoju. Učitelia absolvovali sériu vzdelávacích aktivít na tvorbu metodických a pracovných listov. Pedagógovia prírodovedných predmetov, slovenského jazyka a dejepisu si okrem teoretických znalostí osvojili i praktické IKT zručnosti, ktoré následne môžu využívať vo vyučovacom procese. V rámci tohto projektu na naša škola získala novú 3D učebňu ako i celý rad novej IKT techniky.

**18. september** **2015**  
*10 rokov lipky priateľstva* V tento deň sme si pripomenuli 10 rokov, kedy koordinátori výmenných pobytov spolu s vedením škôl zasadili v areály Gymnázia Gelnica a Kaufmännische Schulen Offenburg symbolické stromčeky. Spoločná akcia našich a nemeckých účastníkov výmenného pobytu sa uskutočnila v priestoroch sobášnej siene Obecného úradu v Prakovciach.

**29. január 2018**   
Návšteva prezidenta SR Andreja Kisku na našej škole.