Hlavne červená, ale aj biela či ružová boli v stredu a vo štvrtok 28. a 29. 9. 2021 v našich triedach dominantným farbami. A nie náhodou. Učíme sa cez spoločný zážitok a medzi riadkami, ako byť správnymi, ako sa vedieť podporiť a spojiť pre spoločnú myšlienku - upozorniť na prevenciu pred kardio-vaskulárnymi ochoreniami a dôležitú úlohu mlieka a mliečnych výrobkov v našich jedálničkoch. Naša škola nie je iba miestom pre získavanie vedomostí a tvrdých zručností, ale cielene vytvárame podmienky najmä pre rozvoj mäkkých zručností, či rozvoj kritického myslenia. Súčasťou realizovaných aktivít bola pestrá mliečna desiata žiakov, v ktorej okrem jogurtov nemohli chýbať rozličné druhy syrov, mliečne nápoje či domáca bryndzové nátierka. V chemickom laboratóriu sa žiaci viacerých tried učili cibriť si svoju (ne)trpezlivosť a nové praktické zručnosti nadobudli pri príprave tvarohu. Ako už tradične, tieto celoškolské aktivity zdravým mliečnym doplnkom podporila aj naša školská jedáleň. Ďakujeme, všetkým zúčastneným za ich angažovanosť a podporu. Veríme, že tak ako v tieto dni, tak aj v ostatné dni všedné, budeme dostatočným pohybom a vyváženou stravou, bohatou napríklad aj na vápnik, myslieť na svoje srdiečka a na naše komplexné zdravie, ktoré máme iba my sami v svojich rukách.

RNDr. Lenka Škarbeková

koordinátor environmentálnej výchovy