V prvom bode vás chcem poprosiť o spísanie vašich skúsenosti ohľadom hodnotenia žiakov v tomto ťažkom období.

Aké formy hodnotenia používate- známky + alternatívne, klady, zápory, či ste striedali viac foriem, ako to vnímajú žiaci...  
  
Hodnotenie žiakov či už čiastkové za plnenie úloh, zadaní, aktivitu... alebo sumárne za klasifikačné obdobie je snáď tou najťažšou a najcitlivejšou pedagogickou záležitosťou. Je neľahké a zložité počas prezenčnej formy, no v dištančnej forme niekoľkonásobne. Každopádne by sa malo čo najviac priblížiť skutočnému stavu – malo by sledovať vstupné a výstupné=nadobudnuté vedomosti, kompetencie, zručnosti a schopnosti jednotlivcov – aký pokrok v čase reálne na sebe urobili. Musí byť čo najviac objektívne, čo najviac spravodlivé, no musí sledovať a zohľadňovať aj možnosti, konkrétny prístup, nasadenie, ochotu sa učiť, prípadné prekážky, vzťah k predmetu, zodpovednosť, originalitu, kreatívnosť žiaka – všetko v komplexe.

Práve z dôvodu, že každý žiak je iný, vyhovuje mu iná forma učenia sa i hodnotenia, využívali sme v premetoch biológia a chémia rôznorodé formy jednak foriem zadaní, hodnotení a hodnotili sme rozličné postupy a výstupy a ich kombináciu.

Osobne sa prikláňam k názoru drvivej väčšiny, že dištančný spôsob výučby v žiadnom prípade nenahradí prezenčnú formu a v súvislosti so slabinami tohto spôsobu vyučovania ide ruka v ruke aj veľmi nízka efektivita a trvalosť nadobudnutých vedomostí. Aj získané poznatky ostávajú u žiakov výrazne izolované, mimo kontextu už získaných poznatkov a čo je najhoršie, že žiaci zabúdajú už aj to, čo vedeli pred krízou. Preto aj hodnotenie žiakov je potrebné brať s rezervou – zohľadňuje a má aj motivačný a diagnostický význam – v čom žiak prosperuje a naopak, čo by bolo potrebné vylepšiť a akým spôsobom by sa dalo dosiahnuť zlepšenie.

Využívané spôsoby hodnotenia:

* známky s priradenou váhou
* percentá splnenia zadania
* aktivita počas online VH
* hodnotenie skupinovej aktivity na online VH – QR kvízové vedomostné úlohy
* dobrovoľná aktivita naviac - známka
* realizácia experimentu – známka
* projektová práca
* poznávačky
* testové úlohy
* vypracovanie PL
* slovné hodnotenie učiteľa – poznámky – slovný komentár, pochvala, smajlíky, včeličky, medaily
* sebahodnotenie žiakov, hodnotenie žiakov (slovne)
* sebahodnotiaca tabuľka – čo som sa naučil, čo ma zaujalo, akú otázku mám
* zisťovanie spätnej väzby – hodnotenie výučby z pohľadu žiakov (vzťah k predmetu, čo im vyhovuje/nevyhovuje, páči sa/nepáči a čo by zmenili)

V druhom bode vás chcem poprosiť o spísanie vášho pohľadu na výsledky práce žiakov za prvý polrok za daný predmet. Môžte porovnať prácu žiakov, jednotlivých tried a taktiež porovnať s klasickým prezenčným vyučovaním.

Výsledky žiakov sú rôzne, v podstate sú odzrkadlením kombinácie žiackych pováh, prístupu a korešpodujú s cih prístupom v rámci prezenčného vzdelávania. Oceňujem zodpovedný prístup niektorých žiakov, nasadenie, dôslednosť, záujem a 100%-né plnenie úloh a zadaní, dokonca s pridanou hodnotou (originalita a kreativita v riešení, spracovaní) – T. Ďurdíková, T. Tomaga (II.A), N.Konečná (I.A), V. Brutovská (III.A).

Dôsledne sa pripravujú na maturitnú skúšku aj žiaci končiaceho štvrtého ročníka. Obdivuhodný je aj zodpovedný prístup J. Plachetkovej, ktorá sa individuálne pripravuje na maturitnú skúšku z chémie.

Som presvedčená, že prezenčnou formou by sme dosahovali možno vyššie známky, no efektivita a nadobudnutie trvalých poznatkov, motivácia na učenie ale aj  autenticita, či zážitkovosť pomocou experimentov v škole by bola určite ďaleko vyššia.

A ešte taký akoby tretí bod - zhodnotenie práce klubu za prvý polrok. Práca pedagogického klubu

Výhodou prebiehajúcich PK je výmena a konzultácia skúseností z dištančnej výučby.

Z dôvodu enormne zvýšeného zaťaženia učiteľov s prípravou na vyučovanie (prerábanie už vytvorených materiálov, príprava atraktívnejších foriem, príprava videí, časovo náročnejšie hodnotenie zadaní a príprava relevantných testov....) nepokladám činnosť klubu za dôležitú, v niektorých prípadoch dokonca zaťažujúcu z časového hľadiska na úkor času venovaného príprave na samotné vyučovanie, ktoré v svojej práci pokladám za najprioritnejšie.