**Hodnotenie**

Prácu v pedagogických kluboch vnímam pozitívne. Stretnutia a diskusie s kolegami vždy priniesli nové inšpirácie, najmä konkrétne aktivity, ktoré sú priamo využiteľné v mojom vyučovacom predmete. Tiež som počas prezentácie prác a inovatívnych metód mojich kolegov mnohokrát našla inšpiráciu, ktorú som si prepracovala a prepojila na tému a obsah aktuálnu pre moje predmety v danom období. Tešilo ma, že sme si navzájom mohli vymieňať nápady a skúsenosti. Avšak už menej pozitívnou stránkou pedagogických klubov pre učiteľa, ktorý sa poctivo venuje príprave vyučovacích hodín, je písomná príprava aktivít. Učiteľovi zaberá veľa času, ktorý by inak vedel venovať príprave praktických a inovatívnych aktivít, hier, cvičení, pracovných listov a pomôcok pre svojich žiakov.

Jedným z najviac pozitívnych aspektov pg. klubov/ projektu je možnosť využitia medzi-predmetových vzťahov. Veľmi rada hľadám inšpiráciu v biológii alebo geografii. Tieto oblasti sú tiež veľmi blízke žiakom, pre túto oblasť je možné nájsť veľa pracovných materiálov, textov a obrázkov, s ktorými žiaci nadšene pracujú, zisťujú a učia sa o zaujímavostiach okolo nás a zároveň trénujú rôzne aspekty čitateľskej gramotnosti.

Pri porovnávaní žiakov a výsledkov ich práce som dospela s záveru, že žiaci nižších ročníkov osemročného gymnázia pracujú v inovatívnych formách vyučovania a využívajú aplikované inovatívne metódy vo vyučovaní s rovnakým nadšením ako žiaci vyšších ročníkov gymnázia. Pre všetkých žiakov je prepájanie medzi-predmetových obsahov zaujímavou obmenou klasického vyučovania. Na rozdiel od nadšenia sú však výsledky v jednotlivých ročníkoch rozdielne. Z konkrétneho príkladu práce s textom z oblasti biológie, vyhľadávania informácií z odborného textu, potrebovali žiaci Primy podstatne viac času na čítanie textu, porozumenie a výsledné spracovanie projektu bolo u mnohých žiakov slabé. Na druhej strane žiaci Kvarty a vyšších ročníkov potrebujú na prácu menej času a spolupráce učiteľa a výsledky sú podstatne kvalitnejšie, prepracovanejšie ako u žiakov Primy - Tercie.