**Topole**

Hej, topole, tie topole vysoké!

Okolo nich šíre pole – –

Čnejú k nebu veľké, čierne

– zrovnaj ako čiesi bôle –

topole.

Hej, topole, tie topole bez lístia!

Duch jak čísi špatnej vôle

hrdo stoja ošarpané,

v mraze, vetre nahé, holé

topole.

Hej, topole, tie topole bez žitia!

Nemo stoja v úzkom kole

– prízraky sťa z nirvány by –

pozerajú v prázdno dole

topole.

Hej, tie hrdé, vysočizné topole!

Ako vzhľad ich duch môj mizne...

Hore...? Dolu...? Do nirvány...?

– Ako havran ošarpaný

do noci...