Inovácia vzdelávania- rozbor učiva, tematického celku

Tematický celok – holokaust na Slovensku

V rámci vyučovania predmetu dejepis má téma holokaustu v učebných osnovách vyšších ročníkoch svoje opodstatnené postavenie. Holokaust je smutnou súčasťou našej histórie, preto pripomínať si tieto udalosti má nielen informačný ale predovšetkým preventívny význam.

V mesiaci september sa žiaci 4. A  zúčastnili spomienkového stretnutia občanov mesta Gelnica pri príležitosti smutného výročia 80 rokov od začiatku transportu gelnických Židov do koncentračného tábora v Osvienčime. Stretnutie sa uskutočnilo v evanjelickom kostole a malo za úlohu nielen informovať verejnosť o tragickým momentoch nášho regiónu ale i malou pietnou spomienkou si uctiť pamiatku nepreživších.

Stretnutie bolo doplnené video snímkami, dobovými zábermi a príhovorom. Hlavný program spočíval v čítaní vyše 100 mien občanov mesta Gelnica, ktorí museli násilne opustiť náš región a deportáciou sa ocitnúť v tábore smrti. Čítanie mien bolo sprevádzané zapálením sviečky na menore a symbolickým priložením kamienkov k zachovalým fotografiám. Táto pietna spomienky niesla v sebe i hlboký emocionálny zážitok, ktorý do vyučovacieho ale i iného edukačného procesu prináša pridanú hodnotu a umocňuje význam danej témy. Po ukončení tohto stretnutia sa časť študentov presunula k pamätne doske pri železničnej stanici, kde počas 2. svetovej vojny stála synagóga a ktorá po masívnej antižidovskej propagande zľahla popolom.

Cieľom tohto stretnutia bolo: pripomenúť si hrozivé udalosti 2. svetovej vojny  
 odmietnuť antisemitizmus ako i iné formy diskriminácie menšín  
 prezentovať náš odmietavý postoj k chybám a omylom našich dejín  
 zachovávať tradíciu a význam pietnych spomienok  
 poukázať na to, že zlo a nenávisť je potrebné zastaviť už v počiatkoch

Didaktická analýza: Žiaci boli zasvätení do problematiky vývoja udalostí počas 2. svetovej vojny, ktoré sa nakoniec odzrkadlili i v našich udalostiach počas Slovenského štátu. Prezentáciou boli informovaní o rétorike novej medzivojnovej vláde na čele s J. Tisom, ktorá sa otvorene stavala proti Židom a systematicky a postupne ich vytláčala zo spoločenského života. Žiaci sa výkladom dozvedeli, že tí slušní a dobrí občania, ktorí odmietali takéto počiny boli perzekvovaní a prenasledovaní. Žiaci sa dozvedeli aká dôležité je nedovoliť politikom, ktorí používajú nenávistný jazyk proti komukoľvek dostať sa k moci. Význam tohto kroku sa analogicky prirovnával k súčasnosti, keď súhlas s činnosťou niektorých ultrapravicových strán podnecuje v spoločnosti nenávisť a rasizmus. Cieľom tohto stretnutia a neskôr i vyučovacej hodiny na túto tému je poukázať na fakt, že táto cesta nevedie k mieru a pokojnému životu, ale k nenávisti a vojne.

Dôležitou súčasťou pri výučbe dejinných udalostí bolo i správne a logické usporiadanie jednotlivých informácií, tak aby výsledný efekt – pochopiť podstatu odmietnutia antisemitizmu – priniesol nielen poučenie, ale predovšetkým presvedčenie, že prežiť pokojný, slušný a v dôsledku i spokojný život je možný len bez nenávisti a násilia. K tomuto usporiadaniu informačných sekvencií už v rámci vyučovacej hodiny došlo od globálnej medzinárodnej situácii k tej národnej, ktorá sa odohrala u nás na Slovensku až k tej miestnej na úrovni nášho regiónu. Aby mala táto spomienková udalosť a neskôr i vyučovacia hodina i emočný dozvuk, tak boli tieto tragické udalosti ukončené trýznivým aneľudským pobytom a smrťou týchto ľudí v koncentračných táboroch.