**Inovácia vzdelávania – rozbor učiva tematického celku**

**Predmet:** Hudobná výchova

**Didaktická analýza tematického celku:**

**Tematický celok**: Vianočné koledy a piesne

**Obsahový štandard:**

Vianočné zvykoslovie na Slovensku spojené s hudobnými ukážkami. Posilnenie národnej identity.

Hlasové činnosti: Obradové vianočné piesne, koledy vlastného regiónu. Aktívne počúvanie hudby: Vianočné piesne, koledy a populárne piesne domácich a zahraničných interpretov.

Vianočná tematika v populárnej piesni domácich i zahraničných interpretov.

**Výkonový štandard :**

Žiak vie charakterizovať vianočné zvyky a tradície. Spieva podľa svojich dispozícií intonačne čisto a rytmicky presne.

**Zručnosti a vedomosti** -žiak dokáže zaradiť, charakterizovať počúvanú skladbu vokálnu alebo inštrumentálnu z hľadiska slohového obdobia a žánru, dokáže verbalizovať svoj názor, hudobný zážitok, pozná typické znaky slovenskej vianočnej hudobnej tvorby, pozná názvy najvýznamnejších slovenských kolied a vianočný populárnych piesní.

**Ciele:** zvládnuť hudobné poznanie, rozvíjať hudobné schopnosti

Kognitívne ciele − získať poznatky, vedomosti a zručnosti v procese komunikácie s hudbou. − na základe získaných vedomostí o hudbe, hudobných skúseností a hudobných zručností nadobudnúť schopnosť získané vedomosti a zručnosti uplatňovať pri aktívnom vnímaní a obsahovom sprístupňovaní umeleckých diel a pri elementárnej tvorivosti, prostredníctvom hudobných činností získať schopnosť vyjadrovať svoje emócie, vzťahy a postoje, teda komunikovať umeleckými prostriedkami, − v kontexte s hudbou dokázať analyzovať, porovnávať poznatky z iných predmetov

(literárna výchova).

Socioafektívne ciele − prostredníctvom precítenia a pochopenia hudobného diela dokázať pochopiť citový a myšlienkový svet autora. Uvedomené počúvanie hudby môže – a to úplne nenásilne – vychovávať k empatii. - schopnosť spolupracovať (pri kolektívnych hudobných činnostiach), mať zodpovednosť za plánovanie a realizáciu spoločnej a vlastnej práce.

Psychomotorické ciele - dokázať správne realizovať hudobné prejavy (vokálne, inštrumentálne, pohybové) a integrovať ich pri realizácii hudobno-dramatických činností, - v intonačnej a sluchovej výchove získané zručnosti vedieť využiť pri svojich hudobných činnostiach, - na primeranej úrovni dokázať využiť nadobudnuté zručnosti pri vyjadrení svojich myšlienok,

**Medzipredmetové vzťahy:** slovenský jazyk a literatúra

Na dosiahnutie kognitívnych cieľov, konkrétne: „nadobudnúť schopnosť uplatňovať svoje vedomosti a zručnosti pri elementárnej tvorivosti“ a “ získať schopnosť vyjadrovať svoje emócie“ sme sa rozhodli využiť inovatívne metódy čitateľskej gramotnosti a to **metódu Aktívneho tvorivého písania**.

**Východisková situácia:**

V mesiaci december začleňujeme do tematického plánu tematický celok Vianočné koledy a piesne. Žiakov I.O najviac zaujala pieseň Vianoce, Vianoce – Peter Nagy. Z tohto dôvodu sme sa rozhodli využiť túto populárnu vianočnú pieseň aj na rozvoj čitateľskej gramotnosti a rozvoj tvorivosti – kreatívna tvorba vlastného textu piesne.

**Aktívne tvorivé písanie** Je to metóda, v ktorej ide o netradičnú písomnú produkciu textu, ktorý je konštruktívne nový, nekonvenčný, ale originálny. Stimuluje sa rôznymi technikami a metódami podporujúcimi tvorivé a samostatné myslenie. Tvorivé písanie pomáha prispieť k zvýšeniu kompetencie komunikovať v materinskom jazyku a prispieva aj k rozvíjaniu a k formovaniu literárnej kompetencie. Techniky tvorivého písania môžu tvoriť hlavné jadro vyučovacej jednotky, úvodnú časť rodiaceho sa textu – pri hľadaní a zadaní témy, pri motivácii, pri samotnej expozícii, ako aj fixačnú a záverečnú fázu hodiny.

**Hodina čítania s využitím brainstormingu a tvorivého písania**

**Ročník:** šiesty (Prima)

**Predmet**: Hudobná výchova

**Tematický celok:** Vianočné koledy a piesne

**Obsahový štandard**: verš v hudobnej forme

**Organizačná forma výučby**: 1 vyučovacia hodina

**Ciele**:

− kognitívne:

- rozlíšiť rozdiel medzi poéziou a prózou

- vysvetliť čo je verš a presne ho určiť v piesni

- tvorivo použiť verš vo vlastnej piesni

− psychomotorické:

* doplniť chýbajúce časti verša v básni
* vytvoriť svoj vlastný text piesne

**Metódy**: aktívne počúvanie piesne, hra, riadený rozhovor, práca vo dvojiciach, tvorivé písanie. **Pomôcky**: interaktívna tabuľa, pracovný list – text piesne

**Rozvoj kľúčových kompetencií:**

− sociálne komunikačné kompetencie (spôsobilosti) − prejaviť svoje myšlienky v písanej i ústnej podobe, počúvať, prezentovať svoju prácu, rozvíjať slovnú zásobu, porozumieť rôznym typom textov;

− kompetencia (spôsobilosť) učiť sa učiť − vyberať a hodnotiť získané informácie, spracovávať ich a využívať vo svojom učení a v iných činnostiach;

− kompetencia (spôsobilosť) riešiť problémy − pri riešení problémov hľadať rôzne informácie, skúšať viaceré možnosti riešenia problému a overovať správnosť riešenia, uplatňovať kritické myslenie; − osobné,

-sociálne a občianske kompetencie (spôsobilosti) − použiť základy pre efektívnu spoluprácu v skupine, prijať nové nápady a sám vytvárať nové nápady a postupy pri spoločnej práci - rozvoj individuálnej práce v školskom prostredí, prijímať návrhy členov skupiny - rozvoj tímovej spolupráce.

**Štruktúra hodiny**

Úvod: Oboznámenie s cieľom hodiny: žiakom sme oznámili, že si utvrdia vedomosti o próze a poézii a vysvetlia si rozdiel medzi nimi, naučia sa čo je verš a nový poznatok o verši budú aplikovať vo vlastnej tvorbe.

Opakovanie a precvičovanie učiva: opakovanie poznatkov o poézii a próze.

Forma práce: frontálna práca, individuálna práca.

Výstupy: vlastné literárno-hudobné dielo: vianočná pieseň

Kritériá hodnotenia: pochvala učiteľom za kreatívne vytvorenie textu piesne, kde jeden riadok tvorí jeden verš.

Motivačná fáza: Karaoke: na interaktívnej tabuli žiakom pustíme Karaoke verziu ich obľúbenej vianočnej populárnej piesne Vianoce, Vianoce od Petra Nagya (Zdroj: YouTube).

Expozičná fáza Práca s textom: cieľom expozičnej fázy je rozlíšiť rozdiel medzi poéziou a prózou, vysvetliť čo je verš a presne určiť v piesni. Žiakom sme rozdali pracovné listy s textom piesne. Vysvetlili sme žiakom, že každý riadok piesne tvorí verš a podľa počtu veršov môžeme báseň/ pieseň označiť napr. štvorveršová, osemveršová. Po prečítaní celej piesne nasledoval riadený rozhovor. Žiakom sme kládli otázky tak, aby dospeli k lepšiemu porozumeniu a uvažovali aj nad tým, čomu nevenovali pozornosť pri čítaní textu piesne alebo pri počúvaní a speve piesne. Žiaci sa mali vyjadriť k tomu, aké pocity v nich text vyvolal. Na záver expozičnej fázy hodiny sme žiakom na interaktívnej tabuli prezentovali text piesne s vynechanými slovami a následne žiaci jednotlivo dopĺňali chýbajúce slová. Aktivitou sme chceli precvičiť u žiakov pozornosť a zrakovú pamäť.

Realizačná fáza Tvorivé písanie: cieľom realizačnej fázy bolo tvorivo použiť verš vo vlastnej piesni. Úlohou žiakov bolo napísať vlastnú strofu do piesne Vianoce, Vianoce a vymyslieť obmenu refrénu. Ešte pred vlastnou prácou v skupine sme chceli zaktivizovať myslenie žiakov pomocou brainstormingu. Ich úlohou bolo vymyslieť čo najviac slov, ktoré by sa rýmovali s existujúcimi slovami na konci každého verša. Žiaci pracovali vo dvojiciach. Návrhy žiakov sme zapisovali na tabuľu. Na prácu a na prezentáciu sme žiakom dali limit 15 minút.

Diagnostická fáza: Po skončení daného času žiaci vo dvojiciach prezentovali svoju vlastnú tvorbu.

Fixačná fáza – spätná väzba: Žiaci individuálne skontrolovali rýmy, verše, a svoje novo-vytvorené piesne si zaspievali pomocou verzie tejto piesne nahratej bez spievaného hlasu. (Zdroj: https://soundcloud.com/user-360300322/demo-peter-nagy-vianoce-1?in=user-360300322/sets/peter-nagy-vianoce-vianoce).

Záver: V závere hodiny sme vyhodnotili prácu žiakov počas spevu a v tvorivom písaní vo dvojiciach. Pochválili sme ich za prácu a tvorivosť pri práci počas aktivít. Žiaci ohodnotili vlastnú činnosť, vyjadrili sa k práci spolužiakov, k aktivitám a aj k tomu, čo bolo pre nich jednoduché a naopak s čím mali ťažkosti.

Peter Nagy – Vianoce, Vianoce (Text piesne)

V nebi niekto ráta z lupienkov margariet  
ľúbi či neľúbi a sneží to na svet  
Je to celkom blízko, nastav k nebu tvár  
Vločky hladkajú ťa, už ich nie je pár.

V nebi niekto ráta z lupienkov margariet  
ľúbi, či neľúbi a sneží to na svet.  
Zimný anjel krídla na mesto ukladá,  
Mráz je cukor z torty a zima zosladla.

Tak spievaj, spievaj

Vianoce Vianoce, ticho sneží v nás  
Vianoce Vianoce, konečne sú zas.

Vianoce Vianoce, ticho sneží v nás  
Vianoce Vianoce, konečne sú zas.

V nebi niekto ráta z lupienkov margariet  
ľúbi, či neľúbi a sneží to na svet.  
Je to celkom blízko, nastav k nebu tvár  
Vločky hladkajú ťa, už ich nie je pár.

Tak spievaj, spievaj

Vianoce Vianoce, ticho sneží v nás  
Vianoce Vianoce, konečne sú zas.

Vianoce Vianoce, ticho sneží v nás  
Vianoce Vianoce, konečne sú zas.

Vianoce Vianoce, ticho sneží v nás  
Vianoce Vianoce, konečne sú zas.

Vianoce Vianoce, ticho sneží v nás  
Vianoce Vianoce, konečne sú zas.

Vianoce, Vianoce, ticho sneží v nás  
Vianoce, Vianoce, konečne sú zas.