**Ježiš videl chudobnú vdovu, ako vhodila dve drobné mince.**  
  
Dedinu vyrušilo jedno ráno bubnovanie. Bubeník čítal odkaz svojho pána: „Všetkých vás pozývam osláviť svoje narodeniny. Každého kto príde čaká prekvapenie. Podmienka je, priniesť v nejakej nádobe vodu a vyliať ju do hradnej studne.” Bola totiž prázdna. Ľudia prejavovali medzi sebou rôzne názory. V určené ráno bolo vidieť ľudí s vedrami vody, niektorí niesli v pohároch, nežičlivci v pohárikoch. Každý vodu vylial do studne a sadol k prestretému stolu. Slávnosť sa skončila, čakali na prekvapenie. Pri odchode dostal každý toľko zlatých mincí, koľko sa zmestilo do nádoby, v ktorej priniesli vodu do studne. Ľutovali tí, čo niesli malé nádoby a poháre.  
  
V nádobe svojho života aj my prinášame pred svojho Pána, to čo uznáme za vhodné. On ocení aj dve drobné mince, ak sú darované nezištné. Ježiš videl boháčov, ako hádžu do chrámovej pokladnice. A videl aj chudobnú vdovu, ako hodila dve drobné mince. Nie chudoba zachránila túto vdovu, ale dobré a obetavé srdce. Srdce naplnené láskou. Naše srdce často lipne k rôznym veciam a osobám, a nie k Bohu. *V predvečer židovského sviatku Zmierenia pospolitosť sa zhromaždila v modlitebni. Rabbi neprichádzal. Začali sa modliť i bez neho. Prišiel veľmi neskoro. Pýtali sa ho na dôvody meškania na tak veľmi významnú modlitbu. Rabbi povedal: „Keď som išiel do modlitebne, počul som plakať dieťa. Vošiel som do izby a hneď som prišiel na to, že matka sa šla modliť. Mal som súcit s dieťaťom. Hral som sa s ním. Unavilo sa a zaspalo. Potom som sa šiel modliť.” Pane, obráť náš zrak na seba, daj nám pochopiť, že Ti všetko patrí. Naše schopnosti, čas, aj naše peniaze. Pokladničkami, kde ich máme hádzať sú naši blížni.*