A Slovo sa telom stalo a prebývalo medzi nami. Jn 1, 1 – 18, 1 Jn 2, 18 – 21; Ž 96   
Slovo vyrieknuté Bohom sa stalo telom na Vianoce. A začalo žiť naplno. Malo súcit, odpúšťalo a milovalo. Keď už sa zdalo, že zamĺkne za kameňom, vstalo z mŕtvych. Aby opäť žilo. Oblúk nad jeho životom sa opäť prepojil. Vianoce sa spojili s Veľkou nocou. Z oboch klíči nový život. Na to, aby tento život pokračoval, sa toto Slovo potrebuje spojiť s ľudskými dejinami vo všetkých epochách. Aj v našej. Všetko, čo toto Slovo prinieslo svetu, chce neustále žiť a dýchať. Preto sa Slovo potrebuje vteľovať, stávať živým každý deň, mesiac či rok. Slovu sa v tele zaľúbilo, zapáčil sa mu dych a život. A tak jediné, čo mu nie je po vôli, je jeho spojenie s mŕtvou literou zákona, príkazu, skameneliny, vychodených chodníkov. Toto Slovo je stále to isté, a predsa chce byť každý deň iné. Potrebuje ľudskú fantáziu a ochotu vstúpiť do dobrodružstva s ním. Každému chce znieť tak, ako ho potrebuje počuť, aby sa opäť, podobne ako ono samo, prebudil k životu. Ak ho ľudia zatvorili do trezoru, chce z neho von – do živého tela.