2. nedeľa cez rok (A)  
Jn 1, 29-34: **Uvedenie Ježiša**UPC, Bratislava, 16. 1. 2005

V učebniciach **o verejnom rečníctve** sa uvádzajú inštrukcie a príklady aj toho ako napríklad **predstaviť hosťujúceho rečníka**. Popri predstavení ideálneho uvedenia: t.j. toho, čo by malo obsahovať, sa uvádza aj to, čo nie je vhodné.

Napríklad istý domáci predstavuje svojho hosťa takto: „Dámi a páni, pochodil som veľa inštitúcií, obtelefonoval som veľa známych a významných ľudí a prosil som ich, aby nám prišli povedať prednášku o tragédii v Juhovýchodnej Ázii. Volal som ministra zahraničia, volal som jeho hovorcu, volal som šéfa humanitárnej pomoci, volal som riaditeľa cestovnej kancelárie, ktorá poriadala pobyty našich hostí, dokonca sme pozývali nášho veľvyslanca v Thajsku. Nikto nemohol a tí, čo mohli nám odmietli. Tak sme potom spustili latku a už nám bolo jedno, kto nám príde. Vítam tu medzi nami pána..., ktorý nám veľmi fundovaným spôsobom povie, čo sa tam stalo...“

Alebo: „Náš rozpočet je veľmi nízky na tento rok, preto si nemôžeme dovoliť pozvať žiadneho významného rečníka. Významného by sme nezaplatili. Pozvali sme si teda pána... Je to vysoko fundovaný človek vo svojom odbore... Vítam ho a prosím ho, aby sa ujal slova..“

Toto sú všetko buď **faux pas** alebo známky malej alebo žiadnej múdrosti, prípadne neohrabanosti. No hlavne je to o tom, že ak správne nepredstavíme človeka, jeho pôsobenie, vplyv a misia sa môže vyhnúť očakávaným účinkom. **To, ako predstavíme človeka, ktorého máme pred sebou, je veľmi dôležité.** **Nielen pre neho samotného: aby sa cítil dobre a aby sa cítil prijatý, ale aj pre jeho poslucháčov či spoločníkov.** Pre neho samotného to má samozrejme tiež zmysel. Človek sa musí cítiť prijatý a docenený. No nesmie prísť ani k opaku: preceneniu: občas sa stane, že niektorým ľuďom sa chceme zašmajchlovať a vymýšľame **komplimenty**, ktoré nemajú s realitou nič spoločného.

**No dôležité je to hlavne pre poslucháčov, či pre spoločníkov hosťa.** Po prednáške sú napríklad ľudí vyzvaní, aby diskutovali a kládli svoje otázky. Keď máme pred sebou človeka, ktorý bol nesprávne alebo nijako predstavený ľudia nevedia, čo sa majú pýtať, v čom je ten človek kompetentný. Platí to aj pri obyčajnom stolovaní. Napríklad v našej komunite sme často hovorili o prípadoch, ako predstavovať ľudí, ktorých máme pri stole. Ak človek nie je prestavený dobre, neviem, čo sa ho môžeme pýtať. Napríklad: „Toto je Peter...“ A my sa pýtame sami seba: „Kto je Peter...? V čom sa vyzná...? Na čo a ho môžeme pýtať...? Ak správne nepredstavíme človeka, ktorého máme medzi sebou ostatným ľuďom, ktorým je neznámy, potom bude rozhovor viaznuť.

**Bol som už prítomný na mnohých diskusiách.** Predstavili prítomného rečníka takto: „Toto je jeden pán XY. Pozvali sme si ho sem medzi nás. Pýtajte sa ho, čo len chcete...“ A ľudia sa nepýtali na nič. Nevedeli totiž, v čom sa pohybuje. Čo vie. A čo nevie.

**Ján dnes predstavuje Ježiša: „Hľa, Baránok Boží...“** Židia vedeli hneď o čo šlo. Niektorí boli týmto nadšení, niektorí pobúrení: Predstavili si **baránka z Egypta**, ktorý zachraňoval Izraelitov pred tzv. desiatou egyptskou ranou. Každý, kto si jeho krvou natrel veraje domu, bol ušetrený pred anjelom smrti. Po tomto údele faraón prepustil židov z otroctva na slobodu. Keď počuli Jánovi poslucháči hovoriť Jána o Ježišovi ako baránkovi, toto im napadlo: Ježiš **záchranca** pred „ranou smrti“ (v akomkoľvek zmysle); Ježiš **začiatok púte z otroctva na slobodu** (znova v akomkoľvek zmysle).

Alebo im prišiel na um aj **baránok (kozol) z ich tradície, na ktorého kládli obradne svoje ruky** a potom ho buď vyhnali do púšte, alebo ho hodili do priepasti. Toto bol pre nich symbol oslobodenia sa od hriechov, ktoré spáchali. Tento baránok ich zobral na seba a odniesol ich preč. A oni boli čistí. Dostali nový začiatok.

**Čo je Ježiš pre nás?** Čo je pre teba osobne? Ako by si chcel, aby bol Ježiš predstavený tebe? **Ktorý atribút Ježiša v tebe rezonuje najviac?** Baránok, učiteľ, uzdravovateľ, filozof, priateľ, inšpirátor, revolucionár, brat, vodca...? **Ako by si ty predstavil Ježiša iným, napríklad svojmu kamošovi, ktorý žije s tebou na jednej izbe, svojmu neveriacemu súrodencovi alebo rodičovi?** Alebo niekomu, koho poznáš? Totiž ani tebe ani mnohým ľuďom z tvojho okolia obraz baránka, ktorý použil Ján o Ježišovi, nemusí byť príťažlivý alebo zrozumiteľný, hoci – povedzme si to priamo – **je to obraz, ktorý Ježiša popisuje najviac a preto k nemu v konečnom dôsledku musí každý jeho nasledovník dozrieť**. No nateraz, pre začiatok treba asi hľadať iné, príťažlivejšie a zrozumiteľnejšie obrazy a cez tie, postupne dozrieť k baránkovi. Teda ešte raz: aký obraz Ježiša pre teba v tejto chvíli najsilnejší? Aký pre tvoje okolie?

Túto otázku si kládli všetci evanjelisti a misionári. Alebo aspoň tí, ktorých posolstvo zavážili. Napríklad si to všimnime na evanjelistoch. Každý evanjelista písal evanjelia pre špeciálnu komunitu a preto sú také rozdielne. **Matúš** pre židokresťanov. Preto im Ježiša predstavil ako toho, ktorý je naplnením starozákonných proroctiev. Preto je tam veľa citátov z Písma. **Marek** písal pre pohanokresťanov. Tí Starý zákon nepoznali a okrem iného mali dosť rečí. Potrebovali skutky. Preto Marek je stručný a hlavne sú tam popísané skutky. **Lukáš** je evanjelistom milosrdenstva a odpúšťania. Tam je najviac zdôraznená Ježišova empatia, súcit, uzdravovanie, láska do krajnosti.

A **Ján** píše pre hlavne Grékov, ktorí hľadali Boha cez filozofiu a múdrosť. Jeho evanjelium preto používa grécke pojmy, koncepty a prístupy. Spôsob predstavovania Ježiša je filozofizujúci, meditatívny. Ján je veľmi príťažlivý meditatívnemu a hĺbavému svetu filozofov, mudrcov, učencov, hĺbavcov.

**Pavol** robí čosi podobné vo svojich listoch, ale aj vo svojich kázňach, keď cestoval po Stredomorí. Len si spomeňte na jeho známu kázeň na aténskom Areopágu, o oltári neznámemu bohu. „Ja vám toho Boha zvestuje“, hovorí. Presne vedel kde zacieliť, aby trafil. Toto je technika aj pre nás dnes.

**Teda ešte raz: ako by si predstavil Ježiša dnes človeku dediny, ako mesta, ako študentovi, ako matke, ako otcovi, ako dieťaťu, ako alkoholikovi, ako bohatému podmikateľovi...** „Hľa,...“ Čo?

Ako by nám mal Ján predstaviť dnes Ježiša, aby sme mu buď rozumeli, alebo aby bol pre nás príťažlivý? Čo by ste prosili Cirkev, aby na Kristovi najviac zdôraznila... ?

2. Nedeľa po Vianociach   
Jn 1, 29-34  
Autor: Karol Moravčík

V týchto dňoch prichádza do slovenských kín americký veľkofilm o slávnom panovníkovi zo staroveku. Reklama k filmu hlása: Žil krátko, len 33 rokov. Za svojho krátkeho života zmenil svet... Reč je o Alexandrovi Macedónskom, ktorý od historikov dostal prímenie veľký, lebo ho nik neprevýšil v umení dobývať krajiny a viesť vojny. Alexander je pre mnoho ľudí príťažlivá postava: Veľký dobyvateľ, tvorca ohromnej ríše... Kto by nepoznal jeho návod na riešenie zauzlených problémov, ktoré vraj netreba rozmotávať, ale rozťať! Nuž, rozťal, vyriešil a svet zmenil asi tak, ako sa to „darí“ všetkým vojvodcom a bojovníkom pozemným, námorným a leteckým až podnes. Filmový návrat antického hrdinu nás kresťanov navádza na zaujímavé porovnanie: Aj Ježiš žil krátko a zomrel mladý. Svet zmenil určite. A to azda viac po svojom živote ako počas neho.

Dnešné evanjelium zvláštnym výrokom vystihuje obsah zmeny, ktorú Ježišov život priniesol: *Ježiš je Baránok Boží, ktorý sníma hriech sveta* . Kňazi pri katolíckej bohoslužbe podnes opakujú tieto slová, keď pred sv. prijímaním pozdvihujú a ukazujú malý kúsok chleba. Ešte predtým sa všetci veriaci bijú do pŕs a ako pri nejakej prísahe volajú: Baránok Boží, zmiluj sa, zmiluj sa nad nami a daruj nám pokoj. Filmová fascinácia úspešným mladým dobyvateľom je na prvý pohľad zrozumiteľná, očarenie mužom, ktorý zomrel na kríži, je na prvý pohľad podivné. Radšej sa vidíme v úspešnom ako v ukrižovanom. Sprievodné slová však nepustia, a my sa po krátkom premýšľaní tiež pýtame: Čo alebo kto tu sníma hriechy sveta?

Meno Baránka Božieho sa v Biblii neobjavuje po prvýkrát v ústach Jána Krstiteľa. Jánovo evanjelium prevzalo toto pomenovanie z prorockých slov Izaiášovej knihy, kde sa hovorí o Božom služobníkovi na spôsob baránka. Izaiáš si zasníval: *Nemá podoby ani krásy* , *niesol však naše choroby. Obetoval sa, pretože sám chcel; ako baránka viedli ho na zabitie* ... (Iz 53, 1-12) Prorocké predstavy sa tu živili ešte dávnejšou spomienkou. Pred obrazom človeka, Božieho služobníka ako baránka, bol veľkonočný baránok zabitý na znamenie oslobodenia Izraelitov z Egypta. (Ex 12, 1-14) Izraelské rodiny túžiace po slobode mali jesť spoločne upečeného baránka. Nemali pritom hodovať, ale jesť ako na úteku. Opásaní, s palicami v rukách... V domoch, v ktorých jedli, mali krvou baránka namazať okraje dverí. Kde Boh uvidí krv, nik nezomrie – tak znelo prisľúbenie. Podivný symbol záchrany je tento baránok! Zo všetkých pomenovaní Ježiša asi najpodivnejší. Zachraňuje tým, že je zneuctený, tým, že sa nebije, ale skôr sám sa nechá biť a tvár nastavuje potupe a sline... Pri kresťanskej bohoslužbe sa meno baránka – obety prenáša na chlieb a my si ho ponúkame a hovoríme: Hľa, baránok, hľa, ten, čo sa dal na obetu. Prijmi a daj sa aj ty na obetu. Rozdelený baránok, rozdelený chlieb, rozdelený Ježiš...

Židia sa hrdia Dávidom, Gréci Alexandrom, Francúzi Napoleonom, Američania možno aj Bushom. Slováci aspoň Jánošíkom, aj keď to nie je celkom ono... Každý sa rád pochváli víťazným bojovníkom. Pod bojovníkmi však radi nežijeme. Lebo skutočne sa dá žiť len s tými, ktorí sú rozdelení – ako chlebík, ako baránok. Kardinál Francois Xavier Nguyen Van Thuan z Vietnamu, ktorý si vo svojej vlasti spolu so všetkými kresťanmi veľa vytrpel, vo svojich spomienkach napísal: Mučeníci mojej vietnamskej cirkvi nás učia povedať „áno“; bezpodmienečné a bezhraničné „áno“ láske k Ježišovi. Tiež nás učia povedať „nie“ všetkým zvádzaniam, kompromisom, neprávosti, a to aj vtedy, keď ide o záchranu seba, svojho pokoja... Zároveň vietnamský kardinál dodáva: Z postoja obety, darovania sa, nesmieme robiť nejaké vynútené hrdinstvo, nejaké preťaženie. Mučeníctvo totiž nie je hrdinstvo, ale vernosť. A vernosť dozrieva pri pohľade na Ježiša.

Pri pohľade na Ježiša. Preto si v našej cirkvi opakujeme Krstiteľove slová: Hľa, Baránok, ktorý prelomil ničomné zväzky tohto sveta. A preto ho aj v nádeji prijímame – jeho obetovaného a rozdeleného, aby zvnútra zmenil náš svet a my sme sa mohli stať chlebom pre svojich blížnych a zmeniť tvár svojho sveta.

2. nedeľa cez rok   
Jn 1, 29 – 34  
Autor: Viliam Arbet

Milí priatelia

Dnešné evanjelium nám ešte raz pripomína začiatok Ježišovej verejnej činnosti. Na rozdiel od Vianoc by sme si dnes mali viac všímať samotnú postavu Ježiša Krista. Evanjelista Ján nám zaznamenal udalosť Ježišovho krstu tak, aby sme si všimli, že Ježiš Kristus je Boží posol - posol nebeského Otca. Každý posol musí dosvedčiť svoju pravosť, musí preukázať, že je naozaj ten, za koho sa vydáva. Preto si evanjelista dal záležať na slávnostnom úvode svojho evanjelia i na svedectve, ktoré o Ježišovi vydal Ján Krstiteľ. O Ježišovej úlohe božieho posla okrem toho svedčí aj znamenie holubice a samotný hlas z neba, ktorý zaznieva pri krste. Tieto znamenia sú dostatočné na to, aby aj čitatelia evanjelia mohli Ježiša pokladať za božieho posla.

Čo sa týka samotného Ježišovho krstu, Ježiš nebol pokrstený preto, aby sa duchovne očistil, bol to len začiatok jeho verejnej činnosti. Neskôr sám krstil ľudí Duchom božím a tento krst ľudí očisťoval od hriechov. Kristus je tu predstavený ako baránok Boží, ktorý sníma hriechy sveta. Milí priatelia, čo z toho vyplýva pre nás? Myslím si, že v prvom rade otázka, či aj ja vnímam Ježiša Krista ako božieho posla? Nielen posla pre Izraelitov, pre cirkev, ale pre mňa samotného - osobne? Čo hovorí Ježišovo posolstvo pre mňa a pre môj život? Vieme, že Ježišovo posolstvo je posolstvo o božom kráľovstve, ktoré sa začína už tu na zemi v našom, či lepšie povedané v mojom živote. Ježiš Kristus od nás kresťanov žiada, aby sme sa pridali k nemu a budovali spolu s ním toto kráľovstvo svojim životom. Dnešné evanjelium naznačuje, že nebo sa otvorilo a cez Ježiša sa spojilo so zemou. Preto nemusíme hľadať Boha kdesi v nadoblačných výškach, ani v  mystike odtrhnutej od nášho života, ale skôr ho môžeme ho hľadať v našom všednom, obyčajnom každodennom živote.

Bude sa nám to dariť vtedy, keď - povedané náboženskou terminológiou - nás stretnutie s Kristom zbaví hriechu. Veď na to prišiel Kristus na svet. Hriech pritom nie je len to zúžené chápanie – vonkajšie narušenie zákona, hriech je skôr to, čo kazí, narúša naše vzťahy k druhým ľuďom a k Bohu. Ak nás Ježiš chce zbavovať hriechu, ak nás chce krstiť ohňom božieho ducha, ak chce týmto božím duchom čistiť môj život, potom sa aj ja mám usilovať o zlepšené vzťahy k Bohu a k druhým ľuďom.

V tento týždeň sa mi dostala do ruky drobná knižka s myšlienkami a fotografiami ľudí, ktorý zápasia s ochorením rakoviny. Vo vážnych chvíľach sa zvyčajne prejaví to, čo je naozaj v  človeku. Vo chvíľach ohrozenia hlbšie siahame do rezervoára svojich síl a schopností. Vďaka pokroku v medicíne mnohí ľudia s touto chorobou už dokážu úspešne zápasiť. Dôležitá je duchovná stratégia, ktorú si človek pri tomto zápase vybuduje. V spomínanej knižke bolo viacero pekných ľudských svedectiev. Páčila sa mi reakcia jednej ženy stredného veku, ktorá hovorí, že jej prvou myšlienkou po operácii bolo, že ešte som svojmu manželovi a svojim dvom deťom nedala dostatok lásky. Myslím si, že pozerať sa na život z takejto perspektívy je inšpirujúce pre každého človeka. Je to výzva hľadať si vo svojom živote viac času pre svojich blížnych, hľadať viac kontaktov so svojimi blížnymi. Je to snaha vyjsť viac zo seba a priblížiť sa viac k druhým ľuďom.

Rovnako môžeme na základe nášho stretania sa Kristom prehodnotiť aj náš vzťah k Bohu. Môžeme sa spýtať, či si vieme nájsť dosť času – napríklad večer či v nedeľu - na modlitbu alebo na obyčajné ľudské stíšenie sa pred Bohom a pred životom. Či nezostávame stále v zajatí hluku, činnosti a zábavy.

Milí priatelia, myslím si, že nemusíme byť pokrstení ohňom vážnej choroby, aby sme začali hľadať to pravé v živote. Pravdepodobne stačí obyčajný život, ktorý nás, ak sme vnímaví volá vždy ďalej a ďalej. Nebojme sa hĺbky života objavovať spolu s Kristom, aj keď on niekedy jatrí našu dušu, krstí nás ohňom svojho slova.

Bože daj, aby sme v živote vedeli kráčať s Tvojim Synom, aby sme vedeli zniesť jeho krst ohňom, aby sme neustúpili pred jeho volaním, ani vtedy, keď nás to možno bude páliť. Amen.

Havlat Jn 1,29-45

Každá doba si vytváří vlastní obraz o vnějším zjevu Ježíše Krista. Který je správný? Žádný. I když v každém se obrazí něco z Krista, přece žádný nemůže vyjádřit, co činí Krista nesmrtelným. Kristus dovedl v sobě spojit všechny protiklady, s kterými se nepotkáme v žádném běžném lidském životě. Na jedné straně žil ve světě svého Otce, na druhé měl nezkalený pohled a porozumění pro reality tohoto světa. Zdánlivě žil bez programu a časového rozdělení. Nikdy nespěchal. Dovedl se zastavit a obdivovat květiny, dát se do hovoru s matkami a žehnat jejich dětem bez ohledu, bylo-li to vhod jeho lidem.   
  
Nemusel si ukrádat čas k návštěvě svých přátel v Betánii. Ale s jedinečnou přesností nastupuje v určitý den a hodinu cestu do Jeruzaléma, aby tam zemřel. Žil zcela normální, průměrný život své doby. Nevlastnil majetek, stýkal se s prostými lidmi, podle předpisu navštěvoval chrám, respektoval řád. Lidé o něm říkali: „Mluví jako někdo, kdo má moc.“ U svých současníků budil dojem, jako by nebyl podroben žádným zákonům. Osoboval si dosud neslýchanou autoritu: „Z pověření Božího pravím vám …“ Lidé pociťovali, že je jim blízký, ale současně nekonečně vzdálený. Viděli jeho slzy soucitu, ale i výbuch hněvu. Dobrota a něžnost se střídala se sebevědomými gesty. Kdo by mohl zobrazit takového rozporuplného Ježíše protikladů tak křiklavých? Jan Křtitel byl jeho současníkem, prorokem, člověkem vidoucím. Poznal v Ježíši Mesiáše a měl odvahu veřejně doznat: „Toto je Syn Boží! Hle, Beránek Boží!“   
  
Tímto vyznáním vystihl nejvěrnější obraz Kristův. V Beránku Božím byla stržena maska hříchu. Jím se výrazně odhalil hřích, jaký je: roztržka s Bohem. Beránek Boží, na něhož dopadl hroznou formou zadržovaný hněv Boží, je jednou provždy soudem nad hříchem. Člověk může jít svou vlastní cestou a milióny jí také jdou bez ohledu, co je přikázáno a co zakázáno. V jejich občasných představách je hříchem jen vražda a krádež. Protože slušný člověk nevraždí a nekrade, nemá co činit se soudem. Vše ostatní, co od staletí bylo označováno za hřích, považuje za „selhání“, „vyšinutí z kolejí“, „hlas přírody“, případně za vitalitu – životní sílu, na kterou je ještě hrdý. Že je tvrdý, brutální v jednání s lidmi? Člověk se přece „musí v životě prosadit“, jinak dopadne žalostně. Co dělají všichni, nemůže být přece chybné. Nezáleží na tom, zaměňuje-li někdo hřích za hloupost či vitalitu, pocitu viny nakonec nebude ušetřen.   
  
Dnešní psychologové tvrdí, že člověk namnoze žije z podvědomí. Jednoho dne, snad až po čtyřiceti, padesáti letech se hřích prohlodá, vkrade do vědomí a objeví se jako vlhká skvrna na stěně. Zlo minulosti je náhle zátěží přítomnosti. Opakuje se, co se přihodilo na začátku lidských dějin. První lidé se v hanbě skryli před Bohem. Octne-li se člověk v soukolí příkazů a zákazů, může být jimi rozdrcen, když je léta přestupoval. Hřích je opouštěním řádu Božího. Zanechává stopy a jizvy, které se často otevřou znenadání po letech. Dřív či později člověk pozná, že z vlastního života i z života jiných nadělal jen střepy. Co teď? Kam s nimi?   
  
Evangelium vypráví, jak před Ježíše položili na nosítkách muže trpícího dnou. Všichni nedočkavě hleděli na Ježíše, jak hledí příbuzní na lékaře, jenž vyšetřuje jejich nemocného. Co řekne? Jakou diagnózu stanoví? Je ještě naděje? Kristus řekl nemocnému: „To ti způsobil tvůj hřích. Ale já ti ho odpouštím.“ Velké překvapení přítomných. Copak se dá vyléčit dna rozhřešením hříchů? Ale Ježíš trvá na svém. Diagnóza je správná, určena lidem všech dob. Hřích ničí člověka. Jen Kristus může ho zbavit nesnesitelného břemena, které bere v podobě kříže na svá ramena jako Beránek Boží.

**Hriech**  
  
Posledné roky, sú poznačené veľkou snahou zachrániť svet. Vynakladá sa veľké úsilie na ozdravenie života na našej zemi. Do tovární sa budujú rozličné filtrovacie zariadenia, ktoré majú zabrániť škodlivinám znečisťovať ovzdušie. Budujú sa čističky vôd, aby boli zdravé naše vody. Pomaly sa začínajú vyrábať autá, ktoré nebudú vypúšťať výfukové plyny. Už aj malé deti v školách sa učia o ekologickom spôsobe života. Stačí toto úsilie na záchranu sveta? Ján Krstiteľ vie, že to nestačí. Okrem škodlivín sa musí svet zbaviť aj najväčšieho nebezpečenstva, ktoré sa nazýva hriech. Preto keď prichádza Ježiš k nemu, s nadšením oznamuje: „Hľa, Baránok Boží, ktorý sníma hriech sveta“.  
  
Židia vedeli, čo znamená slovo baránok. S obrazom baránka boli úzko zviazaní. Baránok bol pre nich symbolom záchrany od nešťastia a smrti. Lebo práve krv baránka, ktorou boli v Egypte pomazané veraje dverí, ich zachránila od otroctva a teda aj od smrti. Mäsom baránka sa posilňovali aj počas cesty do Zasľúbenej zeme. Potom doma si každý rok pripomínali túto udalosť a tak isto obetovali baránka. Jednoročného baránka obetovali aj vtedy, keď po narodení prinášali svoje dieťa do chrámu. Ale podľa Jánovho svedectva Ježiš nie je len obyčajným baránkom, ktorý sa obetuje za niekoľkých ľudí. On sa obetuje za hriechy všetkých ľudí na svete. Lebo on, Syn Boží, je jediný zo všetkých ľudí nevinný, svätý a bez hriechu. Len jeho obeta na kríži mohla priniesť Bohu Otcovi zadosťučinenie za hriechy sveta. Človek mohol Boha akurát obraziť, ale aby ho mohol prosiť o odpustenie, k tomu bola potrebná smrť Baránka Božieho. Musíme byť vďační Jánovi Krstiteľovi, že jeho svedectvo dosiahlo vrchol. Po všetkých tých námahách, ktoré vykonal, aby pripravil ľudí na príchod Ježiša, dokázal jedinečne definovať zmysel jeho poslania.  
  
Mali by sme aj my teraz zatúžiť stať sa spolupracovníkmi Ježiša pri záchrane sveta od hriechu. Ponúka sa nám veľa možností. Prvou je, že my sami sa budeme chrániť hriechov. Dospelý a zodpovedný kresťan by nemal vôbec robiť vedome a dobrovoľne ťažké hriechy. Pýtajme sa sami seba, či nežijeme s nejakým ťažkým hriechom, či nie sme do nejakého hriechu zamilovaní a nechceme sa ho zbaviť. Pozrime sa aj do našich rodín. Rodičia by mali pomáhať svojim deťom pri formovaní svedomia. Ak sa dieťa v rodine nenaučí, čo je dobré a čo zlé, čo je čnosť a čo hriech, nečakajme, že v dospelosti budeme mať z našich detí anjelov. Ďalším vážnym nebezpečenstvom je vonkajší tlak na človeka, že hriech neexistuje. Koľko úsilia sa dnes vynakladá v rozličných masmédiách, aby človeka presvedčili, že staré zásady sú smiešne a nemoderné. Skutky, ktorých sa v minulosti ľudia báli, alebo ich aspoň pokladali za hriech, sa dnes definujú ako prejav slobody a suverenity človeka. Dokonca aj starší kresťania sa až nečakane dávajú ovplyvňovať a ako keby ľutovali, že v ich mladosti sa nedalo tak žiť, ako dnes. Je potrebné, aby sme boli baránkami, podobní Ježišovi. Aj my obetujme svoje bolesti a iné trápenia, svoje modlitby a sv. omše za hriešnikov, či už známych alebo nepoznaných.  
  
Nikto z nás si nemôže povedať, že to je moja vec, či hreším alebo nehreším. Mohli by sme si to povedať snáď vtedy, keby sme žili sami na svete. My ale sme navzájom pospájaní jeden s druhým. Preto aj hriech jedného človeka sa dotýka celého prostredia, v ktorom žije. A tak isto čnosť jedného, je osohom pre všetkých. Ono je to ako s komínmi v meste. Ak dymí tridsať komínov, tak ovzdušie je presýtené špinou a v tom meste sa nedá normálne žiť. Ak dymí len desať komínov, už sa tam ľahšie dýcha. A ak nedymí ani jeden komín, tak vznikne ideálny stav. A podobne je to aj s našimi hriechmi. Ak v meste alebo v dedine hrešia všetci ľudia, potom je tam vzájomný život neznesiteľný. Ak ale polovica odmieta hriech, tak už aj medzi dymom vidieť slnko. A keby nikto nehrešil, predstavte si, ako by sa nám žilo! Aj my sa zapojme podľa svojich možností do aktivít na záchranu sveta. Možno bude stačiť, keď si poradíme s vlastnými odpadkami. Ale nezachránime svet, ak si neporadíme s hriechom. Lebo aj za zničenými lesmi, znečistenými vodami a otráveným ovzduším stojí len človek so svojimi hriechmi.