**2. nedeľa cez rok (B)** - *Jn 1, 35-42;* **Aký si doma?**

Pred niekoľkými rokmi sa konalo zasadanie Ekumenickej rady cirkví kdesi v Latinskej Amerike. Medzi tými, ktorí mali prejavy bol aj istý teológ teológie oslobodenia pochádzajúci z USA. Jeho reč bola veľmi pôsobivá a presvedčivá. Hovoril o útlaku a o oslobodení, o sociálnej spravodlivosti a o iných formách spravodlivosti. Jeho reč bola postavená na myšlienkach ako „Boh je na strane chudobných" a „Boh nie je s bohatými." Keď skončil a prišiel čas na otázky, istý poslucháč sa ho spýtal: „Počul som, že ste veľmi bohatým človekom, že vlastníte štyri domy, každý na jedno ročné obdobie a každý sa nachádza na inom mieste USA. Musím povedať, že ste hovorili prekrásne, lenže čo na to váš život, **čo na to pomery vo vašom vlastnom dome?** Na ktorej strane vlastne ste?" Jeho **život doma** presvedčil jeho poslucháčov o tom, že s tým, čo hovorí, sa osobne nestotožňuje.

Evanjelium dnešnej nedele nám hovorí o prvých dvoch apoštoloch Ježiša, o Jánovi a Andrejovi. Títo dvaja sa zahľadeli na Ježiša, možno sa započúvali aj do jeho slov, ale hlavne všimli si slová, ktorými ho charakterizoval Ján Krstiteľ a tak sa rozhodli ísť za ním. Vykročili a akoby tajne a nenápadne sa za ním uberali. Možno v mysliach im blúdila otázka: „Čo to je za jeden? Ako spoznáme, čo je v ňom? Máme sa ho na to spýtať? Máme ho požiadať o to, aby nám vysvetlil svoje učenie?" Keď sa Ježiš konečne obzrel a zazrel ich, nič z toho mu nepredložili. Ich požiadavka však bola veľmi zaujímavá: **„Učiteľ, kde bývaš!"** Chceli poznať **miesto** kde žije, **ľudí**, s ktorými žije, **vzťahy**, aké s týmito ľuďmi má, **poriadok**, aký na mieste kde žije, má, chceli poznať **hodnoty** a **priority**, ktoré Ježiš mal, **zoznam** **vecí**, ktorým dával pred**n**osť, veci, ktorými **pohŕdal**... A toto všetko sa dalo spoznať len na mieste, kde býval. Keď prišli do jeho domu, **zostali tam, s ním, uprostred jeho domácnosti jeden celý deň.** A pozorovali, a všímali si, a vytušovávali, a nadýchavali sa... A uverili! Uverili, že je Mesiáš. Tak ho aj charakterizovali: „Našli sme Mesiáša".

Ježiš si získaval ľudí mnohorakými spôsobmi. Najviac na nich zapôsoboval **kázňami a zázrakmi**. Ale predpokladajme, že tí najbližší a najvernejší mali tú česť dostať sa do jeho „domu", alebo lepšie **tam, kde býva**. Možno nemal fyzický dom. Možno mal na začiatku nejaké permanentné miesto na bývanie no neskôr odišiel aj z neho. Na tom ale nezáleží. To slovo **„dom" je symbolom súkromia, jeho tajnej, verejnosti neznámej stránky.** A na mnohých zapôsobil definitívne práve touto stránkou.

Isté čínske príslovie hovorí: „Nie škrek ale let divej kačky vedie kŕdeľ k tomu, aby letel za ňou a nasledoval ju." V minulosti to vždy tak bolo, že **žiaci sa pripravovali na kariéru v škole učiteľov, s ktorými žili a ktorých pozorovali.** Žiaci si tak mali **možnosť overiť**, či ich učiteľ je len prázdnym zvoncom, či len predstiera a hrá, alebo či naozaj verí tomu, o čom hovorí. Mali možnosť dostať sa **nielen do obývacej izby** svojho učiteľa, ale aj do jeho **kuchyne**, ba aj do jeho **špajze**. **A na týchto súkromných a tajných miestach mali možnosť overiť si, s kým, s akým človekom to vlastne majú do činenia.**

**Metóda Jánova a Andrejova** platí aj dnes. **Ľudia sa vždy zaujímali o súkromný život ľudí, ktorí ovplyvňovali ich život.** Nielen politikov, umelcov, ale aj biskupov, kňazov a učiteľov, a vlastne všetkých, ktorí mali na nich istý vplyv. Človek premýšľa: „Tento človek hovorí prekrásne. Nadchýna ma. Hovorí tak, ako ešte nikto nikdy nehovoril. Mám mu uveriť?" Niektorí sa takto nepýtame. Nepovažujeme to za potrebné. Stačia nám reči. Škoda. No niektorí sa nenecháme presvedčiť rečami. Niektorí chceme vidieť súkromie toho človeka, ktorý si robí nárok nás ovplyvniť či zmeniť dokonca kurz nášho života. **Chceme vedieť, kde býva.** Ako vyzerá jeho **domov**, jeho **vzťahy**, jeho **poriadok**, jeho **hodnoty**. Keď sa nám to podarí, možno odídeme s presvedčením: „Tento človek je prorok." Alebo snáď naopak: „Tento človek je atrapa."

Test domova, test súkromia človeka je svedectvom o tom, čo je za jeho rečami. **Takto pristupujme k tým, ktorí nám rečnia a ktorí nám burcujú svedomie: k politikom, k umelcom, ku kňazom.** Aká je jeho rodina, ako žije, aké má vzťahy, či má priateľov, na čom sú založené jeho priateľstvá...?

**Test domova je však testom aj nášho života pre iných.** My sami sa často snažíme pôsobiť na iných: rečnením, poučovaním, ponúkaním riešení a nových vízií... Lenže keď sa pozrieme do vlastného domu, či na vlastný dvor, zistíme že v ňom nemáme poriadok. Máme **rozhádzané vzťahy** so súrodencami, s **rodičmi**, so **spolubývajúcimi**, so **spolubratmi** (ak žijem v rehoľnom spoločenstve) a pod. **Na našich najbližších, na vzťahoch s nimi, si ľudia najlepšie overia, čo sme zač.** Napríklad keď si deva chce overiť, akým človekom je ten jej mládenec, za ktorého sa zamýšľa vydať, urobí dobre, keď ho pozoruje, ako sa správa k svojej matke, k svojim súrodencom a najbližším: **taký je!** Alebo keď si všimne ako si udržuje v poriadku svoje veci... taký je a taký bude aj v budúcnosti, keď bude jej manželom a keď bude menej napätý než je tomu dnes, keď ešte hrá. Platí to samozrejme aj naopak.

A neplatí to len o vzťahoch pred manželstvom. Máte veľa ľudí, ktorí vám rozprávajú krásne veci, chcú **apoštolovať**, a pritom ich vzťahy v rehoľnej komunite, na izbe na internáte, na pracovisku... sú viac než mizerné.

**Nechcel by som nikoho z nás priviesť k depresii dnešným mojím príhovorom. Chcel by som iba poukázať na to, že všetko to začína doma.** Všetci máme svoje resty. Každý z nás má čo naprávať „vo svojom dome". Nikto z nás nie je ideálny. No pravidlo predsa zostáva: až keď sa začneš meniť doma, až potom si sa naozaj začal meniť. Možno sme si dôležitosť nášho „domova" pre našu kredibilitu doteraz ani až tak neuvedomovali. **My v rehoľných komunitách často hovoríme o tom, že ak sa nesnažíme vychádzať s tými, s ktorými žijeme a predovšetkým tam praktizovať svoju lásku, potom náš apoštolát mimo bude o ničom.** Je pravda - čo sa týka vzťahov - že niekedy ich môžeme mať rozhádzané **nie našou vinou.** Samozrejme v tomto prípade nie sme vinní. Ak je v nás túžba čosi s tým robiť, a ak sme už vyskúšali všetko a zistili, že sa nedá toho už veľa urobiť, je to v poriadku. Aj toto je pozitívne svedectvo, ktoré svedčí v náš prospech.

*Pane Ježišu, daj, aby som sa snažil poznávať ťa stále lepšie a lepšie. Nielen tým, že ťa budem počúvať, ale aj tým, že budem prijímať tvoje pozvanie byť s tebou, u teba a pozorovať ťa, ako žiješ a potom snažiť sa napodobňovať ťa. Daj tiež, aby som ja robil podobne voči tým, ktorým ťa chcem ohlasovať ďalej. Aby som bol schopný povedať to, čo povedal tvoj učeník Pavol: „Napodobňujte ma, ako aj ja napodobňujem Krista!"* (1Kor 11, 1, alebo por. 2 Sol 3, 7-10). Amen.