**JA SOM BRÁNA K OVCIAM (4.5.09)**

Ruský spisovateľ Lev Nikolajevič Tolstoj napísal krásne romány plne orientované podľa Evanjelia napr. “Anna Kareninová” či “Vzkriesenie”. Pýtali sa ho: Vždy nasleduješ zásady, ktoré hlásaš? S hanbou musím priznať, že niekedy robím aj chyby a nenasledujem tieto zásady… Ale, keď ma vidíte pri chybách, nadávajte na mňa a nie na cestu, ktorú hlásam. Aj lekár, hoci je alkoholik, neprestáva byť lekárom, je akoby zatlačená smerová tabuľa, ktorá i napriek tomu, že je špinavá ukazuje správny smer.

Ježiš povedal: “Kto nevchádza do ovčinca bránou, ale prelieza inde, je zlodej a zbojník. Kto vchádza bránou, je pastier oviec.” Oni týmto slovám nerozumeli. Preto Ježiš znova vravel: Ja som brána k ovciam. Všetci čo prišli predomnou sú zlodeji a zbojníci… Aby sme pochopili túto Ježišovu reč predstavme si pastierov za čias Ježiša. Pastieri večer zatvárali ovce do ohrady aby ich ochránili pred zlodejmi a dravcami. Postavili k vchodu stráž a odišli do rodinných stanov. Do ohrady pustili len toho, kto tam mal ovce. Ak by tam vstúpil niekto cudzí, ovce by sa za ním nepohli. Skutočným pastierom, ktorý ide vpredu a ovce v dôvere za ním je Ježiš. Zlodeji v Ježišovom príklade sú farizeji a zákonníci. Kristus sa nám predstavil ako dobrý pastier. Je ochotný za nás všetko obetovať, aby sme my dosiahli večný život. Uverme tejto jeho láske, poďme v dôvere za ním a ochotne počúvajme jeho hlas cez Písmo sväté a cez tých, ktorí ho medzi nami zastupujú, kňazov.

Námietka kňazovi: Kážete, aby ľudia poslúchali Boha, aby boli čestní, spravodliví, aby hovorili pravdu. V dnešnom svete sa takí neuplatnia. V živote sa uplatnia len pätolízači, tí, čo prezliekajú kabáty, čo hľadajú výhody a za peniaze slúžia každej zlobe. Tí získajú výhodne miesta a vysoké platy. Spravodlivý človek je večne prenasledovaný. Vás kňazov treba zhodiť z kazateľnice. Netreba zhodiť, vy ste nás už dávno zhodili, i nás i Boha, skonštatoval na záver kňaz. Aby vo svete bol dostatok dobrých kňazov, musí sa aj Boží ľud pričiniť svojimi modlitbami a pomocou. Všetci sme čiastočne zodpovední za to, akých máme kňazov. Modlíme sa k Ježišovi, ktorý je cesta, pravda a život za dostatok dobrých kňazov.

Ježiš vravel: „Ja som brána.“   
Jn 10, 1 – 10; Sk 11, 1 – 18; Ž 42   
Keď sa zmŕtvychvstalý Ježiš zjavil svojim učeníkom, nepotreboval prejsť oficiálne dverami a vrátnicou (por. Jn 20, 19). Naopak, sám sa definoval ako brána, ktorou iní môžu vchádzať do života. Brána je zvláštny predmet. Spája rôzne svety, vonkajšok s vnútrom a pri jej otvorení sa ozrejmia mnohé veci. Mnohí ľudia sa boja otvoriť dvere svojej trinástej komnaty, preto od nej „schválne strácajú kľúč“. Ježiš – brána sa chce stať „kľúčovým“ v prístupe k veciam, ktoré sa bojíme otvoriť. Otvoriť dlho zatvorené dvere prináša riziko smradu a nevábneho pohľadu na chátrajúci priestor. Ale bez otvorenia sa nikdy do týchto miestností nedostane život. Môže ísť o miestnosti našich vzťahov, starých vytláčaných chýb, miestnosti vlastnej nepríjemnej histórie. Isto sa dá život prežiť bez toho, aby sme sa dotkli starej zhrdzavenej kľučky a našli starý kľúč od takýchto dverí. Ježiš – brána nás však k tomu vyzýva. Otvorenie boľavých miest a pripustenie si ich existencie je jedinou možnosťou začať s ich liečením.