4. veľkonočná nedeľa – Jn 10,1-10

Ľudia majú rozličné schopnosti. Patrí medzi ne aj schopnosť rozoznávať rozličné zvuky. Alebo v hudobnom svete existujú odborníci, ktorí dokážu citlivo reagovať na nejaký hlasový nedostatok pri spievaní. Omnoho ťažšie je však rozoznať úmysel ľudských hlasov. Preto sa často pýtame: hovorí ten človek úprimne, alebo neúprimne? Ježiš sa nám už tradične vo Štvrtú veľkonočnú nedeľa predstavuje ako Pastier, ktorý sa prihovára svojim ovečkám, volá ich po mene a oni idú za ním, pretože poznajú jeho hlas.   
  
Ježišov obraz o Dobrom pastierovi nám predstavuje situáciu, ktorá je stará ako samo ľudstvo. Ľudstvo pripomína stádo oviec, ktoré bolo vždy objektom záujmov, sporov, čo často spôsobovalo aj veľké napätia a krvavé konflikty. V dejinách ľudstva boli vždy dobrí pastieri a zlí pastieri, ktorých Ježiš nazýva zlodejmi. Dobrí pastieri viedli ľudstvo k „pastvinám“ pokoja, spravodlivosti a dobrej životnej úrovne. Zlí pastieri, zlodeji, viedli ľudstvo do konfliktov, vojen a predovšetkým mali túžbu, čím viac ľudí ovládať. Takáto situácia sa opakuje aj dnes. Mnoho „pastierov“ prichádza k ľuďom, aby ich získali pre seba. Pre svoje myšlienky. Pre svoju politickú stranu. Pre svoju vojenskú angažovanosť. Ponúkajú im nové pastviska a sľubujú radosť z nich. No väčšina z nich je naozaj len zlodejmi, ktorí nechcú žiť pre „ovce“, pre ľudí, ale práve naopak, chcú, aby ľudia pásli ich samých. Nezáleží im na osude oviec, ale tešia sa, čo z nich dostanú a ako ich oklamú.   
  
Ježišov obraz nesmieme chápať politicky. Ako keby chcel mať politickú moc a odovzdať ju neskoršie svojim nástupcom a Cirkvi. Tento obraz je nábožensko – duchovný. V náboženskom zmysle je Ježiš jediným a pravým pastierom, lebo je pravým Bohom. Právom si preto nárokuje viesť ľudí. To vedenie spočíva v možností ľudí mať účasť na jeho evanjeliu a vykupiteľskej smrti a zmŕtvychvstania. Pritom Ježiš rešpektuje slobodu každého človeka a nikoho nenúti, aby sa stal pre neho cestou, pravdou a životom. Každý sa môže rozhodnúť. Ak sa rozhodne pre Ježiša, tým že prijme krst a žije podľa evanjelia, vytvára duchovné puto a takýto človek je bytostne spätý s Ježišom. Táto pozícia nie je izolovaná od sveta. Má na svet vplyv. Ježiš chce, aby práve zo spojenia s ním, pravým Pastierom, vznikali praví pastieri aj v rodinnom, spoločenskom, cirkevnom a v politickom živote. Jednoducho sa dá povedať, že kto sa nechá viesť Ježišom, dokáže nezištne viesť aj druhých ľudí.   
  
Aj poslanie kňazov a rehoľníkov, za ktorých sa dnes modlíme, má špeciálnym spôsobom účasť na pastierskom poslaní Ježiša. Kňaz z titulu svojej vysviacky má ľuďom ohlasovať Krista, má ich ku Kristovi privádzať, má im Krista odovzdávať. V pastierskom poslaní kňaza musí byť aj schopnosť vedieť rozoznať dobrých pastieroch od zlých, aby sám vedel, kto sa pokúša získať veriacich v Krista a zároveň, aby ich samotných upozorňoval na nebezpečenstvo. Tu nemusí ísť len o nejakých konkrétnych zlých ľudí, tu môže ísť o názory, myšlienkové prúdy, protikresťanské združenia, média a rozličné iné javy. Nie je to vždy ľahké odhaliť vlkov v ovčom rúchu. Kňaz musí jednoducho vedieť, čo pomáha svätosti veriacich a čo poškodzuje zameranie na Boha. Určite, že časť sveta a populácie sa bráni proti takémuto poslaniu kňazov. Oni by chceli zatvoriť kňazom ústa. Im nevyhovuje, keď si niekto nárokuje na pravdu, dokonca pravdu Božiu. Oni chcú, aby mal každý pravdu. Lebo keď má každý pravdu, tak pravda neexistuje a ľudia sú ľahko ovládaní a manipulovaní.   
  
V tomto duchu sa majú uberať aj modlitby dnešného dňa. Prosme, aby bolo vo svete vždy dostatok diecéznych a rehoľných kňazov, ktorí budú dobrými pastiermi. Prosme za kňazov, ktorí budú morálne na výške, aby bolo vidieť, že slúžia Kristovi. Prosme, aby mali kňazi vždy odvahu povedať svetu, kto je dobrý a kto zlý pastier. Prosme za rodiny, aby sa nebáli vychovávať svoje deti aj pre službu Kristovu. Prosme aj sami za seba, aby sme dokázali rozlišovať a spoznávať v množstve hlasoch, hlas pravého Pastiera, Ježiša.