Jn 10,11-18

Medzi dôvody na radosť v živote Cirkvi na Slovensku patrí veľký záujem o kňazské a rehoľné povolania. Všetky semináre a rehoľné inštitúcie majú dostatok kandidátov, ktorí sa pripravujú na prijatie sviatosti kňazstva. Práve to nám aj úprimne závidia kňazi a biskupi zo západnej Európy, keď k nám prichádzajú na návštevu. Oni sa nemôžu pochváliť takýmito číslami. Preto, keď nechceme byť zahľadení len do seba a máme cítiť s celou Cirkvou, tak musíme aj smutne konštatovať, že podľa niktorých štatistík by Cirkev dnes potrebovala okolo 300 000 kňazov. Pripomeňme si napríklad takú krajinu akou je Rusko, koľko kňazov je tam potrebných. Preto tak, ako v minulosti, aj dnes je stále potrebné prosiť o kňazské a rehoľné povolania a uvažovať, aké prostredie pripraviť Bohu, aby si mohol stále povolávať do kňazského stavu.

Pritom v dnešnú nedeľu nechce kňaz robiť nejakú propagandu alebo nábor do seminára. Nechce rodičom vsugerovať, že je ich povinnosťou dať syna za kňaza. Veď Kristus povedal: ” Nie vy ste si vyvolili mňa, ale ja som si vyvolil vás” (Jn 15,16). Dnes chce kňaz spolu s veriacimi skôr uvažovať, že aj u nás sa pomaly presadzuje taký štýl života, ktorý už za niekoľko rokov môže spôsobiť, že Bohu necháme málo priestoru, aby si mohol povolávať mladých ľudí do svojej služby. Veď viete, aké hodnoty sa ponúkajú dnešnej mládeži. Ak bude na Slovensku stále viac mladých ľudí prijímať konzumný a nemorálný štýl života, tak bude stále menej duchovných povolaní. Kňazstvo sa viaže s určitými obetami, sľubmi a zvlášť s bezženstvom. Na druhej strane dnes veľa žien sa správa tak, aby im “neušiel” žiaden muž. Pomáha im v tom móda, film, literatúra a propaganda. A niekedy ich najviac priťahujú tí, ktorí túžia po kňazstve, alebo v tomto stave žijú. Alebo si spomeňme problémy našich rodín. Sú často rozleptané aj nábožensky, aj morálne. Ťažko v takýchto rodinách rodičia povedia: Bože, ak chceš, obetujem ti toto dieťa. Len výnimočne sa môže v takýchto rodinách zrodiť duchovné povolanie.

Nech nás povzbudí článok jedného poľského kňaza, ktorý napísal do katolického časopisu. „ Kedysi sa mi stalo, že som jedno mladé dievča odhovoril, aby vstúpilo do kláštora. Prečo? Sám neviem. Určite ma v tej chvíli viedol zvláštnym spôsobom Duch Svätý. Keď ma prosila, aby som jej pomohol, že chce ísť do kláštora, po chvíľke ticha som sa jej opýtal: „Máš snúbenca?“ Odpovedala bez rozmýšľania: „Áno.“ „A je to dobrý a úctivý muž?“ Súhlasne prikývla. „Vidíš“, povedal som jej,“ ty pôjdeš do kláštora a budeš šťastná, ale či jemu nezlomíš život? Možno vážne počíta s tebou“. Dievča sklonilo hlavu a za chvíľu sa ma ticho opýtala: „Čo mám teda robiť?“ „ Vydaj sa za svojho snúbenca“, povedal som jej „a založte spolu dobrú kresťanskú rodinu a prvému synovi, ktorý sa narodí, vypros úprimnou modlitbou milosť kňazského povolania.“

Prešli roky. Na ten rozhovor som zabudol. Neskoršie som sa stal rektorom seminára v Poznani. Prijímali sme kandidátov do prvého ročníka. Prišla tam aj matka so synom maturantom. Nepoznal som ju. Ona mi však pripomenula rozhovor pred dávnymi rokmi. Ukazujúc na syna mi povedala: „Vymodlila som mu, tak ako ste mi kedysi povedali, kňazské povolanie. Teraz ho s nádejou dávam do vašich rúk, aby ste ho priviedol k oltáru.“

Koncilový dekrét O kňazskej výchove hovorí: „Povinnosť napomáhať povolania sa týka celej kresťanskej pospolitosti, ktorá sa má o ne pričiňovať najsamprv dôsledným kresťanským životom. V tomto ohľade môžu najviac urobiť rodiny preniknuté duchom viery, lásky a nábožnosti, ktoré sa tak stávajú sťaby prvým seminárom.“

Prajem vám milí rodičia, aby aj vaše rodiny boli takými prvými seminármi, v ktorých budú vyrastať hodnotní mladí ľudia, pripravení na život v manželstve a ochotní ísť za hlasom Ježišovým, ak si ich povolá do duchovného stavu.

Jn 10,11-18

Môže si dovoliť o sebe niekto povedať, že je dobrý? Napríklad dobrý manžel, otec, matka, manželka, syn, dcéra, pracovník, umelec, športovec… Súdny človek si totiž uvedomí množstva chýb, ktorých sa dopúšťa a jednoznačne musí konštatovať, že má stále na sebe čo zlepšovať a zdokonaľovať. Kto by tvrdil, že je dobrý, klame sám seba a lomcuje ním pýcha.  
     To však v žiadnom prípade nemožno tvrdiť o Bohu - Ježišovi. V dnešnom evanjeliu hovorí o sebe, že je dobrý a má na to plné právo. Ja som dobrý pastier. Aj svoj život položím za ovce.  
     Ježiš svoje slová potvrdil smrťou na kríži. Zomrel za ovce. On nebol nájomníkom, ktorý síce nekradne a nezabíja ovce ako zlodej, ale o ne ani dosť nedbá. Nájomník nepasie ovce z lásky, ale iba pre vlastný zisk. Preto, keď vidí vlkov, ktorí chcú trhať a rozháňať stádo, uteká pred nimi a nedokáže sa pre ovce obetovať. Je veľmi ťažké rozoznať pravého pastiera, ktorý je ochotný za ovce položiť aj život od nájomníka, ktorý, keď je všetko v poriadku, plní si svoje povinnosti. O opravdivom vzťahu k stádu rozhodujú vlčie zuby. Nájomník nezachraňuje, a ak predsa niekoho, tak seba. Ježiša, dobrého pastiera, poslal Boh, jeho Otec a Ježiš si svoju službu splnil. Ovce viedol po dobrej paši, bol im príkladom. Keď bolo zle a hrozila im večná záhuba, dokázal, ako ich miluje, keď obetoval vlastný život a vylial za ne aj poslednú kvapku krvi.  
     Ježiš chce, aby jeho láska vždy bola medzi ľuďmi ako najväčší a najkrajší dar, preto ustanovil kňazov a dal im moc, aby ho mohli sprostredkovať ľudu. Ponúka sa cez svoje Slovo, ktoré kňazi majú hlásať a ponúka sa cez sviatosti a sväteniny, ktoré kňazi majú vysluhovať. Lenže ako všetci vieme, kňaz vysviackou neprestal byť človekom. Zlo v ňom zostáva. Je ľahko kňaza súdiť, odsúdiť či pohoršiť sa na ňom. Môže však niekto do neho hodiť kameňom, ako prvý? Je tu niekto z nás bez viny? Môže niekto o sebe povedať, že je dobrý človek alebo azda svätý človek? Občas sa stretávam s ľuďmi, ktorí sa na kňaza sťažujú a začnú vymenovávať jeho chyby. Vtedy sa zvyknem pýtať, či sa za neho modlia. Ich záporné kývanie hlavou, hovorí za všetko. Tu je návod, ako mať dobrých a obetavých kňazov. Treba sa za nich modliť a obetovať, lebo budeme mať presne takých kňazov, akých si vymodlíme.  
     Mýlil by sa ten, kto by si myslel, že dnešná nedeľa je venovaná iba kňazom a dotýka sa iba ich. Byť dobrým pastierom je to úloha pre každého jedného z nás. Ježiš nám ukazuje, ako ju realizovať. V prvom rade cez osobný príklad, potom cez znalosť Božieho slova, ktoré aplikujeme na svoj každodenný život a napokon aj odvahou i silou pri obrane zvereného stáda pred vlkmi. Tí dnes používajú veľmi rafinované metódy: lakomstvo, závisť, pýchu, pornografiu, manželskú neveru, hnev, lenivosť… Všetci vieme, ako veľmi ťažko sa bojuje proti týmto „vlkom“. Ale dobrý pastier nám ponúka pomoc cez svoje Slovo a Telo. Ak sa chopíme tejto pomoci, niet sa čoho obávať a potom sa aj my staneme dobrými pastiermi stáda, ktoré nám zveril Kristus.  
     V roku 1952 v Tarnowe adoptovali dieťa – sirotu. Na súd prišiel muž, skromne oblečený s niekoľkodňovým dieťaťom. Na otázku sudcu, aké má povolanie, odpovedal: Som robotník. A koľko máte detí? – pýtal sa ďalej sudca. Desať. Keď to prekvapený sudca počul, spýtal sa: A vy si ešte ďalšie dieťa chcete vziať za svoje? Robotník prišiel do pomykova, sklopil oči a v tom momente sa stretli dva pohľady – jeho a dieťatka. Širokou, upracovanou rukou si dieťa pritúlil a povedal: Keď sa ich uživí desať, nájde sa chlieb aj pre jedenáste. Aj táto rodina mala dobrého pastiera.  
     Snažme sa v nasledujúcom týždni pamätať na poslanie, ktoré nám dal Boh, aby sme boli dobrými pastiermi pre ľudí okolo seba a svojou láskou a ochotou im pomôcť, si ich túlili k sebe.

*Jn 10, 11-18;* **Vedenie verzus hnanie (3.5.09)  
Írsky kňaz Liam Swords**, pracujúci v Paríži spomína na nasledovnú príhodu: „Pred niekoľkými rokmi som robil reportáž pre televíziu. Mala byť zo Španielska. Napakovali sme si teda jedného dňa batožinu a spolu s ostatnými členmi tímu sme vybrali sa do Španielska. **Na našej ceste z Madridu do Salamanky sme sa uprostred poludnia zastavili, aby sme sa najedli.** Bolo to vo vysokých suchých španielskych horách, kde bolo málo stromov a kde nebolo ľahké nájsť tieň, pod ktorým by sme neboli cítili hroznú horúčosť poludňajšieho slnka. Keď sme sa konečne usadili a spravili si pohodu, **zadívali sme sa na krajinku okolo seba**. Bola hornatá, pustá, bez najmenšej známky ľudského života. Iba kde tu sa nachádzala nejaká tá vegetácia. Kde-tu sa mihli jašterice, prebehujúce od jednej skaly ku druhej. Keď sme tak jedli svoje obložené chleby a meditovali nad prostredím, ktoré nás obklopovalo, **zrazu sa v diaľke na horizonte z ničoho nič vynoril pastier so stádom oviec.** Prichádzal rovno k nám. Po chvíli sa vynoril na opačnej strane **druhý pastier tiež zo stádom svojich oviec** a tiež sa približujúci k nám. Stretli sa rovno pred nami. Priateľsky sa pozdravili, podali si ruky a dali sa do rozhovoru. Začali sme tŕpnuť. Ovce sa začali totiž miešať. Hovoríme si: «To teda bude ale miglajz. Sme zvedaví, ako si tie svoje ovce rozdelia.» No naše starosti boli márne. **Keď sa pastieri rozlúčili, každý zobral svoju palicu, buchol ňou o zem, zapískal, čosi zakričal po španielsky a pohol sa ako Mojžiš do zasľúbenej zeme.** A jeho ovce sa vybrali za ním. Po chvíľke sa sformovali zasa dve krásne stáda v pôvodnom zložení. A my sme len čumeli."

Páter Swords pokračuje: „Táto skúsenosť ma naučila viac než všetky predmety v seminári dohromady. **Nikto mi v seminári totiž nepovedal, že ovce sa vedú a nie ženú!!!** Vedú sa tak, že pastier ide na ich čele a nie ženú palicou zozadu. Jediné ovce, ktoré som kedysi videl keď som bol malý boli ovce, **ktoré ich majiteľ hnal na mestský trh, aby ich tam predal.** A toto hnanie bolo vždy doprevádzané krikom, škaredým kliatím, údermi palicou a štekaním a hryzením psa. Beda ovci, ktorá sa náhodou odchýlila od stáda. Nebolo pre ňu zľutovania ani zo strany majiteľa ani zo strany psa."

Myslím, že tento obraz nám veľmi jasne poukazuje na to, o čom Ježiš dnes podobenstvo o sebe ako Dobrom Pastierovi hovorí a čo ním chce zdôrazniť. **Ovce sú vedené a nie hnané.** U žiadnych iných zvierat sa táto myšlienka neprejavuje výraznejšie, ako práve u oviec. **Preto Ježiš použil tento obraz, aj keby sa nám mohol zdať snáď nevhodný alebo dokonca urážlivý.**

**Na koho Ježiš týmto podobenstvom myslel?** Samozrejme predovšetkým **na seba**. Seba **porovnával s vodcami ľudu vo svojej dobe**. Títo vodcovia - veľkňazi, farizeji a zákonníci - boli vodcami, ktorých vodcovstvo bolo založené na nútení, hnaní a sankciách. Samozrejme, ľudia robili, čo sa od nich požadovalo, no nebolo to slobodné, nebolo to z presvedčenia a predovšetkým nebolo to budujúce. Pre ľudí to bolo deštruktívne. Žili v atmosfére strachu. **Ježiš týmto podobenstvom predstavil nový štýl vodcovstva: Je to vodcovstvo založené na vzťahu, na nenápadnom vplyve, na sile príkladu, na sile pozvania, na inšpirácii.** Ježiš nikdy nikoho nenútil do ničoho. Ježiš sa snažil urobiť svoje posolstvo silným, príťažlivým, niečím, po čom sa túži, za čo sa dokonca oplatí dať svoj život. A mnohí sa takto aj rozhodli robiť. No nikdy ľudí nasilu do ničoho nenútil.

**Ježiš týmto svojím posolstvom predstavil vodcovský štýl pre všetkých svojich nasledovníkov.** Nielen **pre kňazov**, ale aj pre **rodičov**, **pedagógov** či **vychovávateľov**. Nie nadarmo je táto nedeľa pokladaná za nedeľu kňazských povolaní. **Slovo pastier sa spája s úradom kňaza.** No mnohí, poznajúc nás a naše spôsoby a metódy pastoračnej práce **si asi pomyslíte svoje**, keď počujete o dobrom pastierovi ako vzore pre ostatných pastierov Cirkvi. A je to naozaj pravda. **Musím to priznať, že mnohí z nás sa naozaj radšej uchyľujeme k núteniu, vyhrážaniu, moralizovaniu, palici a často aj vyhrážkam ako k vedeniu.** No ono to bohužiaľ nefunguje.

Dovolím si tu dnes celkom nahlas povedať aj kritiku do vlastných radov. **Trocha máme dnes vo svete obavu pred šíriacim sa islamom.** Jeho rast je hrozivý. A tak **mnohí majú dojem, že toto náboženstvo je pre ľudí atraktívnejšou alternatívou, ako napríklad kresťanstvo**. No pravda je kdesi inde. V islamských krajinách sa ich obyvatelia automaticky pri sčítaní ľudu berú ako moslimovia. **Ľudia nemajú slobodu si vybrať.** Ak by sa niekto v týchto krajinách rozhodol stať sa napríklad kresťanom, hrozí mu smrť. Niečo podobné sa deje aj v Európe v moslimských komunitách. **Obrátenia z islamu na kresťanstvo sú veľmi zriedkavé kvôli strachu** (Afganistan, Abdul Rahman, 41, Marec 2006)**.**

**Priznajme si, niečo podobné panovalo kedysi aj v kresťanskej Európe.** Nebolo to síce presne to, čo s islamom. No predsa kresťanstvo bolo v mnohých krajinách štátnym náboženstvom a ľudia teda o iných alternatívach ani neuvažovali. A tak potom zúčastňovanie sa na kresťanských aktivitách bolo aj keď nie celkom povinné, ale pokladalo sa za štandard, alebo aspoň za niečo veľmi užitočné, ak človek chcel mať pokoj. **Dnes sme ale inde. Ľudia majú veľa alternatív. A na nútenie sú veľmi citliví.** Preto metóda nútenia alebo dokonca hnania dnes už nefunguje. **No stále funguje metóda vedenia.** Len otázka je, či sme na ňu pripravení.

**Ako funguje?** V prvom rade my, ktorí sme sa rozhodli hlásať Krista ukrižovaného a vzkrieseného **musíme byť presvedčení o jedinečnosti tohto Krista**. Ak on priviedol nás k životu, potom bude schopný priviesť k životu aj iných. Preto animácia za Krista je v prvom rade teda presne to, čo toto slovo hovorí: animácia. **Je to pozvanie ľudí k životu.** Je to skorej **ohlasovanie alternatívy**. A keď hovorím o alternatíve mám na mysli to, že mnohí ľudia už vyskúšali všeličo možné a majú s tým svoje skúsenosti. Bohužiaľ často sú to skúsenosti hlboko negatívne. Lenže toto sa nedá ľuďom dokazovať. Často musia sami skúmať skúsenosti, ktoré mali. **Jedinou správnou alternatívou a jedinou cestou, pravdou a životom je Kristus.** **A ľudia musia sami, slobodne a uvážene, prijať túto pravdu zo svojho vlastného rozhodnutia.** Toto isté platí aj o výchove v škole prípadne v rodine (aj keď tu - vo **výchove detí** v rodine a **študentov** **v škole** sú **isté výnimky**. V rodine deti treba - primeraným spôsobom - do istých vecí, do ktorých sa im nechce, i nútiť. No akonáhle sú schopné premýšľať, k **núteniu treba pridať i výklad, inšpiráciu**. Toto je ťažké, ale deti musíme zapaľovať za to, čo majú robiť. Púhy príkaz a nútenie nestačí. Škola je tiež špecifická. Niekedy sa stretávame dokonca i u vysokoškolákov s tým, ako flákajú svoje povinnosti. Študentov treba viesť k zodpovednosti za svoj život. Na štúdiá ich nikto nenútil prísť a preto im treba jasne dať najavo, že ak chcú diplom, musia pre to niečo urobiť a keď neurobia, žiaľ môžu so školou skončiť. Tu je teda nutný i tlak. Študentovi treba dať najavo, že voči škole má svoje povinnosti a z týchto nie je možné zľaviť. Ak ich fláka, je to jeho voľba a i sám musí za to niesť zodpovednosť. Samozrejme, aj k takémuto tlaku treba pridať inšpiráciu alebo snahu o zapálenie toho človeka pre vec, ktorá sa od neho žiada.)

**Sv. Otec** Ján Pavol II. sa r. 2000 a znova dokonca na Slovensku v Petržalke r. 2003 vyjadril podobne o kresťanskom posolstve: je to **ponuka**. A my ho musíme ľuďom predkladať ako také, ako ponuku. Ľudia sa môžu preň rozhodnúť ako pre cestu svojho života, avšak úplne slobodne. Našou jedinou povinnosťou je byť príťažlivým a presvedčivým.

Nedorozumění, nepochopení  
  
Ježíš řekl: "Já jsem dobrý pastýř;   
znám svoje ovce a moje ovce znají mne  
a za ovce dávám svůj život."  
(Jan 10,11-18)  
  
Jak často se lidé navzájem zraňují   
jen kvůli nedorozumění...  
  
Jak bolí, že se člověk cítí neporozuměn  
od svých blízkých, známých, spolupracovníků...  
  
A jak často člověk nechápe dokonce   
ani sám sebe...  
  
Dobrou zvěstí evangelia pro nás je jistota,   
že nás do posledního detailu zná Někdo,   
kdo nás bez podmínek přijímá, miluje,  
a kdo je za nás ochoten nasadit vše.

4. veľkonočná nedeľa (B) - Jn 10,11-18

Keď sa medzi ľuďmi hovorí o cirkvi, temer vždy sa cirkvou myslia biskupi, potom kňazi, prípadne ešte rehoľné sestry... Vždy ma to hnevalo, keď sa písalo v novinách, že cirkev to a to urobila či neurobila, alebo že cirkev je taká či onaká, ale vlastne nešlo o cirkev, lež o reči alebo činy nejakého biskupa či kňaza. Samozrejme, ľudia na vedúcich pozíciách predstavujú danú organizáciu či spoločenstvo. Keď máme nejakého politika na čele vlády, dívajú sa v zahraničí na nás cez neho. Ale nielen. Tiež cez športovcov, umelcov, vedcov, tiež cez robotníkov na stavbách či opatrovateľky v domácnostiach. Organizáciu či nejaké spoločenstvo nepredstavujú nikdy len vedúci a funkcionári.

Kto je predstaviteľ cirkvi? Biskup, kňaz alebo niekto ďalší? Hoci v niektorých kostoloch sa dnes na nedeľu *Dobrého pastiera* bude veľa hovoriť o tom, ako sú kňazi v cirkvi dôležití, keď pozorne sledujeme dnešné evanjelium, zdôrazňuje sa v ňom iba jedna dôležitá pozícia, jeden predstaviteľ, a to pozícia Dobrého pastiera a Ježiš ako jediný dobrý pastier. Keď teda v cirkvi hovoríme o pastieroch alebo priamo o Dobrom pastierovi, nikdy nejde v prvom rade o biskupa a kňaza, ale o Ježiša.

Jánovo evanjelium používa na vysvetlenie Ježišovho poslania viaceré obrazné prirovnania. Napríklad, že Ježiš je *slovo*, *svetlo* i *chlieb*. V 10. kap. prenáša na Ježiša obraz *Dobrého pastiera*. Pre dnešných ľudí pastier oviec veľa neznamená, v starých časoch však nielen medzi Židmi, ale aj v gréckej a rímskej literatúre bol obraz pastiera symbolom vodcovstva, autority, a pastiermi boli nazývaní králi a veľkňazi. V tomto zmysle prenáša Jánovo evanjelium pojem *pastier* na Ježiša, a to veľmi konfrontačne voči vtedajším náboženským i politickým autoritám. Reč o Dobrom pastierovi je v Jánovom evanjeliu situovaná do Jeruzalema počas sviatkov posvätenia chrámu. Ježiš sa mal prechádzať priamo v chráme. Niektorí spomedzi Židov ho obstúpili a začali sa s ním hádať. Ježiš im mal povedať, že sú proti nemu, lebo nepatria k jeho ovciam, a preto nepočúvajú jeho hlas. Ešte vážnejšie bolo, keď povedal, že tie jeho ovce mu dal do rúk Boh Otec a on je s Otcom jedno. Toto viedlo až k takej hádke, že niektorí zo Židov zdvihli kamene a chceli Ježiša zabiť. Ako dôvod uviedli údajné Ježišovo rúhanie sa Bohu – že sa robí Bohom. Zaujímavá bola Ježišova obrana. Ježiš mal pripomenúť, že Mojžišov zákon nazýva predsa bohmi všetkých, ktorí počúvajú Božie slovo a následne konajú Božie skutky (Jn 10, 22-39).

Keď v politike, ale najmä v náboženskom spoločenstve hovoríme o autorite, nemôžeme teda myslieť len na nositeľov funkcií medzi nami. Musíme si pozornejšie všímať, kde a u koho je prítomný obsah Ježišovho pastierstva, obsah jeho autority. Jánovo evanjelium o tom píše jednoznačne: Pastierom nie je zlodej, zbojník, vrah ani zbabelec. Naopak, pastierom je ten, kto kladie život za ovce. To je vysoko postavená požiadavka na rozpoznanie pravého pastiera! Navyše, takýto pastier za svoje ovce nepovažuje len priateľov či fanúšikov. Cíti zodpovednosť aj za tých, čo nepatria medzi jeho známych či do jeho vlastnej cirkvi. Kým Ježišovi protivníci Božiu autoritu chceli vidieť len na strane mocných, na strane tých, čo mali funkcie a odvolávali sa na Mojžišov zákon (aj to často účelovo), Ježiš svoju autoritu použil na to, aby všetkých dvíhal z pozície podriadených na pozíciu seberovných, dokonca na pozíciu Boha, keď pripomenul, že aj Písmo sv. nazýva bohmi tých, čo počúvajú Božie slovo a snažia sa podľa neho konať.

Keď berieme vážne Ježišove slová a jeho obraz Dobrého pastiera, mali by sme vždy protestovať, ak niekto v našej cirkvi zvelebuje pápeža, biskupov a kňazov. Vyvyšovanie sa nad Boží ľud, nad Ježišove ovce je veľký hriech. Hodnotu kňazov musíme merať nie tým, že kňazmi sú, ale tým, nakoľko v spolupráci s Ježišom dvíhajú ľudí na úroveň Ježišových ovečiek a Božích detí a nerobia z nich svoje ovce. To je kňazské poslanie. Nie, aby sme sa hrali na Dobrého pastiera, ale slúžili Ježišovi – Dobrému pastierovi. *Svätosť nie je výsadou tých, ktorí venujú mnoho času modlitbe, teologickému štúdiu alebo zastávajú nejaký cirkevný úrad*, vysvetľoval nedávno generálny vikár pre mesto Rím pri uvedení nového pápežovho dokumentu, nazvanom *Gaudete et Exsultate* (Radujte sa a Veseľte), a pokračoval: *ale tých, čo vedú nový život, ktorý je pre každého, pretože dosiahnuť odpustenie môže každý*. Potom citoval pápeža Františka: *Rád nachádzam svätosť v trpezlivom Božom ľude – v ženách, ktoré s toľkou láskou vychovávajú svoje deti, v mužoch, ktorí pracujú, aby domov priniesli chlieb, v ľuďoch chorých či v starých rehoľných sestrách, ktoré sa stále usmievajú*.

V dnešnom Francúzsku je tradičná cirkev veľmi oslabená. Úlohu cirkvi v tejto odkresťančenej krajine nedávno nečakane pripomenuli dvaja ľudia: kňaz Jacques Hamel, ktorý bol v roku 2016 zabitý v kostole v Rouen, a policajt Arnaud Beltrame, ktorý tohto roku 9. apríla obetoval svoj život výmenou za rukojemníčku. Oboch zabili islamskí teroristi. Boli to také silné príklady pravej autority, že v oboch prípadoch aj mnohí moslimovia a sekulárno-liberálni Francúzi uznali, že obaja muži boli vedení svojou kresťanskou vierou.

Kto je podobným spôsobom autoritou medzi nami? Kto podobne slúži Ježišovi – Dobrému pastierovi? Môžeš to byť ty i ja, ak naozaj veríme, ak naozaj vieme, o čom je Ježiš, o čom je cirkev, o čom je evanjelium.