*Jn 11, 1-45:***Ježiš pomáhal, lebo cítil**

Dám vám jednu kvízovú otázku: V**iete, ktorý je najkratší verš sv. Písma?** Nachádza sa v dnešnom evanjeliu – je to verš: **„A Ježiš zaslzil.“** (Jn 11, 34). Neviem, prečo sú tieto tri slová označené ako špeciálny verš, ale bude to asi tým, že zrejme v sebe nesie hlboké posolstvo: hovorí o jednej z podstatných dimenzií Ježišovho života a služby: **o jeho emóciách**, v tomto prípade hlavne emócii smútku. **A môžeme povedať, že presne táto dimenzia, t. j. to, že bol človekom emócií, mu umožnila byť takým účinným, akým vieme, že bol.** Pozrime sa však, skorej než si urobíme z tohto tvrdenia dôsledky, na Ježiša bližšie, hlavne so zameraním na dnešný evanjeliový príbeh.

**Ježiš bol mužom hlbokých citov.** Autori kresťanského Písma ho opakovane portrétujú ako človeka, ktorý mal intenzívne emocionálne zážitky a ktorý aj navonok vyjadroval to, čo pociťoval v hĺbke svojho bytia.

Príkladom takejto situácie je smrť jeho priateľa Lazára z dnešného evanjelia. Ježiš prichádza k hrobu, v ktorom je Lazár pochovaný. Stretá sa tam s Máriou, Lazárovou sestrou, ktorá je vyčerpaná od žiaľu. **Ježiš je emocionálnou intenzitou celej tejto situácie okamžite zasiahnutý.** Máriine slzy sa ho dotýkajú a nútia ho, aby zostúpil hlbšie do toho, čo sa práve stalo. Človek, ktorého obaja milovali, je mŕtvy. Nikdy už s ním neprehovoria. Nikdy sa už s ním spolu nebudú smiať, deliť sa o jedlo, nikdy už nebudú v jeho blízkosti. Je preč, preč navždy.

**V prvom momente Ježiš urobil to, čo by urobil každý jeden z nás, keby stál zoči voči tvrdosti nečakanej smrti: Hlboko si povzdychol.** Bol to povzdych, ktorý bol vyjadrením ťažoby, ktorú cítil v samom jadre svojej bytosti. No neprešlo ani pár sekúnd a tento povzdych sa mení na slzy. **Ježiš plače.** **Tento dospelý a zrelý muž, ktorý všade káže davom s takou nevšednou autoritou a silou, je zrazu zaskočený emóciami.** Tento vodca a uzdravovateľ, taký mocný tvárou tvár svojim protivníkom a taký silný pred svojimi nepriateľmi, prepukne do plaču pred tvárou všetkých. **Tvárou v tvár smrti, zaskočený pocitom straty a smútku dovoľuje svojim emóciám, aby boli vyjadrené tým najľudskejším možným spôsobom.**

**Ježiš plakal.** Plakal, pretože toto bola jediná vec, ktorú bol schopný vo chvíli, keď ho zvnútra zvierala agónia, urobiť. **Plakal, pretože plakala Maria a jeho súcit s ňou ho prenikal až do hĺbky srdca.** Ježiš plakal, pretože slzné kanáliky boli súčasťou jeho tela – tela, ktoré prišiel objať, keď sa stal človekom – a on nemal v úmysle žiadnu mohutnosť tohto svojho tela poprieť. **Plakal preto, lebo mu počas jeho rastu nebolo ustavične zdôrazňované, že silní chlapi neplačú.** Ježiš plakal, pretože cítil v sebe slzy, a tieto slzy sa predierali jeho očami a on bol človekom až príliš zdravým na to, aby ich potláčal. Potom sa však stane čosi neobyčajné. Evanjelista hovorí:

„Ježiš sa (potom) znova zachvel a pristúpil k hrobu... Ježiš povedal: ‚Odvaľte kameň!‘“ (Jn 11, 38)

Najprv, na začiatku, tu bol **silný nápor drsného pocitu**, ktorý sa Ježiš nepokúšal zjemniť alebo skryť. Potom tu bolo **vonkajšie vyjadrenie** tohto pocitu, a to prostredníctvom sĺz. Zdá sa, že tým, že Ježiš naplno uznal a vyjadril tento svoj pocit, otvoril cestu k tomu, **aby sa potom udialo ešte niečo iné, čosi viac.** ***„Znova sa zachvel...“*; druhý povzdych, nové zachvenie nachádzajúce sa v jadre jeho bytosti, ktoré sa dralo na povrch.**

Celé to vyzerá tak, ako keby Ježiš – teraz už úplne zjednotený so svojím centrom za pomoci počiatočného zážitku silnej emócie a odľahčený jej vyjadrením – bol v tejto chvíli úplne slobodný premiestniť sa do dokonca ešte hlbších častí svojho bytia. **Pod vzdychom sa nachádza ešte iná mocná sila.** Za slzami sa nachádza **niečo iné**, čo si žiada, aby to bolo uvoľnené. Ježiš prichádza k ponuke riešenia. On vie, že má moc Lazára vzkriesiť k životu. A toto teraz aj využíva.

***„Odvaľte kameň!“*** To, čo pohlo Ježiša k tomu, aby prešiel od žiaľu prítomného okamihu k typu života, ktorý sa nachádza za časnou bolesťou, bola jeho reakcia na to jeho „zachvenie sa znova“. **Ježiš Lazára vzkriesil.** ***To, čo Ježiš vykonal, je celé opísané v evanjeliu v rámci jeho pocitov, ktoré pri celej tej udalosti mal a cítil.*** **Ježiš ide k životu cez ne, nie ponad ne.**

Ježiš je nám v evanjeliách predstavený ako ten, kto miloval ľudí a kto im ako dôsledok tejto svojej lásky všemožne pomáhal: načúval ich príbehom, kázal im, hľadal ich, uzdravoval ich, povzbudzoval, pomáhal im. **Toto však by nebolo bývalo možné, keby sa do životov ľudí nebol ponoril emocionálne.** **Nie je možné mať účasť na živote iného človeka a mať túžbu tomuto človeku pomôcť, ak náš postoj voči tomuto človeku nie je poznačený citmi.**

**Keď čítame biblické príbehy o Ježišovi, jasne na nich vidíme, že Ježiš bol schopný svoje emócie cítiť a vyjadriť úplne slobodne, bez akéhokoľvek pocitu hanby alebo rozpakov.** Ježiš prešiel cez úplne celú škálu ľudských pocitov: cítil nad ľuďmi hlbokú ľútosť (Lk 7, 13); bol pohnutý súcitom (Mk 1, 41); hlboko túžil (Lk 13, 34 a Lk 22, 15), prenikal ho smútok (Mt 26, 37); prežíval hnev (Mk 3, 5); bol namrze­ný (Mk 10, 14); plesal (Lk 10, 21), plakal (Lk 19, 41-42 a Jn 11, 34), zadivil sa (Mt 8, 10); a predovšetkým miloval (množstvo textov v Písme).

**Nakoniec celá Ježišova misia, dôvod, prečo sem medzi nás prišiel, bola motivovaná emóciami:**

„Prišiel som, aby som priniesol na zem oheň a po čom inom túžim, ako po tom, aby už vzplanul!“ (Lk 12, 49)

Človek je schopný cítiť v týchto jeho slovách priam **prevolávajúcu túžbu**, akýsi druh bolesti prechádzajúci každým jedným svalom jeho tela.

Ježiš vo svojom živote vedel veľmi dobre, čo to je bolesť a sklamanie pochádzajúce z odmietnutia, poznal, čo to je agónia smútku. Mal možnosť zakúsiť, čo to znamená cítiť v sebe takmer až neuveriteľnú túžbu po niečom, túžbu, ktorá sa prediera priamo až k srdcu a ktorá doslova zviera žalúdok. **V istých momentoch ho táto túžbu pohla až k slzám, k tomuto vlhkému a slanému spôsobu vyjadrenia pocitov. Bol vyburcovaný hnevom, trápil sa s netrpezlivosťou a vychutnával radosť a nad­šenie. Jeho život bol dotknutý súcitom a na jeho tvári sa zračievala jemnosť. No Ježiš predovšetkým vedel, čo to je láska.**

Z tohto všetkého jasne vidíme, že Ježiš nebol nejakým citovo zamrznutým Mesiášom, ktorý by okolo seba bol býval zhromaždil malú skupinu svojich nasledovníkov, ktorých by sa bol rozhodol nazývať priateľmi. Ježiš nebol nejakým sterilným Bohom udržujúcim si bezpečný odstup od ľudí a potulujúcim sa po galilejskom vidieku v spoločenstve ľudí. Ježiš nebol nejakým Vykupiteľom, ktorý by bol býval mal vždy nad všetkým prehnanú kontrolu. **Niektorí si možno myslia, že Ježiš mal svoje pocity iba preto, aby mu pomohli byť efektívnym.** To nie je pravda. **Ježiš mal pocity preto, lebo bol človekom – a cítiť je ľudské.** Ježiš vedel, že byť naplno ľudským nie je niečo, čo by bolo nezlúčiteľné s tým, čo je božské. **On tieto dve veci dal dohromady.**

Ak sa cítime a vyhlasujeme za Ježišových nasledovníkov, potom by sme mali byť takými, akým je on, a to aj v emocionálnom živote, t. j. **aby sme boli mužmi a ženami hlbokých emócií**.

Načo sú však pocity dobré? Na to isté, na čo boli aj Ježišovi:

1. **Aby sme si uchovali duševné, duchovné a telesné zdravie.** Nie je totiž možné zostať zdravými, ak potláčame svoje pocity. Odborníci z oblasti práce s ľuďmi hovoria, že drvivá väčšina problémov, ktoré ľudia majú, je výsledkom potlačených alebo neuznaných pocitov. Preto ak chceme byť naplno zdravými, je veľmi dôležité, aby sme cítili a svoje pocity aj slobodne (samozrejme v rámci istých kritérií) vyjadrili.

2. **Ak nevieme prejavovať svoje pocity, trpia naše vzťahy.** Ľudia, ktorí sú chladní, ťažko dokážu mať hlboké vzťahy. Ak chceme dať najavo ľuďom, kto sme, urobíme to iba prejavením svojich pocitov.

3. **Naplno účinnými vo svojej službe budeme iba vtedy, keď budeme s ľuďmi cítiť.** Nie je možné byť naplno zaangažovaní na poskytovaní pomoci iným ľuďom, ak sme to predtým nezačali cítiť vo svojom vnútri. **Poskytovanie pomoci inému človeku bez emocionálneho zaangažovania sa sa podobá tomu, čo robí dobre naolejovaná mašina.** My ľudia však fungujeme na inej úrovni. Ježiš by v dnešnom evanjeliu nebol Lazárovi pomohol, keby nebol plakal: s Máriou a Martou a s ostatnými Židmi a tiež nad smrťou svojho priateľa. Iba cez emócie dokážeme hľadať a nachádzať takmer nemožné riešenia.