Jn 13,16-20 - **Kto prijíma toho, koho ja pošlem, mňa prijíma**

Hebel spomína dávny príbeh: Dvaja povozníci sa stretli v úzkej rokline s naloženými vozmi. Nemohli okolo seba prejsť. Začali na seba pokrikovať: Uhni z cesty! Ty uhni! Došlo k hádke. Keď hádka vrcholila jeden povedal: Hovorím ti naposledy, ak mi neuhneš z cesty, urobím s tebou to, čo som urobil dnes s jedným podobným tebe. Ten druhý sa zarazil a rozmýšľal. Poď mi pomôcť posunúť voz trochu nabok. Snáď potom prejdeš! Zapreli sa obaja a podarilo sa jednému prejsť. Keď sa rozchádzali, pýta sa ten čo musel uhnúť: Počuj, čo si urobil s tým, čo bol mne podobný? No predstav si, nechcel mi uhnúť z cesty, tak som mu uhol ja.

Keď Ježiš umyl učeníkom nohy, povedal im: Sluha nie je väčší, ako jeho pán, ani posol nie je väčší ako ten, ktorý ho poslal. Keď to viete, ste blahoslavení, ak podľa toho konáte. Kristus je nám najlepším vzorom a pomocníkom, aby sme pre svojich blížnych robili dobre. Nehľadajme nejaké veľké činy, za ktoré nás budú chváliť. Nechcime robiť skutky, ktoré každý vidí a ocení. Začnime od maličkosti, ktorými môžeme blížnym urobiť radosť. Usmejme sa na utrápeného, ukážme správny smer neznámemu, prívetivo sa ozvime k tomu čo nás nemá rád, nájdime si čas pre rozhovor s dieťaťom aj keď nás to ťahá k televízoru. Porozmýšľajme v kom na nás čaká Ježiš.

M. Twainovi povedal jeden podnikateľ. Chcem ísť do svätej Zeme. Vystúpiť na horu Sinaj a tam rozjímať o Desatore. Spisovateľ sa zamyslel a hovorí: Lepšie by bolo zostať a tu dodržiavať Desatoro. Nemajme veľké predstavy. Vo svete okolo nás je veľa neužitočného čo ho napĺňa a málo je v ňom jasu svetla, lásky. Toto je potrebné vniesť do vnútra človeka, aby získal pokoj duše a priateľstvo s Bohom.