V dome môjho Otca je mnoho príbytkov.   
Jn 14, 1–6   
Komu tento deň patrí? Zájdeme na cintorín, zapálime sviečku, pomodlíme sa za zosnulých. A tak to má byť. Ale na tých, ktorých sme mali radi, si nespomíname len v tento deň. Sú akoby s nami oveľa častejšie. A tak sa do myšlienok vkráda Ježišovo podobenstvo o boháčovi a Lazárovi. Boháč, napriek tomu, že sa v príbehu javí ako bezcitný, má voči Abrahámovi jednu prosbu, aby vystrí­hal jeho bratov a rodinu (por. Lk 16, 27 – 28). Niekedy sa zdá, že „Dušičky“ sú skôr dňom, ktorý je ako reflektor nasmerovaný na nás. My si potrebujeme z času na čas spomenúť na to, že tu nebudeme večne, že si na „onen svet“ nevezmeme nič z toho, čo sme nahromadili, a že existujú hodnoty, do ktorých sa naozaj vyplatí investovať, pretože tie si naopak so sebou vezmeme. Ak si to uvedomí­me, zdá sa, že robíme radosť aj tým, čo odišli pred nami. Ak deň „Dušičiek“ pomôže nám, potom je totiž zjavné, že si do hrobu môžeme vziať vzťahy, lásky a vlastné srdce. Tí, čo si všetko toto vzali so sebou, nám dodnes pomáhajú. Aj prostredníctvom dňa „Dušičiek“

Ježiš povedal: „Ja som cesta, pravda a život.“   
Jn 14, 1–6   
Ježiš v evanjeliu mnohokrát definuje sám seba a začína slovami: „Ja som.“ Pre Žida sa pri týchto slovách hneď rozpáli oheň, z ktorého sa Boh predstavoval Mojžišovi: „Ja som, ktorý som.“ Definície vlastného Ja Ježiš nepredhadzoval pred poslucháčov náhodne ako počítačový program. Nemal ich ani naučené. K tej-ktorej definícii svojho Ja prichádzal hľadaním v živote. Keď sa jedného starca pýtali, ako sa stať mníchom, skúsený starec odpovedal: „Ak chceš nájsť tu alebo inde pokoj, hovor si pri všetkom, čo robíš: „Ja – kto som ja? A nikoho nesúď!“ Naozajstný život je naplnením hľadania svojho Ja, vlastnej definície, odpovede na otázku: Kto som? Z tejto otázky potom vyviera mnoho ďalších prúdov otázok na vlastnú osobnosť, na miesto vo svete, na spôsob, akým naplniť svoj život, ako nájsť harmóniu v súžití s vlastným Ja a podobne. Správne hľadanie samého seba samozrejme nikdy nezabudne na ľudí, svet a Boha okolo. Veď toto všetko nám nastavuje zrkadlo. Ak budeme hľadať úprimne, isto raz spokojne zomrieme.