**Ilúzie**  
  
Narkomani na otázku, prečo drogujú, často odpovedajú, že droga ich prenáša do iného, šťastnejšieho sveta. Taký svet však v skutočnosti neexistuje. Je len ilúziou, ktorú spôsobuje droga, umelo vytvoreným pocitom šťastia na krátku chvíľu. Za prežitie ilúzie sa v skutočnom živote draho platí. Neraz aj životom. Mýlili by sme sa, keby sme ako príklad ľudí utekajúcich od reality k ilúziám uvádzali iba narkomanov. Iluzórny svet je dnes mocnejší, ako sa nám možno zdá. Postupne si nás podmaňuje a ovplyvňuje náš reálny život. Ilúziou sa stal napríklad svet telesnej krásy a zdravia. Ľudia podstupujú najnezmyselnejšie chirurgické úkony, aby mali mladšiu tvár, krajší nos, štíhlejšie boky… Do sveta nesmrteľnosti a mladosti prenáša ľudí aj kozmetický priemysel. Jeho reklamami sme denne atakovaní tým najrafinovanejším spôsobom.  
  
Ďalšou ilúziou je svet peňazí. Banky majú najväčšiu moc na svete a robia všetko pre to, aby dali svojim klientom podiel na ich moci. Dnešný človek sa túži dostať do sveta financií, aby naplnil svoju ilúziu o šťastí bohatstva a moci. Spomeňme ešte tretiu ilúziu, ktorou je túžba dostať sa do sveta slávnych, populárnych, úspešných. Dnes si rodičia nekladú otázku, čo robiť, aby z dieťaťa vychovali čestného človeka, ale čo robiť, aby bolo úspešné. Vynakladajú veľké finančné prostriedky, aby raz v živote zažiarilo – či ako úspešný športovec, manažér, slávna modelka. Všetko obetovať pre ilúziu úspechu.  
  
A aby ilúzie išli až do krajnosti, každá ilúzia dostane svojho bôžika, svoju modlu, ktorú treba uctievať a napodobňovať. Modla sa každému prihovára: Aj ty raz môžeš byť na mojom mieste. Všetko je to však len ilúzia, ktorá veľa sľubuje, ale málo dáva, ktorá odtrhne človeka od reality a zmyslu života, aby ho tam raz opäť vhodila ako oklamaného, zničeného, ako narkomana chorého na krásu, slávu, bohatstvo či úspech. Ježiš prisľúbil apoštolom, že bude prosiť Otca, aby im dal iného zástancu, ktorý zostane s nimi naveky – svet ho však nemôže prijať, pretože ho nevidí ani nepozná. Ježiš ho nazýva Duchom pravdy. Vieme, že zmyslom pravdy je preniesť človeka z tmy nepoznania do svetla poznania. V tom spočíva aj účinkovanie Ducha Svätého. Chce pomôcť ľuďom, aby nežili v tme ilúzií, ale v svetle pravdivého života, ktorý je Božím darom a človek ho má prežiť v láske k Bohu a k ostatným ľuďom. Duch Svätý chce priviesť človeka k Ježišovi, ktorý o sebe vyhlásil: „Ja som cesta, pravda a život” (Jn 14, 6), aby len v ňom našiel zmysel a smer svojho života.

6.vel.

Snáď mi prepáčite, keď vo veľkonočnom čase použijem slovo advent. Dnes akoby sa začínal „malý advent“, ktorý by nás mal pripraviť na slávnosť Zoslania Ducha Svätého. Ježiš vo svojej slávnej rozlúčkovej reči hovorí učeníkom: „A ja poprosím Otca a on vám dá iného Tešiteľa, aby zostal s vami naveky – Ducha pravdy…“. Na otázku, kto je Duch Svätý zvykneme odpovedať, že je treťou Božskou Osobou. On je skutočne osobou. Nie je teda nejakou neosobnou silou, ale osobou o ktorej Ježiš povedal, že je poslaná, že prichádza a že v nás prebýva. Sv. Pavol dodáva, že sa v nás modlí a dáva Cirkvi svoje dary. Teológovia hovoria, že on je láskou medzi Otcom a Synom. Láskou tak silnou a skutočnou, že ona nie je schopná sa meniť, alebo nie je nejakým citom, ale samostatným božským bytím. Čím je však Duch Svätý pre nás. Ježiš ho v dnešnom evanjeliu nazval Tešiteľom – Parakletom. Často sa o Duchu Svätom hovorí, ako o tom, ktorý osvecuje myseľ človeka a dáva mu múdrosť, radu, inteligenciu, vedomosť. Alebo dáva človekovi silu, aby mohol zvládnuť svoj život. A však potreby človeka sa neohraničujú len do sféry rozumovej, aby mohol vedieť, alebo, aby bol silný a mohol pracovať. Potrebujeme tak isto potešenie, aby sme mohli žiť. A vie to aj Ježiš a preto nazýva Ducha Svätého našim Tešiteľom.   
  
A je nám to zaiste veľmi sympatické, lebo naše duše potrebujú často potechu. Sami najlepšie vieme, čo všetko pôsobí na náš život a prináša do našej duše trápenie a smútok. Súhlasíme so sv. Augustínom, ktorý hovorí o nespokojnosti nášho srdca. Nespokojnosť nám prinášajú často naše obmedzené možnosti, keď si v niektorých prípadoch nevieme rady. Smútok nám spôsobuje to, že veci idú ináč, ako si mi želáme. Žiaľ máme v duši vtedy, keď to do čoho sem investovali naše sily, neprinieslo očakávaný výsledok. Prežívame bolesti našich blížnych a bolesti sveta. Čo máme teda robiť, aby sme mali účasť na poteche Ducha Svätého? Predovšetkým sa máme otvoriť pre jeho potechu. Priznajme si, že kde všade hľadáme potešenie pre naše trápenia. Obrazne povedané hľadáme čistú vodu v nečistých prameňoch. Niekto hľadá potešenie v bohatstve, alebo v zábave, alebo v rozkošiach, alebo v „zabíjaní času“. Postupne zisťujeme, že na duši nám ostáva ešte väčší blen, ako predtým. Možno žobreme potechu aj u ľudí, ktorí nie sú schopní nám pomôcť. A asi najväčšou prekážkou, aby Duch Svätý pôsobil v nás, je naša pýcha. Sme málo pokorní a nechceme prosiť Ducha Svätého, aby v nás prebýval. Pyšní ľudia nemôžu mať nikdy účasť na daroch Svätého Ducha.   
  
Ak sa budeme pokorne otvárať pre pôsobenie Ducha Svätého v nás, pocítime potechu v našom vnútri. Radosť, ktorú môže dať jedine on a ktorú nám nikto nemôže zobrať. Potom si môžeme splniť aj naše poslanie: prinášať potechu iným ľuďom. Duch Svätý chce, aby ten, kto ostal potešený, prinášal potešenie svojim bratom a sestrám. Musíme byť všade tam, kde ľudia potrebujú potechu pre svoje trápenia a byť odvážni podať im ruku, keď to potrebujú. Prežime teda „malý advent“ očakávania zoslania Ducha Svätého tak, aby sme odstránili z nášho života všetky prekážky, ktoré bránia Duchu Svätému priniesť nám potechu.

6.vel.

**Duch pravdy nás nenechá len tak**  
  
Veľkonočné obdobie má svoju dynamiku – začína sa Ježišovým vzkriesením a stretnutím s ním a postupne rozvíja v pokrstenom vnútorný život s Bohom. Jánovo evanjelium opisuje tento nový život ako dôverný, intímny vzťah s Ježišom Kristom, ktorý nás znovu privádza k Otcovi, ku ktorému sme pre svoj hriech mali odrezanú cestu. Ježiš postupne odhaľuje, ako to vyzerá „u nich doma“, že celý jeho vzťah s Otcom je inšpirovaný nekonečnou láskou Ducha Svätého. Veľkonočné obdobie teda nutne smeruje k Turícam, k prijatiu Ducha, ktorý umožní pokrstenému žiť rovnakým životom, ako žije Ježiš v Otcovi a Duchu Svätom.   
  
Aj apoštoli sa museli naučiť žiť týmto novým životom. Do Ježišovej smrti boli zvyknutí, že on ich učil, on určoval, kam išli a čo mali robiť. Oni ho nasledovali. Teraz, po vzkriesení, už bola jeho prítomnosť medzi nimi akoby len epizodická – zjavil sa a opäť zmizol. Potrebovali sa naučiť, že zostane s nimi stále, ale prítomný inak. V očakávaní sľúbeného Ducha si začínali spomínať na všetko, čo im o ňom dovtedy hovoril. Začínali postupne chápať, čo znamená, že ich nenechá ako siroty. Pochopili, prečo nazval Ježiš Ducha Tešiteľom. Grécky výraz Parakletos znamená obhajca, ten, kto stojí pri človeku a pomáha mu, kto ho nenechá samotného v ťažkostiach. Je mu tak posilou a útechou pred súdom, v skúškach, v životných zápasoch, tam, kde by si sám nevedel poradiť, alebo pri pocitoch osamelosti a opustenosti. A takisto si uvedomili, prečo o ňom Ježiš vravel ako o Duchu pravdy. Ježiš sa po svojom vzkriesení nezjavil svojim nepriateľom, tým, ktorí ho neprijali ako Mesiáša a odmietli ho. To je ten svet, ktorý ho nemôže prijať, lebo ho nevidí, ani nepozná.   
  
Dvakrát zaznieva v Ježišovej reči, že ak ho naozaj milujeme, budeme zachovávať jeho prikázania. Zachovávanie jeho prikázaní – čiže nielen Desatora, ale aj blahoslavenstiev – je poznávacím i overovacím znamením toho, či ho skutočne milujeme, alebo žijeme len v ilúzii, že ho milujeme. Viera v Ježiša Krista ani láska k nemu teda nie je súkromnou záležitosťou. Je určite veľmi osobnou, ale nie na súkromný spôsob, tak, ako sa to nám páči a nám vyhovuje. Je to život v pravde, ktorá človeka stále upozorňuje na nesprávnu cestu. Je to život v spoločenstve Cirkvi, ktorej Ježiš zveril poslanie ďalej ohlasovať jeho evanjelium. A je to predovšetkým život v Duchu, ktorý cez nasledovanie Ježišovho života a zachovávaním jeho prikázaní vedie k Otcovi.

6.velkonočna nedeľa

**Cesta ku šťastiu**  
  
„Mnohí ľudia chápu náboženstvo, konkrétne aj kresťanstvo, ako nejakú množinu úkonov, ktoré má človek vykonať na uspokojenie svojich duchovných potrieb a tiež preto, aby uspokojil Boha. Preto je potrebné dať pokrstiť dieťa; presvedčiť svojho teenagera, aby absolvoval strastiplnú prípravu na sviatosť birmovania; dať pochovať svojho blízkeho kresťanským pohrebom, lebo sa to tak patrí. Je to pomýlený spôsob ako žiť duchovný život a vzťah s Bohom. Prečo? Pretože byť kresťanom znamená na prvom mieste byť vo vzťahu so živým Bohom. Iste, liturgické slávenia a posvätné gestá majú v náboženskom živote kresťana dôležité miesto, no boli by len bezduchou vonkajšou exhibíciou, ak by človek predtým neprežil stretnutie a spoločenstvo so vzkrieseným a živým Ježišom Kristom. V čom však spočíva stretnutie a spoločenstvo s Ježišom? Čo sa udeje v živote človeka, ktorý prežije skúsenosť so živou osobou Ježiša Krista? Tak ponajprv, vzťah medzi Ježišom a jeho učeníkom je vzťahom lásky. Mnohé príklady a situácie v evanjeliách nám to dokumentujú. Keď Ježiš hovorí o vzťahu medzi ním a jeho učeníkom, teda každým z nás, vyjadruje ho dynamikou vyjadrenou slovami evanjelia budúcej nedele: ak ma milujete, budete zachovávať moje prikázania. (Jn 14,15) Z čoho potom logicky nasleduje: „Kto zachováva moje prikázania, ten ma miluje. A kto miluje mňa, toho bude milovať môj Otec“ (Jn 14,21).  
  
V priateľstve človeka a Ježiša ide teda o vzájomný vzťah lásky. Jednou z charakteristických čŕt opravdivého vzťahu lásky a priateľstva je, že v ňom človek robí všetko pre to, aby urobil šťastným toho druhého. V priateľstve s Kristom to znamená – podľa jeho slov a želania – že ten, kto chce byť jeho priateľom, ten zachováva jeho prikázania. Vtedy vzniká vzájomný vzťah lásky medzi Ježišom a jeho učeníkom, v ktorom zároveň človek nachádza svoju realizáciu a svoje šťastie. Ako je možné v dnešnom svete zachovávať jeho prikázania? Predovšetkým v nás musí dozrieť vážne presvedčenie, že Ježišov zákon a jeho náuka nie je nijaké čudáctvo neprijateľné pre súčasného človeka. Musíme dospieť k presvedčeniu, že nikto na svete nepozná ľudské srdce tak dôkladne ako Ježiš a nikto na svete nevie lepšie ako On, čo robí ľudské srdce šťastným. Musíme ďalej v živote dôjsť k bodu, v ktorom pochopíme, že jeho prikázania človeka neobmedzujú, ale že naopak slúžia mu k tomu, aby človek žil v pokoji sám so sebou, so svojím svedomím, v pokoji so svojimi blížnymi a v pokoji so svojím Stvoriteľom.  
  
Prameňom šťastia človeka totiž nie je bohatstvo a moc, kariéra a sláva, ale je ním jeho srdce naplnené Ježišovým pokojom. Prísť k srdcu vyrovnanému a naplnenému pokojom môžeme len vtedy, ak budeme zachovávať jeho prikázania. Hovorí sa veľa o tzv. „laickej morálke“ založenej na svedomí človeka a na zákonoch štátu. Isteže, do nášho svedomia zasial Boh schopnosť rozlišovať medzi dobrom a zlom. Na druhej strane však vieme, že ľudské svedomie môže byť aj zle vyformované, otupené, znecitlivené, pomýlené módnymi prúdmi. Koľkokrát len počujeme z úst ľudí argument na ospravedlnenie vlastného konania: veď všetci to tak robia! Pre nás však nie je dôležité čo a ako robia všetci. Kritériom nášho rozhodovania a nášho konania je Ježiš a jeho evanjelium. Ako sa dopracovať k presvedčeniu, že ak chceme byť Ježišovými učeníkmi a chceme žiť šťastný život musíme dodržiavať Božie prikázania? Je to otázky viery. A viera nie je výsledkom nášho úsilia, ani nášho rozumového poznania. Je to dar, o ktorý s veľkou pokorou musíme prosiť Boha.“