**Jn 15,9-12 - sobášna** Milí snúbenci .... – každý, kto vás dnes stretne, bude vám priať **šťastie.** Ja vám ho chcem popriať tiež, a chcem vám zároveň ponúknuť to, ako k tomu šťastiu môžete prísť: *- šťastie si buduje sami; - šťastie nech vám pomôžu vybudovať rodičia a priatelia; - a o šťastie proste Boha;* Šťastie si budujete sami. Neznie to až príliš hrdo? Veď všetko dáva - iba Boh. To je pravda, Boh vám dal mnoho. Dal vám život, dal vám zdravie, dal vám mladosť. Máte svoje povolanie. Ale šťastie vám nespadne do lona ako zrelý plod. Šťastie sa nedá dosiahnuť bez námahy ako výhra v lotérii. Tie dary, ktoré ste dostali, sú ako talenty, ako hrivna a vy s nimi musíte hospodáriť. Už to, že vaše duše sú rovnako naladené, to nie je náhoda. Vás nespojila náhoda. Na mnohých svadobných oznámeniach je často napísané že, je to Boží dar, že sme sa stretli/, že sme sa spriatelili,/ že sa berieme. Vy tam na oznámení máte *„v najkrajšej chvíli nášho života“.* Áno to, že ste tu v tejto chvíli - je Boží dar. Prešli ste všeličím.... Stojíte teraz na rázcestí. Tak ako kedysi stál Mojžiš. Ten keď priviedol **ľud** do zasľúbenej zeme, tak povedal: *„Pred vami leží požehnanie alebo kliatba, šťastie alebo nešťastie, život alebo smrť. Vyberte si.“* A to by som chcel povedať aj ja vám. Vo vašich hlavách sa rodia mnohé myšlienky. V čítaní od sv. Pavla Korinťanom sme počuli – láska nemyslí len a len na seba./ Láska to je myslieť na toho druhého, ako ho obšťastniť ...to pomáha vytvárať šťastie. **Máte oči.** Keď sa usmejú,/ je to krásne. Sťaby mohli z nich šľahať blesky. /Vyberte si – usmievajte sa. **Máte ústa.** Z úst môžu vychádzať slová - sladké ako med a hladké ako olej. Ale môžu z nich vychádzať aj slová pichľavé ako meč a trpké - horké. Vyberte si – hovorte si krásne veci. **Máte ruky.** Rukou môžeme jemne pohladiť. Rukou je možné podoprieť klesajúceho. Ale ruka môže tvrdo udrieť a zraziť. Vyberte si, čo prospeje vášmu šťastiu. **Máte v hrudi srdce.** Srdce môže byť mäkké, teplé, živé – a je krásne na takomto srdci spočinúť. Ale niekto môže mať srdce studené, tvrdé, mŕtve – a žiť z takýmto človekom by bolo trápenie. Vidíte, koľko talentov vám Boh dal, a keď s nimi budete dobre hospodáriť, vytvoríte si časť šťastia sami.

Po druhé – nech vám šťastie pomáhajú vytvárať vaši najbližší, vaši priatelia a rodičia. Rodičia už do vás mnoho investovali. Veľa času, peňazí a práce a tam, kde je úprimná láska rodičov je to veľakrát aj bolesť a slzy... Tým, že sa teraz osamostatníte, láska vašich neprestáva. Oni vám budú chcieť z cesty zmietnuť akýkoľvek kamienok alebo tŕň. Budú vám pomáhať. Vážte si rodičov a vážte si svojich priateľov. A som presvedčený, že tí, ktorí vás dnes odprevadili sem do chrámu, prídu rovnako za vami i s pomocou, keď to budete potrebovať.

A úplne v neposlednom rade čo chcem najviac zdôrazniť je to, že šťastie si vyproste od Boha. Budete na všetko dvaja. A môže sa vám stať, že pôjdete niekedy cestou tak, ako tí dvaja Kristovi emauský učeníci na Veľkú noc. Hlavy mali sklesnuté, oči vypuklé, nohy sa pod nimi podlamovali a srdce im haslo. Zrútili sa im všetky ich nádeje. A k tým dvom smutným pútnikom sa pridal Kristus a začal s nimi hovoriť. A im sa vtedy srdce rozohrialo a keď už chcel od nich odísť, volali k nemu: *Pane zostaň s nami.*

Zostal.../Kristus, ktorý sprevádzal smutných učeníkov do Emauzy, **nech je vaším sprievodcom**. A keby sa i vo vašej rodine strhla niekedy búrka, stretlo vás tvrdé, kruté utrpenie,/ keby sa vám zdalo, že ste úplne opustení a sami/ a keď sa vtedy budete pýtať – *Pane, kde si? Kde si bol v tej chvíli keď nám bolo ťažko?* – on vám odpovie to isté, čo povedal raz sv. Kataríne Sienskej: *„Kde som bol pri tvojom utrpení?* ***V tvojom srdci...“*** Kde bude Ježiš, až budete trpieť vy? **Vo vašej rodine.** Veď On vás dal dohromady,/ jeho pozývate **dnes do vášho stredu** - on vám dnes žehná, on vás bude sprevádzať. Ostaňte s Ním a v Ňom. S ním riešte všetky problémy …

Pamätáte sa, tiež isto aj na tú udalosť ako sa Ježiš plavil po mori s apoštolmi? Prišla búrka, loď sa potápala a apoštoli volali: *Pane, zachráň nás, lebo zahynieme!* **Taký je aj manželský život**, často je rozbúrený rôznymi búrkami – raz je to búrka nedostatku, choroby, prenasledovania, smrti, podozrievania či ohovárania. Kto vám, pomôže v takejto búrke? Jedine Ježiš!!! Veď on jasne povedal: *Ja som s vami po všetky dni až do skončenia sveta.* Keď, sa necháte v týchto búrkach potešiť **iba Ježišom a nie kýmsi iným**, potom vaše manželstvo nikdy neskončí v rozvodovej sieni.... všetci, ktorý sme tu - si veľmi dobre uvedomujeme, že spoločný život prináša mnohé prekážky. Ľudia sa s nimi ťažko vyrovnávajú. Veď koľko manželstiev aj v súčasnej dobe stroskotáva. Mnohí psychológovia, lekári, filozofovia v dnešnej dobe hľadajú príčiny tohto javu. Prinášajú zároveň aj rady, čo robiť proti rozpadu rodiny. Ale je zaujímavé, že hoci vynašli veľa *„liekov“,* ten najlepší a najspoľahlivejší liek zámerne obchádzajú. Tento liek spoznávame práve v tejto sviatosti, ktorú o malú chvíľku prijmete: A to, že si zavoláte Ježiša medzi do vášho spoločného života. On nech vám pomáha, k tomu aby

vám nechýbala vzájomná úcta. Počúvajte sa navzájom, lepšie povedané načúvajte si, a komunikuje spolu. Buďte k sebe tolerantný a čo je veľmi dôležité pre spoločný život, - často to bude o kompromisoch.

Majte lásku vytrvalú. V čítaní ste počuli – láska nikdy neprestane. Nie len teraz, keď ste mladý a túžite po sebe (a možno horíte). Takáto láska niekedy vzplanie ako bengalský oheň a nechá po sebe len popol. //Vaša láska nech je ako **večné svetlo**. Vo dne svieti, ale málo ho vidieť. Ale keď sa v kostole zotmie, tak ten červený plamienok svieti najjasnejšie. Keď vám v živote bude smutno, jeden o druhého **sa oprite**, láska vás bude sprevádzať.

Božie slovo hovorí: *„Preto muž opustí otca i svoju matku a priľne k svojej manželke a budú jedným telom (Gn 2,24).* Tento výrok Božieho slova je veľmi jednoduchý ale pritom veľmi hlboký. Hovorí o troch veciach, ktoré sú nutné k manželstvu : **opustiť, priľnúť a stať sa jedným telom.**

*„preto opustí muž svojho otca a svoju matku...“*

**Opustiť** – to je akoby peniaz, ktorým sa musí zaplatiť za budúce šťastie. Musí dôjsť k zreteľnému a ráznemu rezu. Ani novonarodeniatko by sa nemohlo ďalej vyvíjať, ak by sa nepretrhla pupočná šnúra, ktorá ho spája s matkou. **Tak ani manželstvo sa nemôže rozvíjať a rásť k svojej plnosti pokiaľ nedôjde ku skutočnému odlúčeniu od rodiny, ženícha i nevesty.** Iba ak sa vám poskytne možnosť začať svoj vlastný život, tak neskôr budete schopní aj vy pomáhať svojím rodičom.

*„a priľne k svojej manželke...*“

V hebrejčine slovo **priľnúť** znamená doslovne prilepiť sa k niekomu, splynúť s ním, nerozlučne sa s ním spojiť. Manžel a manželka sú teda k sebe prilepení ako dva listy papiera. Ak sa pokúsime oddeliť od seba dva listy papiera, ktoré boli spolu zlepené, roztrhneme ich obidva. **Priľnúť znamená milovať zrelou láskou, ktorá sa rozhodla zostať vernou jednej osobe po celý život.**

*„...a budú jedným telom...“*

Táto časť hovorí o telesnom spojení manželov, ktoré má rovnako dôležité miesto v Božom pláne pre manželstvo ako opustenie rodičov a prilipnutie k sebe navzájom. Avšak výraz **stať** **sa jedným telom** znamená omnoho viac ako len telesné spojenie manželov. Znamená to, že dve osoby sa delia o všetko, čo majú, nielen o svoje telo, svoj majetok, ale tiež myšlienky a city, svoje radosti a bolesti, svoje nádeje a obavy, svoje úspechy a neúspechy. **Stať sa jedno telo znamená, že dve osoby sa úplne zjednotia, stanú sa novou jednou bytosťou, a predsa zostanú dvomi osobami.** V tom spočíva najhlbšie tajomstvo manželstva. Nie je ľahké ho pochopiť, ale môžete ho zakúsiť a prežiť. A toto vám milí snúbenci...... zo srdca prajem a od Všemohúceho dnešný deň vyprosujem...