5. veľkonočná nedeľa (B) -Jn 15,1-8

Vinohrady nad Bratislavou pomaly ustupujú stavebným parcelám, ale ešte stále si väčšina z nás vie predstaviť, ako vyzerá vinič a ako dozrieva hrozno.

V dnešnom Ježišovom rozprávaní sú spomenuté tri subjekty: vinič, vinohradník a ratolesti. Vinohradníkom je Boh, Ježiš je viničom a jeho priatelia či učeníci sú ratolesti. Rozprávanie chce zdôrazniť, aké dôležité je zachovať si vzájomné prepojenie. Ježiša zasadil, ustanovil za životodarcu Boh. Ak sme s Ježišom spojení, náš život bude zmysluplný a vydarený. Dokonca sa nám splní všetko, o čo prosíme. Tak čítame v dnešnom úryvku z 15. kapitoly *Jánovho evanjelia*.

Dnešný človek možno najprv zareaguje na negatívne varovanie, ktoré cíti z tejto časti textu: *Bezo mňa nemôžete nič urobiť*;*ak niekto neostane vo mne, vyhodia ho von* (Jn 15,5-6). Tieto slová však nie sú proti našej samostatnosti. Nehovoria nič o našich schopnostiach a možnostiach. Majú zmysel iba v súvise s Ježišovým nasledovaním. *Ostaňte vo mne a ja vo vás* (Jn 15,4). Sú to podobné slová ako pred týždňom z podobenstva o *Dobrom pastierovi*: *Poznám svoje a moje poznajú mňa* (Jn 10,14). Chce sa povedať: dokážeme veľa spolu s Ježišom, bez neho neurobíme nič. Bez neho ako jeho učeníci neurobíme nič, nič ako veriaci, ako kresťania. Tu sa nehovorí, že neurobíme nič ako robotníci vo svojej práci, učitelia a študenti vo svojej škole, ako muži a ženy vo svojich vzťahoch a rodinách. Bez zostania v ňom, neurobíme nič ako jeho učeníci.

Čo to však znamená zostať v ňom, nielen sa s ním priateliť, ale zostať v ňom? Vo filmoch o Indiánoch možno vidieť, ako prírodné národy uzatvárali tzv. pokrvné bratstvo. Nožom si narezali predlaktie, a potom si na seba položili ruky, jednu na druhú, aby sa ich krv zmiešala. Koluje v nás rovnaká krv, povedali si. V skutočnosti mysleli na skúsenosť, ktorú takto rituálne potvrdili: že si veria, že sa môžu úplne spoľahnúť jeden na druhého, že zmýšľajú rovnako. Bolo to často silnejšie ako vzťah detí a rodičov, ako vzťah vlastných súrodencov. Skôr, ako jeden z priateľov niečo povedal, ten druhý už vedel, čo priateľ myslí. Skôr, ako sa jeden obetoval, ten druhý vedel, že sa môže spoľahnúť na jeho ochotu obetovať sa. Ježišov vzťah k nám predstavuje podobnú skúsenosť. Rozprávame sa s ním, jeho slová nielen počúvame, ostávajú v nás ako hudba, ktorá v nás doznieva aj ďalší deň. Naladili sme sa, rezonuje to v nás. Podobné je to s Ježišovými slovami, ak sa nám páčia, ak im veríme, ak im rozumieme. Vzájomne sme sa naladili či zladili, tie slová a ich hovorca sú v nás. Zmysel a pravdivosť tohto procesu sa potvrdí v prinášaní ovocia. Splní sa nám, o čo prosíme.

Môžu sa však ozvať aj skeptické námietky. Modlili sme sa a nedostali sme vytúženú vec, neuzdravil sa niekto z choroby alebo nedokázali sme vyriešiť nejaký problém... Pri týchto námietkach si málo uvedomujeme, že dôležitý je kontext. Obrazne povedané, možno sa niekto modlil, aby stihol svoj vlak, a nestihol ho. Ale keď sa naozaj modlil v spojení s Ježišom ako jeho učeník, tak či tak napokon cestoval tým správnym smerom. Podmienkou je zostať v Ježišovi, podmienkou je tá zmiešaná krv, keď si ľudia rozumejú aj bez slov a obetujú svoj život jeden za druhého aj bez prosenia.

Jezuita Georg Sporschill spomína v jednej svojej meditácii, ako raz prišiel na stanicu v Bukurešti a tam ho oslovilo jedno rómske dievčatko s otázkou: Ty si môj otec? Tá otázka bola viac nádejou ako otázkou, a keď podobnú otázku dostával častejšie, naučil sa na ňu odpovedať: Áno, som tvoj otec. Ty si môj, ty si moja... V Rumunsku po r. 1990 vybudoval viaceré domovy pre opustené deti, zariadenia a školy. Páter Georg pripomína, že sa to dá len tak, že človek vezme Ježišove slová celkom osobne a vyskúša ich v praxi. Jeden z chovancov domova pre deti, malý Róm menom Catalin, sa každý večer modlil, aby sa mu splnil sen a mohol študovať hudbu v Salzburgu. Georg Sporschill mu to nevedel vyhovoriť. Napokon mu poradil, aby svoj sen spomenul na jednom benefičnom koncerte vo Viedni. Prihlásila sa vtedy jedna rodina, ktorá mu štúdium umožnila (D. Markl, *Elijah und seine Raben*, Wien 2016, 138-139; 142—143).

Oslovenie: ty si môj otec, zmenilo ma na otca tých detí, povie Georg Sporschill. Neprestávajúca prosba chlapca našla odpoveď. A dôvera, ktorá mu bola prejavená, mu dodala krídla. V našom živote je veľa snov a túžob, ktoré ani nevyslovujeme, lebo neveríme, že sa môžu splniť. Sny, ktoré sú spojené s kariérou, úspechom či bohatstvom – tie naozaj ani nevyslovujme. Ak sa splnia, tak len s pomocou Zlého. Ale sny, ktoré sú spojené so zmyslom nášho života, službou pre život iných, s naším sebapoznaním či seba nájdením, nebojme sa vyslovovať. *Proste, o čo chcete, a splní sa vám to*, hovorí Ježiš (Jn 15,7). Aký je môj najväčší sen, ktorý som si napriek všetkým ťažkostiam nedal vziať? Ak svoje sny nasmerujeme ďalej ako k ľuďom, možno budeme prekvapení, ako na ne odpovie ten, ktorý zostáva v nás, možno budeme prekvapení, ako tie sny pomôže realizovať.