(5. nedeľa veľkonočná "B"    UPC, Blumentál, 21. 5. 2000) Sk 9, 26-31, Jn 15, 1-8: Nežijem už ja, ale žije vo mne Kristus!

Spomínam si na jeden rozhovor s istým mojím známym, v ktorom vyjadril svoje **presvedčenie, že človek, ktorý sa obráti, je od toho momentu absolútne iným človekom v tom zmysle, že už viac nehreší a vlastne ani nie je schopný hrešiť.** A keďže toto na veľa ľuďoch okolo seba nevidíme, pravdu povediac ja osobne nepoznám človeka, na ktorom by som to videl, potom niet naozaj obrátených ľudí. Jestvovali len kedysi, ale dnes ich niet.

Súhlasíte s týmto názorom? **Je aj podľa vás človek, ktorý sa obrátil ku Kristovi, človekom, ktorý sa až tak radikálne zmenil, že už viac nie je schopný hrešiť?** Inými slovami, prestáva byť obrátený človek v momente svojho obrátenia **človekom** a začína byť **anjelom**?

Ja osobne s týmto názorom nesúhlasím. **Nemyslím si, že jestvuje a že by bol kedysi vôbec jestvoval človek, ktorý by po svojom obrátení bol tak radikálne zmenený, že by už viac nebol schopný páchať hriechy.** Som skôr toho presvedčenia, že konverzia je záležitosťou nepretržitou, permanentnou, raz začatou, ale nikdy nekončiacou. Konverzia to nie je bod alebo stav, to je proces, ktorý má síce svoj bod odpichu, ale nemá v tomto živote svoj koniec.

**Vidíme to na mnohých ľuďoch viery z minulosti.** Všimnime si jedného z nich, ktorého nám Božie Slovo dnes priam tlačí pred oči - **apoštola Pavla** - a skúsme na jeho príbehu pochopiť svoj vlastný príbeh a snáď sa tak trocha aj dostať zo stavu ustavičných frustrácií, ktoré nám spôsobuje myšlienka, že keďže sme stále hriešni to je dôkaz, že sme sa ešte ku Kristovi ani trocha neobrátili.

Pavol bol veľmi **prominentným farizejom**, ktorý už pred svojím obrátením musel určite o Ježišovi veľa toho počuť. Možno sa s ním aj stretol. V každom prípade však **určite poznal jeho náuku, pretože keď sa začala po jeho zmŕtvychvstaní šíriť a získavať si stúpencov, nebol by tak radikálne a násilne reagoval.** Bol človekom, ktorý bol veľmi dobre zbehlý v židovskej teológii, pretože sám bol špičkovým teológom, a tak celkom iste porovnával túto novú náuku s náukou židov. **Veľa vecí mu nerezalo**, napríklad interpretácia zákona, ponúkanie spásy každému, dokonca vyvrheľom a hriešnikom. Toto ho muselo veľmi silne rozčuľovať. A tak sa rozhodol viesť proti vzmáhajúcemu sa kresťanstvu doslova "krížovú výpravu". A tu sa to odohralo. **Príbeh jeho obrátenia** nám je všetkým iste dôverne známy: pád pred bránami Damašku a rozhovor s Kristom, následné oslepnutie a stretnutie s Ananiášom. Bol to okamih, ktorý je v Skutkoch podrobne popísaný tri krát v 9, 1-19; 22, 3-16 a 26, 12-18. Pavol sám o ňom rozpráva v Sk 22, 3-16 a celkove sa naň výslovne odvoláva na iných miestach Písma až 7 krát.[1](http://www.upc.uniba.sk/index.php?option=com_content&view=article&id=60:nezijem-uz-ja-ale-zije-vo-mne-kristus&catid=33:kazne-v-roku-2000-b&Itemid=70#1)

**Pavol sa tu obrátil a po počiatočných problémoch sa až tak silne stotožnil s kresťanskou vierou, že ju začal šíriť všade, kadiaľ chodil.** Kázal horlivo, oduševnene a často aj nekompromisne. Pavol bol typom radikálne a dôsledne obráteného človeka. **Lenže pozor!** Ak čítame v Písme o Pavlovi v snahe dozvedieť sa o ňom čo najviac, aby sme sa aj my mohli formovať tak, ako sa on formoval, avšak pri tomto čítaní prehliadneme **jeden moment, ktorý bol v jeho živote nesmierne dôležitý, ba kľúčový,** môžeme sa dostať do problému. Pavlovu cestu viery by sme jednoducho nepochopili. Dnešné prvé čítanie nám totiž hovorí o jednej udalosti, ktorá sa prihodila asi tri roky po jeho obrátení, keď bol Pavol už úspešným a známym kazateľom. Totiž **Pavol sa na základe svojich kázní dostal do vážnych problémov.** Dostal sa do kontroverzie s členmi vlastnej Cirkvi. A nebola to kontroverzia hocaká. Totiž **Pavol bol vo svojich kázňach až tak horlivý, že spôsoboval konflikty a nedorozumenia**, ako napríklad v prípade Helenistov, o ktorých hovoria dnešné Skutky. A tak, Skutky pokračujú, **bratia boli nútení milého Pavla zaviesť z Jeruzalema do Cézarey a odtiaľ ho poslať do jeho rodného Tarzu** (***"Rozprával a prel sa aj s Helenistami a oni ho chceli zabiť. Keď sa to dozvedeli bratia, zaviedli ho do Cézarey a poslali do Tarzu."***). A to nie len tak na návštevu jeho rodiny. Niektorí biblisti hovoria, že **Pavol tu zostal celkove 7 rokov!!!**[**2**](http://www.upc.uniba.sk/index.php?option=com_content&view=article&id=60:nezijem-uz-ja-ale-zije-vo-mne-kristus&catid=33:kazne-v-roku-2000-b&Itemid=70#2) Povedané jednoducho: **Pavol bol vlastnou Cirkvou poslaný do vyhnanstva.** Odpísali ho. Zbavili sa ho. Len si všimnite čo hovorí Písmo v nasledujúcej vete: ***"A Cirkev mala pokoj po celej Judei, Galilei a Samárii..."*** Cirkev mala po jeho odchode pokoj. Pavol bol teda človekom, ktorý jej spôsoboval nepokoj.[3](http://www.upc.uniba.sk/index.php?option=com_content&view=article&id=60:nezijem-uz-ja-ale-zije-vo-mne-kristus&catid=33:kazne-v-roku-2000-b&Itemid=70#3)

**Čo sa vlastne stalo?** Ako je to možné? Bol či nebol Pavol obrátený? Ak bol, ako je potom možné, že nežil totálne podľa toho, za čím šiel, k čomu sa obrátil? **Ako je možné, že po takej radikálnej a ponižujúcej zmene, akou bolo jeho obrátenie** (pád na zem, oslepnutie, odkázanosť na pomoc Ananiáša a iných, ktorými predtým pohŕdal), **sa Pavol predsa ešte celkom nespamätal? Kde bola vlastne chyba?**

Pavol mal možnosť nad tým premýšľať vo svojom exile. Sedem rokov je dosť dlhá doba na takéto premýšľanie. *"Čo sa stalo? Veď som kázal tak ohnivo. Ľudia ma počúvali. Som predsa jediný z apoštolov, ktorý mám vzdelanie. Som profesionálnym teológom. Veci, o ktorých hovoril Ježiš som vedel podávať jasne, systematicky, prehľadne. Možno som neoslovoval istú vrstvu ľudí, ako ostatní apoštoli, ale zasa som oslovoval inú, ktorú neoslovovali oni. Mám na to schopnosti, poznám techniky, viem ako na to. Mám to vyskúšané. Podobnú činnosť som predsa robil aj v židovstve. Prečo ma teda odpísali?"* Možno takéto a podobné otázky si kládol Pavol a možno bol z nich naozaj zmätený. Jeho situácia nebola naozaj ľahká, najmä keď si uvedomíme, že **Pavol bol vo svojej tridsiatke**, čo je pre muža začiatok najvýkonnejšieho obdobia jeho života. *"Keby som bol ostal židom, bol by som mal kariéru ako remeň. Avšak obrátil som sa, rozhodol som sa ísť za Kristom s tým, že ponúknem všetky svoje schopnosti Kristovi a rodiacej sa Cirkvi a oni ma odpíšu... Ťažko pochopiteľné."* Zmätok a chaos v mysli.

Kardinál Martini, milánsky arcibiskup, popisuje Pavlov problém takto:

"To, čo sa stalo Pavlovi bolo to, čo sa často stáva v prípade úplnej a náhlej konverzie, kedy sa všetko začne javiť v tomto najlepšom a najpriaznivejšom svetle a kedy motívom, stojacim za konverziou nie je len zmena miesta pôsobenia alebo zmena tímu, ale **vízia nového života, ponúknutá v Ježišovi**: Prihodí sa čosi úplne nové, čo je jasne dielom Božím. **Lenže keď sa človek potom snaží znova sa dostať do svojej každodennej rutiny, človek zistí, že mu ostala tá istá osobnosť.** Pavol sa vrhol do svojej novej misie s tým istým entuziazmom, ktorým obhajoval svoju starú misiu. Jednoducho premiestnil svoju horlivosť z jedného miesta na druhé a ujíma sa práce, ktorú vidí pred sebou ako **práce, ktorá ako keby patrila jemu**. A tak v tomto bode Pán dovolí, aby bol tvrdo a ťažko očisťovaný,[4](http://www.upc.uniba.sk/index.php?option=com_content&view=article&id=60:nezijem-uz-ja-ale-zije-vo-mne-kristus&catid=33:kazne-v-roku-2000-b&Itemid=70#4) **aby sa tak naučil, že konverzia, to nie je jednoducho niečo, čo mu by mu ponúklo nové pole pre jeho činnosť, ale je to nový spôsob života, nový spôsob pozerania sa na veci, a on sa do tohto nového pohľadu musí ako keby ponoriť aby sa tak mohol stať súčasťou jeho osobnosti.** Je pravda jeho myšlienky a slová boli jasné. **Lenže jeho správanie bolo to isté, ako bolo predtým.** Cez svoju bolestnú skúsenosť si Pavol uvedomí veľmi jednoduchú pravdu, že **Pánom je Boh a že Boží služobník sa musí cez ustavičné vyprázdňovanie svojho srdca zo všetkých osobných úspechov pripravovať k tomu, aby sa stával čím ďalej tým ohybnejším nástrojom v rukách Božích**."[5](http://www.upc.uniba.sk/index.php?option=com_content&view=article&id=60:nezijem-uz-ja-ale-zije-vo-mne-kristus&catid=33:kazne-v-roku-2000-b&Itemid=70#5)

Pavol prišiel v exile v Tarze k svojmu tzv. **druhému obráteniu**. Ak čítame pozorne jeho listy, jasne tam ducha tejto jeho druhej konverzie nájdeme (hlavne 2 Kor 12). Hovorí tu o vízii, ktorú mal pred 14 rokmi. **Počas celých tých rokov, ktoré prežil v Tarze v samote a opustenosti Pavol spoznal Boha iným spôsobom. Bol to totiž pre neho čas, kedy si ho Pán vzal do svojej školy podobne ako ostatných učeníkov pred tým.** To, čo sa tu s ním v tejto jeho škole odohralo, bolo **hlboké očistenie**. Jasne tu **spoznal, akú veľkú dôležitosť vkladal do svojej výchovy, vzdelania, úspechov a ako všetky tieto veci stáli v centre javiska jeho života,** hoci snáď nie vedome. No tu si postupne začal uvedomovať, že v tomto novom spôsobe života **nič nebolo tak dôležité, ako to, aby bol cez neho v činnosti Kristus**. Pavol začal postupne opúšťať miesto v centre javiska svojho života a svojej práce, a dovolil, aby na jeho miesto prišiel Kristus. **Kristus sa mu začal stávať všetkým vo všetkom.** Naučil sa nedovoliť sebe samému, aby sa spoliehal na seba a na svoje schopnosti, ale aby sa spoliehal len na Krista a na jeho lásku k nemu. V tomto svetle by sme mali pochopiť aj to, čo neskôr vyjadril vo svojom liste Fil 3, 4-14:

***"...hoci ja by som mohol aj do tela vkladať nádej. Ak si niekto iný myslí, že môže mať nádej v tele, tým skôr ja: na ôsmy deň obrezaný, z Izraelovho rodu, z Benjamínovho kmeňa, Hebrej z Hebrejov, čo sa týka zákona farizej, čo do horlivosti prenasledovateľ Cirkvi, čo do spravodlivosti ktorá je v zákone, žil som bezúhonne. Ale čo mi bolo ziskom, kvôli Kristovi pokladám za stratu. A vôbec všetko pokladám za stratu pre vznešenosť poznania Krista Ježiša, môjho Pána. Preň som všetko stratil a pokladám za odpadky, aby som získal Krista a našiel sa v ňom bez vlastnej spravodlivosti, ktorá je zo zákona, ale s tou, ktorá je skrze vieru v Krista - spravodlivosťou z Boha, založenou na viere -, aby som poznal jeho, moc jeho zmŕtvychvstania a účasť na jeho utrpení tým, že sa mu pripodobním v smrti, aby som tak nejako dosiahol aj vzkriesenie z mŕtvych."***

Pavol prišiel konečne k bodu, **kedy prijal svoju vlastnú slabosť a kedy vložil všetku svoju dôveru do Kristovej lásky k nemu.**

Keď potom pozorujeme Pavla po tomto jeho druhom obrátení, keď ho apoštoli konečne na príhovor Barnabáša znova prijali medzi seba a umožnili mu kázať (v Skutkoch apoštolov sa toto miesto nachádza v kap. 11, vv. 25-26: ***"Preto (Barnabáš) odišiel do Tarzu vyhľadať Šavla. Keď ho našiel, priviedol ho do Antiochie."***), vidíme na ňom, že **je to už iný človek, ako bol pred svojím Tarzským exilom.** Nebol ani tu ešte svätý. Bol plný slabostí, ale vedel, že ***pre neho žiť znamená Kristus*** (por. Fil 1, 21) a ***už nežije on, ale v ňom žije Kristus*** (por. Gal 2, 20).

Ako tak Pavol starol, stále viac a viac si uvedomoval, že byť učeníkom Kristovým nie je niečo, čo sa dá dosiahnuť, ale je to **"stávanie sa učeníkom"**, je to púť učeníctva, ktorá môže trvať celý život, ktorá obsahuje veľa skúšok, pádov a chýb. **Jasne si uvedomuje, že on túto svoju cestu ešte nedokončil** a tak dva krát to jasne svojím čitateľom aj naznačuje:

***"Nie že by som ho už bol dosiahol, alebo že by som už bol dokonalý, ale bežím, aby som sa ho niekedy zmocnil, ako sa aj Kristus Ježiš zmocnil mňa. Bratia, ja si nenamýšľam, že som sa už zmocnil. Ale jedno robím: zabúdam na to, čo je za mnou, a uháňam za tým, čo je predo mnou. Bežím k cieľu, za víťaznou cenou Božieho povolania zhora v Kristovi Ježišovi."*** (Fil 3, 12-14)

**Aká útecha pre teba i pre mňa.** Kto z nás by mal odvahu prehlásiť, že už dosiahol opravdivé učeníctvo, že je už naozaj obrátený vo viere ku Kristovi? Jediné, čo môžeme, je začínať znova a znova, vždy si nanovo uvedomujúc, **že sme ratolesťou na viniči, kde je tým viničom ON (Kristus)**. Že On je ten, ktorý nám dáva silu a vzrast. Amen.

**\_\_\_\_\_\_\_\_\_\_\_\_\_\_\_\_\_\_\_\_**

**Otázky na súkromnú úvahu:**

1. Nenachádzam nejaké podobnosti medzi mojou duchovnou skúsenosťou a Pavlovou? V čom presne?

2. Aké konkrétne veci by mi mohli brániť v tom, aby som slobodne odpovedal na Božiu iniciatívu v mojom živote?

3. Čo je cieľom mojej horlivosti? Aká ja kvalita mojej horlivosti? Nezažil som niekedy v mojich duchovných snahách alebo praktikách nejakú zvlášť ťažkú skúsenosť, ktorá ma v konečnom dôsledku donútila k tomu, že musel začať rozmýšľať o zmene v mojich postojov k tej-ktorej veci či aktivite? Čo to bolo?

Milan Bubák, SVD

1 Gal 1, 15-16: jediné miesto, kde sa nachádza podstatný text jeho videnia (hlásanie evanjelia pohanom); Rim 8, 29-30: poukazuje na svoju vlastnú skúsenosť vo všeobecnom kontexte; 1 Kor 9, 1: "videl” Ježiša; 1 Kor 15, 8-9: "zjavil sa aj mne…”; Fil 3, 4-9: Pavol pred a po tejto udalosti, 2 Kor 4, 6: z temnôt do svetla; 1 Tim 1, 12-13: "mňa, ktorý som bol predtým rúhačom, prenasledovateľom a násilníkom.”

2 John Fuellenbach, SVD, Proclaiming His Kingdom. Meditations for Personal Recollection. Logos Publications, Inc, Manila, 3rd edition, 1994, str. 87.

3 Jeden z najlepších súčasných biblických komentárov hovorí: "As a summary concluding vv 1-31, this statement attributes the peace of the Palestinian churches to the change in Saul's career!": "Táto veta, ako zhrnutie zakončujúce verše 1-31, pripisuje pokoj palestínskych cirkví zmene v Šavlovej kariére!" (The New Jerome Biblical Commentary, Study edition, ed. by Raymond E. Brown, SS, Joseph A. Fitzmyer, S.J. and Roland E. Murphy, O.Carm, Geoffrey Chapman, London, 1993, str. 745)

4 Ako v dnešnom evanjeliu ratolesti, aby rodili dobré ovocie.

5 Carlo M. Martini, The Testimony of St. Paul, St. Paul Publications, New York, 1981.

**5. nedeľa veľkonočná (B)** Sk 9,26-31;Jn 15,1-8; **Apoštol Pavol (10.5.09)**

V Sýrii sa nachádza jedna malá dedinka, ktorej meno je **Deraya**. Nachádza sa na starobylej **ceste medzi Damaškom a Jeruzalemom**. Vyzerá - podobne ako tisícky vidieckych usadlostí - dosť nezaujímavo, ako keby sa dejiny zaprisahali, že ju majú na háku. Väčšina Sýrčanov, ktorí ju obývajú, i tých z jej okolia nemá potuchy, prečo sa táto obec nazýva Deraya. No tých pár kresťanov, ktorí sa tam nachádzajú to vie. **V arabčine slovo deraya znamená „videnie".** Niečo sa na tejto ceste z Jeruzalema do Damšku stalo a toto niečo dalo dedinke meno. Je to miesto, kde sa podľa starobylej tradície **prenasledovateľ Šavol stretol s Kristom**.

Malá katolícka kaplnka, ktorá stojí v dedinke je pamätníkom na snáď **najvýznamnejšiu konverziu** v celých dejinách kresťanstva. Šavol sa vybral z Jeruzalema do Damašku, aby tu z poverenia autorít, ktoré si od nich vo svojej horlivosti vynútil, pochytal kresťanov a nadobro **urobil koniec** tomuto - podľa neho - bláznovstvu. No na ceste bol konfrontovaný Bohom, ktorý šiel svojmu prenasledovateľovi naproti, aby sa stretli kdesi na polceste. Šavol bol presvedčený, že **prenasledovať kresťanov bolo jeho povolanie**, ku ktorému ho volal Boh: *„Ja som si ... myslel, že musím všemožne bojovať proti menu Ježiša Nazaretského. A to som v Jeruzaleme aj robil. A keď som dostal od veľkňazov moc, veľa svätých som dal pozatvárať do väzenia; a keď ich zabíjali; ja som súhlasil. Po všetkých synagógach som ich často trestami nútil rúhať sa a v nesmiernej zúrivosti proti nim som ich prenasledoval aj po cudzích mestách (Sk 26,9-11).*

Nech sa na ceste do Damašku stalo čokoľvek, **Pavol svoj nový začiatok odvodzuje od tohto zážitku**. Nikdy nevyhlásil, že jeho zmena bola akousi popoludňajšou epizódkou. Jeho zmena **začala** na sieste do Damasku a **pokračovala počas celého jeho života**. Počas prvých **troch rokov** po nej Pavol absolvoval svoj **noviciát** na Arabskej púšti. Potom šiel do **Damašku**, kde sa mu podarilo **obrátiť tamojšiu židovskú komunitu kompletne hore nohami**. Náš nový misionár si iba o vlások zachránil svoj život pred rozzúrenými židmi, keď ho jeho priatelia **spustili na koši** dolu z mestských hradieb. Tento potupný odchod bol pre neho prvým z jeho mnohých útekov.

Pavlov príbeh sa nachádza v dnešnom prvom čítaní. **Ujde do Jeruzalema**, kde sa snaží pridať sa k učeníkom, no nastane **tvrdé prebudenie**. Učeníci sa Pavla boja; jednoducho nie sú schopní uveriť, že sa naozaj zmenil. Vzhľadom k jeho známej minulosti niet sa im čo diviť. Ich postoj je viac než pochopiteľný. Ako sám priznáva jeruzalemským kresťanom kedysi vyhlásil krvavú **vojnu**. A teraz sa snaží dostať sa **medzi nich**, rovno do ich vnútra. **Barnabáš**, ktorého meno znamená „syn povzbudzovania" sa novopríšelca ujme. Predstaví Pavla apoštolom, rozpovie im príbeh jeho obrátenia a nedávne jeho kázanie.

Nie je nám povedané, či to na apoštolov zapôsobilo. Vieme však, že **Pavol začal v meste kázať**. Jeruzalemu urobí tú istú láskavosť, ktorú urobil Damasku - **spôsobí pozdviženie** a svojich poslucháčov zmení **na divokých vrahov**. Ďalšia smrtonosná reakcia, ďalšia záchranná operácia, ďalší núdzový odchod. A keď odíde, Lukáš nám hovorí, že cirkvi v tejto oblasti teraz začínajú požívať pokoj: „A Cirkev mala pokoj po celej Judei, Galilei a Samárii; upevňovala sa, žila v bázni pred Pánom a rástla v úteche Svätého Ducha" (Sk 9,31). Keď poslali **dynamit na sever**, cirkvi mohli znova dýchať ľahšie.

Niektorí biblisti hovoria, že Pavol ostal v Tarze **až sedem rokov**, a že to bolo vlastne **vyhnanstvo**. Cirkev ho tam poslala, aby sa ho nadobro zbavila.1 Pavol tam nakoniec neostal. Po tých údajných siedmych rokoch ho tam šiel vyhľadať Barnabáš, no bolo to preto, lebo **Pavol sa v Tarze zmenil** a podľa všetkého apoštoli - pravdepodobne na popud Barnabáša - usúdili, že **Pavol už nie je tým, čím býval** a že bude dobré dať mu druhú šancu. Čo sa vlastne stalo? Prečo Pavol takto dopadol? Prečo všade narážal? **Kardinál Martini**, bývalý milánsky arcibiskup, popisuje Pavlov problém takto: „To, čo sa stalo Pavlovi bolo to, čo sa často stáva v prípade úplnej a náhlej konverzie, kedy sa všetko začne javiť v tomto najlepšom a najpriaznivejšom svetle a kedy motívom, stojacim za konverziou nie je len zmena miesta pôsobenia alebo zmena tímu, ale **vízia nového života, ponúknutá v Ježišovi**: Prihodí sa čosi úplne nové, čo je jasne dielom Božím. Lenže keď sa človek potom snaží znova sa dostať do svojej každodennej rutiny, človek zistí, že **mu ostala tá istá osobnosť**.Pavol sa vrhol do svojej novej misie s tým istým zápalom, s ktorým obhajoval svoju starú misiu. Jednoducho premiestnil svoju horlivosť z jedného miesta na druhé a ujíma sa práce, ktorú vidí pred sebou ako **práce, ktorá ako keby patrila jemu**. A tak v tomto bode Pán dovolí, aby bol tvrdo a ťažko očisťovaný2, aby sa tak naučil, že **konverzia**, to nie je jednoducho niečo, čo mu by mu ponúklo **nové pole pre jeho činnosť, ale je to nový spôsob života**, nový spôsob pozerania sa na veci, a on sa do tohto nového pohľadu musí ako keby ponoriť, aby sa tak on mohol stať **súčasťou jeho osobnosti.** Je pravda jeho myšlienky a slová boli jasné. **Lenže jeho správanie bolo to isté, ako bolo predtým.** Cez svoju bolestnú skúsenosť si Pavol uvedomí veľmi jednoduchú pravdu, že Pánom je Boh a že Boží služobník sa musí cez **ustavičné vyprázdňovanie svojho srdca zo všetkých osobných úspechov** pripravovať k tomu, aby sa stával čím ďalej tým ohybnejším nástrojom v rukách Božích."3

**Pavol mal v Tarze dostatok času** **uvažovať** nad sebou a nad svojím správaním. Bol mužom v mladom veku, pravdepodobne okolo 30-dky. Keby bol zostal židom, mohol so svojim vzdelaním a dôverou, ktorú do neho jeho nadriadení skladali mať skvelú kariéru. No on sa obrátil. A **nová komunita ho odpísala**? Prečo? Zdá sa, že Pavol tieto otázky v sebe spracoval, pretože z Tarzu sa vracia už pokornejší. Už si uvedomuje, že **on nemôže byť v strede javiska**. V strede javiska musí byť **Kristus**. A on musí neustále umierať sebe samému i svojmu egoizmu. Z Pavla sa stane **pokorný** človek.

Pavol je náš brat. Každý z nás potrebuje na svojej duchovnej púti prejsť cez **tú istú cestu**. Pravé obrátenie je odvrátenie sa nie od vecí (samozrejme aj od tých), ale predovšetkým **od seba samého**. Pravé obrátenie je poznamenané **pokorou** a totálnou oddanosťou Kristovi. Človek, ktorý sa naozaj obrátil, zakusuje to, čo nakoniec povedal o sebe sv. Pavol: „Už nežijem ja, ale vo mne žije Kristus." (Gal 2, 20)

Milan Bubák, SVD

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 John Fuellenbach, SVD, Proclaiming His Kingdom. Meditations for Personal Recollection. Logos Publications, Inc, Manila, 3rd edition, 1994, str. 87. Jeden z najlepších súčasných biblických komentárov hovorí: „As a summary concluding vv 1-31, this statement attributes the peace of the Palestinian churches to the change in Saul's career!": „Táto veta, ako zhrnutie zakončujúce verše 1-31, pripisuje pokoj palestínskych cirkví zmene v Šavlovej kariére!" (The New Jerome Biblical Commentary, Study edition, ed. by Raymond E. Brown, SS, Joseph A. Fitzmyer, S.J. and Roland E. Murphy, O.Carm, Geoffrey Chapman, London, 1993, str. 745)

2 Ako v dnešnom evanjeliu ratolesti, aby rodili dobré ovocie.

3 Carlo M. Martini, The Testimony of St. Paul, St. Paul Publications, New York, 1981.

Sú veci, ktoré nás vedia poriadne zaskočiť – napríklad, ak vypnú prúd, zastavia prívod plynu alebo vody. V takýchto situáciách bývame niekedy bezradní, lebo nastane tma, nemôžeme si navariť obed alebo sa umyť. Nevieme, či vtedy nadávať alebo sa sťažovať, alebo sa smiať a uvedomíme si, ako sme na týchto veciach závislí. Čosi podobné nachádzame aj v prírode. Zlomený kvet zvädne, lebo je závislý na koreni, naše telo musí byť zásobované krvou… Všetko musí byť napojené na správny zdroj.  
     Z dnešného evanjelia sa dozvedáme, že zdrojom, na ktorý by sme mali byť napojení my, je Ježiš. On chce, aby sme boli na ňom závislí a vyjadruje to celkom jednoznačne: Ja som vinič, vy ste ratolesti. Kto ostáva vo mne a ja v ňom, prináša veľa ovocia; lebo bezo mňa nemôžete nič urobiť. Chce povedať, že ak je on v nás, ak sme naň napojení, prinášame ovocie. Ak sa však spojenie preruší, podobáme sa suchej ratolesti, ktorú treba vyhodiť von.  
     Hoci je Ježišovo slovo jasné, my sa môžeme pýtať, ako sa dá byť na neho napojený. Odpoveď nám ponúka katechizmus. Na otázku: *Prečo sme na svete?* odpovedá: Aby sme Pána Boha poznali, jeho milovali a jemu slúžili. V tejto odpovedi nachádzame až trojaké napojenie na Pána:  
**Poznávať Boha…** Pýtame sa, ako? Presne tak, ako to prebieha u ľudí – cez rozhovor. Rozhovor medzi Bohom a človekom voláme modlitbou. Modlitbou sa na Boha napájame, hovoríme mu o sebe aj o iných, obdivujeme ho, počúvame, čo nám hovorí a tým si stále viac a viac uvedomujeme, že bez neho nič nemôžeme urobiť.  
**Milovať Boha…** To sa deje v dvoch rovinách: cez lásku k blížnym a cez spoločnú bohoslužbu. Blížneho milujeme vtedy, keď mu robíme dobre, keď sa dokážeme zaň aj obetovať. Apoštol Ján hovorí: Kto nemiluje brata, ktorého vidí, nemôže milovať Boha, ktorého nevidí. Ďalej si musíme uvedomiť, že koľkokrát sa zúčastňujeme na svätej omši, toľkokrát zotrvávame v Božej láske. A to je spoločná bohoslužba.  
     **Slúžiť Bohu…** to je tretí spôsob napojenia sa na Božiu lásku. Tento výraz by sme ale mohli ešte prikrášliť na spoluprácu s Bohom. A to sa opäť môže diať v dvoch rovinách: v sebe a vo svojom okolí. V sebe spolupracujeme tak, že sa snažíme uplatňovať a rozvíjať svoju osobnosť, svoje vedomosti, svoje rozumové, mravné, i fyzické schopnosti, aby sme sa stali dokonalejšími ľuďmi. Vo svojom okolí sa to deje cez svedomitú prácu a tým meníme život na lepší a krajší.  
     Možno si poviete: Je toho priveľa! Veď kto si to má všetko pamätať?! Lenže ono to je veľmi jednoduché a ľahko zapamätateľné: Na Ježiša sa napájam cez modlitbu, cez lásku k blížnym, cez spoločnú bohoslužbu a cez spoluprácu s ním. Ak sa o to pokúšam, tak potom Božia miazga prúdi všetkými bunkami nášho bytia, vtedy môžeme zarodiť ovocie a stávame sa ozajstnými kresťanmi. Ak však prerušíme s Ježišom spojenie, stávame sa suchou ratolesťou, karikatúrou kresťana, ktorú treba odtrhnúť z viniča a spáliť.  
     Aké sú moje modlitby? Aká je moja láska k blížnym? Aký je môj prístup k svätej omši? Spolupracujem s Bohom rozvíjaním mojich schopností, príkladným prístupom k práci a k povinnostiam? Som opravdivý kresťan alebo iba jeho karikatúra?  
     Bretónsky básnik Botril, keď bol pozvaný za svedka na súd a mal prisahať, porozhliadol sa po súdnej sieni. Hľadal kríž, ale nenašiel ho. Preto si dal dva prsty na hruď a začal prisahať: Aspoň tu je Boh, ktorého chcem mať za svedka. To bolo napojenie sa na Boha! Básnik s ním udržiaval pevný kontakt.  
     Aj my sa snažme byť vždy napojení na Boha a nedovoľme, aby sa spojenie prerušilo. Prosme ho úprimne vo svojich modlitbách, aby sme boli v jeho vinici takými ratolesťami, ktoré budú schopné prinášať bohatú úrodu najlepšieho hrozna.  
     Príď, Pane, do môjho života!

Ne / závislost?  
  
  
Ježíš praví: "Jako ratolest nemůže nést ovoce sama od sebe, nezůstane-li při kmeni, tak ani vy, nezůstanete-li ve mně. Já jsem vinný kmen, vy jste ratolesti. Kdo zůstává ve mně a já v něm, ten nese hojné ovoce; neboť beze mne nemůžete činit nic." (Jan 15,4-5)   
  
  
Žijeme v době, v níž je kladen velký důraz na individuální svobodu člověka. Člověk touží být ve svých rozhodnutích co nejvíce nezávislý a určovat svůj život zcela sám. Chce být jediným režisérem svého života a co nejvíce eliminovat všechny nepředvídatelné situace.  
  
Řada lidí proto odmítá vpustit Boha do svého života, protože se domnívají, že by jim vzal svobodu a právo určovat si život podle svých představ. Chtějí tak být ratolestí nezávislou na kmeni.   
  
Důsledky této nezávislosti krásně vyjádřil ve svém verši mystik Johan Scheffler žijící v sedmnáctém století:  
  
"Nu, větvi odpadlá a kapko vína zkyslá,  
jak chceš: jsi na stromu a moštu nezávislá."