Ježiš povedal: *„Nik nemá väčšiu lásku ako ten, kto položí svoj život za svojich priateľov.“*   
Jn 15, 9–17; Sk 1, 15–17. 20–26; Ž 113   
Nie každý bude postavený pred hotovú vec položiť život za priateľov či dokonca nepriateľov, ako to bolo v prípade Ježiša, ale aj Maximiliána Kolbeho a možno ďalších. To však neznamená, že by sa nás tieto slová netýkali. Niektoré položenia života sa rozmenia na drobné a poukladajú do celej jeho dĺžky. Priateľstvo je veľmi veľká hodnota, ktorú si napr. humanisti vážili dokonca viac ako partnerský vzťah. Životné skúsenosti učia, že naozajstný priateľ vsadí svoj život na jedinú kartu – na vzťah s priateľom. Skutočný priateľ je ten, kto sa za nás postaví aj vtedy, keď sa budeme zberať z bahna a bude na nás pozerať celé mesto alebo aspoň celá ulica. Skutočný priateľ je ten, kto nás navštívi vo väzení, či už sme boli odsúdení spravodlivo alebo nespravodlivo. Priateľ je ten, kto nás navštívi v psychiatrickej liečebni, aj keď nami ostatní pohŕdajú. Priateľ je ten, kto sa za nás nehanbí, aj keď tým stráca spoločenské body. Tieto **služby lásky** bratia a sestry, vyžadujúce silu a odvahu, sú neraz minimálne takým veľkým činom, ako je položenie života.