**Jn 17,1-2.9.14-29**

*„Otče osláv svojho Syna... obdaril si ho mocou nad všetkými ľuďmi, aby dal večný život všetkým....“*

**Život, sláva, moc**, to sú kľúčové – slová Ježišovej modlitby. Sú to tiež skutočnosti, ktoré zásadným spôsobom určujú ľudskú existenciu. Psychológia tu poukazuje na úzku súvislosť zo základnými ľudskými potrebami a najsilnejšími inštinktami, ktoré hýbu každou ľudskou bytosťou: snaha uchovať si život a túžba odovzdávať život, túžba presadiť sa, dať o sebe vedieť a niečo dokázať.... *Život, moc, sláva* alebo *(povedané psychologicky)* potreba bezpečia, potreba lásky a spolupatričnosti, potreba sebarealizácie a uznania, to sú mocné sily, ktoré do človeka vložil sám Stvoriteľ. Hriech však narušil ich harmóniu a tak sa človek zmieta sem a tam.

Ježiš vo svojej veľkňazskej modlitbe krátko pred svojím utrpením sa rozpráva zo svojím Otcom práve o týchto skutočnostiach. On je Otcom poslaný na svet preto aby uzdravil, pozdvihol a posvätil ľudskú prirodzenosť zranenú hriechom. Posväcuje nás jeho **sláva**, ktorá je slávou kríža. Uzdravuje nás jeho **moc**, ktorá je mocou služby. Zachraňuje nás jeho **život** odovzdaný v bolestnej smrti a znovu prijatý od Otca vo vzkriesení.