Jn 17, 11b-19: Aby boli jedno

Možno niektorí poznáte dojímavý príbeh **Chiary Lubichovej**, zakladateľky hnutia Focolare, ako sa cez druhú svetovú vojnu počas bombardovania jej rodného mesta Tridentu skrývala v protileteckom kryte a tam pri svetle sviečky spolu so svojimi priateľkami čítala evanjelium a ako stala ohromenou zvlášť jednou stránkou z neho, a to **modlitbou za jednotu zo 17. hlavy Jánovho evanjelia**. Vďaka svojej nadprirodzenej intuícii Chiara pochopila, že sa zrodili pre túto stránku evanjelia, a že pre ňu majú žiť v Cirkvi, pre *ut omnes* (aby všetci) boli jedno. Jánové slová, čítané znova a znova, žité a komentované, **sa pre ňu a pre jej priateľky stávajú kľúčom pre pochopenie všetkých ostatných slov evanjelia.** Objav je úžasný. Naraz je jasné, že Boží, trojičný život je jednota: *"ako ty vo mne a ja v tebe..."* A že taký má byť aj život kresťanov, ktorí môžu a majú žiť na spôsob Trojice.[1](http://www.upc.uniba.sk/index.php?option=com_content&view=article&id=62:7-nedela-velkonocna-b-&catid=33:kazne-v-roku-2000-b&Itemid=70#1) Chiare a jej priateľkám vyšlo, že ľudia sa nedokážu milovať preto, lebo **nie sú schopní hľadať medzi sebou styčné body.** Tie vždy medzi ľuďmi jestvujú. Ale keďže jestvujú aj **body rozdelenia**, najviac sa sústreďujú práve na tie. **A preto sú vojny, nedorozumenia, neláska.**

Skúsme teda dnes spoločne - povzbudení príkladom nielen Chiary Lubichovej a jej spoločníčok, ale hlavne Ježiša samotného - **uvažovať o jednote ako základnom prvku kresťanskej spirituality.** Ježiš sa dnes v evanjeliu modlí: "...aby boli jedno ako my." Ježiš tu predstavuje Trojicu, ako vzor jednoty pre jeho učeníkov.

**Čo to znamená ale byť jedno?** **Ako by mala vyzerať spiritualita jednoty?** Mala by obsahovať **tri prvky**: jednotu s Bohom, jednotu človeka samého so sebou a jednotu jedného s druhým. Tieto formy jednoty **nemôžu byť jedna od druhej oddelené**, a musia jestvovať v každom jednom človeku spolu. Ak chýba jedna, chýbajú všetky. Pozrime sa preto na každý jeden druh jednoty zvlášť. O čo v každom z nich ide.

**1)** **Jednota človeka samého so sebou.** Začnem od tejto jednoty, lebo sa mi zdá, že práve táto je začiatkom. Nemôžem sa priblížiť k inému človeku, ak nie som doma sám zo sebou **A nebudem schopný počuť výzvu Božiu, ak budem utekať sám pred sebou** (hoci sa to nedá povedať celkom. Boh vedie človeka. Niekedy človek nájde seba, keď našiel iných a Boha, alebo nájde seba a iných, keď našiel Boha).Čo to znamená byť jedno sám so sebou? Znamená to **byť človekom jednoty - integrity**, celistvosti. To znamená **mať všetko pohromade**, nič nesmie byť vynechané. Základným nešťastím človeka je, že **je bytosťou rozbitou**. Sme rozbití v sebe vo vnútri. Je v nás veľa tendencií, ktoré nás ťahajú každá iným smerom. Majú sklony trhať nás a **spôsobovať, že žijeme v chaose a zmätku**. A tak je nevyhnutné kvôli jednote samých so sebou, aby sme **počúvali**. Jednak seba samých. Aby sme boli **v kontakte** so všetkými časťami seba samých. Aby sme žiadnu z nich nepodcenili a nevynechali, pretože všetky sú súčasťou nás samých. **Aby sme nerozdeľovali to, čo Boh spojil**; to jest **telesno**, **deševno**, **duchovno**. Aby sme boli v kontakte nielen s **prítomným** okamihom, v ktorom sa nachádzame, ale aj **so svojou minulosťou**. Bratia a sestry každý jeden z nás si nesie za sebou svoju osobnú históriu ako *’nevesta vlečku’*. **Túto históriu treba poznať**. Máme tendenciu pred ňou utekať, zo strachu, lebo nevieme, čo s ňou. Pozrime jej smelo do tváre. Pravda nás vyslobodí. Ďalej treba **počúvať aj iných**. Čo nám iní majú povedať o nás. Ich hlas je pre nás službou. A konečne toto všetko sa deje **pred Bohom**. Počúvame jeho, jeho hlas nám je magnou chartou. Počúvame **aj seba aj iných o sebe pred Bohom**, v Božej prítomnosti.

**2) Byť jedno s inými.** Toto je možné len vtedy, keď som človekom **počúvania**, **otvorenosti, obety a pokory**. Počúvať iných (či lepšie načúvať im) znamená mať pre nich otvorené **nielen uši ale aj srdce**. Zabúdať v momente na seba, a zamerať sa len na toho druhého. To si ale vyžaduje obetu. Obetu seba samého, položenie svojho ega na oltár lásky pre dobro toho, ktorý stojí predo mnou. Jednota s iným si vyžaduje, aby som sa **nepretržite, pred každou akciou s inými, pýtal sám seba, či to, čo idem povedať alebo urobiť, prispeje alebo neprispeje k jednote medzi mnou a tým druhým.** Ak nie, musím sa zrieknuť tejto mojej akcie a porozmýšľať viac, čo vylepšiť na mojom zamýšľanom prístupe, aby naozaj viedol k jednote a nie k rozdeleniu. Ak to, o čo sa jedná, **nie je dôležité**, mal by som sa toho zrieknuť. Ak to ale **je dôležité**, mal by som porozmýšľať viac o tom, ako to vykonať, aby sa zachovala ba ešte viac vzrástla medzi nami jednota. Akýkoľvek akt s iným musím konať **bez zbytočného konfliktu, manipulácie a vydierania**. Najlepšou metódou ako to urobiť je **stať sa jedno s ním**. Niekedy je nutné ísť do života toho druhého dosť ďaleko. Nebojme sa. **Je možné kráčať s človekom "až po hranice hriechu"** (nie ale za ne).

**3) Byť jedno s Bohom.** Boh nás každého jedného volá, aby sme boli jedno s ním, **aby sme mali účasť na jeho živote jednoty**. Veď sme výsledkom tejto jednoty. Celé stvorenie, na čele s nami ľuďmi, **vyšlo zo života Trojičného Boha**, kde neprestajne prúdi láska v jednote. Každý hriech a zlo je odtrhnutím sa od tejto jednoty Božej. Dosiahnuť jednotu s Bohom však nie je mojou vecou. Ja sám toho nie som schopný. **Je skorej dar Boží**. Boh ho však dáva každému. Každému. **Dar je tu v Ježišovi Kristovi a v mojich vnútorných túžbach po Bohu.** A tak ak chcem dosiahnuť túto jednotu s Bohom musím byť nepretržite otvorený pre tento dar. Byť otvoreným znamená byť človekom **modlitby, reflexie a kontemplácie**. Mať ducha uzobranosti a reflektívnosti a kontemplatívneho postoja znamená mať ducha túžby po jednote s Bohom. A toto všetko si tiež žiada aj dar **rozlišovania**, aby som bol schopný **rozpoznať, čo ma vedie a čo nevedie k jednote s Bohom**.

Brat, sestra, skús pouvažovať, ako stojíš s jednotou vo svojom živote. Či je ona naozaj tvojím cieľom a predmetom tvojho úsilia.

7. veľkonočná nedeľa (B) - Jn 17,6.11-19

Pred niekoľkými rokmi si jeden kolega vzdychol, ako je dnes ťažké prihovárať sa ľuďom v kostole. Použil pritom divné prirovnanie, keď povedal: V kostolnej lavici dnes sedia vedľa seba *homo neandertalis* a *homo sapiens*... Nechcel tým nikoho uraziť. Chcel len pomenovať skutočnosť, že aj v kostoloch treba počítať s obrovskými rozdielmi medzi ľuďmi. Niekto meria dlhú cestu, aby bol na bohoslužbe, ktorá mu dáva silu a pomoc pre život, ale súčasne je na tej bohoslužbe niekto iný, ktorý odsúdi kňaza za to, čo od neho práve počul. Takýto jav nemožno odbaviť tým, že každý má svojich priaznivcov či fanúšikov. V týchto prípadoch sa niekto zásadne mýli o pravde svojej viery. Človeka *neandertálskeho* a *rozumného* delili také veľké kultúrne a telesné rozdiely, že vedci donedávna predpokladali, že títo ľudia sa navzájom vôbec nemiešali a že neandertálci aj preto postupne vymreli. Dnes už vedci nie sú si v tejto veci takí istí, ale rozdiely medzi týmito druhmi ľudí boli naozaj veľké. Môže sa zdať nevhodné hovoriť o rozdieloch medzi nami takýmito príkladmi, ale je holým faktom, že sme aj v cirkvi veľmi rozdielni a že máme medzi sebou ľudí, ktorí sú tak presvedčení o svojej pravde, že tých druhých nielen odsudzujú, ale priam neznášajú a nenávidia.

Keď počúvame dnešný úryvok z evanjelia, všimnime si, na čo upozorňoval Ježiš. V modlitbe prosil, aby jeho učeníci *zostali jedno*. V čom videl Ježiš nebezpečenstvo rozdelenia? Nevidel ho v rozdieloch sociálnych, vzdelanostných, národnostných, ani v rozdiele medzi mužmi a ženami či mladými a staršími ľuďmi. Nebezpečenstvo rozdelenia nevidel ani v inej viere, ba dokonca ani v morálnom rozdiele, že niekto je spravodlivý a iný hriešny. V čom teda videl nebezpečenstvo? Keď sa pozrieme do Jánovho evanjelia, v 13. kap. nájdeme rozprávanie o tom, ako Ježiš svojim učeníkom umyl nohy pred poslednou večerou. 14., 15. a 16. kap. obsahujú potom napomenutia a povzbudenia, ktoré Ježiš adresoval svojim učeníkom. 17. kap., z ktorej sme dnes čítali, obsahuje Ježišovu modlitbu za učeníkov. Po nej nasleduje rozprávanie o zajatí Ježiša, pri ktorom dôležitú úlohu zohral Judáš. Jeden z tých, ktorým Ježil umyl nohy, ktorí s Ježišom pri večeri jedli a pili. Napriek tomu nezostal s ostatnými jedno. Aj ostatní boli slabí, boli zbabelí a neskôr mali problém uveriť, že Ježiš  vstal z mŕtvych. Ale nestali sa zradcami, nespolčili sa s tými, ktorí chceli Ježišovi ublížiť.

Niektorí ľudia si Judášovu zradu vysvetľujú jednoducho: Išlo mu o peniaze. Nemyslím si to. Lakomca a skupáňa by Ježiš medzi svojich priateľov nepozval. Judáša Ježiš pôvodne povolal medzi apoštolov, lebo aj jemu išlo o Božie kráľovstvo. V istej chvíli však prestal veriť, že sa to na Ježišov spôsob podarí. A pridal sa k tým, ktorí chceli Ježišovi ublížiť. Človeka, ktorý sa zľakne, nevládze, ktorý nevie, čo skôr v ťažkej situácii, nepochválime, ale vieme ho pochopiť. Ale zradiť, prejsť na druhú stranu? Na rozdiel od Judáša ostatní Ježišovi učeníci zostali jedno – aj vo svojom smútku, sklamaní a beznádeji. Rozprávali sa, modlili sa, aj sa zo strachu zamykali. Ale nezradili.

Ježiš, keď sa modlil, aby jeho učeníci zostali jedno, nevidel hlavné nebezpečenstvo v bežnej ľudskej slabosti, ale v prevrátení zmyslu viery. Som si istý, že Judáš sa pri svojej zrade pokladal za správne veriaceho človeka. Takisto veľkňazi Kajfáš a Annáš sa pokladali za veriacich ľudí. Podobne mnohí ďalší, aj Pavol pred svojím obrátením, keď súhlasil s ukameňovaním Štefana. Rozdiel medzi vierou, ktorá je niekedy hrdinská a inokedy slabá, a potom vierou, ktorá zradí a ubližuje, Ježiš pomenoval ako rozdiel medzi vierou v Božom a vo vlastnom mene. **V Božom mene verí** a koná ten, ktorý uznáva, že Boh ho oslovuje, zjavuje sa mu. **Vo vlastnom mene verí** ten, ktorý si myslí, že pravdu a Boha má, že ich vlastní. Pápež Benedikt XVI. raz povedal: *Pravdu nemáme, pravda môže mať nás*.

V týchto mesiacoch sa na Slovensku dosť diskutuje o tom, kde, v ktorých novinách, v ktorej televízii alebo na internete sa možno dozvedieť pravdu. Niektorí ľudia sú presvedčení, že tú pravdu už majú, že ju našli. Iní sú skeptickí a vravia, že neveria nikomu a ničomu. Pred časom som počul besedu na túto tému, a dotyčný, ktorý si pripravil prednášku, povedal na nej, že najskôr musíme obnoviť *verejný priestor*. Vysvetlil, že to je vtedy, keď ľudia neprezentujú seba, ale navzájom sa počúvajú, aj sa sporia, ale berú sa vážne a veria, že práve z tej diskusie a vzájomného počúvania sa vyjaví aj pravda. Takéto vzájomné počúvanie a stretanie tvárou v tvár nemôže nahradiť seba predvádzanie, klikanie na internete a civenie do obrazovky.

Naša cirkev by mala byť prvoradým miestom takéhoto počúvania sa a stretania tvárou v tvár. Na rozdiel od priestoru občianskeho v tomto priestore vedome počítame s tým, že k nám prehovorí aj Boh. Vytvárame takýto priestor, staráme sa oň a rozvíjame ho? Modlíme sa, aby sme tak, ako to Ježiš myslel, zostali jedno? Ak áno, potom čoraz častejšie budeme mať skúsenosť, že môj sused od vedľa, možno z tej istej kostolnej lavice, nie je neandertálec a že ma nezradí, ale prejde so mnou kus cesty, za čo sa raz radi aj spolu poďakujeme.

Siedma veľkonočná nedeľa

**AI** Uvažovať o dnešnom svete nie je príjemné. SOS zaznieva z každej strany. Nepokoj vo svete, nepokoj v politickom živote. Ekologické ohrozenie planéty. Nevyliečiteľné choroby. Nešťastné rodiny. Dalo by sa povedať, že nie je dôvod na radosť.

**KE** *Pán Ježiš sa lúči s apoštolmi a prosí svojho Otca, aby mali v sebe plnosť jeho radosti.*

**DI** *Ten svet v čase Ježiša a apoštolov nebol lepší, ako svet dnešný. Aj on mal svoje problémy. Svoje nepokoje, vojny, choroby. V žiadnej dobe sa na zemi nežilo ľahko. Predsa Ježiš chce, aby Jeho apoštoli a po nich všetci Jeho veriaci mali v sebe radosť.*

**PAR** *Ani my nemáme dôvod sa radovať. Predsa však Ježiš aj od nás chce, aby sme boli ľuďmi radosti. Je to možné?*

Podľa Ježiša máme splniť určité podmienky, ktoré nám môžu priniesť šťastie.

Uvedomiť si, že nás svet *nebude mať rád.* Každý človek túži po láske. Je to príjemné, keď nás ľudia majú radi. Žiaľ, ľudia majú najradšej toho, kto sa im prispôsobí. Kto žije ako oni. Nosí rovnakú uniformu názorov a správania. Kresťan je však nositeľom hodnôt, ktoré iní nie radi prijímajú. S evanjeliom je vo svojom prostredí niekedy ako "provokáter." To je dôvodom, že nie všetci nás budú milovať. To musíme vedieť. To nám dokonca musí spôsobovať radosť. Vtedy sa najviac podobáme na odmietnutého Ježiša a apoštolov a svätých a celú plejádu iných

nepochopených a nemilovaných kresťanov.

Ježiš sa modlí: *"Posväť ich pravdou".* O akú pravdu tu ide? Ide o Ježišovu pravdu. Ináč by sme mohli povedať: Vlastniť evanjeliový model života. Ježiš nám chce pomáhať svojou pravdou, aby sme postupne nadobudli taký model života, v ktorom bude priestor na radosť. Dosiahne to človek vtedy, keď jeho život bude mať určitú stabilitu. Po niekoľkých rokoch života by mal človek všetky javy a udalosti života, aj nepríjemné, prijímať s pokojom, rozvážne a bez veľkých emócií. Sú však

ľudia, ktorí aj po dlhých rokoch života nevedia ako žiť. Sú ako prváci v triede, ktorí sa len začínajú učiť. Niekto aj v starobe ostal len prvákom. Ak však človek neostane prvákom, stane sa dospelým Ježišovým svedkom a človekom vyrovnaným a radostným.

Ježiš sa modlí, aby Jeho učeníci *"boli jedno".* Je preto povinnosťou každého kresťana, aby bol budovateľom jednoty medzi svojimi bratmi a sestrami. Ak je niečo smutné v tomto svete, tak je to nenávisť medzi kresťanmi. A to nielen medzi kresťanským konfesiami, ale aj medzi nami katolíkmi navzájom.

Ak môže niečo spôsobiť radosť veriacemu, tak je to práve jeho podiel pre jednotu prostredia a farnosti, kde žije. Chráňme sa toho, aby sme svojimi postojmi *"neotravovali"* ovzdušie farnosti a obce. Ak nechceme budovať, tak nebúrajme! História jednotlivých farností nás učí, že veľa jedincov napáchalo škody na dlhé roky.

**MY** *Byť šťastným je problémom dnešného sveta. Aj my máme svoje problémy, ktoré nás niekedy zrážajú na kolená. Veľkosť kresťana je ale v tom, že v prostredí žije tak, ako by on žiadnu bolesť nepociťoval. Veď poznáme dosť ľudí, o ktorých vieme, že trpia, ale pritom šíria do prostredia radosť. Niekto sa tomu až čuduje. Ale oni vedia, že ak budú zahľadení len do svojich bolestí, tak tie bolesti sa budú len stupňovať.*

**ADE** *Svet bude aj naďalej žiť so svojimi starosťami. My ale v spojení s Ježišom, v našich rozhovoroch, názoroch, analýzach udalostí, šírme medzi ľuďmi radosť.*