Blízko bola židovská Veľká noc a Ježiš vstúpil do Jeruzalema. V chráme našiel predavačov dobytka, oviec i peňazomencov. Urobil si z povrázkov bič a všetkých vyhnal z chrámu, aj ovce a dobytok.   
Jn 2, 13 – 22, Ez 47, 1 – 2. 8 – 9. 12; Ž 46   
  
Ježiš prišiel sláviť Veľkú noc. Jeho Veľká noc, ako sa o nej dočítame na konci evanjelia, spočíva vo vlastnom vyjdení z hrobu a otvorení hrobov všetkých ľudí, aby mohli vstať a vstúpiť do nového života. To, čo uvidel v chráme, preň znamenalo mŕtvu literu a liturgiu, zotrvačnosť, ktorá ľuďom už nepomáhala vystúpiť k Bohu a do nového života. Chrám, ktorý sa počas veľkonočných sviatkov mal stať miestom nového vyjdenia z otroctva, sa postupom vekov stal naopak hrobom. Preto Ježiš vyháňa všetkých von. Ľudí, aj zvieratá. Necháva vyniesť von klietky s holubmi, ktoré sú symbolom uväznenia. Autor Jánovho evanjelia necháva Ježiša anticipovať vlastné vzkriesenie. Chrám – hrob je často potrebné zbúrať, aby z neho nezostal kameň na kameni (por. Mk 13, 2), pretože len takto môžu ľudia vyjsť von z hrobov a zažiť vlastné vzkriesenie a osobnú Veľkú noc. Nad chrámom – hrobom, ktorý stavali 46 rokov, nikto nemusí smútiť, pretože Ježiš hodlá za 3 dni postaviť nový chrám slobody a života.

(Ježiš) si urobil z povrázkov bič a všetkých vyhnal z chrámu.   
Jn 2, 13 – 22; Ez 47, 1 – 2. 8 – 9. 12; Ž 46   
  
Keď sa raz niektorí starší sťažovali na mladých, že sa v chráme správajú akosi uvoľnene a že sa priveľmi smejú, povedal jeden kňaz: „Radšej nech sa mladí smejú v kostole, ako by mali hrešiť na ulici.“ Koho by sme najradšej vyhnali z chrámu my? Tú skupinku mladých s trojfarebnými vlasmi a v potrhaných džínsoch? Alebo tú pani v tej príliš krátkej sukni? Alebo slečnu s prílišným mejkapom? Alebo deti, ktoré neustále plačú a vyrušujú nás pri počúvaní vznešenej homílie? Ktovie. Ježiš nevyháňal nikoho z tých, čo do chrámu prišli s úprimným srdcom. Vyháňal tých, ktorí si na chrám zvykli ako na sieť ekonomických príjmov a tak nejako to mali postavené aj voči Bohu – za ovcu odpustenie toho a toho. Chrám je podľa Ježiša dom jeho Otca. A v dome majú byť aj deti. A to všetky. Hlavne v dome nekonečne milujúceho a neustále odpúšťajúceho Otca. Možno je jedno, koho by sme z chrámu najradšej vyhnali my. Ide len o to, či by Ježiš z chrámu nevyhnal nás. Verme, že nie.