# Jn 2,13-22

**AI** V posledných rokoch sa v našom spoločenskom živote reformuje veľa vecí. Niekedy sa možno aj pýtame, dokedy to bude všetko trvať. Lebo s reformovaním sú spojené aj rozličné ťažkosti a trápenia. Aj tento čas koniec cirk. roka je výzvou na reformu, obnovu, vylepšenie nášho ľudského a duchovného profilu. A čo máme zreformovať?

**KE** Dnešné Božie slovo nám hovorí, že máme zreformovať - **kult, alebo liturgický život** a spolu s ním aj náš **morálny život.**

**DI** O liturgickej reforme nám hovorí evanjelium. Ježiš prišiel do chrámu a našiel tam predavačov a zmenárnikov peňazí, ktorí tam robili veľký hluk. Svojím správaním rušili posvätnosť chrámu a jeho poslanie. Preto ich odtiaľ vyhnal a prísne im povedal: **Nerobte z domu môjho Otca tržnicu!“** Lebo **„môj dom sa bude volať domom modlitby“** (Mt 21, 13). Po očistení chrámu Ježiš vysvetľuje v čom bude spočívať nový kult, kto bude jeho centrom a kde sa bude konať: „**Zborte tento chrám a za tri dni ho postavím.“**  Zmŕtvychvstalý Ježiš bude svätyňou nového kultu. Od tej chvíle pravý kult bude spočívať vo vzťahu k nemu a cez neho k Otcovi a k Duchu Svätému.

S novozákonným kultom bude musieť byť spojená aj túžba po morálnej obnove vlastného života. Nebude stačiť vzťah ku Kristovi, bez významu pre život. A tak prichádzame aj k Božím prikázaniam, ktoré sa majú odzrkadľovať v našom živote o ktorých často počujeme v chráme. Oni boli osou morálneho života Židov a musia byť aj osou novozákonného Kristovho ľudu. Veď vieme, že Kristus prikázania nezrušil, ale ich ešte obnovil a postavil ich na základ, ktorý sa volá láska.

**PAR** Schádzame sa každý deň a v nedeľu a vo sviatky v kostole. Slávime tu svätú omšu, aby sme si sprítomňovali Kristovu obetu, chválili a klaňali sa Bohu a vytvárali bratské spoločenstvo. Usilujme sa, aby naša liturgia bola pekná a mali sme z nej zážitok. Investujeme prostriedky do obnovy chrámu, výzdoby a upratovania. Máme pekné ornáty, kalichy a iné liturgické veci. Stačí toto všetko, aby náš kult bol taký, aký si ho prial mať Ježiš? Nestačilo by to vtedy, keby kult nemal vplyv na náš morálny život, na naše skutky. Aj nám by mohol potom Ježiš opakovať slova proroka Izaiáša: **„Tento ľud ma uctieva perami, ale ich srdce je ďaleko odo mňa“** (Iz 29, 13; Mt 15, 8).

**MY** Ak by sme nežili podľa našej viery, ak by sme Boha verejne zapierali, ak by sme verili rozličným poverám, ak by sme Boha urážali slovami, tak nám dnes Ježiš hovorí: **uctievate ma len svojimi perami.**

Ak by sme sa nestarali o svojich rodičov. Ak by sme ich v starobe opustili. Ak by sme už čakali na ich smrť, tak nám dnes Ježiš hovorí: **uctievate ma len svojimi perami.**

Ak by sme svoj život prežívali v klamstvách, ohováraniach, v nespravodlivostiach, v agresivitách, karierizme, v nenávisti, tak nám dnes Ježiš hovorí: **uctievate ma len svojimi perami.**

Ak pestujeme kult tela, sexuálnej neviazanosti, manželskej nevery, neslušného rozprávania a pozerania, tak nám dnes Ježiš hovorí: **uctievate ma len svojimi perami.**

# ADE Reformy sú vždy ťažké a zdĺhavé. Presvedčuje nás o tom denná skúsenosť. Podobné je to aj s reformami v našom živote. Prosme o vytrvalosť a trpezlivosť, aby sme dokázali vytvárať zo seba ľudí s pravým kresťanským kultom a s mravným životom.

Posviacka Lateránskej baziliky - (09.11.)

    Podľa tradície sa v tento deň už od dvanásteho storočia slávi výročie posviacky baziliky, ktorú dal v Lateráne postaviť cisár Konštantín. Táto slávnosť bola najprv sviatkom mesta Ríma, neskôr sa na počesť baziliky zvanej *„Matka a hlava všetkých kostolov mesta a sveta“* rozšírila na celý rímsky obrad ako znak lásky a jednoty s Petrovou katedrou, ktorá ako píše sv. Ignác Antiochijský *„predsedá celému spoločenstvu lásky“.*    Evanjelium podľa sv. Jána *„o vyháňaní kupcov z chrámu“,* nás môže viesť k zamysleniu nad tým, aký je vlastne postoj Pána Ježiša ku chrámu a k oficiálnemu kultu. Ak čítame povrchne evanjelium, môže sa nám zdať, že je záporný. Veď sa postavil voči vládnucej triede kňazov a zákonníkov. Keď sa však na to dobre pozrieme, že Ježiš neprichádza chrám zničiť, pretože kult vyplýva z Božieho zákona, ale chrám očisťuje.   
    Pán Ježiš, rovnako ako pred ním proroci, preukazoval jeruzalemskému **chrámu** najhlbšiu úctu. V ňom ho Jozef a Mária predstavili štyridsať dní po jeho narodení. Ako dvanásťročný sa rozhodne zostať v **chráme**, aby svojim rodičom pripomenul, že sa má starať o veci svojho Otca. Počas svojho skrytého života doň každoročne putoval v čase Veľkej noci. Aj jeho verejné účinkovanie sa riadilo akoby rytmom sviatkov a púti do Jeruzalema na veľké židovské sviatky. Pán Ježiš chodil do **chrámu** ako na privilegované miesto stretnutia s Bohom Otcom. **Chrám** je pre neho príbytkom jeho Otca, domom modlitby, a pohoršil sa nad tým, že sa jeho vonkajšie nádvorie stalo miestom obchodovania. Zo žiarlivej lásky voči svojmu Otcovi, vyháňa predavačov z chrámu: *„Nerobte z domu môjho Otca tržnicu!“* Jeho učeníci si spomenuli, že je napísané: *„Strávi ma horlivosť za tvoj dom“.*   
    Pán Ježiš vôbec nebol nepriateľský voči chrámu, kde predniesol podstatnú časť svojho učenia, podrobil sa dokonca platiť chrámovú daň a pribral si k tomu Petra, ktorého práve ustanovil za základ svojej budúcej cirkvi. Ba viac, stotožnil sa s chrámom, keď sa predstavil ako definitívny príbytok Boha medzi ľuďmi. Preto jeho telesné usmrtenie predpovedá zničenie chrámu, ktoré bude značiť vstup do nového veku dejín spásy. *„Prichádza hodina, keď sa nebudete klaňať Otcovi ani na tomto vrchu, ani v Jeruzaleme.“* Krátko pred svojim umučením predpovedá, že túto nádhernú stavbu zbúrajú a že z nej nezostane kameň na kameni. Je to predpoveď jedného zo znamení posledných čias, ktoré sa začnú jeho vlastnou Veľkou nocou. Aj po jeho zmŕtvychvstaní si apoštoli zachovali nábožnú úctu k chrámu.  
    Pán Ježiš v evanjeliu hovorí: *„Zborte tento chrám a za tri dni ho postavím."* Židia povedali: *„Štyridsaťšesť rokov stavali tento chrám a ty ho postavíš za tri dni?"* *Ale on hovoril o chráme svojho tela.“* (Jn 2,19-21) Snáď neexistuje v tomto svete krajší zážitok ako ten, že človek začne prežívať svoje telo nie už ako väzenie duše, kde duša trpí odlúčenosťou od Boha, ale ako chrám, kde je duša v intímnej samote s Bohom. Vidíme, ako vysoko hodnotí Pán Ježiš ľudské telo. Práve to telo, ktoré nám spôsobuje toľko problémov v duchovnom živote. **Naše telo môže byť a má byť chrámom.** Ak je bez božieho Ducha, stáva sa miestom totality nášho Ega. Stáva sa vykorisťovanou prírodou, ktorá sa človeku pomstí. **Aby sa stalo chrámom, je potrebné uvolniť oltár srdca pre Boha, Stvoriteľa.** A dať mu plné právo nad sebou a nad svojím životom. Telo človeka má mať účasť na dôstojnosti *„Božieho obrazu“,* je ľudským telom práve preto, že ho oživuje duchovná duša, a celá osoba je určená na to, aby sa v Kristovom tajomnom tele stala chrámom Ducha.  
    Čo robí Ježiš, keď mu chcem zasvätiť svoje telo, keď chcem aby moje telo bolo chrámom, ale nie chrámom mojej vlastnej duše, kde budem zbožňovať seba samého, ale skutočným chrámom Božím. Aby toto miesto bolo skutočne chrámom Božím, musíme pozvať Ježiša. Dať mu plné právo nad sebou, odovzdať mu kľúče od tohoto prázdneho domu. Pán Ježiš prichádza ako ten, ktorý má moc. Vytiahne svoj bič a vyženie zo mňa predavačov dobytka. Títo predavači sú symbolom všetkého toho, čo nás spája s čiste živočíšnou sférou nášho života. Veď mi všetci, namiesto svojej duše ponúkame Bohu rôzne náhrady. Podobne ako SZ ľudia uznávame formu zástupnej obete. Radšej obetujeme Bohu množstvo svojich akcii, len aby sme nemuseli dať samých seba. Ježišovi však nestačí môj dobytok. On chce mňa samého. Pán Ježiš často nachádza vo mne peňažný ústav, kde namiesto lásky ponúkame svoj majetok. Chcem lásku kúpiť. Alebo chcem za lásku zaplatiť. Božie Slovo však hovorí: *„Láska je silnejšia oko smrť, ak by niekto chcel za lásku dať všetko Bohatstvo svojho domu, len by sa opovrhlo nim.“*  
    Aj predavačom holubov rozkázal: *„Preč s tým odtiaľto. Nerobte z domu môjho Otca tržnicu!"* Čo nám predstavuje holub. Holub môže byť symbolom mnohých vecí, ale jednu predstavuje denne aj nám. Totiž holub je ľahostajný voči posvätnu. Teda holub je symbolom náboženskej ľahostajnosti. Nezáujmu o Božie veci. Mňa však podobne ako Ježiša musí horlivosť za Boží dom stravovať.  
    Ak tieto prekážky odstránime zo seba, teda živočíšny štýl života, snahu obchodovať s Bohom a svoju ľahostajnosť voči Božím veciam, vtedy Ježiš príde do chrámu, ktorým je naše telo a začne z neho svoje požehnané pôsobenie. Naše telo nebude pre nás prekážkou na ceste k Bohu, ale stane sa miestom jeho prebývania. Miestom, ktoré budeme veľmi milovať lebo sa v tomto mieste stretávame s Bohom. Naše telo sa postupne stane poslušným nástrojom Ducha, lebo zistí, že sa mu táto služba oplatí.  
    Symbolika obnovy chrámu sa často objavuje aj v živote sv. Františka z Asissi. Svoje obrátenie začal obnovou kostolíka sv. Damiána: *„Prvé dielo, na ktoré sa blažený František podujal, keď sa vymanil z rúk svojho telesného otca, bola stavba Božieho domu. Nebudoval nový, ale obnovil polorozpadlý, starý, úctyhodne starý kostolík vylepšil. Nezrušil staré základy – budoval na nich – a tým, i keď nevedomky, zachovával Božie Slovo, pretože „nikto nemôže položiť iný základ než ten, ktorý už je položený, totiž Ježiš Kristus.“* *Keď prišiel na miesto, kde bol pred dávnymi časmi postavený kostolík sv. Damiána, s milosťou Najvyššieho ten kostol v krátkej dobe s velikou horlivosťou opravil.“*    Jeho životopisci hovoria, že na začiatku svojho obrátenia opravil takto tri kostolíky, z ktorých posledný bol kostol Panny Márie Anjelskej. A v súvislosti s dnešným sviatkom sa práve k Lateránskej bazilike viaže videnie, ktoré mal Pápež Inocent III, keď vo svojom prorockom sne videl sv. Františka ako muža, ktorý podopiera rúcajúcu sa Lateránsku baziliku, ktorá bola a stále zostáva symbolom celej cirkvi, ešte nerozdelenej na katolíkov, pravoslávnych a protestantov. Je tiež symbolom chudobnej cirkvi, ktorú svet podporuje, pretože mu dáva dobrý príklad.

Výročie posviacky Lateránskej baziliky.

Každý kostol má svoje dejiny, ktoré sú úzko späté s miestom, kde sa nachádza. Sú ale kostoly, ktorých dejiny sú spojené s dejinami katolíckej Cirkvi. Medzi ne na prvom mieste patrí Lateránska bazilika.

Po skončení krvavého prenasledovania kresťanov rímskym cisárom Konštantínom, dostala Cirkev od neho nielen slobodu, ale daroval pápežom aj starobylý Lateránsky palác. K nemu sa potom postavila nádherná svätyňa zasvätená Najsvätejšemu Spasiteľovi a baptistérium (krstiteľnica). Preto má bazilika aj druhý titul: Bazilika sv. Jána v Lateráne. A aj tretí titul: sv. Jána evanjelistu. 9. novembra 324 pápež Silvester, ako hovorí tradícia, chrám slávnostne vysvätil

Od začiatku bola bazilika spojená s ďalšími dejinami našej Cirkvi. Tu po dlhé storočia bývali nástupcovia sv. Petra. V bazilike sa uskutočnilo 5 Všeobecných koncilov a veľa iných cirkevných synod, ktoré mali veľký vplyv na náboženský život. A aj keď neskoršie preniesli pápeži svoje sídlo na vatikánsky pahorok, blízko baziliky sv. Petra, Lateránska bazilika ostala aj naďalej prvou zo všetkých rímskych bazilík, Katedrou sv. Otca a matkou všetkých kostolov na celom svete.

Tak ako je život všeobecnej Cirkvi spätý s Lateránskou bazilikou, tak je náš život spätý s našim kostolom. Neraz ľudia ponavštevujú veľa krásnych chrámov na celom svete, ale napokon povedia, že ten ich kostol alebo kostolík je najkrajší. Povedia to nie preto, že by mal veľké umelecké a architektonické pamiatky, ale preto, lebo je ich a v ňom prežívali a prežívajú krásne chvíle svojho života. Na svoj kostol sa pozerajú očami viery a lásky k Bohu.

Dnes možno počuť z úst mnohých, ktorí nemusia Boha, že Ježiš nám neprikázal stavať kostoly. Je to pravda? Áno, Ježiš to priamo neprikázal. On počas svojho života navštívil len jeden a jediný židovský chrám v Jeruzaleme. V tomto chráme vyučoval a kritizoval všetky také prejavy, ktoré boli v rozpore s vierou. Nikdy ale nepovedal, že chrám je zbytočný, že ho majú pobúrať. Ak to povedal, tak len obrazne, keď chcel hovoriť o svojom zmŕtvychvstaní. Ani jeho predpoveď o zničení Jeruzalemského chrámu, nie je zameraná proti zmyslu kostola. Zničený chrám bude dôsledkom židovskej nevery.

Prví kresťania sa najprv schádzali po domoch, alebo na posvätných miestach mučeníkov, v katakombách. Po získaní slobody na začiatku 4.st. začali aj kresťania budovať chrámy. Robili to preto, že chrám z kameňa bol najkrajším symbolom duchovného chrámu, ktorým je Cirkev, že v chráme je prítomný najvzácnejší hosť, Ježiš v podobe chleba a že v chrámoch sa mohli stretávať so svojimi bratmi a sestrami a sprítomňovať si obetu Ježiša Krista. To boli dostatočné dôvody, aby sa stavali chrámy ako najkrajšie budovy sveta. Veď Bohu musí dať človek to najkrajšie a najlepšie, čo dokáže. Pretože sektári nepatria do Cirkvi, neveria v Ježiša prítomného v Eucharistii, preto nemajú dôvod budovať chrámy.

Najsilnejším argumentom pre nás voči nepriateľom kostolov by mal byť ten, že na našom živote bude vidieť zmysel našej návštevy v božích chrámoch. Ak povieme, že chodíme do kostola, tak to nesmie vyznieť tak, ako keď povieme, že chodíme do obchodu, alebo na futbal, alebo na diskotéku. Ak tak povieme, tak musí byť zrejmé, že chodíme na stretnutie s našim nebeským Otcom, s Ježišom, ktorý nás neustále učí a obetuje sa za nás, že sa otvárame Duchu Sv., ktorý vedie náš život. A napokon musí aj každý vidieť, že nás kresťanov katolíkov kostol vzájomne spája a vytvára jednu farskú rodinu, spojenú so všetkými kresťanmi na celom svete.