**3. nedeľa pôstna (B)**  - Jn 2, 13-25; **Keď bohovia zomrú**

Ktorí ste cestovali autobusom po **friulánskom a** **benátskom kraji** (čo je na nížine hneď ako opustíte Alpy na talianskej strane smerom do Ríma), zaiste vám neunikli - ak ste pozorovali dedinky popri autostráde - **vysoké veže kostolov**. Tieto veže upútajú pozornosť okoloidúceho preto, že sú svojou výškou neúmerné k veľkosti kostola, pri ktorom stoja. Neviem, čo bolo motívom pre stavbu týchto enormne vysokých veží. Možno, že sa dediny medzi sebou navzájom **pretekali**. Ale mohlo to byť aj to, aby prechádzajúcim i domácim neustále pripomínali, že chrám, pri ktorom veža stojí je **centrom celého ich života**. Že Boh, na ktorého veža ukazuje a ktorý v chráme prebýva špeciálnym spôsobom, musí byť základom a centrom, okolo ktorého sa celý ich život odvíja. Je to to, čo **Rudolf Otto** nazýva zmyslom pre **posvätno** (numinosita). Tento zmysel ľudia vlastnia akosi spontánne, bez toho, že by sa mu museli učiť. V zjavených náboženstvách, ako je židovstvo alebo kresťanstvo, bolo toto tušenie jasne definované a popísané. Dnes sa to, žiaľ, mení. **Máme iné chrámy**, ktoré siahajú až do neba. Niekto to popísal tak, že v 20. storočí chrámami a najväčšími a najhonosnejšími budovami v mestách sa stali **banky**. Dokonca i architektúrou pripomínajú chrámy. Toto samozrejme nezostáva bez dôsledkov. Ľudia - aj keď im to možno navonok vyhovuje - vnútorne sa stávajú **dezorientovanými**.

Počuli sme dnes v čítaní z knihy Exodus, ako Boh, ktorý sa Židom postupne zjavuje, im dáva príkazy. Prvým a základným prikázaním, na ktorom všetky ostatné stoja a z ktorého vyrastajú je **príkaz mať Boha v svojom centre**. Na prvom a základnom mieste. Pred ním nemá nič prednosť. Toto prikázanie bolo neskôr zhmotnené aj stavbou jeruzalemského **chrámu**, ktorý mal viditeľným spôsobom poukazovať na to, že národ má svoje **centrum**. Centrom národa bol **Jeruzalem**. Centrom Jeruzalema je **chrám**. Centrom chrámu **svätyňa** svätých, kde bol prítomný Boh špeciálnym spôsobom. Toto miesto malo byť **neustálou pripomienkou toho, kde je centrum**. Tak ako veže benátskeho kraja. Človek, ktorý ho videl, nemohol nikdy zabudnúť.

Lenže iné je teória a iné prax. Ľudia vždy špekulovali, ako sa istým veciam - ktoré čosi stoja - **vyhnúť**. Mať Boha vo svojom strede je síce to, čo človeku dáva istotu, ale nie je to ľahké. A človek od nepamäti túžil **radšej po veciach, ktoré by boli ľahké**. Preto vždy hľadal spôsoby, ako sa ťažšieho zbaviť a urobiť veci ľahšími. **Málokedy pritom myslel na to, že si píli konár, na ktorom sám sedí.** V dnešnom evanjeliu sme boli svedkami incidentu. Ježiš sa rozčúlil a z chrámu povyháňal peňazomencov a kupcov. Títo ľudia určite nemali problémy s myšlienkou chrámu, t.j. čo symbolizuje a na čo tu je. No chceli si robiť aj svoj biznis a preto hľadali spôsoby ako ísť na to. A tým **sväté miesto znesvätili, čisté poškvrnili, nedotknuteľného sa dotkli...** a vlastne aj seba samých aj iných zdezorientovali. Ježiš im dal najavo, že sú veci, ktoré sa nemôžu meniť, pretože na to doplatíme v konečnom dôsledku my sami. Nedoplatí na to Boh, ale my! My sami sa oberieme o istoty, stred, záruky, smerovanie, kompas. Títo ľudia okrem toho, že sami mali popletené priority, **zasahovali do životov aj tých ľudí, ktorí priority mali jasné**. Chrám znesväcovali aj pre nich. A mnohých možno i miatli. Preto ten bič a preto ten hnev.

**Pýtame sa, prečo mali a majú ľudia vždy pokušenie, nahrádzať podstatné nepodstatným?** Alebo keď nie priamo nahrádzať, tak aspoň to podstatné tak nejak zakamuflovať, že sa celkom stratí? Upozorňujem, toto pokušenie nemali **len Židia**, je to pokušenie aj naše. V našej dobe to robíme nielen tým, že chrámy zatieňujeme honosnými bankami (čo je viac menej symbolické konštatovanie) ale aj tým, že Boha vytláčame z centra všetkého, napríklad zo školy, z verejných priestorov, dokonca z nemocníc. Prečo tieto tendencie? Myslím, že dôvodom je to, že vec celkom **nechápeme**. Mnohí hovoria o teokracii a boja sa jej; najmä keď vidíme ako vyzerá teokracia v moslimskom svete. Takáto forma chápania teokracie a jej praktizovanie určite nie je dobrá. Je až príliš ľudská a zdeformovaná. **Skutočná teokracia** vyzerá inak: Boh je centrom, aby tak aj všetky ostatné veci mali svoje skutočné miesto. Miesto, ktoré im patrí. **Ak si Boh želá byť v našom centre, robí tak preto, aby nás ochránil pred tým, aby nám začalo vládnuť niečo iné, čo nás v konečnom dôsledku zotročí.** Boh chce, aby sme **nikdy nestratili slobodu**. Všimnime si, ako je formulované prvé prikázanie Desatora z dnešného prvého čítania: *„Neurobíš si modlu, ani nijakú podobu toho, čo je hore na nebi, dolu na zemi alebo vo vode pod zemou! Nebudeš sa im klaňať, ani ich uctievať..."* **Čo znamená urobiť si modlu?** Znamená to, vytvoriť si niečo, čo sa stane idolom, čomu postupne začnem dávať zo seba viac a viac až ma to celkom znetvorí. Modly ľudí požierajú, ich život ničia, oberajú ich o slobodu, zaberajú miesto tomu, čo je v živote človeka podstatné... A čo sa stane potom? **Náš život začne byť chaotický, prázdny, nenaplnený.** A to najhoršie nás ešte len čaká! Karmelitán John Welch napísal knihu o sv. Jánovi z Kríža, ktorej dal meno **Keď bohovia zomrú**. Naráža tým na **krízu, do ktorej sa dostane človek, keď mu zomierajú idoly**. A všetky idoly raz naozaj zomrú, lebo to je ich údel! Len škoda spúšte, ktorú zanechávajú po sebe. Ak máme Boha vo svojom centre, potom všetky veci nášho života majú svoje pevné miesto a my ich užívame pre svoje dobro. Ak nie, náš život je chaos.

Človek, ak je realista a je na ceste k hĺbke, zistí, že **nič na svete ho nedokáže natoľko uspokojiť, ako Boh**, že nič na svete nemá **takú hodnotu** ako Boh, že nič na svete mu nedá **toľko slobody**, ako Boh, a v nikom inom **nenájde natoľko seba i iných**, ako v Bohu a cez Boha. Veľa ľudí k takémuto postoju dozrelo na základe uvažovania o pravej hodnote vecí. **Neuspokojme sa teda s plytkosťou.**

V tomto zmysle za povšimnutie stojí text Písma, v ktorom Ježiš hovorí: „Ak niekto prichádza ku mne a nemá v nenávisti svojho otca, matku, ženu, deti, bratov, sestry, ba aj svoj život, nemôže byť mojím učeníkom (Lk 14, 26). Toto miesto treba vysvetliť, lebo je veľmi dôležité. V prvom rade v semitskom jazyku **nenávidieť znamená menej milovať.** No hlavne ide v ňom o to, že Ježiš nás učí **správnym prioritám**. Graficky by sme mohli to, čo hovorí nakresliť asi takto: vytvorme **priamku**, alebo lepšie **potrubie** **medzi nás samých a Boha**. A všetky ostatné veci poukladajme na toto potrubie. Čím viac lásky bude pretekať medzi nami a Bohom, tým viac lásky bude mať každá jedna vec na tom potrubí: moji rodičia, môj manželský partner, deti, priatelia, práca, hobby... A keď mi tieto veci zo života odídu, napr: mi niekto zomrie, alebo stratím prácu, ja sa nezrútim, lebo to podstatné - Boh - mi zo života neodišlo a nikdy neodíde. **Bohovia** (podľa sv. Jána z Kríža) **môžu zomrieť, ale Boh mi nikdy nezomrie a ja nikdy nestratím v živote definitívnu oporu, istotu a smerovanie**.

Istý kňaz verbista, John Fuellenbach, rozpráva, že raz v jednom meste v Juhoafrickej Republike, dával duchovné cvičenia. Poradili mu, aby navštívil istú starú ženu. *„Bolo mi povedané, aby som navštívil* ***Mama Zibi*** *v jej domčeku,"* hovorí. *„Dopočula sa o mojich prednáškach a chcela ma vidieť. Bola aspoň 100 ročná. Pamätala si dokonca ešte na vojnu s Anglickom. Počas celého svojho života bola jednoduchou africkou slúžkou. Jednu vec však poznala veľmi dobre:* ***Sväté Písmo****. Každý deň si z neho čítala a veľa úryvkov vedela naspamäť. Keď som ju navštívil bola veľmi chorá. Každú chvíľu mohla zomrieť.* ***Amputovali jej obe nohy kvôli silnej cukrovke.*** *Myšlienka mojich prednášok sa jej páčila. Pozrela sa na mňa pozorným pohľadom a povedala mi veľmi láskavým spôsobom:* ***«Páter Ján, ďakujem vám, že ste ma prišli navštíviť. Chcela som vám dať vedieť tajomstvo Svätej knihy, ako som ho ja sama počas svojho dlhého života pochopila: jediné, čo sa ráta, je láska. Jedine láska môže vykúpiť svet.»*** Bol som hlboko dojatý. Tu je žena, ktorá zakúsila tie **najnižšie možné formy pokorovania a ponižovania**, akých sa žene v Južnej Afrike dostáva. Súčasťou jej života bolo toľko tragédií a utrpení! Jej **manžela** zastrelili, jej **dvaja synovia** stratili svoje životy vo vzburách, ona bola celý svoj život **chorá** a snažila sa zarobiť si na živobytie **vykonávaním všetkých možných druhov tej najnižšej práce**. Nebolo však v nej ani zrniečko trpkosti a mrzutosti. Jej tvár bola jednou z najpokoja-plnejších tvárí, aké som v svojom živote len stretol. Jediné, čo mi chcela povedať, bolo tajomstvo Svätého písma: **láska je jedinou dôležitou vecou v celom vesmíre**."

A na záver mi dovoľte, aby som vám prečítal jeden z mojich najobľúbenejších textov, aké len poznám: **Princíp a fundament od sv. Ignáca z Loyoly** (t.j. Vedúca zásada a základná pravda sa nachádza v knihe Duchovné cvičenia na začiatku tzv. Prvého týždňa), na ktorom autor vraj pracoval takmer celý život, aby do neho vložil len tie najdôležitejšie slová, a aby tam bolo obsiahnuté naozaj všetko. Všimnite si, čo ten text obsahuje. V prvom rade obsahuje definíciu nášho života. Potom to, na čo sú tu všetky ostatné veci, ktoré máme k dispozícii. Potom, ako tieto veci užívať. Potom uvádza zopár príkladov, v ktorých popisuje **princíp indiferencie**, čo je princíp **nenaviazanosti**, ktorý je pre jeho spiritualitu najpodstatnejším princípom. Ide nie to, že človek ide za tým, čo od neho chce Boh, toto prijme, vykonáva to najvernejšie, ako len vládze, no keď je potrebné, vzdá sa toho čo má a v slobode ide k niečomu inému, k čomu ho volá Boh. Na záver sa Ignác znova vracia k začiatku.

A teraz spomínaný text sv. Ignáca: **Človek je stvorený, aby chválil Boha, nášho Pána, vzdával mu úctu a slúžil mu, a takýmto spôsobom si spasil dušu; a ostatné veci na povrchu zeme sú stvorené pre človeka, aby mu pomáhali dosiahnuť cieľ, pre ktorý je stvorený.  
Z toho nasleduje, že človek ich má natoľko užívať, nakoľko mu pomáhajú k jeho cieľu a natoľko sa ich zriekať, nakoľko mu v tom prekážajú.  
Preto je potrebné, aby sme sa urobili indiferentnými voči všetkým stvoreným veciam vo všetkom tom, v čom nám je umožnené slobodne sa rozhodovať a kde nepodliehame nejakému záväzku; takže z našej strany nechceme radšej bohatstvo ako chudobu, radšej česť ako potupu, radšej dlhší život ako kratší a tak podobne vo všetkom ostatnom, ale túžime iba po tom a volíme si jedine to, čo nás lepšie vedie k cieľu, pre ktorý sme stvorení.**