Keď sa najedli,   
Ježiš sa opýtal Šimona Petra: „Šimon, syn Jánov, miluješ ma väčšmi ako títo?“   
Jn 21, 15 – 19, Sk 25, 13 – 21; Ž 103   
Niečo stále viselo vo vzduchu. Niečo nedopovedané. Naposledy, keď sa Ježiš s Petrom zhovárali, išlo o problematiku zapretia, ktorá sa neskôr naplnila. V Petrovi sa muselo variť napätie so zvedavosťou tak ako v každom, kto sa k niekomu nepriznal a teraz má v jeho prítomnosti jesť, piť a tešiť sa. Vzťahov, v ktorých je množstvo nevyrieknutých a nedoriešených problémov, je habadej. Niektoré rodiny pôsobia navonok ako svätá rodina v Nazarete, a pritom vo vnútri to vrie. Nikto sa však neodváži začať a vyrozprávať si to. Ježiš to tak nenecháva. Vracia sa k tomu, čo sa stalo. Nie však ako povýšenecký sudca. Peter trikrát zaprel a Ježiš trikrát obracia otázku opačne: „Miluješ ma? Väčšmi, exkluzívne, z celej sily?“ V Petrovej odpovedi je cítiť aj ľútosť. Ježiš nepotrebuje vyznanie lásky tak, ako ho potrebuje Peter. Každopádne, obaja potrebovali „dať reč“ a vyhnať spomedzi seba démona napätia a neozrejmenia. Teraz je čistý stôl a Peter sa môže bez komplexov ujať svojho pastierstva.

Ježiš sa opýtal Šimona Petra: „Šimon, Syn Jánov, miluješ ma?“   
Jn 21, 15–19; Sk 25, 13–21; Ž 103   
Richard Rohr píše, že „Ježiš nemohol po zvyšok svojho života uniesť, že by Peter mal mať na sebe vinu za troje zapretie. A tak mu trikrát dovoľuje, aby verejne a hrdo povedal: ‚Milujem ťa.‘“ Ježišova empatia a odpustenie je veľká vec, vo chvíľach týchto otázok sa však deje ešte čosi viac. V Jánovom evanjeliu sa Peter stáva pastierom tých, ktorých Ježiš zanecháva, až po vzkriesení. Tieto otázky akoby mali u Petra potvrdiť legitimitu jeho voľby a zároveň mu majú slúžiť ako uvedomenie si, o čo ide na prvom mieste. Ježiš po ňom nechce, aby urobil talentové alebo vedomostné skúšky. Kladie mu tri rovnaké otázky o láske, akoby chcel naznačiť, že nič viac na to, aby správne viedol cirkev, nepotrebuje. Ak nestratí zo zreteľa lásku a Ježiša Krista, stane sa naozaj skalou. Nakoniec ho Ježiš akoby nanovo povoláva (por. Jn 21, 19b), aby si Peter pripomenul všetko, čo od prvého „Poď za mnou!“ zažil. Láska nahradila zapretie, nové povolanie staré chyby. Peter sa nechal opásať Bohom, a tak vstal z mŕtvych.

Petra zarmútilo, že sa ho (Ježiš) tretí raz spýtal: „Máš ma rád?“ Jn 21, 15–19, Sk 25, 13–21; Ž 103   
  
Otázok na lásku v živote nikdy nie je dosť. A v odpovediach by sme mali byť zvlášť pokorní. Typy lásky sú rôzne. Niekoho milujeme preto, lebo byť priateľom známej osobnosti, môcť sa vedľa nej fotografovať, znamená mať otvorené dvere v spoločnosti. Aj takto a preto mohol Peter milovať Ježiša. Iné lásky sú z rozumu. Je dobré udržiavať vzťah s niekým, kto má zlatú kreditnú kartu. Iné lásky sú úprimné a nikdy nepresiahnu úroveň priateľstva. A potom je tu naozajstná partnerská láska. Každý člen akéhokoľvek vzťahu si z času na čas len tak, alebo z donútenia okolností kladie otázku: „Milujem ešte vôbec tohto človeka, alebo ťaháme vzťah zo zotrvačnosti? Čo sa stalo, že naša láska chladne? Dalo by sa pre ňu ešte niečo urobiť, alebo je bezpodmienečne mŕtva?“ „V trojnásobnej Ježišovej otázke k Petrovi nejde len o to, že sa ten, kto má viesť cirkev, musí vyznačovať zvláštnou láskou. Oveľa viac ide o otázku, ako sa pravej a autentickej láske naučiť,“ píše Anselm Grün. S láskou budeme celý život v školských laviciach.

**PAS MOJE BARÁNKY, PAS MOJE OVCE!**

Satyr stretol človeka. Išli kus cesty spolu. Vonku bola veľká zima. Človek si dýchal na ruky. Čo to robíš? pýta sa ho Satyr. Zohrievam si ruky. Prišli do hostinca, aby si človek dal horúcu polievku. Na zahriatie. Keď ju priniesli, znova dýcha na pariacu sa polievku: Čo robíš? Ochladzujem si ju. - Satyr vstal a hovorí: Odchádzam preč, ty si čudná bytosť. Tým istým dychom ohrievaš i ochladzuješ. Ja s tebou nechcem mať nič spoločné.

Keď sa Ježiš zjavil svojim učeníkom po zmŕtvychvstaní a jedol s nimi, opýtal sa Šimona Petra: Šimon, syn Jánov miluješ ma väčšmi ako títo. Odpovedal mu: Áno, Pane, ty vieš, že ťa mám rád.  
Pri čítaní tejto state evanjelia nám často napadne otázka. Prečo si Ježiš vybral práve Petra. Bol rybárom, nebol vzdelaný, nevynikal svätosťou, zradil ho. Prečo si nevyvolil Jána, ktorého zvlášť miloval? Tento bol vernejší, bol aj pri jeho kríži, bol vzdelanejší a prítulnejší. Ježiš videl oveľa ďalej ako je naše uvažovanie. Videl, čo jeho nástupcu čaká. Prenasledovanie, opovrhnutie, neláska. V Petrovi dozrievala postupne láska k Ježišovi. Ježiš videl Petrovi do srdca a vedel, že ho miluje najviac zo všetkých. Bolo to aj preto, že Ježiš mu najviac odpustil. Komu sa viac odpustí, ten viac miluje.

Misionári šli do Zairu v Afrike. Zmenili si doláre. Len 100 dolárov. Aké bolo pre nich prekvapenie, keď im priniesli miestne bankovky na vysokozdvižnom vozíku. Obrovský balík peňazí. Tam je mena 1 dolár ku 1 500 000 miestnych. Mali plný vozík peňazí, ale mohli zaň kúpiť akurát tranzistorové rádio. Ak nebude náš život krytý Ježišom, ak ho nebudeme mať radi ako Peter, potom budeme bezcennými papiermi. Pri voľbe Petra, ako nástupcu, Ježišovi nešlo o jeho pôvod, vzdelanie. Išlo mu o lásku, ktorou ho miloval. Pane aj v nás rozmnož lásku k Tebe, aby sme sa naučili ťa milovať a slúžiť ti v našich blížnych tak ochotne ako tvoj apoštol.

7. Veľkonočný piatok - (Jn 21,15-19)

    Ako bohoslovec som študoval dejiny náboženstiev a mal som možnosť nazrieť do teológie súčasných ale aj minulých náboženstiev a bol som prekvapený, že otázka na lásku učeníkov k majstrovi sa nevyskytla u nikoho okrem Ježiša. Ani jeden zo zakladateľov nevyžadoval od svojich učeníkov lásku a ani sa teda nepýtal na lásku ku svojej osobe. Aspoň sa o tom nepíše. Nie je to zvykom, zvlášť medzi mužmi, pýtať sa na lásku. Možno skôr ženské srdce pochopí dôležitosť tejto otázky, ktorú dal Ježiš Petrovi.  
    Kresťan v zápale svojej apoštolskej činnosti môže úplne kľudne zabudnúť na to najpodstatnejšie. Prvé prikázanie je prikázanie lásky k Bohu. Vo vzťahu k Bohu nejde o to, aby sme čosi pre neho odrobili, aby sme sa čosi pomodlili, aby sme niekoho k Bohu priviedli, ale to najpodstatnejšie je to, čo vyjadruje Ježišova otázka položená Petrovi. „Peter miluješ ma!" „Peter a ako ma miluješ?" „Miluješ ma viac ako ostatní?" Táto najpodstatnejšia otázka sa vytráca aj z medziľudských vzťahov. Manželstvo, rodina sa môžu zmeniť na výrobný podnik. Ale to isté sa môže stať kňazovi, rehoľníkovi. Zabudne na to, čo je najhlavnejšie. Je zaujímavé, že Pán Ježiš sa nepýta iba raz. Či nestačí ráz vyznať, potvrdiť: „Milujem ťa a hotovo?“ Zrejme nestačí, pretože láska nikdy nieje hotovou vecou. Ak si niekto myslí, že už dosť miluje, tak sa veľmi mýli. Milovanie Boha nepozná hranice.  
    Aj táto nezvyčajná otázka je dôkazom toho, že v Ježišovi sa zjavuje ten istý Boh, ktorý dal ako prvý a prvé „Prikázanie Lásky k Bohu.“ Je to dôkaz toho, že tu máme dočinenia s Bohom, ktorého už Mojžiš pozná ako Žiarlivo milujúceho. Náš Boh je milujúci. Náš Boh je Stravujúci oheň. Aj Ježiš ako Vtelená láska zjavuje ten istý charakter, má tie isté črty.   
    Apoštol Peter, ktorý veľmi dobre poznal srdce svojho Pána, neberie a neobracia túto otázku na smiech, ako by sme to možno v podobnej situácii urobili my. Možno preto, aby sme nemuseli odpovedať. Apoštol Peter trpezlivo na trikrát položenú otázku odpovedá trikrát. Niektorí exegéti vidia v tejto trojnásobnej otázke Ježišovu narážku na Petrovo trojnásobne zapretie. Myslím si, že je to omyl. Boh nie je taký. On sám už v Starom Zákone hovorí, že keď sa hriešnik odvráti od svojich zlých ciest, Boh si na jeho hriechy viac nespomenie. Nakoniec i situácia okolo Petrovho zapretia hovorí skôr o veľkosti jeho lásky, o tom, že už vtedy miloval Pána viac ako ostatní, lebo ho nasledoval aj na tie miesta, na ktoré už nikto nemal odvahu spolu s ním ísť. A tam zlyhal.   
    Ježiš sa dnes pýta na Lásku, pretože Láska je to, o čo predovšetkým ide. Ak sa z našej nábožnosti vytratí láska, môžeme ju hodiť do koša. Ježiš túži po našej láska, lebo len keď žijeme vo vzťahu k nemu, môžeme byť spasení. Ježiš netúži po nejakom romantickom vyznaní, ale po reálnej láske, ktorá sa prejavuje vierou a skutkami. Láska je žitá poslušnosť Božiemu Slovu. Každé pokušenie síce prichádza od zlého, ale v Božích očiach dostáva iný zmysel. V každom pokušení akoby sa nás Boh pýtal: „Miluješ ma?“ „Miluješ ma viac ako seba, ako svoj hriech?“   
    Sv. František tvrdí, že každé prekonané pokušenie je akoby snubným prsteňom, ktorým sa Pán zasnubuje s dušou svojho služobníka. Aj keď vieme, že naša láska je slabá, v tomto jedinom prípade nehovorme Bohu to, čo je skutočnosťou, ale to, čo v najlepšom kútiku srdca chceme, po čom vo svojom srdci túžime. Teda môžem povedať „milujem“, pretože to chcem. Nieje dôležité, či to už cítim, alebo nieje dôležité, či to už dokážem plne žiť, dôležité je, že napriek svojím mnohým zlyhaniam, to chcem. Toto je jediná možná súťaž v Cirkvi. Preteky v tom, kto miluje viac Krista?   
    Láska k Bohu je Žitá poslušnosť jeho Slovu. Boh dáva svojho Ducha tým, ktorí ho poslúchajú. Len láska k Bohu, človeka vedie ku skutočnej slobode. Keď je Boh mojím pokladom, svet už nemá nado mnou moc. Ak som na niečo, alebo na niekoho zavesil svoje srdce, diabol ma môže skrze toto ovládať.   
    Najprv sa Pán Ježiš pýta Petra na jeho lásku a potom mu dáva pastiersky úrad v cirkvi. Každý jeden pastier musí mať veľkú lásku k Pánu Ježišovi, aby mohol správne vykonávať svoj úrad. Nedá sa prehodiť poradie. Nedá sa byť prednostne zaľúbený do ľudí a potom do Ježiša. Musí byť najprv zaľúbený do Ježiša, aby niekoho k nemu mohol priviesť. Túto lásku nemusí dokazovať slovami, ale žitou poslušnosťou. Ježiš sľubuje, že ak takto budeme postupovať dá nám svojho Svätého Ducha, teda lásku, ktorou je Boh sám.   
    Zakončím modlitbou sv. Františka: „Buď vôľa tvoja, ako v nebi tak i na zemi, aby sme ťa milovali celým srdcom, keď na teba budeme ustavične myslieť: celou dušou, keď po tebe budeme neustále túžiť: celou mysľou, keď k tebe budeme smerovať všetky svoje úmysly a vo všetkom budeme hľadať tvoju česť: a celou silou, keď dáme všetku svoju energiu a schopnosti duše i tela do služby tvojej láske a nikam inam: a aby sme milovali svojho blížneho ako seba samého, keď strhneme všetkých, nakoľko to dokážeme, ku tvojej láske, a keď sa budeme radovať z dobra druhých ako z vlastného, budeme mať účasť na ich utrpení a neublížime nikomu.“