**14. 9. 2003 Povýšenia Sv. Kríža Jn 3,13-17**

Štúrovo

*Dnes budeme počuť známu vetu z Jánovho evanjelia. Boh tak miloval svet, že poslal svojho jednorodeného Syna, aby nezahynul nik, kto v neho verí, ale aby mal večný život. Ježiš prišiel na zem a zomrel na kríži, aby sme my mohli žiť. Našou odpoveďou by mal byť život podľa Ježišovho príkladu. Je to ale naozaj tak? Oľutujme teraz svoje hriechy.*

Keď Boh stvoril svet - hovorí jedna stará legenda - pýtal sa Stvoriteľ všetkých zvierat, aké majú zvláštne prianie, aby sa na svete cítili dobre. A tak si tiger prial ostré zuby, aby sa mu dobre lovilo, slon dlhý chobot, vták krídla a zajac ochranné sfarbenie srsti. Všetky zvieratá dostali, čo chceli a boli spokojné. Keď to ľudia videli, boli mrzutí, že ich sa Stvoriteľ na nič nepýtal. „My ľudia s týmto svetom spokojní nie sme.“ - volali k Bohu. - A Boh im odpovedal: „Tak je to správne, tak som to chcel. Vy ľudia nemáte byť ako zvieratá - spokojní na tomto svete - tu nie je váš domov. Vy máte pozerať dohora a hľadať, čo je nad vami. Postavte sa vzpriamene!“ - Od tej doby - končí legenda - zvieratá hľadia dole k zemi, ale človek chodí vzpriamene a hľadí k nebu.

Dnešný sviatok povýšenia Svätého kríža nás vedie, aby sme sa s novou pozornosťou pozreli na toto hlavné znamenie kresťanskej viery. Aby sme si novo uvedomili, že na kríži zomrel Syn Boží, aby sme my, deti ľudské, mohli žiť.

Je to najjednoduchšia vec, pozrieť sa na kríž. Naši kresťanskí predkovia nám zanechali mnoho krížov všade, kam pozrieme: železné na vežiach kostolov, žulové na križovatkách ciest, mramorové na cintorínoch, drevené na stenách našich domácností, zlaté na retiazkach. Kam sa pozrieš uvidíš nejaký kríž.

Lenže v tom je práve naša starosť. Čoho je veľa, to prestaneme vidieť, vnímať. Vznikne nebezpečenstvo, že to stratí pôvodný význam a stane sa odznakom či poverou. Ktorýsi americký časopis pre automobilistov navrhoval na celostránkovom inzeráte nový druh maskota pre šťastie: Zlatý krížik s rubínovými kvapkami krvi na tŕňovej korune - a pri prudších otrasoch sa oči Pána Ježiša rozsvietia! Pol milióna automobilistov už vyhodilo opičku na gumičke a zavesili si Krista s blikajúcimi očami!

V duchu asi krčíte ramená a hovoríte si: také zneužitie kríža u nás nebýva. To máte pravdu. Nám hrozí skôr nepoužívanie, než zneužívanie kríža. Nám je toto znamenie tak zovšednené, že sa nad tým už nezamýšľame.

A malo by nám pri každom pohľade na kríž prísť na um, že na kríži vykrvácal Boží Syn, aby sme my mohli žiť.

Malo by nám prísť na um, že na kríži prestalo byť ľudské trápenie nezmyselné a neúčelné.

Malo by nám prísť na um, že Kristov kríž máme po celý život nasledovať.

Nasledovať kríž denne v osobnom živote - čo sa tým myslí? Máme snáď vyhľadávať kríže, trápenia? To určite nie. Ani Ježiš to nerobil. Nectíme kríž ako nástroj mučenia, usmrtenia, ale ako nástroj premoženia smrti, znamenie života a smrti. Svetlo Kristovho kríža, to je jas Zmŕtvychvstalého, víťazná žiara veľkonočného rána.

Nasledovanie Kristovho kríža znamená, ako nás učí i dnešné čítanie z Písma, pohliadnuť na kríž s vierou, keď na nás doľahnú kríže každodenného života. Znamená spojiť svoje denné krížiky s krížom Kristovým a niesť ich v sile Kristovej.

Na golgotskej skale nášho sveta stojí Ježišov kríž už pre všetky časy. Jeho sila odpúšťa vinu a obdarúva životom toho, kto na neho s vierou pozrie.

Ale na skale, kde zomrel Ježiš, stály tri kríže. Prostredný - Ježišov - bol kríž obetavej lásky.

Z jednej strany bol kríž ľútosti, z druhej strany kríž ľahostajnosti. Jeden z tých troch si volí za svoj každý človek. Ktorý kríž si zvolíš ty?

*Istý misionár prišiel k jednému africkému kmeňu. Prijal pozvanie jedného domorodca a vstúpil do jeho biednej chatrče. Domorodec si pokojne sadol na zem a ponúkol aj misionára. No udupaná hlinená podlaha vyzerala veľmi špinavo. Keď však vedel, že misionár chvíľu váha, dovtípil sa o čo ide. Vybehol von, priniesol vodu, vylial ju na zem a dal sa do čistenia. No čím viac sa usiloval vyčistiť zem, tým iba viac blata narobil. Akosi podobne je to aj s ľudským srdcom. Dokiaľ sa neprerodí v nové, darmo sa ho budeme pokúšať vyčistiť rôznymi spôsobmi a technikou. Výsledkom možno bude len ešte väčší neporiadok. Otvorme svoje srdce Bohu, dovoľme mu zmeniť ho. Nech vám k tomu pomáha aj toto požehnanie.*