**4. nedeľa pôstna (B) 2006**  
Jn 3, 14-21; **Nikodém**UPeCe, Bratislava; 26. 3. 2006

Centrálnou postavou dnešného evanjelia je farizej **Nikodém**. Je to postava, ktorej meno každý z nás zaiste pozná, no málo o ňom vieme. Skúsme si podľa tých pár správ, ktoré v Písme o ňom máme **zrekonštruovať jeho charakter**. V Písme sa spomína **tri krát**. Všetky tri miesta sa nachádzajú **u evanjelistu Jána**.

**Po prvý raz** sa spomína v diskusii, ktorú viedol s Ježišom **uprostred noci**. Dnes sme si prečítali z nej úryvok. Toto stretnutie sa uskutočnilo pravdepodobne na žiadosť Nikodéma. **Prekvapuje nás čas: v noci.** No musíme vedieť, že Nikodém bol nielen farizej, čo bola trieda vysokopostavených mužov židovskej spoločnosti, ale bol aj člen židovskej veľrady, tzv. synedria. A Ježiš bol v tej dobe už známy. Nie všetci k nemu a k jeho učeniu cítili sympatiu. Boli takí, ktorí ho radi počúvali a ktorí sa k nemu dokonca aj otvorene hlásili, no boli aj takí, ktorí ho nemali radi. **Ježiš bol už v tej dobe tým, ktorý rozdeľoval spoločnosť.** Tak, ako to povedal pri jeho narodení starec Simeon: „On bude na pád a povstanie mnohých v Izraeli." Proti nemu stáli hlavne tí, ktorí boli vysoko postavení, a ktorí sa tak dobre cítili vo svojich kreslách, ktoré znamenali moc a prestíž. Nikodém patril medzi nich. No on bol človek, aj keď na jednej strane ambiciózny, predsa hľadajúci pravdu. Preto sa chcel s Ježišom stretnúť v noci. **Nechcel si na jednej strane poškodiť no na druhej strane sa chcel predsa s Ježišom osobne stretnúť a položiť mu zopár otázok, ktoré ho zaujímali.**

**Druhýkrát** sa Nikodém spomína v Písme vo chvíli, kedy to okolo Ježiša začína byť **horúce** a kedy sa už farizeji začínajú intenzívne o neho zaujímať. Poslali dokonca za ním aj svojich **sluhov, aby ho chytili a priviedli**, no títo sluhovia toho nebolo schopní, nakoľko boli jeho slovami ohúrení. Vrátili sa teda naprázdno. Evanjelista Ján o tom hovorí: **„Sluhovia sa vrátili k veľkňazom a farizejom a oni sa ich pýtali: „Prečo ste ho nepriviedli?" Sluhovia odpovedali: „Nikdy tak človek nehovoril." Farizeji im vraveli: „Aj vy ste sa dali zviesť? Vari uveril v neho niektorý z popredných mužov alebo farizejov? A tento zástup, ktorý nepozná zákon, je prekliaty." Jeden z nich, Nikodém, ten, čo predtým prišiel k Ježišovi, im povedal: „Odsúdi náš zákon človeka prv, ako by ho vypočul a zistil, čo urobil?" Odvrávali mu: „Nie si aj ty z Galiley?! Skúmaj a uvidíš, že z Galiley prorok nepovstane." A všetci sa vrátili domov** (7, 45-53). **Nikodém sa tu javí už trocha odvážnejším.** **Za Ježiša sa prihovára a dokonca aj riskuje.** Hoci ani stretnutie s Ježišom v noci nebolo bez rizika, predsa to bolo len bezpečnejšie ako teraz. Toto miesto u Jána hovorí, že **názory u Nikodéma sa začínajú formovať jasným smerom**.

Konečne **tretí krát** je Nikodém spomenutý u Jána **v súvislosti s pochovávaním** Ježišovho mŕtveho tela. Ján vo svojej 19. hlave píše takto: **„Potom Jozef z Arimatey, ktorý bol Ježišovým učeníkom, ale tajným, lebo sa bál Židov, poprosil Piláta, aby mu dovolil sňať Ježišovo telo. A Pilát dovolil. Išiel teda a sňal jeho telo. Prišiel aj Nikodém, ten, čo bol kedysi u neho v noci. Priniesol asi sto libier zmesi myrhy s aloou. Vzali Ježišovo telo a zavinuli ho do plátna s voňavými olejmi, ako je u Židov zvykom pochovávať"** (19, 38-40). Scéna je veľmi dramatická. Ježiš je už mŕtvy. Ľudsky povedané: zažil fiasko. **A Nikodém sa k nemu teraz prihlási už úplne verejne, aby mu vzdal svoju poslednú úctu.** Riziko pre neho tu bolo naozaj veľké. No zdá sa, že na to nedbá. Znova však pripomínam, je nevyhnutné vedieť, že to bolo ešte pred Ježišovým zmŕtvychvstaním, o ktorom Nikodém nemohol vedieť.

**Tieto tri správy o Nikodémovi svedčia o jednej zaujímavej skutočnosti: odvaha sa u Nikodéma vyvíjala.** Nebola v jeho postoji k Ježišovi od samého začiatku. **Bol u neho boj medzi hodnotami.** Na jednej strane to bola hodnota jeho kariéry a spoločenského statusu a všetkého, čo bolo na to napojené. Na druhej strane však išlo o hodnoty, ktoré hlásal Ježiš, a ktoré sa Nikodémovi zdali príťažlivé, no v počiatku ešte nie dostatočne presvedčivé. Aspoň nie natoľko, aby pre ne riskoval všetko.

**Ježiš na neho netlačil.** Nežiadal od neho, aby ho prišiel počúvať cez deň. Nevysvetľoval mu, že jeho práca počas jeho dňa ho unaví natoľko, že on potrebuje v noci spať a odpočívať. Nezaprisahával ho, aby sa ukázal verejne, aký je charakter, a aby obetoval čosi aj zo svojho strachu. Aby sa stal hrdinom...

**Tento postoj Ježišov spôsobil, že Nikodém vo svojom učeníctve dozrel.** Na svoje hrdinstvo potreboval čas. A Ježiš mu ho doprial.

**Toto všetko ma vedie k zamýšľaniu sa nad postojmi mnohých z nás.** Niekedy nie sme príliš trpezliví navzájom jeden s druhým. **Niekedy máme voči sebe navzájom nespravodlivé a ťažké požiadavky.** Niekedy - možno často aj my, ktorí kážeme evanjelium - žiadame od ľudí, aby sa hneď na začiatku ukázali vo svojich pravých farbách. **Od ľudí žiadame hrdinstvo a obetu často v čase, keď nie sú ešte na ňu ani zrelí ani pripravení.**

**Spomínam si tu na všetkých tých, ktorí napríklad počas totality boli nútení žiť nikodémovským životným štýlom: napríklad učitelia alebo inak verejne činní ľudia.** Koľkí aj z vás pochádzate z rodín, kde rodičia nemohli svoju vieru verejne vyznávať, pretože to bolo pre nich až príliš nebezpečné. Mnohí z nich však chodili na bohoslužby do vzdialených miest do kostolov, kde napríklad do prítmia bočnej chodby kostola alebo zákristie a zúčastňovali sa tak na nedeľnej sv. omši. Alebo svoje deti niesli - a možno vy ste tiež jednými z nich - do vzdialených farností, aby ich tam nechali pokrstiť, alebo aby tam mohli neskôr pristúpiť k prvému sv. prijímaniu. **Boli takí, ktorí voči takýmto ľuďom neboli tolerantní a tvrdo ich súdili: žiadali od nich - na rozdiel od Ježiša - jasné hrdinstvo.** A oni sami sa naň necítili. No u mnohých dozrela doba, kedy sa hrdinami naozaj stali. U niektorých to trvalo kratšie, u iných dlhšie.

Aj dnes má toto svoje variácie. **Možno ani dnes nechýbajú mnohí z nás predstaviteľov Cirkvi, ktorí by radi od každého žiadali rovnaké odhodlanie a hrdinstvo a záväzok a rozhodnutie...** No nie všetci sa naň cítia. Nejde tu o to, že by nechceli. **Mnohí chcú, no nateraz buď nie sú ešte zrelí, alebo majú ešte nejaké výhrady, alebo nie sú ešte celkom presvedčení.** Ježiš im - vám, nám - dáva čas. Ježiš je ochotný sa snami stretať aj v noci. **Ježiš je schopný vyjsť nám maximálne v ústrety.** Tak ako Nikodémovi. Ježiš trpezlivo čaká, lež semienko, ktoré je zasiate samo vyženie lístky a samo začne rásť.

Máme túto trpezlivosť so sebou navzájom - ba dokonca aj voči sebe samým - aj my?

4. pôstna nedeľa (B)

[Jn 3, 14-21](http://www.svatepismo.sk/suradnice.php?suradnice=Jn+3%2C+14+-+21)

Autor: Karol Moravčík

Minulú nedeľu som rozprával o význame Desatora Božích prikázaní – presnejšie o jeho zdôvodnení. Moderný človek stojí totiž pred Desatorom, ale aj pred akoukoľvek ďalšou náboženskou výzvou podobne, ako dospievajúci mladý človek pred výzvou svojho rodiča. Na rodičovský príkaz zvykne mladý človek odpovedať protiotázkou: A prečo ja, prečo nie niekto iný, a prečo vôbec mám teba (vás) poslúchať? Ak je niečo dôležité, tak je to práve odpoveď na túto otázku. Nie jednoduché konštatovanie, že treba, ale prečo treba, prečo sa máme cítiť zaviazaní nielen svojím želaním, ale i nárokom niekoho iného, vrátane nároku Boha.  
  
Z našej náboženskej a morálnej výchovy poznáme niekoľko spôsobov zdôvodnenia, prečo treba zachovávať morálne zásady a poslúchať Božie príkazy. Poznáme varovanie – aby ťa nestihol trest, ale aj vznešené zdôvodnenie – aby si odpovedal na výzvu lásky. Platné je jedno i druhé. Pre veriacich Židov bol Boží trest predstavovaný predovšetkým časom tzv. babylonského zajatia (586-539 pred Kr.). Babylončania (vládcovia v dnešnom Iraku) v tom čase dobyli Jeruzalem a z jeho územia odvliekli asi 50 tisíc zajatcov. Títo ľudia žili v Babylone v osobitných kolóniách, kde sa venovali najmä obchodu; niektorí z nich dosiahli aj vyššie spoločenské postavenie. Ich kňazi a proroci si často kládli otázku, prečo krajina upadla a podľahla nepriateľom. Nešťastie si vysvetlili ako Boží trest: „Boh ich napomínal, lebo mu bolo ľúto svojho ľudu... Ale oni vysmiali Božích poslov, pohŕdali jeho slovami a tupili jeho prorokov, až vzrástol Pánov hnev proti jeho ľudu a už nebolo lieku.“ (2 Kr 36, 15-16 ) Obdobie trestu skončilo tým, že perzský panovník (z dnešného Iránu) premohol vládcov Babylonu a umožnil Židom návrat do vlasti. Kňazi a proroci videli v tomto panovníkovi nástroj Boží, prostredníctvom ktorého Boh oslobodil svoj ľud.   
  
My nie sme veľmi zvyknutí na to, aby sme v rôznych udalostiach vo svete videli Boží trest alebo Božie oslobodenie. Ak premýšľame nad niečím týmto spôsobom, tak asi skôr nad nešťastnými udalosťami zo súkromného života (prečo mi nevyšlo manželstvo, výchova detí, prečo je v našej rodine choroba, dlhy). Temer vôbec sa nepýtame na príčinu šťastných udalostí, čiže si ich ani nepripravujeme, nevytvárame. Ľudia biblickej tradície však často spájali nielen udalosti súkromné, ale omnoho viac udalosti spoločenské s otázkou, ako sú tieto udalosti dôsledkom zachovávania alebo naopak nezachovávania Božích prikázaní. Desatoro a ďalšie morálne zásady získavali práve na pozadí dejinných udalostí svoje zdôvodnenie. V spoločnom rozhovore, pri spoločnej modlitbe a spoločnom hľadaní riešení sa dospievalo k poznaniu, čo je správne, čo je Božia vôľa. Podľa dnešného úryvku evanjelia rozprával aj Ježiš s Nikodémom, členom veľrady, o dávnej udalosti – ešte omnoho staršej ako bolo obdobie babylonského zajatia – a na pozadí tej udalosti vysvetlil, ako sa dá prekonať nešťastie a dospieť k záchrane, oslobodeniu. Skutkom, ktorý podľa Ježiša umožňuje záchranu, je viera, a to viera, že Boh koná zachraňujúco cez ľudí – cez tých, čo sa nechajú vyzdvihnúť do pozície obetujúcej sa lásky. Ježiš hovorí v evanjeliu o zachraňujúcom Božom konaní a zároveň hovorí o sebe. On sám ide svetom ako pravý Boží Syn, ktorý poslúcha Boha a nechá sa vyzdvihnúť do pozície najväčšej obetujúcej sa lásky.   
  
Do akej pozície sa necháme vyzdvihnúť my? Ako my vnímame udalosti svojho súkromného a spoločenského života? Vnímame ich ako náhodu alebo ako dôsledok nášho konania, nášho počúvania alebo naopak nepočúvania Božích prikázaní? Na tieto a podobné otázky si môžeme dať zmysluplnú odpoveď len vtedy, ak sa nepostavíme len pred „holé“ prikázania Desatora, ale keď sa súčasne postavíme pred udalosti nášho života – súkromného i spoločenského. Nemusí ísť len o pohľad na udalosti nešťastné, hriešne, ale aj na tie šťastné a dobré. Všetky tieto udalosti predsa neprichádzajú náhodou, neprihodia sa len tak. Autor knihy o piatich jazykoch lásky manželský poradca Gary Chapman hovorí, že väčšina ľudí našej doby nechápe povahu lásky: „Západná spoločnosť prepadla romantickej predstave o láske. Uverili sme tomu, že láska je niečo, čo sa jednoducho človeku prihodí... Láska buď je, alebo nie je, nič s tým nenarobíš.“ (Pět jazyků lásky, Návrat domů, Praha 2005, 15.) G. Chapman píše, že tento popis lásky je presný, ale len na prvé „uhrančivé“ obdobie lásky. Ďalšie obdobie lásky sa však má stať tzv. zmluvnou láskou. Vtedy sa láska stáva vedomou, stáva sa záväzkom. Nečaká, čo sa stane, ale hľadá záujem iného. Samozrejme, platí to nielen pre lásku partnerskú, ale aj pre lásku vo všetkých medziľudských vzťahoch.   
  
V tomto všetkom je zásadne dôležité vnímať udalosti a súvislosti nášho života. Ak sa naučíme vidieť, kde to smeruje k dobrému a kde k zlému, ľahšie aj pochopíme, prečo máme niečo robiť a zachovávať. Ľahšie si aj odpovieme pri spytovaní svedomia na otázku – čo robiť a azda sa aj ľahšie odvážime na vzťahy, ktoré sú záväzkom i pozdvihnutím do pozície, kde sa naša láska aspoň niekedy veľkodušne daruje a obetuje.