Ježiš povedal: „Musíte sa znova narodiť.“ Jn 3, 7b – 15, Sk 4, 32 – 37; Ž 93   
Richard Rohr v knihe Adamov návrat takisto hovorí o dvoch narodeniach. To prvé zažil každý bez toho, žeby sa ho pýtali, či ho chce zažiť. Do druhého musí investovať energiu. Príkladom života medzi dvomi narodeniami je Nikodém. Ježiš mu o nutnosti druhého narodenia nehovorí len tak. Presne vie, čo farizej Nikodém potrebuje. Farizej je naučený, ako sa obliekať, správať, modliť. Pracuje na vlastnom zlepšení. No nie kvôli Bohu, ale preto, lebo má pocit, že celá ťarcha nutnosti byť spasený leží na jeho pleciach. Spásu vníma ako kúpno-predajnú zmluvu. Celý život hromadí kapitál dobrých skutkov, za ktorý na konci života musí (!) získať spásu. Pri tomto životnom rytme nikdy nemôže zakúsiť, čo je to „viať, kam chce“. Preto Ježiš Nikodémovi obratom ponúka iniciáciu, nový začiatok, oslobodenie sa, pripustenie si vlastných vzletov aj pádov. Nikodém, ktorý je v pozícii iba toho, kto kladie otázky, zrejme chápe to, že skutočne naplnený život je inde. A to je na začiatok dobrý krok.