**2. nedeľa obdobia cez rok (C) -** Jn 4, 11-18: **Čo je médium a čo cieľ?**  
V tlači ste sa mohli dočítať, že **na Slovensku rastie spotreba vína** a to dokonca i v oblastiach, kde sa víno nezvyklo až tak piť a kde ľudia dávali prednosť skôr tvrdému alkoholu. A tiež, že to víno, o ktoré je záujme je **skôr víno vyberané, značkové**. Ľudia majú dokonca stále väčší záujem i o rôzne akcie, ktoré sa v tomto smere poriadajú, napríklad **vínne cesty**. Vlani vraj nebolo na Malokarpatskú vínnu cestu možné dostať vstupenky, hoci lacné nie sú. **Je toto dobrý trend alebo zlý?**

Nakoľko dnešné **evanjelium hovorí o víne** a príbeh o jeho premenení z vody na svadbe v Káne je veľmi dobre známy i medzi ľuďmi, ktorí bibliu ani nepoznajú, poďme trocha uvažovať o tom, **čo vlastne Ježiš urobil a prečo to urobil**. Ježiš totiž priniesol medzi hostí víno, keď ho už nemali a tak vyriešil podľa všetkého **veľmi závažný problém**.

Poďme sa teda pýtať: Aký problém to Ježiš vyriešil? Prečo bolo pri riešení tohto problému v centre pozornosti víno? Je možné víno z evanjeliu brať doslova, alebo iba ako symbol čohosi úplne iného? Aké je vlastne posolstvo dnešného evanjelia?

Nakoľko dnešné evanjelium, t.j. príbeh o premení vody na víno v Káne si čítame **úplne na začiatku** púte obdobím „cez rok", máme právo predpokladať, že ide o myšlienku, ktorá nám zadáva kurz celému nášmu uvažovaniu o zmysle učenia a diela Ježiša Krista. Nemyslime si, že fakt že toto evanjelium je položené na začiatok našej púte je čisto umelý, t.j. že sa ho tam rozhodla položiť z nejakého dôvodu cirkev, no tá ho mohla položiť kamkoľvek, keby sa tak rozhodla. Že je tomu tak - o tom svedčí fakt, že sám evanjelista Ján hovorí, že premenenie vody na víno v Káne bolo **úplne prvé znamenie, ktoré Ježiš vykonal**. Nie zázrak, ale znamenie, pripomína Ján! **Prečo na začiatku práve toto znamenie?** Ide tu vari o niečo kľúčové? **Má vari víno nejakú dôležitú funkciu?** A prečo evanjelista Ján používa slovo **znamenie** a nie zázrak?

Začnem od konca: evanjelista Ján nikde v celom svojom evanjeliu nepoužíva slovo zázrak, ale hovorí iba o znameniach. Ježiš podľa neho nekonal zázraky, ale znamenia. Samozrejme, že to, čo Ježiš konal, boli zázraky. No Ján sa rozhodol nenazývať to tak. Je tomu tak asi preto, lebo **slovo znamenie** (shmei,wn semeion) **nás pozýva k pátraniu toho, čo je za tým**. Zázrak sa môže zobrať samoúčelne. Znamenie nie. Čo teda bolo a je za týmto znamením?

Už veľakrát sme si na tomto mieste povedali, že **zmyslom Ježišovho príchodu bolo zhromažďovať to, čo bolo roztratené**. On o sebe napríklad vyhlásil: „Ja som poslaný iba k ovciam strateným z domu Izraela" (Mt 15,24). Alebo keď rozposlal svojich apoštolov povedal im, aby šli k „ovciam strateným z domu Izraela" (Mt 10,6) za účelom priviesť týchto ľudí späť domov, do spoločenstva, do komunity. Zmyslom Ježišovho príchodu bolo teda dať a **dávať dohromady** to, čo bolo roztratené, rozídené, rozbité, odcudzené. Prvotný hriech možno chápať ako **bombu**, ktorá rozbila celok a nechala po sebe črepiny, ktoré bolo treba hľadať po celom okolí. Z toho dôvodu, mesiášske časy sa chápali - aj v Starom zákone - ako **časy, kedy sa roztratení ľudia znova zídu dohromady** a budú tvoriť spolu s Bohom jednu rodinu, kde bude pohoda, radosť, pokoj, jednota.

Preto Ježiša vidíme neustále **na hostinách**, v rôznych partiách často pochybných ľudí. To sa vtedajším mocným moc nepáčilo, no Ježiš na to nedbal, pretože pre neho išlo o čosi veľmi podstatné. **Keď prichádzal na hostiny, pre neho nebolo dôležité najesť a napiť sa, ale byť spolu s ostatnými** a tešiť sa, že sa v jeho prítomnosti zišli pospolu dokonca i takí, ktorí by si nikdy spolu za jeden stôl nesadli. Ba čo bolo dôležité, bolo to, že mnohí z tých, ktorí tam v tej chvíli boli, pod vplyvom celej tej dynamiky **znova našli i seba samých**, to znamená: zjednotili sa i sami v sebe, svoje rozbité vnútro znova zjednotili.

**Čo ma s týmto spoločné víno?** Veľa. V Káne hrozilo, že sa ľudia po tom, čo sa im minulo víno rozídu. Ich **spoločenstvo** preto, že nemali pri čom sedieť, **malo skončiť**. Ježiš toto zachránil. Urobil im z vody víno a **tak ich udržal v jednote**. Vlastne sa tu splnili mesiášske časy, o ktorých dávno pred tým písal prorok **Izaiáš**: „Pán zástupov pripravil na tomto vrchu všetkým národom hostinu hojnú, hostinu s vínom, hojnosť vyberanú, víno najjemnejšie. A zničí na tomto vrchu závoj, rozvinutý nad celým ľudstvom, a prikrývku, čo zakrýva všetky národy. Zničí smrť navždy a Pán, Jahve, zotrie slzu z každej tváre a hanbu svojho ľudu odstráni z celej zeme, lebo Pán hovoril." (Iz 25,6-8)

**Vidíme tu to víno?** Izaiáš spomína mesiášske časy, - ktoré samozrejme budú mať plnú realizáciu až v Božom kráľovstve -, ako časy, kedy sa zhromaždia vedno rôzni ľudia, kde bude hojná hostina s vínom a to vyberaným, t.j. značkovým, žiaden šmejd. **Víno je tu symbolom komunity, vychutnávania, dobrej nálady a pohody.** Nedivme sa preto, že Ježiš za **jeden zo znakov eucharistie** vybral víno: eucharistia je tiež znamenie, ktoré nás zhromažďuje dovedna.

Na tomto pozadí potom pochopíme **niektoré aktivity** v rámci kresťanstva, nielen ako dosť **neprirodzené**, ale dokonca **v rozpore s evanjeliom**. Napríklad nepáči sa mi spiritualita, ktorá je založená na tzv. **púti slzavým údolím**. Tá hovorí, že sa treba vydať na cestu, nevšímať si nikoho ani naľavo, ani napravo. Nič nevychutnávať. Praktizovať sebaodriekanie, sebazápor. Žiť v úzkosti a neistote, či ma Boh spasí a prijme do svojho náručia. Nedivme sa, že takáto spiritualita nikdy nemohla zaujať ľudí natrvalo, lebo **bola v rozpore jednak s potrebami a cítením človeka, ale i s evanjeliom**.

Budem trocha konkrétny. Niekedy sa študenti pýtajú: je dobré ísť na pivo s kamošmi, či vypiť si občas i vínko alebo nie? Moja odpoveď je obyčajne takáto: „Závisí od toho, čo ti je **cieľom** a čo **médiom**. Ak ti je **cieľom spoločenstvo** s tvojimi priateľmi a **médiom ti je pivo**, choď! Tak sa totiž stane, že bude rásť tvoja blízkosť a tvoj vzťah s tvojimi priateľmi, budete sa veľa rozprávať, po čase možno i o vážnych a citlivých témach a bude sa vám umenšovať osamelosť. A navyše nikdy sa neopiješ, lebo pivo ti bude len médiom. Budeš si z neho pochlipkávať, no nebudeš mať potrebu sa ním nalievať. Ak to bude ale **naopak**, že cieľom ti bude pivo a médiom tvoji priatelia, potom ty budeš svojich priateľov iba používať, aby si do krčmy nešiel sám, no oni ti dôležití nebudú. Dôležité ti bude pivo. A ty budeš odchádzať z krčmy opitý, a navyše osamelý, lebo so svojimi priateľmi, aj keď si s nimi sedel a sedávaš pri jednom stole celé hodiny, si blízky nebudete."

Dosť často chodím po návštevách, kde sa dosť často **stretávam s milovníkmi vín**. Sám mám rád ochutnávku vína. Títo ľudia vedia o vínach zasvätene rozprávať. Vedia ich ponúknuť na koštovku. Rozlišovať osobnosť vína, jeho charakteristiku a pod. No, samozrejme, ono **to pri víne nezostáva**. Rozprávame sa i hlbšie a človek príde domov triezvy a obohatený o to, čo počul a zažil.

V tomto zmysle si myslím, že **trend s vínom**, ktorý badáme i na Slovensku je vcelku zdravý. Len aby sa dotiahol ďalej. **Na Slovensku máme veľa alkoholikov.** Poväčšine sú to ľudia, ktorí si myslia, že majú priateľov, no v skutočnosti je to zhluk osamelcov, ktorí sa zídu, aby sa opili. Použijú sa jeden druhého, nikdy sa nezaoberajú vážnymi témami, vlastne tými, ktoré sú príčinou, že pijú a že sú vo svojom jadre nešťastní a osamelí. Aké úplne odlišné od tohoto je posolstvo Ježišovo: vytváraj komunitu, rozprávajte sa, otvárajte sa, spájajte sa... pri stole!

Aby ste ma nepochopili nesprávne: **nechcem tu dnes propagovať víno a pitie**. Víno som použil **ako príklad** len preto, lebo sa nachádza v dnešnom evanjeliu. Ten istý účel splnia aj iné veci, ktoré ľudia obľubujú: čaj, káva, koláčiky, džúsy... alebo čokoľvek, čo nám slúži ako **médium pri tvorení komunity**. Toto všetko sú len prostriedky k tomu, aby ľudia prišli, aby sa dali dohromady a aby tvorili komunitu. Samozrejme, **najdokonalejšia je komunita, v ktorej strede je Ježiš**. Nech nás  tento Ježiš vedie k tomu, aby sme dokázali **čítať všetky znamenia**, s ktorými sa v jeho slove počas tohto roka budeme stretať.