Jn 5,1-3. 5-16

Predstavme si dnešný svet, v ktorom žije množstvo ľudí, vyše 6 miliárd. Veľa z nich trpí na rozličné choroby tela, ale hlavne ducha. Ježiš v oboch prípadoch ponúka svoju pomoc. Veď život v ťažkom hriechu z nás robí veľmi ťažko chorých, ochrnutých na duši. Koľkí z týchto množstva sa túžia uzdraviť, ale nevedia ako, alebo nemajú dosť síl, aby prosili Ježiša. Preto nás Ježiš posiela, aby sme iným pomáhali, dvíhali ich z hriešnych *„ochrnutí“* svojou modlitbou, všímavosťou ich problémov, aby sme svojou vierou svietili. Ľahostajnosť, ktorá sa dnes veľmi rozmáha, nás robí necitlivými k núdznym, chudobným, ľudom bez domova, k chorým.

Ježiš nám zanechal jedinečnú možnosť na uzdravenie našich chorôb o ochrnutí. Máme možnosť ponoriť seba, ale aj iných, do *„rybníka“* jeho milosti a prítomnosti medzi nami. Zanechal seba samého ako pomoc, uzdravenie, posilu vo svojom slove. V eucharistii sa celkom osobne ponúka za pokrm. Pýta sa nás aj dnes: *„Chceš ozdravieť?“* Čo mu odpovieme práve v tejto chvíli? Koľkým pomôžeme dostať sa tam?

Dve žaby padli do hrnca, v ktorom bola smotana. Tvrdo bojovali, aby sa dostali z hrnca von. Jedna to po hodine vzdala a utopila sa. Druhá pokračovala. Mlátila a mlátila. Vtom sa ocitla na hrudke masla. Presne takúto húževnatosť mal človek, o ktorom hovorí evanjelium.