Ondrej, brat Šimona Petra, povedal (Ježišovi): „Je tu chlapec, ktorý má päť jačmenných chlebov a dve ryby. Ale čo je to pre toľkých?“   
Jn 6, 1 – 15, Sk 5, 34 – 42; Ž 27   
„Keby Ježiš dnes prišiel na púšť, boli by tam desiatky obchodníkov s hranolkami, sendvičmi, sladkosťami a limonádami,“ domnieva sa Guy Gilbert. Znemožnili by obchodníci Ježišovi rozmnoženie chleba a rýb? Možno by niečo dnes urobil inak, ale princíp vzdania sa mála v prospech tisícov by zostal ten istý. To my by sme si pri pohľade na dieťa s trochou chleba a konzervou rybičiek pred tisícovým zástupom klepali na čelo: „Bláznivé! Nemožné! Zhola nereálne!“ Nesmial by sa iba Don Bosco, ktorý s pár haliermi postavil veľké orátoriá, a všetci jemu podobní. Ježiš hovorí v podobenstve, že človek si má dopredu prepočítať, či má dosť na to, aby niečo začínal (por. Lk 14, 28 – 32). Pri tom prepočítavaní by však nemal zabudnúť na neviditeľný fakt – že nestačí počítať iba s chlebami a rybami, ale hlavne s Bohom, ktorému nič nie je nemožné (por. Lk 1, 37). Tu už sa o slovo nehlási iba matematika, ale viera. Presne taká, akú mala chudobná vdova so svojimi haliermi (por. Lk 21, 1 – 4).

**Jn 6, 1-15** [Ježišovi načúval veľký dav. Čas pokročil a ľudia boli hladní. Istý chlapec dal Ježišovi chlieb a rybu, ktoré si priniesol ako svoju desiatu.] Ježiš vzal chleby, vzdával vďaky a rozdával sediacim; podobne aj z rýb, koľko chceli. (Jn 6, 11)

Dvaja muži cestovali vo vlaku vo Francúzku. Starší z nich mal v rukách Bibliu otvorenú na stránke, kde bol text o rozmnožení chlebov a rýb. Mladší sa ho pýta zo zvedavosti: „Prepáčte, pane. Ale vy veríte tomuto príbehu, alebo ho čítate iba tak zo záujmu?" Starší na to: „Samozrejme, že mu verím. A vy vari nie?" „Nie!" Hovorí mladší. „Ja som vedec a tento príbeh je v príkrom rozpore s vedou!" Vtom sa vlak zastavil. „Vystupujem!" hovorí mladší. „Bolo mi cťou sa s vami stretnúť, pán..." „Pasteur," predstaví sa mu starší. „Louis Pasteur." Mladí muž bol v šoku. Práve sa rozprával s jedným z najväčších svetových vedcov.

Ako riešim ja otázky viery, ktoré sa zdajú byť v rozpore s vedou?

Málo vedy a viera sú si ďaleko. Veľa vedy a viera sú si blízko. (Anonym)