Ježiš povedal: „Boží chlieb je ten, ktorý zostúpil z neba a dáva život svetu.“   
Jn 6, 30 – 35, Sk 7, 51 – 8, 1a; Ž 31   
Kto dáva život dieťaťu? Boh alebo rodičia? Život mu dávajú rodičia v spolupráci s Bohom. Všetci sa navzájom potrebujú. Tento princíp platí aj pri „Božom chlebe, ktorý zostúpil z neba“. Kresťania hovoria o Eucharistii, ale „Boží chlieb z neba“ bola pre Židov manna a pre iných zasa akékoľvek požehnanie. Boží chlieb zostupuje na ľudí v rôznych podobách každý deň. Na to, aby ešte dával život svetu, je však ešte potrebná spolupráca s ľuďmi. Tak ako hľadanie, ani Eucharistia či požehnanie nie je jednorázovou záležitosťou, ktorá sa končí východom z chrámu alebo bytu. Východom sa všetko iba začína. Dar Božieho chleba by človek pri vstupe do sveta mal ešte len rozbaliť. A podeliť sa oň. „Vy im dajte jesť!“ povedal Ježiš prekvapeným učeníkom (por. Mt 14, 16). Eucharistiu či požehnanie človek nedostáva sám pre seba, aby v kúte zažil slastný pocit Božej prítomnosti. Dostáva to ako silu nebáť sa vlievať vzťahom novú šťavu. Boh zosiela chlieb z neba, na ľuďoch je, či tento chlieb bude dávať život svetu.